
Capitolul 1 (Ella) 


Coşmarul a luat sfârşit. Când am deschis ochii, nu am văzut altceva decât întuneric. 

Sunt în pat, din câte îmi dau seama, dar nu e patul meu. Salteaua este enormă, conturată perfect pe 
corpul meu și, pentru o clipă, mă întreb dacă prietenii mei nu cumva m-au mutat într-unul din paturile 
mai mari din apartamentul de lux al lui Nouă. Îmi întind picioarele și braţele cât de mult pot și tot nu 
ating marginile. “Folia” pusă peste mine este mai mult alunecoasă decât moale, aproape ca o bucată de 
plastic și radiază căldură. Nu doar căldură emană, ci şi o vibraţie constantă care calmează muşchii 
inflamați. 

Cât timp am dormit şi unde naiba mă aflu? 

Încerc să-mi amintesc ce s-a întâmplat cu mine, dar tot ce îmi vine în minte este ultima mea 
viziune. Am senzaţia că am trăit în acel coşmar zile întregi. Încă mai pot să simt mirosul acela urât de 
cauciuc ars din Washington D.C. Nori de smog persistă peste oraş, ca amintire a bătăliei care s-a dat 
acolo. Sau a bătăliei care se va da acolo, în cazul în care viziunea mea se va adeveri. 

Viziuni. Oare acestea sunt parte a unei Moşteniri noi? Niciunul dintre ceilalți care au Moşteniri nu 
se trezesc traumatizați dimineaţa. Sunt profeții? Ameninţări trimise de Setrăkus Ra, la fel ca visele pe 
care le aveau John și Opt? Sunt avertismente? 

Indiferent ce-or fi ele, îmi doresc să nu mi se mai întâmple. 

Respir adânc de câteva ori ca să scot din nări mirosul acela din Washington, chiar dacă știu că totul 
e doar în capul meu. Mai rău decât mirosul este faptul că îmi amintesc fiecare detaliu: privirea îngrozită 
de pe faţa lui John când m-a văzut pe scena aceea cu Setrâkus Ra, condamnând-o pe Şase la moarte. El a 
fost prins, în viziunea mea, așa cum am fost şi eu. Am fost lipsită de putere acolo, blocată între Setrăkus 
Ra, auto-intitulat Conducător al Pământului și... Cinci. Cinci lucrează pentru mogadorieni! Trebuie să-i 
avertizez pe ceilalți. Stau țeapănă și capul îmi vâjâie — prea repede, prea devreme — pete ruginii 
plutesc prin fața ochilor mei. Clipesc de câteva ori ca să le îndepărtez, ochii îmi curg, am gura uscată și 
gâtul inflamat. 

E clar că locul acesta nu este apartamentul de lux. 

Cred că mișcarea mea a fost sesizată de vreun senzor din apropiere, pentru că luminile din cameră 
cresc lent în intensitate. 

Se aprind treptat și, în cele din urmă, camera este scăldată într-o lumină roşie-pal. Mă uit în jur 
după sursa de lumină şi o descopăr pulsând din vene întrețesute prin pereţii cu lambriuri cromate. Un 
fior trece prin mine când realizez modul cum arată camera, precizia, cât de severă este, lipsită de orice 
decor.... Căldura de la pătură creşte, aproape că vrea să mă ghemuiesc înapoi sub ea. O împing de o 
parte. 

Acesta este un loc mogadorian. 

Mă târăsc peste patul-mamut — este mai mare decât un SUV, suficient de mare pentru ca un 
dictator mogadorian de trei metri înălțime să stea confortabil în el şi să se relaxeze — până când 
picioarele mele goale se legănă deasupra podelei de metal. Sunt îmbrăcată cu o cămașă de noapte lungă, 
gri, brodată cu viţă de vie neagră, spinoasă. Mă cutremur când mă gândesc că m-au îmbrăcat cu această 
rochie şi m-au lăsat aici să mă odihnesc. Ar fi putut pur și simplu să mă omoare, dar, în schimb, m-au 
îmbrăcat în pijamale? În viziunea mea, eram așezată alături de Setrâkus Ra. El m-a numit 
“moștenitoarea” lui. Ce înseamnă asta? De asta sunt încă în viață? 

Nu contează. Problema este că am fost capturată. Ştiu asta. Ce ar trebui să fac în situaţia asta? 

Mă gândesc că mogii m-au mutat într-una din bazele lor. Cu excepţia faptului că această cameră nu 
este ca celulele mici şi oribile pe care le-au descris Nouă și Șase când au fost capturați. Nu, asta trebuie 
să fie vreo idee trăsnită de ospitalitate mogadoriană. Ei încearcă să aibă grijă de mine. 


Setrăkus Ra vrea să mă trateze mai mult ca pe un oaspete decât ca pe un prizonier. Pentru că, într-o 
bună zi, el vrea să guvernez alături de el. De ce? Încă nu înțeleg, dar, acum, acesta este singurul lucru 
care mă ţine în viaţă. 

Oh, nu. Dacă sunt aici, ce s-a întâmplat cu ceilalţi din Chicago? 

Mâinile încep să-mi tremure, iar lacrimile îmi înțeapă ochii. Trebuie să ies de aici. Şi trebuie să-o fac 
singură. 

Încerc să îmi înving frica. Încerc să scap de viziunile Washingtonului decimat. Nu trebuie să mai 
îmi fac griji pentru prietenii mei. Trebuie să las totul în urmă. Trebuie să fiu tare și neclintită, ca atunci în 
New Mexico, când ne-am luptat prima dată cu Setrákus Ra, aşa cum am fost în timpul antrenamentelor 
cu ceilalți. Îmi este mai uşor să fiu curajoasă când, pur și simplu, nu mă gândesc la asta. Dacă aş acţiona 
din instinct, aş putea s-o fac. 

Fugi, mi-l imaginez pe Crayton spunându-mi. Fugi până când vor fi prea obosiţi să te mai urmărească. 

Am nevoie de ceva ca să lupt cu ei. Mă uit prin cameră după ceva ce aș putea folosi ca armă. 

Lângă pat este o noptieră metalică, singurul mobilier din cameră. Mogii au lăsat un pahar cu apă 
acolo pentru mine, dar nu sunt destul de idioată ca să beau, chiar dacă mi-e sete de înnebunesc. Pe lângă 
pahar, mai există o carte de dimensiunile unui dicționar, cu coperte unsuroase din piele de șarpe. 
Cerneala de pe copertă arată ca arsă, cuvintele par dăltuite și dure pe la margini, de parcă au fost 
imprimate cu cerneală acidă. 

Titlul cărții este Marea Carte A Progresului Mogadorian şi, în mod surprinzător, este scrisă în limba 
engleză. Sub titlu sunt o serie de semne unghiulare și semne întortocheate care presupun că sunt 
mogadoriene. 

lau cartea şi o deschid. Fiecare pagină este împărțită în jumătate, limba engleză pe o parte şi 
mogadoriană pe cealaltă parte. Mă întreb dacă ar trebui să citesc chestia asta. 

Închid cartea plesnind-o. Cel mai important lucru este că e grea și pot lovi cu ea. Nu va transforma 
paznicii mogadorieni în nori de cenușă, dar e mai bine decât nimic. 

Cobor din pat și mă duc spre ceea ce cred că este ușa. Este un panou dreptunghiular tăiat în 
peretele placat cu aur, dar nu există niciun buton sau butoane. 

În timp ce mă apropii în vârful degetelor, întrebându-mă cum voi deschide chestia asta, aud un 
zgomot mecanic zbârnâind din interiorul peretelui. Probabil că e pe senzor de mișcare, ca cel care a 
aprins luminile, pentru că uşa culisează în sus atunci când sunt aproape de ea, dispărând în tavan. 

Nu mă opresc să mă întreb de ce nu sunt încuiată înăuntru. Strângând cartea mogadoriană în 
mâini, păşesc într-un hol care este la fel de rece şi metalic ca şi camera mea. 

— Ah, spune vocea unei femei, te-ai trezit. 

În loc de paznici, o femeie mogadoriană stă pe un scaun în faţa uşii camerei mele, evident, 
aşteptându-mă. Nu sunt sigură dacă am mai văzut vreodată o femeie mog şi cu siguranţă nu una ca ea. 
De vârstă mijlocie, cu riduri formare în pielea palidă din jurul ochilor, femeia mog arată, în mod 
surprinzător, neameninţătoare, într-o rochie înaltă până în gât și lungă până în podea, ca acelea pe care 
le purtau surorile de la mănăstirea Santa Teresa. Capul ei este ras, cu doar două împletituri lungi și 
negre în partea din spate a craniului, restul scalpului ei fiind acoperit de un tatuaj sofisticat. În loc să fie 
urâtă și vicioasă, ca mogii cu care am luptat mai înainte, aceasta este aproape elegantă. 

Mă opresc în faţa ei, nefiind sigură ce să facă. 

Femeia mog aruncă o privire la cartea din mâna mea și îmi zâmbeşte. 

— Văd că ești gata să-ţi începi studiile, spune ea ridicându-se. Femeia este înaltă, subţire şi parcă ar 
semăna cu un păianjen. Stând în picioare în fața mea, face o plecăciune elaborată. 

— Domnişoară Ella, eu voi fi instructorul tău în timp ce... 

De îndată ce capul ei ajunge destul de aproape de mine, o pocnesc peste față cu cartea cât de tare 
pot. Nici nu a văzut ce a lovit-o, ceea ce mi se pare ciudat, deoarece toți mogii pe care i-am întâlnit erau 


gata de luptă în orice moment. Femeia scoate un scurt mormăit şi apoi loveşte podeaua cu un fâlfâit de 
țesătură de la rochia ei de lux. 

Nu mă opresc să văd dacă am făcut-o KO sau dacă scoate vreun pistol dintr-un compartiment 
ascuns al rochiei. Fug cât de repede pot, alegând o direcție la întâmplare și repezindu-mă în jos pe hol. 
Podeaua de metal îmi înțeapă picioarele goale şi muşchii încep să mă doară, dar ignor toate astea. 
Trebuie să ies de aici. 

Partea proastă la aceste baze secrete mogadoriene este că nu au nici un semn de ieșire. 

O cotesc după primul colţ, apoi după încă unul, alerg pe holurile care sunt destul de asemănătoare. 
Mă tot aştept să înceapă să sune alarmele, dar nu se întâmplă nimic. Şi nici nu se aud pașii grei ai 
mogadorienilor alergând după mine. 

Tocmai când mă gândeam să încetinesc ca să-mi trag răsuflarea, se deschide o uşă din dreapta mea 
și doi mogadorieni pășesc înainte. Sunt la fel ca cei cu care m-am obișnuit — voinici, îmbrăcaţi în 
echipamentul lor de luptă negru, uitându-se la mine cu ochii lor ca mărgelele. Fug printre ei, 
eschivându-mă, chiar dacă niciunul dintre ei nu încercă să mă prindă. De fapt, cred că l-am auzit unul 
dintre ei râzând. 

Ce se întâmplă aici? 

Simt cum cei doi soldați mogi mă privesc cum alerg, așa că mă ghemuiesc pe primul hol pe care 
ajung. Nu sunt sigură dacă m-am învârtit în cerc. Nu există lumină de la soare sau zgomote din exterior, 
nimic, nimic care să indice faptul că aş putea să mă apropii de vreo ieşire. Mi se pare că mogilor chiar nu 
le pasă de ceea ce fac eu, de parcă ar ști că nu am nici o șansă să ies de aici. 

Încetinesc ca să-mi trag răsuflarea, mișcându-mă cu precauție pe acest ultim hol. Încă mai strâng în 
mână cartea — singura mea armă — iar mâna mea începe să aibă crampe. Trec cartea în mâna cealaltă și 
o strâng bine. 

În capătul holului, o arcadă lată se deschide cu un șuierat hidraulic; este diferită de celelalte uşi, 
mai largă, iar pe partea cealaltă strălucesc lumini ciudate. 

Nu sunt lumini. Sunt stele. 

Merg pe sub arcada aceea. Plafonul este placat cu metal şi arată ca un balon de sticlă, camera este 
larg, deschisă, aproape ca un Planetariu. Pare a fi real. Diverse console și computere ies din podea — 
poate că aceasta este un fel de cameră de control — dar le ignor, uitându-mă, în schimb, la priveliştea 
ameţitoare ce se vede prin fereastra largă. 

Întuneric. Stele. Planeta Pământ. 

Acum am înţeles de ce mogadorienii nu m-au urmărit. Ei ştiu că nu am unde să mă duc. 

Sunt în spaţiu. 

Mă apropii de sticlă şi apăs cu mâinile pe ea. Pot să simt vidul exterior, spaţiul nesfârșit, rece ca 
gheaţa, fără aer între mine și astrele albastre care plutesc în depărtare. 

— Glorios, nu-i aşa? 

Vocea lui se revarsă asupra mea ca o găleată cu apă rece aruncată pe mine. Mă răsucesc şi mă 
lipesc cu spatele de sticlă. Aș fi preferat să înfrunt vidul din spatele meu decât pe el. 

Setrăkus Ra se află în spatele unuia dintre panourile de control, uitându-se fix la mine, cu un 
zâmbet pe faţă. Primul lucru pe care l-am observat la el a fost că nu este la fel de mare ca atunci când ne- 
am luptat la Baza Dulce. Cu toate acestea, Setrăkus Ra este înalt şi impunător, poartă pe piept o armură 
și este îmbrăcat într-o uniformă neagră, plină de stele și decorată cu un medalii mogadoriene zimțate. 
Trei pandantive lorice, cele pe care le-a luat de la Garzii uciși, atârnă la gâtul lui, cobaltul strălucind 
supus. 

— Văd că deja mi-ai luat cartea, spune el, arătând către cartea de dimensiunile unui dicționar. Nici 
nu mi-am dat seama că o strângeam la piept. Deşi nu ai făcut-o în modul în care speram. Din fericire, 
păzitoarea ta nu a fost grav rănită... 


Dintr-o dată, în mâinile mele cartea începe să strălucească roşu, la fel ca bucata de metal pe care am 
ridicat-o atunci în Baza Dulce. Nu știu exact cum o fac, sau ce fac. 

— Ah, spune Setrâkus Ra, privind cu o sprânceană ridicată. Foarte bine. 

— Du-te dracu"! îi strig şi arunc cu cartea strălucitoare spre el. 

Înainte să ajungă la jumătatea drumului spre el, Setrâkus Ra ridică o mână uriașă, iar cartea se 
opreşte în aer. Mă uit cum strălucirea cărții se stinge încet. 

— Gata, gata, mă mustră el ca pe copii. Destul cu asta. 

— Ce vrei de la mine? îi strig, lacrimi de frustrare umplându-mi ochii. 

— Deja ştii asta, răspunde el. i-am arătat ce va veni. La fel cum i-am arătat cândva și lui Pittacus 
Lore. 

Setrăkus Ra apasă câteva butoane de pe panoul de control din faţa lui, iar nava începe să se miște. 

Treptat, Pământul, care părea imposibil de departe, dar în acelaşi timp atât de aproape încât l-aş fi 
putut atinge, dispare din raza mea vizuală. Nu ne îndreptăm spre Pământ; ne întoarcem în loc. 

— Eşti la bordul navei Anubis, spune Setrăkus Ra cu o notă de mândrie în vocea lui gravă. Nava 
amiral a flotei mogadoriene. 

După ce nava face o întoarcere completă, simt că nu mai am aer. Înaintez și mă sprijin de geam, 
simțind cum mi se înmoaie genunchii. 

Afară, pe orbita Pământului, este flota mogadoriană. Sute de nave — cele mai multe dintre ele 
lungi și argintii, de dimensiunea avioanelor mici, la fel ca cele din lupta pe care au descris-o Garzii. Dar 
printre ele sunt cel puţin douăzeci de nave de război enorme, care le fac pe celelalte să pară pitice — 
impunătoare și amenințătoare, cu tunuri montate peste tot și în toate unghiurile, orientate direct spre 
planeta care nu bănuieşte nimic. 

— Nu. Nu se poate! spun în șoaptă 

Setrăkus Ra vine spre mine, dar sunt prea şocată de ceea ce văd ca să mă mişc. 

Cu blândeţe, își pune mâna pe umărul meu. Simt răceala degetelor lui palide prin rochia mea. 

— A sosit timpul, spune el, uitându-se la flotă împreună cu mine. În sfârşit, marea expansiune a 
ajuns pe Pământ. Vom sărbători împreună Progresul Mogadorian, nepoată. 


Capitolul 2 (John) 


De la fereastra spartă a etajului doi a unei fabrici de textile abandonată, mă uit la un bătrân 
îmbrăcat cu o haină zdrenţuită şi o pereche de blugi murdari care se ghemuiește în ușa clădirii de peste 
drum. Odată ce s-a așezat, omul scoate din haină o sticlă de culoare brună, ambalată într-o pungă și 
începe să bea. Este mijlocul după-amiezii, după ceasul meu, iar el este singurul suflet viu pe care l-am 
văzut în această parte abandonată a orașului Baltimore, de când am ajuns aici ieri. Este un loc liniștit, 
pustiu și totuşi este de preferat Washingtonului pe care l-am văzut în viziunea Ellei. Deocamdată, cel 
puţin, nu mi se pare că mogadorienii ne-au urmărit din Chicago. Cu toate că, tehnic vorbind, nici nu 
trebuia. Deja avem un mogadorian printre noi. 

În spatele meu, Sarah lovește ceva cu piciorul. Suntem în ceea ce a fost cândva biroul maistrului. E 
praf peste tot, iar podelele sunt umflate şi putrezite. Mă întorc și o văd pe Sarah încruntându-se la 
rămăşiţele unui gândac lipit pe pantoful ei. 

— Ai grijă, s-ar putea să treci prin podea, îi spun glumind doar pe jumătate. 

— Cred că ar fi fost prea mult să-ți cer ca toate bazele tale secrete să fie în apartamente de lux, nu-i 
așa? întreabă Sarah, fixându-mă cu un zâmbet larg. 

Noaptea trecută am dormit în această fabrică veche, sacii de dormit fiind puși pe podeaua 
deformată. Amândoi suntem murdari, au trecut câteva zile de la ultimul nostru duș real, iar părul blond 
al lui Sarah este murdar şi încâlcit. 

Pentru mine tot frumoasă rămâne. Fără ea alături aș fi fost complet pierdut după atacul din 
Chicago, când mogii au răpit-o pe Ella și au distrus apartamentul de lux al lui Nouă. 

Fac o grimasă când mă gândesc la asta, iar zâmbetul lui Sarah dispare imediat. Plec de lângă 
fereastră şi mă duc spre ea. 

— Gândul că “nu știu” mă omoară. Nu știu ce să fac. 

Sarah îmi atinge fața, încercând să mă consoleze. 

— Cel puţin ştim că nu o vor răni pe Ella. Nu dacă ceea ce ai văzut în acea viziune este adevărat. 

— Mda. O vor transforma într-un trădător cu creierul spălat, la fel ca... 

Mă îndepărtez de ea, gândindu-mă la restul prietenilor noştri dispăruţi, care au călătorit cu acel 
renegat. Încă nu știm nimic despre Șase și ceilalți, nu că le-ar fi ușor să ia legătura cu noi. Toate Cuferele 
lor sunt aici și, presupunând că ar putea încerca să ne găsească prin mai multe metode tradiționale, 
acestea nu ar fi primul indiciu pentru a ne găsi, ţinând cont de cum am fost nevoiţi să fugim din 
Chicago. 

Singurul lucru pe care îl știu sigur este că am o cicatrice proaspătă pe piciorul meu, a patra de acest 
gen. Nu mă mai doare, dar se simte ca o greutate. Dacă un Garde ar fi murit, dacă vraja lorică ar fi rămas 
intactă, a patra cicatrice ar fi simbolizat moartea mea. În schimb, unul dintre prietenii mei a murit în 
Florida, iar eu nu ştiu cum, cine sau ce s-a întâmplat cu restul. 

Mi se face greață când mă gândesc că Cinci este încă în viață. L-am văzut în viziunea Ellei, un 
trădător stând alături de Setrákus Ra. Probabil că el i-a condus pe ceilalți într-o capcană, iar acum unul 
dintre ei nu se va mai întoarce. Şase, Marina, Opt, Nouă — unul dintre ei nu mai este. 

Sarah îmi ia mâna în mâna sa, mângâind-o, încercând să mai elibereze o parte din tensiune. 

— Nu-mi iese din cap ceea ce am văzut în acea viziune... Am fost învinşi, Sarah. lar acum, pare că 
devine realitate. Parcă ar fi începutul sfârşitului. 

— Asta nu înseamnă nimic şi tu ştii asta. Uită-te la Opt. Nu era o profeție care vorbea despre 
moartea lui? Și a supraviețuit. 

Nu spun nimic concret, dar bănuiesc că Opt ar putea fi cel care a fost ucis în Florida. 

— Ştiu că pare sumbru..., continuă Sarah, vreau să spun..., e destul de rău, John. Evident. Dar nu-ţi 
pierde speranţa. 


Îmi strânge mâna cu putere, făcând ochii mari la mine, ca şi când ar fi vrut să-mi spună Taci. 

— Dar tipii din Florida sunt Garzi, spune ea. Vor continua să lupte, vor merge mai departe și vor 
câştiga. Trebuie să crezi, John. Când erai în comă, în Chicago, noi niciodată nu te-am abandonat. Am 
continuat să luptăm şi am plătit pentru asta. Tocmai când se părea că vom fi învinşi, tu ne-ai salvat. 

Mă gândesc la starea în care erau prietenii mei când m-am trezit din comă. Malcolm fusese rănit 
mortal, iar Sarah grav rănită, Sam aproape fără muniţie și Bernie Kosar era dat dispărut. 

Au luptat pentru mine. 

— Mi-aţi salvat viaţa. 

— Da, evident. Așa că întoarce-ne favoarea și salvează-ne planeta. 

Felul în care a spus-o, de parcă nu a fost mare scofală, mă face să zâmbesc. O trag pe Sarah aproape 
și o sărut. 

— Te iubesc, Sarah Hart. 

— Şi eu te iubesc, John Smith. 

— Ăăă... şi eu vă iubesc... 

Eu şi Sarah ne întoarcem şi îl vedem pe Sam stând în uşă, cu un zâmbet ciudat pe față. Ţine în braţe 
o pisică portocalie imensă, cârlionțată, una dintre cele șase himere pe care noul nostru prieten 
mogadorian le-a adus cu el, atrase la noi de urletul lui Bernie Kosar de pe acoperișul clădirii din 
Chicago. Aparent, cornul acela pe care BK l-a luat din Cufărul lui Opt, a fost un fel de totem folosit 
pentru a le conduce pe himere la noi, ca un fluier loric pentru câini. Am luat-o pe drumuri ocolitoare 
spre Baltimore, asigurându-ne că nu suntem urmăriți. Plimbarea cu furgonul aglomerat ne-a dat o 
mulțime de timp să ne gândim la ce nume să alegem pentru noii noştri aliaţi. Pentru himera asta, care 
preferă forma asta de pisică dolofană, Sam a insistat să o numească Stanley, în onoarea vechiului nume 
al lui Nouă. 

Dacă Nouă mai este încă în viaţă, sunt sigur că va fi încântat să aibă o pisică grasă cu o afecțiune 
evidentă pentru Sam, care i-a dat numele după el. 

— Scuze, zice Sam, am stricat momentul? 

— Ba deloc, îi răspunde Sarah, întinzând un braţ către Sam. Îmbrăţișare de grup? 

— Poate mai târziu, spune Sam, uitându-se la mine. S-au întors și au adunat totul jos. 

Dau din cap, dându-i drumul din braţe lui Sarah fără tragere de inimă şi mergând spre geanta cu 
proviziile noastre. 

— Au avut probleme? 

Sam dă din cap că nu. 

— S-au mulțumit doar cu câteva mici generatoare de camping. Nu sunt suficienți bani pentru ceva 
mai mare. Oricum, ar trebui să fie suficient. 

— Şi supravegherea? îl întreb, scoțând din geantă tableta localizatoare şi adaptorul său. 

— Adam a spus că nu a văzut nici un cercetaș mog, răspunde Sam. 

— Ei bine, dintre toţi, el îi ştie cel mai bine, spune Sarah. 

— Adevărat, îi răspund eu cam temător, încă neavând încredere în așa-numitul mogadorian bun, 
chiar dacă el ne-a ajutat tot timpul din momentul în care a apărut în Chicago. Chiar și acum, cu el şi 
Malcolm montând aparatura nou achiziționată şi așezată pe podeaua fabricii, simt un vag sentiment de 
neliniște când unul dintre ei este atât de aproape. Voi sta cu ochii pe el. Să mergem. 

ÎI urmăm pe Sam în jos pe o scară ruginită, în spirală, care duce până pe podeaua fabricii propriu- 
zisă. Probabil că locul acesta a fost închis în grabă, pentru că există încă rafturi prăfuite, costume 
bărbăteşti stil anii ‘80 înghesuite pe pereţi și cutii pe jumătate pline cu pelerine de ploaie abandonate pe 
benzi transportoare. 


O himeră în formă de copoi auriu, pe care Sarah a insistat s-o numim Biscuit, se rostogoleşte în 
calea noastră, dinţii ei fiind încleştați pe mâneca ruptă a unui costum și de care mai trage o altă himeră- 
câine, un husky gri pe nume Praf. 

O altă himeră, Gamera, pe care Malcolm a numit-o așa după un monstru dintr-un film vechi, se 
avântă după celelalte animale, dar are probleme cu păstrarea formei sale de broască ţestoasă. Celelalte 
două noi himere — un vultur pe care l-am numit Regal și un raton sfrijit, Bandit — privesc jocul de pe 
una dintre benzile transportoare nefuncționale. 

Este o încântare să le vezi jucându-se. Himerele nu erau în cea mai bună formă atunci când Adam 
le-a eliberat din laboratorul experimental al mogadorienilor, iar ele încă nu s-au vindecat complet de 
când le-a adus din Chicago. Merge încet, dar am reuşit să folosesc Moştenirea mea de vindecare pentru 
a le vindeca. Era ceva în interiorul lor, ceva mogadorian, ceva care, din câte am simţit, se împotrivea 
puterilor mele. Chestia aia a făcut chiar ca Lumenul meu să se aprindă pentru scurt timp, ceea ce nu se 
mai întâmplase până atunci când mi-am folosit abilitatea de vindecare. În cele din urmă, indiferent ce or 
fi băgat mogii în ele, Moștenirea mea a reușit s-o scoată. 

De fapt, până în acea noapte, nu îmi mai folosisem Moștenirea de vindecare pe o himeră. Din 
fericire, a funcționat, pentru că una dintre himere era în stare chiar mai critică decât toate celelalte. 

— L-ai văzut BK? îl întreb pe Sam, uitându-mă prin cameră după el. Pe BK l-am găsit pe acoperișul 
clădirii John Hancock Center, tocat de focurile blasterelor mogadorienilor și abia dacă mai era în viaţă. 
Mi-am folosit Moştenirea de vindecare pe el, rugându-mă să funcționeze. Chiar dacă acum e mai bine, 
încă mai stau cu ochii pe el, probabil pentru că destinele multora dintre prietenii mei sunt încă 
necunoscute. 

— Acolo, îmi răspunde Sam, arătându-mi. 

La un capăt al camerei, lângă un perete acoperit cu graffiti, sunt trei coşuri de rufe de dimensiuni 
industriale pline cu grămezi de pantaloni kaki. Pe unul dintre aceste coșuri se odihneşte Bernie Kosar, 
bufoneriile lui Biscuit și Praf părând să-l obosească. În ciuda vindecării mele, BK este încă slăbit de la 
lupta din Chicago — și, de asemenea, îi lipseşte o bucată zimțată de la una dintre urechi —, dar cu 
telepatia mea pentru animale pot să simt un fel de mulțumire venind dinspre el când veghează asupra 
celorlalte himere. Atunci când ne vede intrând, își mişcă vesel coada care ridică nori de praf din 
grămada de haine vechi. 

Sam îl pune jos pe Stanley, iar motanul se prăvălește peste grămada de haine alături de BK, 
așezându-se în ceea ce bănuiesc eu că este poziția de pază a himerei. 

— Nu am crezut niciodată că voi avea propria mea himeră, spune Sam, cu atât mai puţin șase. 

— Nici eu n-am crezut că voi lucra cu unul dintre ei, îi răspund eu, privirea mea fixându-se pe 
Adam. 

În centrul podelei fabricii, scaune de metal sunt înşurubate în podea. Tatăl lui Sam şi Adam 
instalează echipamentul achiziționat din vânzarea unei pietre lorice. Pentru că în fabrica asta veche nu 
există curent electric, au trebuit să cumpere nişte mici generatoare alimentate cu baterii pentru cele trei 
laptop-uri şi hotspot-ul mobil. Mă uit la Adam care montează bateria la unul dintre laptop-uri — piele 
palidă ca de mort, înalt şi deşirat, păr negru, iar caracteristicile unghiulare ale feței îl fac să pară destul 
de uman faţă de restul mogadorienilor obișnuiți — și îmi amintesc, din nou, că e de partea noastră. Sam 
şi Malcolm par să aibă încredere în el; în plus, are și el o Moştenire, puterea de a crea unde de şoc, pe 
care a moștenit-o de la Unu. Dacă nu l-aș fi văzut cu proprii mei ochi folosind Moștenirea, nu aș fi crezut 
că e posibil. O parte din mine vrea să creadă, poate chiar are nevoie să creadă, că un mog nu ar putea 
doar să fure o Moștenire, ci şi că ar putea să fie demn de ea, s-o merite. Asta s-a întâmplat cu un anumit 
motiv. 

— Uită-te la asta, spune Sam încet când ne îndreptăm spre ceilalți. Oameni, lorici, mogi... ne-am 
adunat în prima reuniune a Naţiunilor Unite Intergalactice. Este ceva istoric. 


Pufnesc pe nas nemulțumit şi trec peste laptop-ul pe care Adam tocmai l-a conectat. Îmi aruncă o 
privire şi cred că şi-a dat seama de ceva — poate că nu îmi ascund destul de bine sentimentele 
conflictuale — pentru că îşi lasă privirea în jos și se dă din drumul meu făcându-mi loc şi trecând la 
următorul laptop. Îşi ţine ochii fixaţi pe ecran, tastând rapid. 

— Cum merge? întreb. 

— Avem cea mai mare parte a echipamentului de care avem nevoie, îmi răspunde Malcolm 
despachetând un router wireless. Chiar şi cu barba mare, neîngrijită, Malcolm arată mai sănătos decât a 
fost atunci când l-am întâlnit prima dată. S-a întâmplat ceva? 

— Nimic, îi spun, dând din cap. Ar fi un miracol dacă Garzii din Florida ar putea să dea de noi. 

Și Ella... Tot sper că vocea ei va răsuna în capul meu și îmi va spune unde au dus-o, dar ea nu a 
luat contact cu mine. 

— Vom afla unde sunt ceilalți după ce vom cupla tableta, spune Sarah. 

— Cu echipamentul pe care l-am cumpărat, cred că putem intra în rețeaua telefonică a clădirii John 
Hancock, sugerează Malcolm. În acest fel, dacă încearcă un apel de pe drum, îl putem intercepta. 

— Bună idee, îi răspund, conectând tableta localizatoare la laptop și așteptând să pornească. 

Malcolm își împinge ochelarii pe nas şi își drege glasul. 

— A fost ideea lui Adam, de fapt. 

— Oh, îi răspund eu, păstrându-mi vocea neutră. 

— Este o idee bună, accentuează Sarah. Se așază lângă Malcolm şi începe să lucreze la al treilea 
laptop, sugerându-mi că ar fi trebuit să-i adresez lui Adam câteva cuvinte frumoase. Şi pentru că nu o 
fac, o tăcere ciudată se aşterne asupra grupului. De când am plecat din Chicago, au mai fost multe astfel 
de momente. 

Înainte ca totul să devină prea ciudat, tableta pornește. Sam se apleacă peste umărul meu. 

— Sunt încă în Florida, spune el. 

Pe tabletă, pulsând pe Coasta de Est, un punct solitar mă indică pe mine și apoi, la multe mile spre 
sud, sunt cele patru puncte care reprezintă Garzii supraviețuitori. Trei dintre puncte sunt adunate 
împreună, aproape că se suprapun într-un punct strălucitor, în timp ce un al patrulea este la o oarecare 
distanţă scurtă. Imediat, în mintea mea încep să apară scenarii despre acel punct izolat. Oare unul dintre 
prietenii noştri să fi fost capturat? Au fost nevoiţi să se separe după ce au fost atacați? Oare punctul 
acela izolat este Cinci? Asta dovedește că este un trădător, ca în viziunea mea? 

Mă enervează al cincilea punct de pe tabletă care, literalmente, este la un ocean departe de ceilalți. 
Punctul acesta plutește deasupra Pacificului, strălucind puțin mai slab decât restul. 

— Asta trebuie să fie Ella, zic eu, încruntându-mă. Dar cum... 

Înainte de a putea termina întrebarea, punctul Ellei tremură și dispare. O secundă mai târziu, 
înainte de a apuca măcar să-mi exprim îngrijorarea, Ella clipeşte din nou, acum situându-se deasupra 
Australiei. 

— Ce dracu? întreabă Sam, uitându-se peste umărul meu. 

— Se mișcă foarte repede. Poate că au transportat-o undeva, îmi dau eu cu părerea. 

Punctul dispare iar, apoi apare din nou într-un punct imposibil de deasupra Antarcticii, aproape 
de marginea ecranului tabletei. Pentru următoarele câteva secunde, punctul ei tremură când pe hartă, 
când în afara ei. Din frustrare, lovesc tableta cu palma. 

— Nu ştiu cum, dar ne bruiază semnalul. Așa, nu vom avea nicio şansă s-o găsim. 

Sam artă către punctele grupate în Florida. 

— Dacă voiau s-o rănească pe Ella, nu ar fi făcut-o deja? 

— Setrákus Ra o vrea, spune Sarah, uitându-se la mine. 


Le-am spus totul despre scena pe care am văzut-o în coşmarul despre Washington D.C. şi despre 
Ella care va guverna alături de Setrâkus Ra. Oricăruia dintre noi îi este greu să creadă asta, dar cel puţin 
ne oferă un avantaj. Noi știm ce vrea Setrăkus Ra. 

— Nu-mi place să o las acolo, spun eu încruntat. Dar nu cred că îi va face vreun rău. Nu încă, 
oricum. 

— Cel puţin știm unde sunt ceilalți, insistă Sam. Trebuie să ajungem la ei, înainte ca altcineva... 

— Sam are dreptate, decid eu, condus de sentimentul că unul dintre acele puncte ar putea dispărea 
în orice moment. Ar putea avea nevoie de ajutorul nostru. 

— Cred că ar fi o greșeală, spune Adam. Vocea lui este destul de normală, dar încă are suficientă 
asprime de mog, încât să mă facă să strâng pumnii din reflex. Nu sunt obişnuit să am pe unul de-al lor 
pe lângă mine. 

Mă întorc şi mă holbez la el. 

— Ce ai spus? 

— Că este o greşeală, repetă el. Eşti previzibil, John. Este o mişcare reacționară. Acesta este motivul 
pentru care semenii mei te prind mereu. 

Simt cum maxilarul meu se mişcă, încercând să dea un răspuns, dar, mai ales, vreau doar să-i trag 
un pumn în față. 

Sunt pe cale să fac un pas înainte când Sam pune mâna pe umărul meu. 

— Ușurel, spune Sam încet. 

— Vrei să stau aici și să nu fac nimic? îl întreb pe Adam, încercând să-mi păstrez calmul. Știu că ar 
trebui să-l ascult, dar toată această situație mă face să mă simt încolțit. Şi acum trebuie să primesc sfaturi 
de la un tip a cărui specie m-a vânat toată viața? 

— Bineînţeles că nu, răspunde Adam, uitându-se la mine cu acei ochi mogadorieni de culoarea 
cărbunelui. 

— Atunci ce? Dă-mi un motiv bun pentru care nu ar trebui să mă duc în Florida. 

— O să-ţi dau două, vine răspunsul lui Adam. În primul rând, dacă ceilalți Garzi sunt în pericol 
sau capturați după cum bănuiești, atunci supraviețuirea lor a continuat pentru a te ispiti pe tine. Ei sunt 
folosiți doar ca momeală. 

— Vrei să spui că ar putea fi o capcană? am răspuns printre dinți. 

— În cazul în care sunt capturați, atunci, da, este o capcană. Pe de altă parte, dacă sunt în libertate, 
la ce va folosi intervenţia ta eroică? Nu sunt foarte bine pregătiți şi perfect capabili să scape și singuri 
din necazuri? 

Ce pot să răspund la întrebarea asta? Nu? Șase şi Nouă, cei mai buni bătăuși pe care îi ştiu eu, nu 
sunt capabili să evadeze din Florida și să ne ia urma? Dar dacă așteaptă să venim noi la ei? Dau din cap, 
încă mai simt că vreau să-l sugrum pe Adam. 

— Şi ce ar trebui să facem între timp? îl întreb. Să stăm şi să-i aşteptăm? 

— Nu putem face asta, intervine și Sam în discuție. Nu putem să-i abandonăm. Nu au cum să ne 
găsească. 

Adam întoarce laptop-ul ca să văd ecranul. 

— După răpirea Ellei și uciderea Gardelui din Florida, semenii mei vor crede că v-au pus din nou 
pe fugă. Ei nu se vor aștepta la un contraatac. 

Pe laptop, Adam şi-a descărcat imagini din satelit cu un loc de la periferia unui oraş. Arată ca o 
proprietate de bogătaşi. Când mă uit un pic mai bine, observ un număr paranoic de mare de camere de 
securitate montate pe zidul de piatră impozant, înalt, care înconjoară întreaga proprietate. 

— Aceasta este Ashwood Estates, chiar în afara Washingtonului, continuă Adam. Este reședința 
mogadorienilor de rang înalt, cărora li s-a dat America de Nord. Cu baza din Plum Island distrusă și cu 
himerele recuperate, cred că ar trebui să ne concentrăm atacul aici. 


— Cum rămâne cu baza din Virginia de Vest, cea din munţi? întreb. 

Adam dă din cap. 

— Aceea este doar o bază militară ascunsă, astfel încât forțele poporului meu să se poată aduna 
acolo. Ne-ar lua prea mult timp s-o cucerim. Și, oricum, puterea reală, mogadorienii neaoşi, liderii — au 
reședința în Ashwood. 

Malcolm îşi drege puţin glasul din gât. 

— Am încercat să le retransmit tot ce mi-ai spus despre neaoşi, Adam. Dar poate că ar fi mai bine 
dacă le-ai explica tu? 

Adam se uită la noi temător. 

— Nu ştiu de unde să încep. 

— Poţi să sări peste discursul despre reproducerea şi înmulțirea mogadorienilor, spune Sam, iar eu 
îmi înăbuși un zâmbet. 

— Te referi la linia genealogică, nu? îi zic eu direct. 

— Da. Neaoşii sunt descendenţi puri. Mogadorieni născuţi din părinți mogadorieni. Ca mine, 
spune Adam, cu umerii puțin lăsaţi. Statutul său de neaoș nu este un motiv de mândrie pentru el. 
Ceilalţi, cei cultivați genetic, sunt soldaţii cu care te-ai luptat cel mai des. Ei nu se nasc, dar sunt crescuţi 
datorită științei lui Setrâkus Ra. 

— De aceea se dezintegrează? întreabă Sarah. Pentru că nu sunt ca mogii adevăraţi? 

— Sunt crescuți pentru luptă, nu pentru a fi îngropați, îi răspunde Adam. 

— Nu prea sună a viață pe care să ţi-o doreşti, spun eu. Pentru asta vă închinaţi voi, mogii, în fața 
lui Setrâkus Ra? 

— După istoriile care sunt scrise în Marea Carte, poporul nostru era pe moarte, înainte să apară la 
noi aşa-numitul Lider Iubit. Neaoşii și cercetările genetice ale lui Setrâkus Ra au salvat specia noastră. 

Adam face o pauză, schițând un zâmbet în timp ce se gândeşte la asta. 

— Desigur, Setrâkus Ra a fost cel care a scris Marea Carte, aşa că cine ştie. 

— Fascinant, spune Malcolm. 

— Da, cu siguranță am aflat despre mogadorieni mai multe decât am vrut vreodată să ştiu, spun 
eu, întorcându-mă înapoi la laptop. Dacă acest loc este plin de mogi de rang înalt, nu cumva este şi bine 
păzit? 

— Vor fi paznici, da, dar nu suficienți pentru a face vreo diferenţă, răspunde el. Trebuie să 
înțelegeţi, semenii mei se simt în siguranţă acolo. Ei sunt obişnuiţi să fie vânătorii, nu vânatul. 

— Şi ce? continui eu. Omorâm câţiva mogi neaoși și gata? Care-i diferența? 

— Orice pierderi în conducerea neaoşilor vor avea un impact amplu asupra operaţiunilor 
mogadorienilor. Neaoşii nu sunt deosebit de buni la a se conduce pe ei înșiși. Adam pune degetul peste 
peluzele impecabil întreţinute ale reședinței din Ashwood Estates. În plus, există tuneluri sub aceste 
case. 

Malcolm trece pe partea noastră a mesei, încrucișându-şi brațele şi se uită la imagini. 

— Am crezut că ai distrus acele tuneluri, Adam. 

— Le-am deteriorat, da, răspunde Adam. Dar ele se întind mult dincolo de camerele în care am stat 
noi. Nici eu nu sunt în totalitate sigur de ceea ce am putea găsi acolo jos. 

Sam se uită la Adam, apoi la tatăl său. 

— Deci acolo...? 

— Acolo m-au ţinut, îi răspunde Malcolm. Acolo mi-au luat amintirile. De acolo m-a salvat Adam. 

— S-ar putea să găsim o cale de a-ţi reda amintirile, spune Adam, părând dornic să-l ajute pe 
Malcolm. Să sperăm că echipamentul de acolo nu a fost prea grav avariat. 

Ceea ce spune Adam are sens, dar eu tot nu pot să-l accept alături de noi. Mi-am petrecut întreaga 
viaţă fugind și ascunzându-mă de mogadorieni, luptând împotriva lor, ucigându-i. Mi-au luat totul. lar 


acum, iată-mă făcând planuri de luptă alături de unul dintre ei. Pur și simplu nu mă simt bine. Ca să nu 
mai spun că vorbim despre un atac direct asupra unui campus mogadorian, fără să am niciun Garde ca 
backup. 

În replică, Praf vine și se tolăneşte la picioarele lui Adam. El se apleacă absent și îl mângâie în 
spatele urechilor. 

Dacă animalele au încredere în el, asta nu înseamnă că ar trebui să am și eu? 

— Indiferent ce vom găsi în tuneluri, continuă Adam, probabil știind că nu am încredere în el, sunt 
sigur că ne va oferi informaţii valoroase despre planurile lor. Odată intraţi în sistemele mogadorienilor, 
vom şti sigur dacă prietenii tăi sunt capturați sau urmăriți. 

— Ce se întâmplă dacă unul dintre ei moare în timp ce noi suntem în această misiune? întreabă 
Sam cu vocea gâtuită la acest gând. Dacă vor muri pentru că nu i-am salvat când am avut ocazia? 

Adam face o pauză, gândindu-se la asta. 

— Ştiu că vă este greu, spune el, uitându-se când la mine, când la Sam. Recunosc, este un risc 
calculat. 

— "Un risc calculat", repet eu. Îţi dai seama că vorbeşti despre prietenii noștri? 

— Da, răspunde Adam. Şi încerc să vă ajut să-i păstraţi în viață. 

În mod logic, știu că Adam încearcă să ajute. Dar sunt stresat și am ajuns să nu am încredere în cei 
ca el. Înainte să-mi dau seama ce fac, fac un pas spre el și îi pun un deget în piept. 

— Ar fi bine să merite efortul, îi spun. lar dacă se întâmplă ceva în Florida... 

— O să-mi asum responsabilitatea, răspunde el. Va depinde doar de mine. Dacă mă înșel, John, 
poți să mă faci praf. 

— Dacă te înşeli, probabil că nu eu va trebui să te fac praf, îi spun, uitându-mă în ochii lui. Adam 
nu îşi fereşte privirea. 

Sarah fluieră tare cu două degete, atrăgând atenţia tuturor. 

— Dacă renunțaţi puţin la comportamentul acesta de cocoşi, cred că ar trebui să aruncaţi o privire 
la asta. 

Plec de lângă Adam, propunându-mi să mă calmez şi mă uit peste umărul lui Sarah la site-ul pe 
care l-a accesat. 

— Căutam știri despre Chicago și a apărut asta, explică ea. 

Este un site cu un aspect destul de şmecher, cu excepţia titlurilor şi a GIF-urilor aglomerate pe 
laterale. Știrile listate la “Cele mai populare”, toate link-urile au o culoare verde-neon, care se vrea a fi o 
culoare extraterestră, includ: ”MOGADORIENII SUBMINEAZĂ GUVERNUL” și “PROTECTORII 
LORICI AI PĂMÂNTULUI ACŢIONEAZĂ DIN UMBRĂ”. Pagina deschisă de Sarah are o imagine în 
care arde John Hancock Center și titlul: MOGII ATACĂ ÎN CHICAGO: ACEASTA ESTE ORA ZERO? 

Site-ul se numeşte Ei sunt printre noi. 

— Oh, Doamne, geme Sam, venind lângă computerul lui Sarah. lar porcăriile astea? 

— Ce-i asta? o întreb pe Sarah, uitându-mă cruciș la povestea de pe ecran. 

— Tipi ăştia obișnuiau să fie discreţi, negru şi alb, în stilul old-school, spune Sam. Acum sunt pe 
internet? Nu-mi dau seama dacă asta le face bine sau rău. 

— Mogii i-au ucis, subliniez eu. Cum a fost posibil să apară asta? 

— Cred că a apărut un nou editor, spune Sarah. Ia fiți atenţi la asta. 

Sarah dă clic pe Arhiva, mergând la prima ştire postată inițial pe site. Titlul postării este LICEUL 
PARADISE ATACAT DE EXTRATEREŞIRI INVADATORI. Mai jos, într-o poză făcută cu telefonul 
mobil, se vede terenul de fotbal distrus al liceului. Am derulat repede articolul. Nivelul de detalii este 
uluitor. Este ca şi cum cel care a scris articolul a fost acolo cu noi. 

— Cine e JollyRoger182? întreb eu, uitându-mă la numele celui care a făcut postarea. 

Sarah se uită la mine cu un zâmbet ciudat, amestecat cu mândrie. 


— O să mă crezi nebună, spune ea. 

— Şi, oricum, ce-i aia “Jolly Roger”? întreabă Sam, gândind cu voce tare. Steagul pirat? 

— Da, răspunde Sarah, dând din cap. La fel ca “Piratul din Liceul Paradise”... al cărui vechi 
fundaș se întâmplă să fie una dintre singurele persoane din afara grupului nostru care știe ce s-a 
întâmplat atunci la liceu. 

Mă uit la Sarah cu uimire. 

— Nu se poate. 

— Ba se poate, răspunde ea. Cred că JollyRoger182 este Mark James. 


Capitolul 3 (John) 


— “Se crede că mogadorienii, împreună cu acoliții lor din cercurile corupte ale Securităţii 
Naţionale, au dus o luptă prelungită în New Mexico împotriva eroicilor Garzi”, citește Sam cu voce tare. 
“Sursele mele cred că mogadorienii au fost forțați să se retragă după ce liderul lor a fost rănit. 
Ascunzătoarea Garzilor rămâne necunoscută.” 

— Are dreptate, spune Malcolm, întorcându-se spre mine. Dar unde are informațiile? 

— N-am nicio idee, îi răspund. După ce am plecat din Paradise, nu am mai păstrat legătura. 

Mă aplec peste umărul lui Sam ca să văd ştirea următoare. Sunt uimit de cantitatea de informații 
ale lui Mark James — sau cine o fi el — postate pe Ei sunt printre noi. Sunt multe detalii despre lupta 
noastră de la Baza Dulce, câteva speculaţii despre atacul din Chicago, articole înfricoşătoare despre cum 
arată mogii şi de ce sunt capabili, plus câteva postări despre loricii care au venit în sprijinul omenirii. 

Mai sunt, de asemenea, articole despre subiecte de care nu am auzit niciodată, dar și unele cu 
privire la unii membri ai guvernului SUA care sunt în cârdăşie cu mogadorienii. 

Sam dă clic pe o știre în care Mark îl acuză pe Secretarul Ministerului Apărării, un om pe nume 
Bud Sanderson, că îşi foloseşte influența politică pentru a deschide calea pentru o invazie mogadoriană. 
Un alt clic afișează un al doilea articol despre Sanderson, unul cu titlu de tabloid: CORUPTUL 
SECRETAR AL MINISTERULUI APĂRĂRII UTILIZEAZĂ TRATAMENTE GENETICE 
MOGADORIENE. Ştirea este legată de o imagine a lui Sanderson de acum cinci ani, juxtapusă cu una 
recentă. În prima imagine, Sanderson arată ca un om la șaptezeci de ani, tras la față — ridat de vârstă, cu 
bărbie dublă și burtos. În a doua imagine, tipul și-a pierdut din greutate şi are o strălucire sănătoasă şi 
un cap plin de păr argintiu. Parcă ar fi călătorit în timp. De fapt, pun pariu, cei mai mulți oameni ar 
crede că imaginea este trucată sau că este o fotografie de-a lui Sanderson de acum douăzeci de ani, cu o 
ștampilă a timpului falsă. Dar dacă ne luăm după spusele lui Marc, ceva s-a schimbat la aspectul 
Secretarului Apărării — ceva mai mult decât dieta și exerciţiile fizice, sau chiar decât chirurgia plastică. 

Sam dă din cap nedumerit. 

— De unde știe Mark toate astea? Adică, Sarah, tu ai ieșit cu el. Ăsta ştie măcar să citească? 

— Da, Sam, răspunde Sarah, dându-și ochii peste cap. Mark ştie să citească. 

— Dar nu a avut niciodată, ăăă..., înclinații spre jurnalism, nu? Chestiile astea sunt ca de pe 
WikiLeaks. 

— Oamenii tind să se schimbe atunci când află că extratereștrii există cu adevărat, răspunde Sarah. 
Mie mi se pare că a încercat să ne ajute. 

— Nu ştim sigur dacă este Mark, spun eu, încruntându-mă. 

Arunc o privire către Adam. A fost tăcut de când am început să cercetăm site-ul Ei sunt printre noi, 
ascultându-ne grijuliu cu o mână în bărbie. 

— Ar putea fi o capcană? îl întreb, gândindu-mă că cel mai bine este să mă consult cu expertul. 

— Desigur, spune el fără ezitare. Deşi, dacă este o capcană, este una elaborată. Dar, chiar și de 
dragul unei capcane întinsă pentru tine, mi se pare greu de crezut că Setrăkus Ra ar admite că a fost 
alungat din Baza Dulce. 

— Este adevărat? întreabă Malcolm. Ceea ce a scris despre Secretarul Apărării? 

— Nu știu, răspunde Adam. Ar putea fi. 

— O să-i trimit un e-mail, anunţă Sarah, deschizând o nouă filă în browser. 

— Stai puţin, spune repede Adam, un pic mai politicos decât atunci când am venit eu cu ideea de a 
încerca salvarea celorlalți. Dacă această persoană, Mark, chiar are acces la toate aceste informații 
secrete... 

Sam chicotește. 


—.„sunt sigur că semenii mei îi monitorizează comunicațiile, conchide Adam, ridicând o 
sprânceană la Sam. Se întoarce înapoi către Sarah. Cu siguranţă îi monitorizează e-mail-urile. 

Sarah ridică încet mâinile de pe tastatură. 

— Nu poţi face nimic în legătură cu asta? 

— Ştiu cum funcționează sistemele lor de urmărire cibernetică. A fost ceva la care... am excelat în 
timpul antrenamentului. Aș putea scrie un cod criptat, care să redirecționeze adresa noastră IP prin 
servere din diferite orașe. 

Adam se întoarce spre mine, parcă cerându-mi permisiunea. 

— Ne-ar putea detecta, în cele din urmă. În acest caz, ar trebui să părăsim acest loc în douăzeci și 
patru de ore. 

— Fă-o, îi spun. Mai bine să ne mișcăm, decât să nu facem nimic. 

Adam începe imediat să tasteze comenzi pe laptop-ul său. Sam își freacă mâinile şi se sprijină pe 
umărul lui Adam. 

— Ar trebui să îi redirecționezi în cât mai multe locuri posibile. Fă-i să creadă că Sarah este în 
Rusia sau ceva de genul ăsta. 

Adam zâmbeşte. 

— Consideră ca și făcut. 

A fost nevoie de aproximativ douăzeci de minute ca Adam să scrie un cod care să redirecționeze 
adresa noastră de IP printr-o duzină de locaţii îndepărtate. Cred că sistemul informatic elaborat de 
Henri era setat să funcționeze întotdeauna și era chiar mai complicat decât cel construit de Sandor în 
Chicago. Îmi imaginez sute de mogadorieni, ca Adam, aplecaţi asupra tastaturilor, urmărindu-ne. Nu 
m-am îndoit niciodată că, în paranoia lor, acţiunile cepanilor noștri erau justificate, dar văzându-l pe 
Adam cum lucrează, în cele din urmă îmi dau seama cât de necesare erau. 

— Uau, exclamă Sarah când, într-un final, reușește să-şi deschidă e-mail-ul. Lista de mail-uri 
necitite este formată în întregime din mesaje de la Mark James. Da, el este. 

— Sau mogii i-au spart adresa de e-mail, sugerează Sam. 

— Dubios, răspunde Adam. E lucrarea semenilor mei, asta e sigur, dar chestia asta pare un fel de... 
sens giratoriu. 

Arunc o privire peste mail-uri — o mulțime de puncte de exclamare și litere majuscule. În urmă cu 
câteva luni, ideea că Mark James o spam-ează! pe prietena mea ar fi ajuns să mă enerveze, dar acum, se 
pare ca rivalitatea noastră a fost ceva ce parcă s-a întâmplat cu altcineva, pare a fi fost ceva dintr-o altă 
viaţă. 

— Când a fost ultima dată când ai verificat asta? o întreb. 

— Săptămâni în urmă? Nu-mi amintesc exact. N-am prea avut timp. 

Ea deschide cel mai recent mesaj de la Mark și noi toţi ne aplecăm pentru a examina conținutul. 


Sarah... 

Nu știu de ce îți tot trimit aceste e-mail-uri. O parte din mine speră că le poți citiți, folosindu-le pentru a-i 
ajuta pe lorici, dar nu poți să-mi răspunzi din motive de siguranță. Pe de altă parte, mă îngrijorează faptul că nu 
mai eşti acolo, că ai plecat. Refuz să cred asta, dar... 


Am nevoie de vești de la tine. 


Am crezut că ţi-am dat de urmă în New Mexico. Tot ce am găsit acolo a fost o bază militară părăsită. Arăta 
ca după o mare bătălie. Mult mai mare şi mai nasoală decât ceea ce s-a întâmplat în Paradise. Sper că ați scăpat cu 


1 Spam — mesaje nedorite (N. Tr.) 


bine. Pe toți dracii, sper că nu sunt singurul care a mai rămas să lupte împotriva acestor dobitoci. Ar fi o mare 
porcărie. 


Un prieten de-al meu mi-a pregătit o ascunzătoare, o casă sigură pentru mine. Nu este pe hartă.. Un loc de 
unde putem lucra să-i dăm în vileag pe ciudații ăştia palizi. Dacă poți să iei legătura cu mine, voi găsi o cale să-ți 
trimit coordonatele. Suntem băgați în ceva mare. Ceva internațional. Nici nu ştiu ce trebuie să facem. 


Dacă reuşeşti să citeşti asta, dacă mai eşti în contact cu John, acum ar fi un moment foarte bun să vă faceți 
apariția. Am nevoie de ajutorul vostru. 
— Marck 


Sarah se întoarce spre mine, ochii ei larg deschişi exprimând o pasiune subită, pe chipul ei citindu- 
se hotărârea — am mai văzut privirea asta, o știu bine. Este privirea care mă avertizează că vrea să facă 
ceva periculos. 

Fără să fie nevoie să-mi spună ceva, ştiu deja că Sarah vrea să-l găsească pe Mark James. 

Ceasul laptop-ului arată ora 07:45. Avem cincisprezece minute până când autobuzul pleacă spre 
Alabama. 

Mai am cincisprezece minute de stat cu Sarah Hart. 

Cincisprezece minute, atât ia luat lui Adam să cripteze e-mail-ul lui Sarah împotriva oricăror 
hackeri mogadorieni. Ea ia transmis o informare scurtă și rapidă lui Mark, care i-a răspuns aproape 
instantaneu cu o adresă a unui restaurant din Huntsville. El ia mai spus lui Sarah că va monitoriza locul 
pentru următoarele câteva zile și, în cazul în care ea este într-adevăr Sarah Hart, o va lua de acolo şi o va 
duce la ascunzătoarea lui secretă. În sfârşit, Mark a început să fie prevăzător, mi-am spus. Asta îmi dă 
încredere că Sarah va fi în siguranță. După această scurtă comunicare, Adam a şters imediat ambele 
conturi de e-mail de pe internet. 

Şi iată că ajuns. 

Am parcat în fața stației de autobuz din centrul oraşului Baltimore, locul este plin de viaţă şi 
activitate chiar și la apusul soarelui. Eu sunt la volan, Sarah stă în dreapta mea, pe scaunul pasagerului. 
Stăm parcaţi pe dreapta, ca doi adolescenţi care stau într-o mașină de rahat și sunt pe cale să-și ia la 
revedere. 

— Tot aştept partea în care încerci să-mi spui să nu mă duc, zice Sarah, zâmbetul ei fiind un pic 
trist. Îmi vei spune că e prea periculos, fiecare dintre noi va veni cu argumente, tu vei pierde, iar eu voi 
sfârși prin a pleca oricum. 

— E periculos, îi răspund, întorcându-mă în așa fel încât să pot sta cu fața spre Sarah. Şi nu vreau 
să te duci acolo. 

— Aşa mai merge. 

Îmi ia mâna și își împleticește degetele cu ale mele. Cu cealaltă mână, îmi trec degetele prin părul ei 
până pe partea din spate a gâtului. O trag puţin mai aproape. 

— Dar nu e mai periculos decât să stai aici cu mine, închei eu. 

— Acesta este protectivul John pe care îl ştiu și dragostea sa, răspunde ea. 

— Nu sunt..., am început să protestez, dar mă opresc când văd zâmbetul ei larg. 

— Despărțirea asta nu este ușoară, nu-i aşa? 

— Ba de loc, îi răspund, dând din cap 

Cădem într-o tăcere adâncă, ținându-ne strâns unul pe celălalt şi uitându-ne cum trec minutele 
care clipesc pe ceasul de la bord. 

În vechea fabrică de textile nu a fost nevoie să discutăm prea mult despre plecarea lui Sarah în 
căutarea lui Mark James. Toată lumea părea să fie de acord că acesta era cel mai bun lucru de făcut. Dacă 


Mark chiar a reușit să pună mâna pe informaţii cruciale despre mogadorieni și dacă își riscă viața pentru 
a ne ajuta, atunci va trebui să îi întoarcem favoarea. Dar ceilalți Garzi încă lipsesc. lar planul lui Adam 
de a lovi cetatea mogadoriană din Washington D.C. părea a fi un plan din ce în ce mai inteligent, o 
lovitură necesară pentru a aduna informaţii şi a le arăta nenorociţilor că încă luptăm. Pentru noi, găsirea 
lui Mark înseamnă multe speranţe şi resurse. 

Sarah a făcut-o să fie ușor, oferindu-se voluntar. 

Desigur, trimiterea ei singură într-o misiune potenţial periculoasă, care îl implică pe fostul ei iubit, 
nu este tocmai ideea mea preferată. Dar nu pot scăpa de sentimentul că viitorul sumbru pe care l-am 
văzut în visul Ellei vine peste noi. Avem nevoie de tot ajutorul pe care îl putem obține. Dacă există chiar 
și cea mai mică posibilitate ca trimiterea lui Sarah în Alabama să ne ajute să câştigăm acest război, este o 
șansă de care să profităm, iar sentimentele mele egoiste să se ducă naibii. 

Şi, oricum, ea nu va fi complet singură în această excursie. 

Pe bancheta din spate, Bernie Kosar stă cu labele lipite pe fereastra închisă, dând din coadă cu furie 
în timp ce se uită la toți oamenii care intră şi ies din staţia de autobuz. Vechiul meu prieten a fost destul 
de distrus după bătălia din Chicago, dar o parte din energia lui s-a întors când am pornit din nou la 
drum. Cu ceva vreme în urmă, în Paradise, el a fost protectorul meu. Acum, va face același lucru pentru 
Sarah. 

— În acest moment, nu vreau să te gândeşti la mine ca la iubita ta, îmi spune Sarah din senin. 

Mă dau un pic înapoi şi mă uit cruciș la ea. 

— Asta chiar că îmi va fi foarte greu. 

— Vreau să te gândeşti la mine ca un soldat, insistă ea. Un soldat în acest război, care face ceea ce 
trebuie făcut. Nu știu exact ce voi găsi în acolo, în sud, dar am acest sentiment ciudat că voi putea să vă 
ajut mai bine de acolo. Cel puţin, atunci când vor începe luptele, nu voi mai fi lângă tine ca să te 
încetinesc. 

— Nu mă încetinești, insist eu, dar Sarah respinge această obiecţie. 

— E în regulă, John. Vreau să fiu cu tine. Vreau să văd că ești bine, vreau să te văd câștigând. Dar 
nu fiecare soldat poate fi în linia întâi, ştii? Unii luptă mai bine atunci când sunt departe de acțiune. 

— Sarah... 

— Mi-am luat telefonul mobil, continuă ea, arătând spre rucsacul de la picioarele ei în care și-a 
împachetat câte ceva în grabă. În bagajul ei are un telefon mobil de unică folosință, pe care l-a cumpărat 
Malcolm, câteva haine de schimb și un pistol. Voi verifica telefonul la fiecare opt ore. Dar, dacă nu o fac, 
trebuie să continui lupta. 

Am înţeles ce încearcă să facă. Sarah nu vrea să mă grăbesc să vin după ea în Alabama dacă nu 
răspunde la unul dintre apeluri. Vrea să rămân cu mintea la planul de luptă. Poate că şi ea simte asta — 
că ne apropiem de sfârşitul acestei lupte..., sau de un punct fără întoarcere. 

Sarah se uită în ochii mei. 

— Treaba asta este mai mare decât credem noi, John. 

— Mai mare decât credem noi, repet, ştiind că e adevărul împotriva căruia luptăm. Nu vreau să o 
pierd şi nu vreau să-mi iau rămas-bun. Dar trebuie. 

Mă uit la mâinile noastre strâns legate între ele și îmi amintesc cât de simplu a fost totul, cel puţin 
pentru o vreme, atunci când m-am mutat în Paradise. 

— Ştii, prima dată când mi-a apărut Telekinezia a fost în timpul Zilei Recunoștinței, la tine acasă. 

— Nu mi-ai spus asta, răspunde Sarah ridicând o sprânceană, iar eu habar nu am de ce am de am 
devenit sentimentală. Te-a inspirat ceea ce gătise mama? 

Chicotesc la gluma ei. 


— Nu ştiu. Poate. A fost în noaptea în care Henri s-a întâlnit cu originalii care au creat Ei sunt 
printre noi şi cu mogadorienii care se foloseau de ei. După aceea, el a vrut să plecăm din Paradise, iar eu 
am refuzat. De fapt, nu doar că l-am refuzat, mi-am folosit Telekinezia şi l-am fixat pe tavan. 

— Așa eşti tu, spune Sarah clătinând din cap şi zâmbind. Încăpăţânat. 

— l-am spus că nu mai vreau să mai trăiesc pe fugă. Nu după Paradise... Şi tu. 

— Oh, John... spune Sarah lipindu-şi fruntea de pieptul meu. 

— Credeam că războiul acesta nu va fi atât de îngrozitor dacă te am alături de mine, îi spun, 
ridicându-i ușor bărbia. Dar acum, după tot ce s-a întâmplat, după tot ce am văzut — îmi dau seama că 
lupt pentru viitor. Pentru viitorul nostru. 

Ceasul de bord apare imposibil de mare în colţul ochiului. Au mai rămas doar cinci minute. Mă 
concentrez pe Sarah, dorindu-mi să fi avut o Moştenire cu care să fi putut îngheţa timpul, sau să stochez 
acest moment. Lacrimile curg pe obrajii lui Sarah și i le şterg cu degetul mare. Ea își pune mâna peste a 
mea, strângând cu putere, parcă făcându-și curaj. Respiră adânc, abţinându-se să nu plângă mai tare. 

— Trebuie să plec, John. 

— Am încredere în tine, îi șoptesc repede. Nu mă refer doar la a-l găsi pe Mark. Dacă lucrurile se 
înrăutățesc, am încredere în tine că vei rămâne în viață. Am încredere în tine că o să te întorci la mine 
întreagă. 

Sarah mă prinde de cămașă şi mă trage spre ea. Simt câteva lacrimi pe obrazul meu. Încerc să nu 
mă gândesc la nimic — la prietenii mei care lipsesc, la războiul acesta, la faptul că ea pleacă — și vreau 
doar să trăiesc pentru un timp în sărutul ei. Aş vrea să mă pot întoarce în Paradise cu ea, nu așa cum 
este situația acum, ci cum a fost în urmă cu câteva luni — plecând pe furiș din dormitorul meu în timp 
ce Henri era la cumpărături, aruncându-ne priviri pe ascuns în timpul orelor, o viață ușoară, normală. 
Dar asta s-a terminat. Nu mai suntem copii. Acum suntem luptători — soldaţi — şi trebuie să ne purtăm 
ca atare. 

Sarah se îndepărtează de mine şi, dintr-o singură mișcare fluidă, nedorind să mai lungească acest 
moment dureros, deschide ușa şi coboară din dubă. Îşi pune rucsacul pe umăr și fluieră. 

— Hai, Bernie Kosar! 

BK sare pe scaunul din față, cu capul înclinat spre mine, de parcă întrebându-se de ce nu ies şi eu 
din dubă. Îl scarpin după urechea teafără şi scoate un mic vaiet. 

Să ai grijă de ea, îi spun telepatic. 

Bernie Kosar își pune ambele labe din față pe piciorul meu şi mă linge pe față. Sarah râde. 

— Mulţi pupici la despărțire! spune ea când BK sare jos din dubă. Sarah îi pune lesa. 

— Asta nu este o despărțire, îi spun. Nu chiar. 

— Ai dreptate, îmi răspunde Sarah, zâmbetul ei fiind cam șubred, o notă de incertitudine 
strecurându-se în vocea ei. 

— O'să ne vedem în curând, John Smith. Ai grijă de tine. 

— Ne vedem în curând. Te iubesc, Sarah Hart. 

— Şi eu te iubesc. 

Sarah se întoarce şi se duce spre uşile glisante ale staţiei de autobuz, Bernie Kosar alergând uşor 
după ea. Se mai uită doar o singură dată spre mine, chiar înainte să dispară prin ușile care se închid. 
Apoi, dispare — în staţia de autobuz şi, în cele din urmă, spre o locaţie secretă din Alabama, căutând o 
cale de a ne ajuta să câştigăm acest război. 

Abia mă abţin să nu fug după ea, aşa că strâng volanul până când încheieturile mele se albesc. Se 
albesc prea mult — Lumenul meu începe să strălucească pe neașteptate. Nu mi-am mai pierdut 
controlul de când... ei bine, de când eram în Paradise. Respir adânc și mă calmez, uitându-mă în jur și 
asigurându-mă că nimeni nu a observat. Răsucesc cheia în contact, simt cum duba prinde viață și mă 
îndepărtez de stația de autobuz. 


Îmi este dor de ea. Deja mi-e dor de ea. 

Mă întorc în cartierul de la periferia oraşului Baltimore, acolo unde Sam, Malcolm şi Adam mă 
aşteaptă, planificând atacul nostru. Ştiu unde mă duc și ce fac, dar eu încă mă simt în derivă. Îmi 
amintesc scurta încăierare cu Adam, în apartamentul distrus din John Hancock, când aproape că am 
căzut pe fereastră. Acel sentiment de gol din spatele meu, de atârnat pe margine..., aşa mă simt acum. 

Dar apoi îmi imaginez mâinile lui Sarah trăgând-mă departe de acel spaţiu gol. Îmi imaginez ce va 
fi atunci când ne vom întâlni din nou, ce va fi când Setrăkus Ra va fi învins, iar mogadorienii bătuţi se 
vor întoarce înapoi în vidul rece al spaţiului. Îmi imaginez viitorul și zâmbesc încruntat. Există doar un 
singur mod de a face să se întâmple asta. 

E timpul să luptăm. 


Capitolul 4 (Şase) 


Mergem prin întuneric, pe un drum plin de noroiul ieşit din mlaștină, zgomotul ritmic al 
adidaşilor noştri plini de apă şi țârâitul neîncetat al insectelor sunt singurele sunete. Trecem pe lângă un 
stâlp stingher de iluminat, înclinat și aproape total dezrădăcinat, liniile electrice fiind aplecate de copacii 
care au crescut prea mult. Este un semn de bun venit în civilizaţie, după două zile petrecute în mlaștină, 
aproape nedormiţi, făcându-ne invizibili la cel mai mic zgomot, mergând cu greu pe drumul nostru prin 
noroi. 

Cinci a fost cel care ne-a condus prin mlaștină. El știa drumul, desigur. A fost ambuscada lui. Dar 
nouă nu ne-a fost ușor să găsim calea de ieşire. Oricum nu ne-am fi putut întoarce pe drumul pe care am 
venit. Mogii ar fi supravegheat drumul, cu siguranţă. 

La câțiva paşi mai încolo, Nouă îşi pleznește una după ceafă, strivind un ţânţar. La auzul 
zgomotului, Marina se dă puţin înapoi, iar un val de aer rece, Moştenirea dezvoltată în timpul luptei cu 
Cinci, se simte imediat. 

Nu sunt sigură dacă Marina are probleme cu controlul noii sale Moşteniri sau răceşte intenționat 
aerul din jurul nostru. Având în vedere câtă umezeală este în mlaștinile din Florida, cred că nu-i atât de 
rău să ai cu tine un aparat de aer condiționat portabil. 

— Eşti bine? o întreb în șoaptă, nedorind ca Nouă să mă audă, ştiind totuşi că asta e imposibil cu 
auzul lui sporit. De când Opt a fost ucis, ea nu a mai vorbit cu Nouă, iar mie abia dacă mi-a mai adresat 
câteva cuvinte. 

Marina se uită spre mine, dar nu-i văd chipul în întuneric. 

— Tu ce crezi, Şase? întreabă ea. 

O prind de braţ şi îi simt pielea rece la atingere. 

— Îi vom prinde, îi sun. Nu mă pricep la aceste discursuri de lider — asta o face John — așa că i-o 
spun direct. O să-i omorâm pe toți. El nu va fi murit în zadar. 

— Nu trebuia să moară. Nu trebuia să-l fi lăsat acolo. Acum îl au şi Dumnezeu știe ce vor face cu 
trupul său 

— Nu am avut de ales, o contrazic eu, știind că e adevărat. După bătaia pe care ne-a tras-o Cinci, 
nu ne puteam lupta cu un batalion de mogadorieni care erau susținuți de nava lor. 

Marina scutură din cap și cade tăcută. 

— Ştii, tot timpul mi-am dorit ca Sandor să mă ducă undeva la camping, spune Nouă arătând spre 
vastitatea mlaștinii și uitându-se la noi peste umăr. Nu mi-a plăcut să trăiesc în rahatul acela de 
penthouse. Dar, frate, după toată chestia asta...? Mi-e dor de apartamentul ăla. 

Nici eu, nici Marina nu-i răspundem. De la lupta noastră cu Cinci, acesta a fost modul în care a 
ştiut Nouă să vorbească — glume proaste şi seci despre nimic, un optimism ciudat, de parcă nu s-a 
întâmplat nimic serios. Când nu vorbea, pleca de nebun înaintea noastră, folosindu-și viteza ca să pună 
o oarecare distanţă între noi. Când îl ajungeam din urmă, el prinsese deja un animal, de obicei un șarpe 
și îl prăjea la un foc mic făcut pe un petic uscat de teren. E ca şi cum ar fi vrut să ne prefacem că suntem 
într-o excursie distractivă. Nu sunt mofturoasă; am mâncat tot ce a prins Nouă. Totuşi, Marina nu a 
făcut-o. Nu cred că o deranja o creatură prăjită a mlaştinii, ci faptul că a fost vânată de Nouă. Cred că e 
mai golită de energie decât mine și Nouă. 

După încă o milă de mers, am observat că drumul devine puțin mai bătătorit şi mai ușor de 
străbătut. În faţă se pot vedea lumini. Curând, zumzetul neîncetat al insectelor se schimbă cu ceva la fel 
de enervant. Muzica country. 

Nu aş numi acest loc oraș. Sunt sigură că nu apare nici pe cea mai detaliată hartă. Pare a fi mai 
mult un teren de campare de pe care oamenii au uitat să plece. Sau poate că acesta este doar un loc unde 


vânătorii locali se adună ca să scape de soțiile lor, cred, judecând asta după multele camionete parcate 
pe pietrișul din apropiere. 

Există câteva zeci de cabane brute, nefinisate, împrăștiate pe toată această întindere a coastei de la 
marginea mlaştinii, toate semănând destul de mult cu niște magazii vechi. Practic sunt niște colibe 
făcute din niște bucăţi de placaj bătute în cuie, iar dacă ar sufla vântul puţin mai tare, le-ar putea 
dărâma. Cred că atunci când construieşti ceva la marginea unei mlaștini din Florida, nu ai de ce să depui 
prea mult efort. De la o colibă la alta, iluminând acest peisaj sumbru, sunt şiruri de lumini ca instalaţiile 
de Crăciun şi câteva felinare alimentate cu gaz. Dincolo de colibe, acolo unde terenul solid se pierde 
înapoi în mlaștină, există o stație de andocare şi un ponton şubred de care sunt legate câteva bărci. 

Sursa muzicii — centrul acestui oraș, iar singura structură solidă construită aici este “La Trapper”, 
un bar mizerabil cu aspect de vagon, numele fiind afișat cu mândrie de-a lungul acoperișului, scris cu 
neoane verzi sparte. Un rând de aligatori împăiaţi sunt aliniaţi la tejgheaua din lemn a barului, cu fălcile 
deschise. Din interior, acoperind sunetul muzicii, pot auzi oamenii strigând și mingi de biliard lovindu- 
se între ele. 

— În regulă, spune Nouă, bătând din palme. Locul ăsta e pe gustul meu. 

Locul acesta îmi aminteşte de cele pe care obişnuiam să le frecventez atunci când eram singură şi 
pe fugă, locurile în care localnicii sunt foarte uniţi, iar mogadorienii ies în evidenţă imediat. 

Chiar și aşa, în timp ce observ un tip uscățiv, de vârstă mijlocie, uitându-se la noi în timp ce 
fumează stând de pe un scaun-balansoar pe verandă la umbră, mă întreb dacă n-ar trebui să găsim un 
loc mai sigur pentru noi în care să intrăm. 

Nouă, însă, este deja la jumătatea treptelor din lemn care scârțâie, Marina este chiar în spatele lui, 
aşa că merg după ei. Să sperăm că locul ăsta are și un telefon, astfel încât să putem măcar să luăm 
legătura cu ceilalți în Chicago. Trebuie să verificăm ce fac John şi Ella — să sperăm că mai bine, într-un 
fel, mai ales că acum știm că leacul-minune din Cufărul lui Cinci a fost doar un mare rahat. Trebuie să-i 
avertizăm pe ceilalţi în legătură cu Cinci. Cine știe ce informații le-a mai oferit mogadorienilor. 

Când intrăm prin uşile batante ale localului, muzica nu se oprește la fel ca în filme, dar toată lumea 
de la bar se întoarce să se holbeze la noi, aproape la unison. Locul este înghesuit; un bar, o masă de 
biliard și niște mobilier vechi. Miroase a sudoare, kerosen și alcool. 

— Uau, frate, spune cineva, apoi fluieră tare. 

Îmi dau seama repede că eu și Marina suntem singurele femei de aici. La naiba, am putea fi 
primele femei care au pus piciorul în barul lui Trapper. Beţivii, de la cel mai gras la cel mai slab, toți 
îmbrăcaţi în cămăși în carouri descheiate până la jumătate sau pătate de sudoare, unii dintre ei 
arătându-ne dinţii în rânjete, alţii netezindu-și bărbile neîngrijite în timp ce ne măsoară de sus până jos. 

Un tip într-un tricou heavy-metal rupt şi cu gura plină cu tutun de mestecat, se îndepărtează de 
masa de biliard și se apropie de Marina. 

— Cred că asta este noaptea mea norocoasă, începe tipul să spună tărăgănat, pentru că tu, fato... 

Restul cuvintelor se pierd, pentru că în momentul în care încearcă să-și pună braţul după umerii ei, 
Marina îi prinde rapid încheietura mâinii. Aud cum îi pârâie brațul și fulgerător îi îngheață mâna, iar o 
secundă mai târziu tipul urlă de durere când Marina îi răsucește braţul la spate. 

— Nu te apropia de mine, spune ea pe un ton măsurat, suficient de tare încât întregul bar să știe că 
avertismentul nu este doar pentru tipul al cărui braţ e gata să fie zdrobit. 

Acum, încăperea este cu adevărat cufundată în linişte. Am observat un tip care își lasă sticla de 
bere să-i alunece în jos în mână în așa fel încât s-o ţină de gât, tocmai bine să lovească cu ea. Doi tipi 
voinici de la o altă masă fac un schimb de priviri și se ridică în picioare încruntându-se la noi. Pentru o 
clipă, am crezut că tot barul va sări pe noi. Asta s-ar sfârşi prost pentru ei și încerc să le-o spun din 
priviri. Nouă, care cu părul său negru încâlcit şi cu fața murdară se potriveşte la fix aici, îşi trosneşte 
încheieturile şi gâtul, mișcându-și capul înainte şi înapoi, urmărind mulțimea. 


În cele din urmă, unul dintre jucătorii de la masa de biliard sparge liniștea. 

— Mike, idiotule, cere-ți scuze şi treci aici! E rândul tău! 

— Îmi pare rău, scrâşneşte Mike spre Marina, braţul lui devenind albastru acolo de unde este ţinut. 

Ea îl împinge într-o parte, iar el se duce să se alăture prietenilor săi, frecându-și brațul și evitând să 
se mai uite la noi. 

Ca la comandă, tensiunea dispare. Toată lumea se întoarce la ceea ce făceau, adică pileala cu bere. 
Mă gândesc că astfel de scene — mici certuri, trânte, poate o înjunghiere sau două — trebuie să se 
întâmple în Trapper tot timpul. Nu e mare lucru. Și, exact cum m-am gândit, acesta este unul dintre 
acele locuri în care nimeni nu pune întrebări. 

— Controlează-te, îi spun Marinei în timp ce mergem spre bar. 

— Asta fac, răspunde ea. 

— Nu prea se vede. 

Nouă ajunge la bar cu un pas înaintea noastră, se așază între doi beţivi cocoșaţi şi plesnește 
suprafața de lemn a barului. 

Barmanul, care arată doar un pic mai răsărit și mai curat decât clienţii săi, probabil pentru că el 
poartă un șorţ, se uită la noi plictisit. 

— Ar trebui să ştiţi că am o pușcă sub bar. Nu vreau probleme aici, ne avertizează barmanul. 

Nouă rânjeşte la el. 

— E în regulă, bătrâne. Ai ceva de mânare pe aici? Suntem lihniţi de foame. 

— Aş putea să vă prăjesc nişte burgeri, răspunde barmanul după un moment de gândire. 

— Nu e carne de oposum sau ceva de genul ăsta, nu? îl întreabă Nouă, apoi îşi ridică mâinile. Nu 
contează, nici nu vreau să știu. Dă-ne trei din ce ai mai bun, moșule. 

Mă aplec peste bar înainte ca barmanul să se poată retrage în bucătărie. 

— Ai un telefon? 

El arată cu degetul spre un colț întunecat din spatele barului unde observ un telefon agăţat de 
perete. 

— Ai putea să-l încerci. Funcționează din când în când. 

— Se pare că aici totul funcționează doar din când în când, șopteşte Nouă, arătând spre televizorul 
montat deasupra barului. Recepţia semnalului este rea în acest moment, pe ecran rulând un raport de 
știri care nu se vede bine din cauza antenei în formă de urechi de iepure strâmbe care nu își face treaba 
deloc. 

În timp ce barmanul dispare în bucătărie, Marina se așază la două scaune depărtare de Nouă. 
Eevită contactul vizual, absorbită de imaginea statică de pe televizor. Între timp, Nouă bate toba pe 
tejgheaua barului, privind în jur, aproape făcându-l pe unul dintre beţivii să-i spună ceva. 

Niciodată nu m-am mai simţit ca un baby-sitter. 

— O să dau un telefon în Chicago, le spun. 

Înainte să apuc să mă duc spre telefon, sfrijitul care stătea și fuma pe verandă în scaunul-balansoar 
de pe verandă se așază la bar lângă mine. Îmi trage un zâmbet care probabil ar trebui să fie fermecător, 
cu excepţia dinţilor care îi lipsesc și a faptului că abia îşi mai ţine ochii deschişi, ceea ce îl face să arate 
sălbatic și disperat. 

— Hei, drăguţo, spune el, evident că a ratat demonstraţia Marinei despre ce se întâmplă atunci 
când beţivii încearcă să flirteze cu noi, cumpără-mi ceva de băut și o să-ți spun povestea mea. E unică. 

Mă uit la el. 

— Stai departe de mine. 

Barmanul se întoarce de la bucătărie, mirosul de carne prăjită care vine odată cu el îmi face 
stomacul să mârâie de foame. Îl vede pe tipul sfrijit de lângă mine și imediat fixează un deget în fața lui. 

— Am crezut că ţi-am spus să nu mai vii aici dacă nu ai bani, Dale, latră barmanul. Dispari. 


Ignorându-l pe barman, Dale mă fixează cu o ultimă privire stăruitoare. Văzând că nu îl bag în 
seamă, pleacă de la bar şi se duce să cerşească o băutură la unul dintre ceilalți consumatori. Dau din cap 
şi respir adânc; trebuie să ies din acest loc, am nevoie de un duș şi am nevoie să lovesc în ceva. Încerc să- 
mi păstrez calmul, să fiu rațională, mai ales că cei doi însoțitori ai mei sunt instabili, dar sunt supărată. 
Chiar furioasă. Cinci m-a bătut măr, practic mi-a rupt capul. În tot acest timp cât am fost inconștientă, 
lumea s-a schimbat. Ştiu că nu am intuit nimic — nu m-am gândit niciodată că unul dintre noi ar deveni 
trădător, chiar și un ciudat ca Cinci. Cu toate acestea, mă resemnez, dar simt că ar fi fost diferit dacă nu 
m-ar fi prins cu garda jos. Dacă aș fi fost suficient de rapidă ca să mă feresc de primul pumn, Opt ar fi 
putut fi încă în viaţă. Nu am avut şansa să lupt, iar asta mă face să mă simt înșelată şi inutilă. Îmi 
stăpânesc furia, economisind-o pentru data viitoare când voi vedea un mogadorian. 

— Şase, spune Marina, vocea ei sunând dintr-odată fragilă, nemaifiind atât de îndepărtată şi rece. 
Ia fii atentă la asta. 

Pe ecranul televizorul de deasupra barului, care a început să funcţioneze întrerupt, a început să 
ruleze o bandă cu scris, dar se vede clar că este o emisiune de știri. Un reporter stă în fața unei linii 
delimitatoare pe care scrie Poliţia, iar în fundal se profilează John Hancock Center. 

— Ce dracu"? spun eu cu respiraţia tăiată. Acoperișul se zdruncină brusc de la tunetele de afară. 
Asta am fost eu, lăsând o parte din furie să iasă din mine. 

Buletinul de ştiri comută de la reporter la filmări înregistrate cu etaje ale John Hancock Center în 
flăcări. 

— Nu se poate, spune Marina, cu ochii larg deschişi, uitându-se la mine pentru a-i confirma că asta 
este doar o glumă proastă. Am încercat să rămân calmă, dar nu găsesc nimic liniştitor să spun. 

Barmanul se uită și el la TV şi plescăie din gură. 

— Nebunie, nu? Terorişti cretini. 

Mă aplec peste bar şi îl apuc de partea din față a şorțului înainte de a se putea gândi chiar să pună 
mâna pe pușca lui ascunsă. 

— Când s-a întâmplat asta? îl întreb furioasă. 

— La naiba, fată, spune barmanul, simțind ceva în ochii mei care îl face să decidă să nu riposteze. 
Nu știu. Cu vreo două zile în urmă? A fost peste tot la ştiri. Unde naiba ai fost? 

— Să ne salvăm fundurile, mormăi și îl împing. Încerc să mă adun, să nu mă panichez. Nouă a fost 
complet tăcut pe parcursul reportajului. Când mă uit la el, expresia feţei lui este complet goală. Se uită la 
televizor, la secvențele cu sediul nostru şi fosta s-a locuinţă arsă cu gura întredeschisă, complet nemişcat, 
aproape rigid. E complet blocat, ca și când creierul lui nu poate să proceseze această ultimă lovitură. 

— Nouă..., am început, iar vocea mea îl scoate din transă. Fără să ne spună un cuvânt mie sau 
Marinei, fără să se uite la noi se răsucește şi se îndreaptă spre ușă. Unul dintre jucătorii de biliard nu este 
suficient de rapid pentru a se da din calea lui Nouă și cade la podea. 

Încrezătoare că Marina nu va îngheţa pe nimeni în absenţa mea, alerg după Nouă. Până să ajung 
pe veranda barului Trapper, Nouă a ajuns deja în parcare, privind intens spre drumul cu pietriş. 

— Unde te duci? strig după el, sărind peste balustrada verandei şi alergând ca să-l prind din urmă. 

— Chicago, răspunde el răspicat. 

— Vrei să mergi pe jos până la Chicago? Ăsta e planul tău? 

— Bine spus, răspunde el fără să încetinească. O să fur o mașină. Veniţi cu mine sau ce faceți? 

— Nu mai fi aşa idiot, îi strig, iar când văd că asta nu îl încetineşte îmi întind Telekinezia și îl 
prind. ÎI întorc cu faţa spre mine, iar el se înfige cu călcâiele în pietriș și încearcă să mi se opună. 

— Dă-mi drumul, Şase, mârâie Nouă. Dă-mi drumul imediat. 

— Opreşte-te și gândește-te o secundă, insist eu, realizând că nu încerc să-l conving doar pe Nouă, 
ci și pe mine. Unghiile mi se înfig în palme — nu sunt sigură dacă asta este de la concentrarea necesară 
să-l ţin pe Nouă cu Telekinezia sau pentru că vreau să păstrez grupul unit. Îmi amintesc că, pe 


acoperișul John Hancock Center, i-am spus lui Sam că suntem în război şi că vor exista victime. 
Credeam că sunt pregătită pentru asta, dar l-am pierdut pe Opt — și s-ar putea să-i fi pierdut şi pe 
ceilalți din Chicago — nu, nu pot să suport asta. Asta nu poate fi ultima mea conversaţie cu Sam. Nu se 
poate. 

— Nu mai sunt în Chicago. Au fugit. Asta facem noi. lar noi ştim că John este încă în viaţă, altfel 
ne-ar mai fi apărut o cicatrice. Are tableta; are Cufărul lui. Au şanse mai mari să ne găsească ei pe noi 
decât avem noi să-i găsim pe ei. 

— Ăăă, ultima dată când l-am văzut, John era în comă. Nu poate găsi pe nimeni. 

— O clădire care explodează tinde să trezească pe oricine, îl contracarez eu. A ieșit din comă. Dacă 
nu ar fi făcut-o, am fi ştiut. 

După o clipă, Nouă dă din cap fără tragere de inimă. 

— Bine, bine, dă-mi drumul. 

Îi dau drumul din strânsoarea Telekineziei. Își întoarce privirea imediat, uitându-se pe drumul 
întunecat, cu umerii lui largi căzuți. 

— Mă simt de parcă suntem terminați, Şase, spune Nouă cu vocea lui răguşită. Ca şi cum deja am 
pierdut, dar nimeni nu vine să ne spună. 

Mă apropii de el şi îi pun o mână pe umăr. Stând cu spatele la luminile de neon ale localului, nu 
văd bine faţa lui Nouă, dar sunt destul de sigură că are ochii în lacrimi. 

— Prostii. Nu am pierdut. 

— Spune-i asta lui Opt. 

— Nouă, haide... 

Nouă își trece ambele mâini prin părul negru încâlcit, aproape că vrea să şi-l smulgă, apoi le lasă în 
jos peste față. Când îşi lasă mâinile jos, pe lângă corp, îmi dau seama că încearcă să fie stoic. 

— A fost vina mea, continuă el. Eu l-am omorât. 

— Nu este adevărat. 

— Ba este. Cinci mi-a tăbăcit fundul și nu am fost în stare să fac nimic. A trebuit să vorbesc, a 
trebuit să-i arăt. Trebuia să fiu eu. Tu știi asta; o ştiu şi eu; Marina o știe și ea al naibii de bine. 

lau mâna de pe umărul lui Nouă și îi trag un pumn în maxilar. 

— Au! La naiba! strigă el clătinându-se, aproape împiedicându-se în pietriș. Ce naiba? 

— Asta vrei? îl întreb, făcând un pas spre el, cu pumnii încleștaţi și gata de luptă. Vrei să-ți mai 
trag, câteva şuturi în fund? Vrei să fii pedepsit pentru ce s-a întâmplat cu Opt? 

Nouă își ridică mâinile a lehamite. 

— Las-o baltă, Şase. 

— Nu a fost vina ta, îi spun pe un ton liniștit, descleștându-mi pumnii și împungându-l tare în 
piept cu degetele. Cinci l-a ucis pe Opt, nu tu. Şi mogadorienii sunt de vină. Ai înțeles? 

— Da, am înţeles, răspunde Nouă, deşi nu sunt sigură dacă l-am convins sau dacă pur şi simplu 
vrea să-l las în pace. 

— Bun. Gata cu prostiile astea. Trebuie să vedem ce facem în continuare. 

— Deja m-am gândit la asta, spune Marina. 

Am fost atât de concentrată pe ideea de a-l bate pe Nouă încât nu am auzit-o apropiindu-se. Nici 
Nouă. După privirea lui jenată, îmi dau seama că se întreabă cât de mult a auzit Marina. În acest 
moment, Marina nu pare interesată de depresia lui Nouă. E prea ocupată cu târâtul după ea a tipului 
jigărit de la bar, Dale, cel care a vrut să-mi vândă povestea lui minunată pentru o bere. Marina îl 
conduce prin parcare spre noi, ţinându-l de ureche ca un profesor crud care duce un delincvent la biroul 
directorului. Am observat o mică acoperire de îngheț pe partea laterală a feţei lui Dale. 

— Marina, dă-i drumul, îi zic. 


Ea se conformează, împingându-l pe Dale în fața ei, astfel încât acesta să cadă în pietriş şi să ajungă 
în genunchi chiar în fața mea. Mă uit la ea — am înţeles de unde îi vine furia, dar nu-mi place asta. 
Marina mă ignoră. 

— Spune-le ce mi-ai spus și mie, îi ordonă Marina lui Dale. Povestea ta uimitoare. 

Dale se uită la noi trei, dornic să ne implore, dar vizibil îngrozit, probabil gândindu-se că o să-l 
omorâm dacă nu ascultă. 

— Este o veche bază NASA în mlaștină. A fost scoasă din funcţiune în anii optzeci, când mlaştina a 
început să crească, începe Dale şovăielnic, frecându-și fața ca s-o încălzească. Mă duc acolo uneori, în 
căutare de lucruri pe care să le pot vinde. În mod normal, e pustiu. Dar noaptea trecută, omule, jur, am 
văzut OZN-uri care zburau pe acolo. Nişte tipi înfiorători care nu arătau prea în regulă, cu arme pe care 
eu nu le-am văzut niciodată la cei care păzeau locul. Voi nu sunteţi cu ei, nu? 

— Nu, i-am răspuns. Cu siguranţă nu suntem. 

— Dale s-a oferit să ne arate drumul, spune Marina, împingându-l pe Dale cu vârful adidasului ei. 

El înghite greu și apoi dă din cap cu entuziasm. 

— Nu este departe, spune el. Câteva ore prin mlaștină. 

— Tocmai ne-am petrecut două zile ca să ieşim din mlaștină, spune Nouă. Acum vrei să te întorci? 

— Îl au, şuieră Marina, arătând în întuneric. Ai auzit povestea lui Malcolm despre ce i-au făcut lui 
Unu. l-au furat Moștenirile. 

Îi arunc Marinei o privire pătrunzătoare. Chiar dacă cea mai mare parte a discuţiei noastre nu are 
niciun sens pentru el, Dale încă ascultă cu atenţie conversaţia noastră. 

— Chiar trebuie să vorbim despre asta? 

Marina pufneşte. 

— Eşti îngrijorată pentru Dale, Șase? Ăia ne omoară și ne aruncă prietenii în aer. Păstrarea 
secretelor față de beţivul ăsta este cea mai mică grijă a noastră. 

Dale ridică mâna. 

— Jur că nu voi spune nimic despre... despre ce vorbiţi. 

— Ce zici de Chicago? întreabă Nouă. Dar despre ceilalți? 

Marina îi aruncă lui Nouă doar o privire rapidă. Când răspunde, se uită tot la mine. 

— Ştii că îmi fac griji pentru ei. Dar nu știm unde sunt John şi ceilalți, Şase. Știm unde este Opt. Şi 
sub nicio formă nu-i voi lăsa pe nenorociţii ăia bolnavi să-l ţină acolo. 

După felul în care o spune, ştiu că nu există nicio modalitate de a o convinge pe Marina să facă 
altfel. Dacă nu vom merge cu ea, se va duce singură. Nu că nu aş merge cu ea. Sunt mai hotărâtă pentru 
o luptă aproape la fel de tare ca ea. lar dacă corpul lui Opt este acolo — în ghearele mogadorienilor care 
încă mai sunt în Florida, poate cu Cinci alături de ei — atunci trebuie să încercăm măcar să-i recuperăm 
rămășițele. Nu lăsăm în urmă niciun Garde. 

— Dale, îi spun, sper că ai o barcă pe care s-o putem împrumuta. 


Capitolul 5 (Ella) 


Bucata de carne slabă din fața mea arată ca o bucată de peşte negătit, este lipsită de orice fel de 
textură. O scormonesc cu furculița și chestia aia se mișcă de parcă ar fi gelatină. Sau poate că e încă vie şi 
încearcă să scape, vrea să mi se pară neapetisantă și să fugă de pe farfuria mea. Poate că dacă mă uit în 
altă parte, chestia asta o să vrea să fugă printr-una dintre fantele de ventilaţie. 

Îmi vine să vomit. 

— Mănâncă, îmi ordonă Setrâkus Ra. 

Mi-a spus că este bunicul meu. Gândul acesta îmi face mai multă greață decât mâncarea. Nu vreau 
să-l cred. Asta ar putea fi ca în viziunile mele, un joc bolnav menit să intre pe sub pielea mea. 

Dar de ce face toate astea? De ce m-a adus aici? De ce nu mă omoară pur și simplu? 

Setrăkus Ra stă în fața mea, la capătul opus al unei mese de banchet ridicol de mare și care arată de 
parcă a fost sculptată din lavă. Scaunul lui este în formă de tron, făcut din aceeaşi piatră întunecată ca și 
masa, dar cu siguranţă nu suficient de mare pentru a încăpea în el dictatorul-mamut cu care ne-am 
luptat la Baza Dulce. Dar, la un moment dat, atunci când nu am fost atentă la el, Setrákus Ra a scăzut 
până la o înălțime mai rezonabilă de doi metri şi jumătate înălțime, astfel încât să se poată apleca 
confortabil peste propria lui farfurie cu mâncare mogadoriană. 

Oare schimbarea dimensiunilor lui să fie o Moștenire? Mi se pare că funcționează asemănător cu 
capacitatea mea de a-mi modifica vârsta. 

— Ai întrebări, bubuie Setrâkus Ra, observându-mă. 

— Ce ești? 

EI îşi ridică semeţ capul. 

— Ce vrei să spui, copilă? 

— Eşti mogadorian, îi spun, încercând să nu-i arăt că mă tem. Eu sunt loric. Noi nu putem fi rude. 

— Ah, ce idee simplistă. Uman, Loric, Mogadorian — acestea sunt doar cuvinte, draga mea. 
Etichete. Cu secole în urmă, experimentele mele au dovedit că genetica noastră poate fi schimbată. Pot fi 
aduse îmbunătăţiri. Nu trebuie să aşteptăm ca Lorienul să ne dea cadou Moşteniri. Le putem lua când 
vrem şi să le folosim ca pe orice altă resursă. 

— De ce continui să te referi la noi? îl întreb cu vocea tremurând. Nu ești unul dintre noi. 

Setrâkus Ra zâmbește slab. 

— Cândva, am fost loric. Al Zecelea Bătrân Înţelept. Până când a venit momentul în care am fost 
alungat. Apoi, am devenit ceea ce vezi: puterile unei Garde combinate cu puterea unui mogadorian. O 
îmbunătăţire evolutivă. 

Picioarele încep să-mi tremure sub masă. După ce menţionează Al Zecelea Bătrân Înţelept, abia 
mai pot să-l ascult. Îmi amintesc ce a scris Crayton în scrisoarea lui. Spunea că tatăl meu era obsedat de 
faptul că familia noastră a avut cândva un Bătrân Înţelept. Să fi fost Setrăkus Ra? 

— Eşti nebun, îi spun. Și un mincinos. 

— Nu sunt nimic din toate astea, îmi răspunde el cu răbdare. Sunt un realist. Un futurist. M-am 
modificat genetic pentru a deveni mai asemănător cu ei, ca să mă accepte. În schimbul credinţei lor, i-am 
ajutat să le crească populaţia. l-am adus înapoi din pragul dispariţiei. M-am alăturat mogadorienilor 
pentru că mi s-a dat şansa să-mi continui experimentele de care s-au speriat loricii. Acum, munca mea 
este aproape terminată. Curând, toată viața din univers — mogadoriană, umană, chiar și ce a mai rămas 
din lorici — va fi îmbunătăţită sub conducerea mea blândă. 

— Nu ai îmbunătăţit viaţa de pe Lorien, îi strig. l-ai ucis pe toți. 

— Ei s-au opus progresului, spune Setrăkus Ra cu nonşalanţă, de parcă moartea unei întregi 
planete nu ar fi cine ştie ce. 

— Eşti bolnav. 


Nu mă tem să mă contrez cu el. Ştiu că nu mă va răni — nu încă, cel puţin. E prea orgolios pentru 
asta, vrea neapărat să mai convertească un loric cauzei lui. Vrea ca totul să fie la fel ca în coşmarul meu. 
Din clipa în care am fost adusă aici, el a pus o echipă de femei mogadoriene să aibă grijă mine. M-au 
îmbrăcat în această rochie formală lungă, neagră, foarte asemănătoare cu cea pe care o purtam în 
viziunea mea. Pielea mă mănâncă de mă omoară și trebuie să trag mereu de decolteu. 

Mă uit deschis la fața lui hidoasă şi mă urăsc pentru faptul că încerc să găsesc o asemănare. Capul 
lui este bulbucat și palid, acoperit de tatuaje mogadoriene complicate; ochii sunt goi și negri, la fel ca ai 
mogilor; dinţii sunt dispuși în jos şi ascuțiți. Dacă stau și mă uit mai cu atenţie în jur, aproape că disting 
caracteristici lorice, cum ar fi arhitectura măruntă îngropată sub paloarea şi operele de artă brută a 
mogilor. 

Setrâkus Ra își ridică ochii de la mâncarea lui, întâlnindu-mi privirea. Uitându-mă la el îmi dă fiori, 
iar asta mă obligă să mă uit în altă parte. 

— Mănâncă, îmi spune el din nou. Ai nevoie de putere. 

Am ezitat pentru un moment, neștiind sigur cât de departe ar trebui să împing nesupunerea mea, 
dar, de asemenea, nu doresc să gust versiunea mogadoriană de sushi. Dau drumul furculiței să cadă, 
astfel încât huruitul să sune tare când se lovește de farfuria mea. Ecoul răsună în camera cu tavan înalt 
— zona privată de servit masa a lui Setrâkus Ra —, care este doar puţin mai mobilată decât celelalte 
camere reci de la bordul navei Anubis. Pereţii sunt acoperiţi cu picturi mogadoriene care prezintă scene 
de luptă și curaj. Plafonul este deschis, oferind o vedere uluitoare a Pământului, planeta care se rotește 
imperceptibil sub noi. 

— Nu mă enerva, fetițo, mârâie Setrâkus Ra. Fă cum ţi-am spus. 

Împing farfuria departe de mine. 

— Nu mi-e foame. 

Mă studiază cu o privire condescendentă, ca un părinte care încearcă să-i arate copilului obraznic 
cât de răbdător poate să fie. 

— Te pot trimite înapoi la culcare și să te hrănesc printr-un tub, dacă preferi. Poate că o să ai 
maniere mai bune la următoarea trezire, odată ce războiul va fi fost câştigat, spune el. Dar atunci nu 
vom mai avea despre ce să vorbim. Nu te vei putea bucura de marea victorie a bunicului tău. Și nu te vei 
mai putea distra cu micile tale încercări inutile de evadare. 

Înghit în sec. Ştiu că, în cele din urmă, vom merge pe Pământ. Pentru o vreme, navele de război ale 
lui Setrăkus Ra nu vor fi pe orbita Pământului, ci vor pluti pașnice în altă parte. 

Va fi o invazie. 

Îmi spun că, odată ce aterizăm, aș avea o şansă să fug. Evident, Setrăkus Ra ştie că aş prefera să 
mor decât să fiu prizoniera lui sau co-conducător sau ce-o mai fi în mintea lui. Dar, după aspectul 
elegant de pe chipul lui, nu pare să-şi facă griji. Poate crede că poate să-mi spele creierul înainte să ne 
întoarcem pe Pământ. 

— Cum ar trebui să mănânc chestia asta urâtă? îl întreb, în speranţa de a vedea cum mulțumirea de 
pe chipul său se clatină. Nu e deloc apetisant. 

Setrăkus Ra se holbează la mine și încearcă să se decidă dacă să sară peste masă şi mă sugrume sau 
nu. 

După un moment, el se ridică din scaunul său sprijinindu-se de un baston. Bastonul, sculptat dintr- 
un metal auriu-strălucitor, ornat cu un ochi negru de rău augur pe mâner, este același pe care l-am văzut 
că la folosit Setrăkus Ra în timpul luptei de la Baza Dulce. Îmi ridic braţele, pregătindu-mă pentru un 
atac. 

— Ochiul lui Thaloc, spune Setrăkus Ra, observând că mă uit la bastonul lui. La fel ca planeta 
Pământ, acesta, într-o bună zi, face parte din moştenirea ta. 


Înainte să pot pune următoarea întrebare, ochiul obsidian începe să licărească. Am clipit, dar îmi 
este clar că nu sunt în niciun pericol. În schimb, Setrâkus Ra începe să se zbată în convulsii. 

Linii de lumini roşii şi violete ies din Ochiul de Thaloc şi îi scanează tot corpul. Deși nu știu exact 
cum, pot simţi energia care iese din baston și intră în Setrăkus Ra. El se contorsionează și suferă în timp 
ce pielea i se dezlipește și picură pe el ca atunci când picură ceara de la o lumânare, schimbându-și 
forma. 

Când totul se termină, Setrăkus Ra arată uman. De fapt, arată ca o vedetă de cinema. Şi-a luat 
forma unui tip mai în vârstă, frumos, în jur de patruzeci de ani, aranjat la patru ace, ochi albaştri și tuns 
impecabil. E înalt, dar nu mai este atât de intimidant și poartă un costum albastru elegant şi o cămaşă 
proaspăt călcată, descheiată la guler. Din înfățișarea lui anterioară, doar cele trei pandantive lorice au 
mai rămas, bijuteriile din cobalt strălucind pe cămașa lui. 

— E mai bine așa? întreabă el, vocea lui obișnuită, neomogenă, fiind înlocuită de cea baritonală a 
acestui om. 

— Ce...? Mă uit la el înmărmurită. Cine ar trebui să fii? 

— Am ales această formă pentru oameni, explică el. Cercetările noastre arată că oamenii sunt atraşi 
în mod natural de bărbaţii de vârstă mijlocie, caucazieni. Se pare că oamenii găsesc aceste caracteristici 
de încredere, potrivite pentru conducători. 

— De ce... Încerc să-mi adun gândurile. Ce vrei să spui cu pentru oameni? 

Setrăkus Ra arată spre farfuria mea. 

— Mănâncă şi îţi voi răspunde la întrebări. E corect așa, nu? Cred că oamenii numesc asta quid pro 
quo?. 

Mă uit în jos la farfuria mea și la gelatina care aşteaptă acolo. Mă gândesc la Șase şi Nouă, la restul 
de Garzi și mă întreb ce ar face ei în situația mea. Se pare ca Setrăkus Ra vrea să-și etaleze tupeul, aşa că 
probabil ar trebui să-l las în pace. Poate că în timp ce încearcă să mă atragă subtil de partea lui, va lăsat 
să-i scape secretul care îi poate învinge pe mogadorieni. Dacă există așa ceva. Oricum ar fi, dacă iau o 
mică înghițitură din chestia din farfuria mea, mi se pare a fi un preț mic plătit pentru colectarea unor 
informaţii importante. Nu ar trebui să mă gândesc la situația mea ca fiind ţinută prizonier; e mai mult o 
misiune în spatele liniilor inamice. 

Sunt un spion nenorocit. 

Iau cuțitul și furculița, tai un mic cubuleţ și îl bag în gură. 

Nu are nici un gust, parcă mestec hârtie ruptă dintr-un caiet. Cel mai mult mă deranjează textura 
— modul în care carnea aceea începe să se topească de îndată ce o ating cu limba, se destramă atât de 
repede încât nici nu apuc s-o mestec. Fără să vreau, mă gândesc la modul în care se dezintegrează 
mogadorienii atunci când sunt uciși, iar asta mă face să mă opresc şi să scuip în palmă. 

— Nu este ceva cu care eşti obişnuită, dar este cel mai bun produs care se află pe Anubis, spune 
Setrăkus Ra, aproape scuzându-se. Mâncarea se va îmbunătăţi odată ce cucerim Pământul. 

ÎI ignor, chiar nu-mi pasă de mâncărurile fine ale bucătăriei mogadoriene. 

— Am mâncat, acum răspunde-mi la întrebare. 

El îşi înclină capul, părând fermecat de vorbele mele directe. 

— Am ales această formă deoarece oamenii o vor găsi reconfortantă. Este forma pe care o voi purta 
când voi accepta predarea planetei lor. 

Mă holbez la el. 

— Ei nu ți se vor predea. 

Zâmbeşte. 


? Dai ceva, primeşti ceva la schimb. (N.Tr.) 


— Bineînţeles că mi se vor preda. Spre deosebire de lorici, care luptă pentru niște principii 
imposibile și fără sens, oamenii au o istorie plină de înrobire. Ei apreciază demonstrațiile de forță 
superioară și vor accepta cu bucurie principiile Progresului Mogadorian. lar cei care nu se vor supune, 
vor pieri. 

— “Progresul Mogadorian”. Practic am scuipat cuvintele. Despre ce vorbeşti? Vrei să facă toată 
lumea ca tine? Un mon... 

Nu-mi termin întrebarea. Aveam de gând să spun monstru, dar m-am gândit la viziunea mea. Am 
comandat execuţia lui Șase chiar în fața lui John, Sam și o mulțime de oameni. Ce se întâmplă dacă ceva 
ca Setrăkus Ra este deja ascuns în mine? 

— Cred că a fost o întrebare răutăcioasă, spune Setrăkus Ra. 

Își menţine zâmbetul enervant, făcându-mi şi mai mult rău acum când are un chip uman frumos, 
indicând din nou spre farfurie. 

Mai iau o bucată din chestia aia oribilă. El își drege glasul de parcă e gata să ţină un discurs. 

— Noi împărțim acelaşi sânge, nepoată, iar acesta este motivul pentru care te-am scutit de soarta 
acelor Garzi care mi se opun prosteşte. Pentru că, spre deosebire de ei, tu te poţi schimba, îmi explică 
Setrăkus Ra. Poate că am fost loric cândva, dar de-a lungul secolelor m-am schimbat în ceva mai bun. 
După ce voi cuceri Pământul, voi avea puterea necesară pentru a schimba viața a miliarde de ființe. Tot 
ce trebuie să faci este să accepţi Progresul Mogadorian. Apoi, munca mea va fi dat roade. 

Mă uit la el chiorâş. 

— Putere? De unde? 

Setrăkus Ra îmi zâmbește, atingând pandantivele care atârnă la gâtul lui. 

— Vei vedea la momentul potrivit, copilă. Apoi, vei înţelege. 

— Am înţeles deja, îi răspund. Înţeleg că ești un ciudat dezgustător, un măcelar care s-a 
transformat într-un mogadorian nenorocit. 

Setrăkus Ra zâmbește și, pentru o clipă, mă întreb dacă nu cumva mi-am forțat norocul. Oftează și 
îşi trece degetele peste gât, pielea i se desface şi dezvăluie o cicatrice vânătă, groasă, în jurul gâtului său. 

— Pittacus Lore mi-a făcut asta când a încercat să mă omoare, spune el cu vocea lui rece şi calmă. 
Am fost unul dintre ei, dar el şi ceilalți Bătrâni Înțelepți m-au alungat. M-au izgonit de pe Lorien din 
cauza ideilor mele. 

— Ce? Nu voiau să te aleagă conducător suprem sau ceva de genul ăsta? 

Setrăkus Ra îşi trece mâna peste gât din nou şi țesutul cicatrizat dispare. 

— Aveau deja un conducător, îmi răspunde Setrâkus Ra, vocea lui scăzând, de parcă amintirea 
aceea l-ar înfuria. Doar că au refuzat să-l recunoască. 

— Ce vrea să însemne asta? 

De data asta nu mă mai obligă să ia o mușcătură din mâncare. Acum o dă cotită. 

— Draga mea, Bătrânii au fost conduși de planeta însăși. Lorien făcea alegerile pentru ei. Cine va fi 
Garde și cine va fi Cêpan. Ei credeau că ar trebui să trăim ca îngrijitori şi să lăsăm natura să ne 
determine destinele. Eu nu am fost de acord. Moştenirile acordate de Lorien sunt pur și simplu o 
resursă, ca oricare alta. Ai lăsa peştele din ocean să dicteze cine să fie mâncat, sau să permiţi fierului din 
sol să decidă când să fie forjat? Desigur că nu. 

Încerc să diger toate aceste informaţii şi să le compar cu ceea ce am învăţat de la Crayton și din 
scrisoarea lui. 

— Ai vrut doar să deţii controlul, îi spun după o clipă. 

— Am vrut un progres, mă contrează el. Mogadorienii au înţeles. Spre deosebire de lorici, ei erau 
un popor gata să se ridice. 

— Eşti nebun, îi spun, împingând farfuria departe, punând capăt acestui joc cu întrebări şi 
răspunsuri. 


— Eşti un copil neştiutor, răspunde el, revenind la răbdarea condescendentă. Când îţi vei începe 
studiile, când vei vedea ce am realizat pentru tine și ce au negat loricii, abia atunci vei înţelege. Vei 
ajunge să mă iubeşti și să mă respecţi. 

Mă ridic de la masă, chiar dacă nu am unde să mă duc. Până acum, Setrâkus Ra a fost blând cu 
mine, dar a fost extrem de clar că mă pot plimba pe holurile sterile ale navei Anubis doar pentru că îmi 
permite el. 

Dacă vrea să mă ţină aici şi să mă forţeze să îmi termin cina, o poate face. Ar fi, probabil, mai 
inteligent din partea mea dacă nu aş mai lansa contre la toate tâmpeniile lui şi jumătăţile de adevăr, dar, 
pur şi simplu, nu pot face asta. Mă gândesc la Nouă, Șase şi ceilalți — știu că ei nu şi-ar ține gurile 
închise în faţa acestui monstru. 

— Ne-ai distrus planeta și i-ai făcut pe semenii noştri să sufere, îi spun eu, încercând să imit 
răbdarea batjocoritoare a bunicului meu. Eşti un monstru. Niciodată nu voi înceta să te urăsc. 

Setrâkus Ra oftează, chipul său frumos se şifonează de consternare pentru scurt timp. 

— Furia este ultimul refugiu al celor ignoranţi, spune el ridicând mâna. Lasă-mă să-ţi arăt ceva ce 
ţi-a fost interzis, nepoată. 

O spirală de energie roşu-strălucitor începe să se agite în jurul mâinii lui ridicate. Speriată, fac un 
pas înapoi. 

— Bătrânii au ales cine să scape de pe Lorien, dar asta nu înseamnă că tu ai fost printre ei, continuă 
Setrăkus Ra. Ţi s-au refuzat avantajele celorlalți Garzi. Voi corecta eu asta. 

Energia se adună într-un glob în mâna lui Setrákus Ra, pluteşte acolo pentru un moment, apoi se 
repede spre mine. Mă feresc, dar globul se ține după mine, ceea ce mă face să cred că gândeşte singur. 
Mă trântesc pe podeaua rece și mă rostogolesc, încerc să evit globul de energie, dar este prea rapid. 
Trece prin poala rochiei mele și se atașează pe gleznă. 

Ţip. Durerea este chinuitoare; este ca și cum un fir viu e tras prin pielea mea. Îmi trag piciorul în 
față şi încerc să ating cu palma locul unde a lovit globul, ca atunci când vrei să stingi niște flăcări. 

Atunci am văzut-o prima dată. Globul de energie roşie dispare, lăsând în urmă o bandă de țesut 
cicatrizat, roz, încolăcit pe gleznă. Seamănă cu tatuajele unghiulare pe care le-am văzut gravate pe zeci 
de cranii mogadoriene, dar există ceva neliniştitor de familiar la asta. Este o cicatrice foarte 
asemănătoare cu cele pe care le au Garzii și care semnifică vraja lorică. 

Când mă uit la Setrăkus Ra, trebuie să-mi mușc buza ca să-mi înăbuş un țipăt. Jumătatea de jos a 
pantalonului său este arsă, o vrajă identică, proaspătă, este acum și pe glezna sa. 

— Acum, spune el, zâmbind mulțumit, suntem și noi legaţi, la fel ca ei. 


Capitolul 6 (Şase) 


Cred că, într-un fel, l-am răpit pe Dale. El nu pare deranjat. Bădăranul ăsta sfrijit şi leneș ne duce la 
barca lui, în spatele unui ponton vechi de câteva decenii, trăgând de pelerina lui de ploaie și uitându-se 
cu nerușinare la mine și la Marina. 

Barca, ca să nu se dezmembreze, este peticită şi legată cu bandă adezivă şi sfori și nu putem avansa 
prin apa din mlaștină prea repede, de teamă să nu se supraîncălzească motorul. De asemenea, chiar dacă 
nu-i convine, Nouă trebuie să folosească o găleată de apă pentru a scoate apa maro din barcă, înainte de 
a se aduna prea multă şi de a ne scufunda. Nu e chiar o călătorie cu stil, dar Marina rămâne convinsă că 
Dale a dat peste o tabără mogadoriană. Așa că, pentru moment, el este ghidul nostru. 

Noaptea trecută, Dale a insistat că era prea întuneric pentru a încerca navigarea prin mlaștină, dar 
a promis că o să ne ducă la această bază NASA scoasă din funcțiune în dimineaţa următoare. S-a dovedit 
faptul că barmanul de la Trapper închiriază cocioabele din apropierea localului său oricui vrea să treacă 
prin mlaștină. Ne-a închiriat una pentru mai nimic, ne-a dat chiar și de mâncare, probabil simțind că nu 
ajută la nimic crearea mai multor probleme. 

Nimeni nu a avut încredere că Dale nu va fugi la prima ocazie, așa că am decis să stăm cu ochii pe 
el. Nouă a făcut primul de pază şi a terminat prin a sta de vorbă cu Dale afară, în fața micii noastre 
barăci, ascultând poveşti despre toate lucrurile interesante pe care Dale le-a descoperit în mlaștină. 

Eu şi Marina ne-am întins una lângă alta pe salteaua plină de purici aruncată pe podeaua barăcii în 
care singurul mobilier este o plită, o chiuvetă ruginită care nu cred că este conectată la vreo conductă şi 
un felinar cu ulei. Ţinând cont de faptul că ultimele două zile ni le-am petrecut străbătând mlaştina în 
care nu prea am avut cum să ne odihnim, locul acesta mi se pare foarte confortabil. 

Așa cum stăteam acolo, am observat că Marina şi-a oprit aura care radiază frig, Moştenirea care i s- 
a dezvoltat de când a fost ucis Opt. Credeam că a adormit, dar am auzit-o șoptind în întuneric. 

— ÎI simt că este acolo, Şase. 

— Ce vrei să spui? îi răspund tot în şoaptă, neînțelegând ce vrea să spună. Opt este... Am ezitat, 
neputând să spun ceea ce este evident. 

— Știu că e mort, răspunse ea, întorcându-se spre mine. Dar încă simt... nu ştiu, esenţa lui sau ceva 
de genul ăsta. Mă cheamă. Nu ştiu de ce sau cum, știu doar că se întâmplă şi că este important. 

Am tăcut. Mi-am amintit povestea lui Opt despre întâlnirea cu bătrânul misterios în timp ce se 
ascundea în India. Cred că numele lui era Devdan. Bătrânul acela l-a învăţat despre hinduism şi arte 
marțiale şi, în cele din urmă, a dispărut de unde a venit. Opt a prețuit tot ceea ce a învăţat despre 
hinduism — cred că asta l-a ajutat să facă față morţii câpan-ului său. La naiba, poate că are legătură cu 
chestiile alea cu reîncarnarea. Opt a fost cel mai spiritual dintre noi, iar dacă cineva ar putea cere ajutor 
de dincolo de mormânt, el ar fi acela. 

— O să-l găsim, îi spun încet, cu toate că nu cred că ar putea fi posibil. M-am gândit la ce a spus 
Nouă seara trecută — că am pierdut deja războiul și că nimeni nu vine să ne spună. Eu, pur și simplu, 
nu ştiu ce vom face după aceea. 

— Ni se va arăta atunci când va veni momentul, îmi răspunde Marina liniștită, strângându-mă de 
mână, redevenind Marina cea pe care o știam, fără privirea aceea încărcată de răzbunare cu care abia m- 
am obișnuit în ultimele două zile. Ştiu că așa va fi. 

Așa că, în această dimineaţă, ne-am întors în mlaștină. Pe ambele maluri ale apei tulburi sunt mulți 
copaci şi trebuie să încetinim frecvent pentru a naviga printre rădăcinile noduroase, dar ambiţioase, care 
s-au răspândit în apă. Bolta din crengi de deasupra capetelor noastre este densă, lăsând lumina soarelui 
să treacă cu greu. 


Buştenii plutesc în derivă, coaja lor nu se deosebeşte întotdeauna de solzii tari ai aligatorilor care 
mișună prin aceste ape. Măcar nu mă mai mușcă insectele. Sau poate că am ajuns să mă obișnuiesc cu 
ele. 

Marina se află în partea din față a bărcii, privirea ei ţintind drept înainte, umezeala din aer 
aşezându-i-se pe față și pe păr în formă de picături. Mă uit la spatele ei, întrebându-mă dacă nu cumva 
s-a pierdut în emoții, sau dacă acest al șaselea simț despre corpul neînsuflețit al lui Opt este o nouă 
Moştenire care se manifestă. Sunt momente ca acestea când chiar ne-ar putea fi de folos un c6pan; 
Marina s-a chinuit la naibii de mult până a reușit să-şi controleze Moștenirea de Congelare. Eu și Nouă 
nu ne-am apropiat de ea — el probabil că e speriat că îi va zbura capul, iar eu mă bazez pe ea că va 
învăţa să-şi controleze Moştenirea şi să scape de toată această furie. Deci această întoarcere în mlaştină 
se întâmplă din cauza unei posibile Moşteniri noi, a unei intuiții de modă veche, din cauza mâhnirii sau 
a unui contact direct cu lumea spiritelor. Poate că o combinaţie a tuturor celor patru. 

Chiar nu mai contează. O facem şi gata. 

În urmă cu câteva zile, Cinci ne-a condus prin ape similare cu acestea. Eram mai fericiți atunci — 
îmi amintesc că Marina și Opt se agățau unul de celălalt, se formase o legătură între ei, iar Nouă se agita 
și se purta ca un idiot de fiecare dată când vedea un aligator. Îmi trec o mână prin păr — este ud de la 
umiditatea din mlaștină şi încâlcit de la zilele petrecute aici — şi-mi aduc aminte că nu este momentul 
pentru amintiri frumoase. Ne îndreptăm către pericol, dar cel puţin de data asta o ştim. 

— Cât mai avem? îl întreb pe Dale. 

EI ridică din umeri. A devenit mult mai amabil cu noi de când Marina aproape că i-a congelat 
jumătate de față noaptea trecută. 

Sau poate este din cauza a ceea ce are în bidonul din care tot bea. 

— Cam o oră, spune el. 

— Ar fi bine să nu faci vreo glumă cu noi, i-am spus. Dacă e un rahat, te vom lăsa aici. 

Asta îl face să-şi îndrepte spatele ţanţoș. 

— Jur că e adevărat, doamnă. Am văzut niște funduri de extratereștri ciudaţi aici. Pe pariu. 

ÎI privesc încruntată. Nouă, după ce a terminat de bălăcit apa de pe marginea bărcii, smulge 
bidonul din mâna lui Dale. 

— Ce ai aici? întreabă Nouă, adulmecând bidonul. Miroase a diluant de vopsea. 

— Ăăă, nu e chiar pentru vopsea, zice Dale. Gustă. 

Nouă îi dă bidonul înapoi, apoi se întoarce spre mine. 

— Pe bune? întreabă el în șoaptă, mai preocupat să nu îl audă Marina decât Dale, care stă chiar 
lângă noi. Ne bazăm pe tipul ăsta? 

— Nu doar pe el, am răspuns, aruncând o privire spre Marina. Ea simte ceva. 

— Şi de când...? Nouă lasă vorba neterminată. Se pare că încă e supărată pe mine, Șase. Atâta tot. 

Înainte să apuc să-i dau un răspuns, Marina ne face repede semn cu mâna, atrăgându-ne atenția. 

— Opreşte motorul! șuieră ea. 

Dale se conformează imediat şi opreşte motorul, nedorind s-o enerveze pe Marina. Barca noastră 
pluteşte mai departe în tăcere. 

— Ce este? o întreb. 

— E cineva în față. 

Atunci am auzit și eu. Un motor — unul care face mult mai puţin zgomot decât sughițurile lui Dale 
— dar care se aude tot mai tare pe măsură ce se apropie. Din cauza cursului apei în zig-zag printre 
copaci, nu putem vedea încă cealaltă barcă. 

— Mai sunt și alți oameni care se aventurează prin mlaştină atât de departe? întreabă Nouă privind 
spre Dale. 


— Uneori, răspunde Dale. Brusc, se uită la noi de parcă tocmai a avut o revelaţie. Ia staţi puţin. 
Suntem în pericol? Pentru că eu nu pentru asta m-am angajat. 

— Nu te-ai angajat pentru nimic, îi aminteşte Nouă. 

— Şşt, face Marina. Uite-i că vin. 

Aș putea să ne facem invizibili. Pentru mine e simplu să-i iau de mână pe Marina și pe Nouă, să-mi 
folosesc Moștenirea și să pară că Dale este singur aici. Dar nu o fac. Marina și Nouă nu par a avea starea 
necesară de a se ține de mâini. 

Dacă acolo sunt mogadorieni, vrem această luptă. 

Printre crengile copacilor, văd un contur întunecat care alunecă pe apă în fața noastră. Este o barcă 
asemănătoare cu a noastră, cu excepţia faptului că este mult mai elegantă și cu câteva zeci de găuri mai 
puţine. De îndată ce întrăm în vizorul lor, motorul bărcii lor se opreşte. Plutesc în derivă la vreo treizeci 
de metri în fața noastră, iar un val blând ne leagănă uşor. 

Barca este condusă de trei mogadorieni. Din cauza căldurii, şi-au dat jos stupidele trenciuri negre 
din piele şi sunt dezbrăcați până la brâu, braţele lor strălucesc ca o pastă albă, blasterele și pumnalele lor 
sunt vizibile la centuri. Mă întreb ce fac aici, în aer liber, sfidători, iar apoi îmi dau seama că probabil ne 
caută. La urma urmei, mlaştina este ultima locaţie cunoscută în care am fost văzuţi. Acești cercetași 
mogi ghinioniști au misiunea să patruleze prin mlaştină. 

Deocamdată, toată lumea stă liniștită. Ne holbăm la mogi și mă întreb dacă ne vor recunoaşte chiar 
și în starea în care suntem. Mogii se uită cercetător la noi, dar nu fac nici o mișcare pentru a-și reporni 
barca şi de a se da din calea noastră. 

— Prieteni de-ai voştri? întreabă Dale zeflemist. 

Vocea lui parcă îi trezește. La unison, doi dintre mogi se grăbesc să-și scoată blasterele, al treilea se 
repede să repornească motorul. Îmi împing telekinezia înainte, lovind partea din față a bărcii lor cu atâta 
forță câtă mai pot aduna, făcând prova bărcii să se ridice din apă. Mogul care voia să pornească motorul 
cade peste bord, iar ceilalți doi se clatină ametitor. 

O fracțiune de secundă după atacul meu telekinetic, Marina se apleacă lateral şi își scufundă mâna 
în apa din mlaştină. O peliculă de gheaţă se întinde de la ea spre barca mogilor, apa bolborosind pe 
măsură ce îngheață. Barca lor este blocată, înclinată pe o parte, pe jumătate ieșită din apă, prinsă în 
ghearele banchizei. 

Nouă sare din barca noastră, se avântă grațios peste sloiul de gheaţă al Marinei și aterizează direct 
în barca mogilor. Îl apucă de gât pe cel mai apropiat mog, elanul lui și puntea înclinată a bărcii făcându-i 
să se prăbușească spre spatele ambarcaţiunii. Cel de al doilea mog își scoate blasterul şi vrea să-l 
ţintească pe Nouă, dar înainte de a putea trage, Nouă e din nou în picioare și-l proiectează pe primul 
mog în amicul lui. 

Cercetașul care a căzut peste bord încearcă să iasă din apă şi să se urce pe gheața Marinei. Mare 
greșeală. Un ţurțure crestat se ridică de la marginea sloiului și îl străpunge pe mogadorian. Înainte ca 
mogul să se transforme în cenușă, îmi folosesc telekinezia ca să scot țurțurele din el și să-l înfig într-unul 
din mogii din barcă. Ultimul mog își trage pumnalul şi se repede la Nouă, dar Nouă îl prinde de 
încheietura mâinii, i-o răsucește și îl înjunghie în ochi cu propria lamă. 

Totul s-a terminat rapid. Întreaga luptă a durat mai puțin de un minut. Chiar şi aşa terminați cum 
părem acum, încă putem omori niște nenorociți de mogi. 

— Acum mă simt mai bine! strigă Nouă asurzitor, rânjind la mine din cealaltă barcă. 

Aud un pleoscăit puternic în spate şi mă întorc la timp pentru a-l vedea pe Dale înotând frenetic 
prin apa mlaștinii. Probabil că a sărit peste bord, iar acum înoată câinește și se îndepărtează atât de 
repede cât îi permit brațele sfrijite și băutura din cap. 

— Unde te duci, idiotule? strig după el. 


Dale ajunge la un afloriment plin de noroi și rădăcini şi să urcă acolo, gâfâind. Se uită la noi cu 
ochii mari, sălbatici. 

— Sunteţi nişte ciudați! ţipă el. 

— Nu-i frumos ce spui, zice Nouă râzând, păşind cu grijă înapoi spre barca lui Dale. Banchiza de 
gheață a Marinei a început deja să se topească în căldura Floridei. 

— Şi cu barca ta cum rămâne? îi strig lui Dale. O să înoţi până la Trapper? 

El își mijeşte ochii la mine. 

— O să găsesc ceva care nu implică puteri mutante, mulțumesc foarte mult. 

Oftez și ridic mâna cu intenţia de a trage cu telekinezia fundul prost al lui Dale înapoi în barcă, dar 
Marina își pune mâna pe umărul meu și mă oprește. 

— Lasă-l să plece, spune ea. 

— Dar avem nevoie de el pentru a găsi baza, îi răspund. 

— Suntem destul de aproape, spune Marina, clătinând din cap. Şi pe lângă asta... 

— Aoleu, măiculiță, ne întrerupe Nouă care privea cerul cu mâna streaşină la ochi. 

— Cred că putem urmări chestia aia, încheie Marina. 

Brusc, totul devine foarte întunecat. Mă uit în sus şi văd o umbră care trece pe deasupra noastră, 
obturând lumina care oricum abia se putea strecura prin bolta mlaştinii. Printre frunze, tot ce pot vedea 
este o navă camuflată, un cuirasat mogadorian care începe să coboare. Nu este tocmai o farfurioară 
zburătoare pe care s-o pot dobori din cer cu câteva fulgere bine plasate. Nava asta este enormă, de 
dimensiunea unui portavion, cu tunuri feroce care îi ies din burtă. Păsările din zonă ţipă şi îşi iau zborul, 
îndepărtându-se de acest gigant terifiant. 

Instinctiv, mă întind şi îi apuc pe Nouă și Marina, devenind toți trei invizibili. O barcă cu 
mogadorieni e altceva. Nu cred că suntem pregătiți pentru ceva atât de mare. Nava de luptă de 
deasupra noastră ne ignoră, totuşi. Sau nu ne observă. Pentru o navă de asemenea dimensiuni, suntem 
la fel de nesemnificativi ca țânțarii. 

Pe măsură ce nava trece, alunecând pe deasupra mlaștinii și permițând treptat luminii să reintre, 
mă simt tot mai mică, tremur. 

Parcă aș fi copil. 

Și apoi îmi amintesc de ultima zi pe Lorien. Noi nouă și câpanii noștri alergând spre nava care 
urma să ne ducă pe Pământ. Ţipete peste tot în jurul nostru, căldura de la focul oraşului care arde, focuri 
de blaster șuierând prin aer... Îmi amintesc că mă uitam în sus la cerul nopţii și vedeam nave la fel ca cea 
care tocmai a trecut pe deasupra noastră, ascunzând stelele, turele lor scuipând foc, iar prin trapele 
deschise lăsând să iasă hoardele de pikeni însetate de sânge. Mi-am dat seama că cea de deasupra 
noastră este o navă mogadoriană de război. Este ceea ce vor folosi ei pentru a cuceri Pământul pentru 
totdeauna. 

— Au venit, spun eu cu respiraţia tăiată. Începe. 


Capitolul 7 (John) 


Treptat, suburbiile din afara Washingtonului încep să se schimbe. Casele devin mai mari și mai 
depărtate una de alta, până când, în cele din urmă, nu se mai văd pe drum. Prin geamurile dubiţei se 
văd pajiști bine întreţinute sau parcuri miniaturale impecabile în care copacii sunt aliniaţi la distanţe 
obsesiv de egale, cu rolul de a păstra casele din spatele lor ascunse de ochii indiscreţi. Străzile laterale 
care se ramifică din drumul principal au nume prestigioase, cum ar fi Oaken Crest Way sau Goldtree 
Boulevard, toate acestea protejate prin inscripții PROPRIETATE PRIVATĂ. 

Pe bancheta din spate, Sam fluieră. 

— Nu pot să cred că mogadorienii trăiesc aici. La fel ca oamenii bogați. 

— Zău? îi răspund, mâinile transpirându-mi pe volan. Mă gândeam la același lucru ca și Sam, dar 
nu-mi face plăcere să vorbesc despre asta şi sunt îngrijorat de faptul că nu voi putea să-mi ascund 
gelozia din glas. Mi-am petrecut toată viața pe fugă, visând să trăiesc în locuri ca acesta — locuri stabile, 
liniștite. lar aici, pentru că sunt din clasa lor superioară de neaoși, mogii duc o viață normală, trăind pe o 
planetă pe care vor doar s-o exploateze și s-o distrugă. 

— larba este verde tot timpul! spune Malcolm. 

— Ei nu apreciază asta, dacă te consolează cu ceva, spune Adam încet, acestea fiind primele 
cuvinte pe care le-a scos de când am început să parcurgem aceste ultimele câteva mile până la Ashwood 
Estates, fosta sa reşedinţă. Ei sunt învăţaţi să nu se bucure de ceva, cu excepţia cazului în care pot 
stăpâni acel ceva. 

— Ce înseamnă asta, mai exact? întreabă Sam. Adică dacă un mogadorian se duce în parc...? 

— “Să nu ai nicio satisfacţie dacă nu poţi stăpâni”, recită Adam, suprimându-şi un zâmbet când 
termină citatul. Asta este din Marea Carte a lui Setrăkus Ra. Un mogadorian nu va avea grijă de parcul 
tău, Sam, cu excepţia cazului în care poate să-ți taie copacii și să ţi-i ia. 

— Pare a fi o carte grozavă, îi spun pe un ton sec. 

Arunc o privire spre Adam care stă lângă mine, pe scaunul pasagerului. Se uită pe fereastră cu o 
privire distantă. Mă întreb dacă toată treaba asta i se pare ciudată — este practic o întoarcere acasă, chiar 
dacă, de fapt, el nu este de pe Pământ. Adam întoarce capul, mă observă uitându-mă la el și pare 
aproape jenat. 

Expresia de pe chipul lui se schimbă rapid din “sunt obișnuit cu asta” cu “calmul rece 
mogadorian”. 

— Trage pe dreapta aici, dă el instrucţiuni. Suntem la doar o milă depărtare. 

Trag duba la marginea drumului și opresc motorul. Fără zgomotul din dubă, ciripitul constant din 
spatele meu pare chiar mai tare. 

— Doamne, băieţi, calmaţi-vă, spune Sam către himerele gălăgioase din colivia aşezată pe bancheta 
din spate între el și Malcolm. 

Mă întorc şi mă uit la himere, toate sunt în formă de păsări. Regal, a cărui formă de odihnă este un 
șoim impunător, pășește alături de un trio de păsări mai comune — un guguștiuc, un porumbel și un 
măcăleandru. Mai există un şoim gri elegant, care trebuie să fie Praf și o bufniţă al cărui exces de 
greutate indică faptul că ar trebui să fie Stanley. Toate acestea au gulere din piele, uşoare, legate cu grijă 
în jurul gâtului. 

Acesta este primul pas din planul nostru. 

— Totul funcţionează bine? îl întreb pe Sam, care îşi ridică ochii de la laptop-ul pe care îl ține pe 
picioare şi zâmbeşte la mine. 

— la fii atent la asta, spune Sam cu mândrie și întoarce laptop-ul cu ecranul către mine. Folosirea 
himerelor în acest fel a fost ideea lui. 


Pe ecranul laptop-ului sunt feed-urile de la o jumătate de duzină de camere de filmat, fiecare dintre 
ele prezentând fața mea dintr-un unghi ușor diferit. Camerele funcționează. 

În drumul nostru de la Baltimore la Washington, ne-am oprit la un magazin mai retras, SpyGuys, 
specializat în camere şi alte scule de home-security. Vânzătorul nu l-a întrebat pe Malcolm pentru ce 
avea nevoie să cumpere mai mult de o duzină dintre cele mai mici camere wireless; părea recunoscător 
că a cumpărat de la el şi chiar ne-a arătat cum să instaleze software-ul necesar pe unul dintre laptop- 
urile noastre. După aceea, de la un magazin pentru animale, am cumpărat gulerele. Ceilalţi au ataşat cu 
grijă camerele de luat vederi în timp ce eu conduceam maşina spre sud, spre Washington. 

Mogadorienii au consumat foarte mult timp și resurse pentru supravegherea și urmărirea noastră. 
Acum e timpul să le-o întoarcem. 

— Zburaţi şi acoperiţi tot Ashwood Estates, le spun himerelor, punctându-mi comanda cu o 
imagine mentală a Ashwood cu o fotografie luată prin satelit, pe care am studiat-o încă de ieri şi le-o 
trimit telepatic. Încercaţi să acoperiţi orice unghi. Concentraţi-vă mai ales pe unde sunt mogadorieni. 

Himerele răspund croncănind, ciripind şi fâlfâind entuziasmate din aripi. 

Dau din cap către Sam, iar el deschide uşa dubiței pe partea lui. Ceea ce urmează este o rafală 
sălbatică de activitate, o jumătate de duzină de himere preschimbate în formă de păsări-spioni ies toate 
odată din dubă, dând din aripi şi luându-și zborul. La cât de gravă este situația noastră, totuşi văd ceva 
minunat; Sam zâmbește. Chiar și Adam schiţează un zâmbet mic. 

— O să meargă bine, spune Malcolm mângâindu-l pe Sam pe spate. Zâmbetul lui Sam crește şi mai 
mult. 

Pe ecranul laptop-ului apar imagini fără nicio sincronizare, toate himerele zboară în picaj în direcții 
diferite. Prima aterizează în niște copaci poziționaţi chiar lângă porţile din fier forjat ale Ashwood 
Estates. O poartă este construită într-un zid de cărămidă; zidul se întinde pe câțiva metri şi, brusc, 
probabil pentru că nu se mai vede de la drum, se transformă într-un gard de sârmă ghimpată cu aspect 
mult mai sinistru. 

— Gărzi, spun eu, arătând pe ecran cei trei mogadorieni, doi dintre ei stând în gheretă, unul în fața 
porții. 

— Atât? întreabă Sam. Doar trei? Înseamnă că va fi simplu. 

— Nu se așteaptă la un atac frontal. Nu se așteaptă la nici un fel de atac, explică Adam. Scopul lor 
este, în principal, să-i sperie pe toți cei care ar putea nimeri acolo din greșeală. 

Pe măsură ce himerele rămase se așază pe acoperișuri şi ramuri de copaci, imaginile video încep să 
devină clare, iar eu încep să-mi fac o idee tot mai clară despre cum arată Ashwood Estates. Dincolo de 
poarta din față este un drum scurt, dar şerpuit, nu foarte ascuns privirilor. Acest drum duce spre un fel 
de proprietate privată restricționată; sunt aproximativ douăzeci de case bine îngrijite, dispuse în jurul 
unei zone centrală de recreere. Se pare că mogadorienii au mese de picnic, terenuri de baschet și o 
piscină. Una peste alta, este o suburbie idilică, cu excepţia faptului că nu e nimeni prin preajmă. 

— Pare liniștit, spun eu privind imaginile video. Așa este mereu? 

— Nu, răspunde Adam. Ceva nu este în regulă. 

Una dintre himere își ia zborul şi se repoziționează, prinzând în obiectivul camerei una dintre 
casele pe care nu am putut-o vedea înainte. Un camion de gunoi cu motorul oprit este parcat la bordură. 

— E cineva acolo, spune Sam mărind imaginea. 

Un Mogadorian solitar stă lângă camion cu o tabletă în mână. Pare plictisit. 

Adam mijeşte ochii la tatuaje de pe scalpul mogadorianului. 

— Un inginer, spune el. 

— De unde știi? îl întreb. 


— După tatuaje. Pentru un neaoş, acestea sunt simboluri de onoare și de aceea și le-a făcut. Neaoşii 
primesc locuri de muncă cu funcții de comandă, ne explică Adam. Le este mai uşor să dea ordine în 
toate direcţiile. 

— Mai sunt şi alţii, ne atrage atenţia Sam. 

Vedem alți patru luptători mogadorieni transportând un fel de echipament computerizat de 
dimensiunile unui frigider. Ajung cu echipamentul în fața inginerului, apoi aşteaptă în timp ce acesta se 
plimbă în jurul aparatului inspectându-l. 

— Se pare că acela este un server, observă Malcolm. Oare înlocuiesc echipamentul pe care l-ai 
distrus tu? întreabă el, întorcându-se către Adam. 

— Posibil, răspunde Adam, dar nu pare prea sigur pe el. Adam arată spre o casă cu două nivele, cu 
pridvor, unde muncesc mogadorienii. Aceea este vechea mea locuinţă. Știu sigur că pe acolo există un 
punct de acces spre tuneluri, dar este posibil ca și celelalte case să aibă acces spre tuneluri. 

În timp ce Adam vorbește, inginerul îşi termină inspecția asupra serverului. Dă din cap, iar ceilalți 
mogi ridică echipamentul. Urcă echipamentul în camionul de gunoi, apoi se întorc în casă. 

— Nu cred că sunt mari fani ai reciclării, nu credeţi? spune Sam. 

Înainte ca primul grup de mogi să ajungă la casă, apare un al doilea grup. Aceștia transportă ceva 
ce arată ca un scaun de frizerie dintr-un film SF prost. Scaunul are, în mod egal, elemente futuristice şi 
părţi înfricoşătoare, fire care atârnă din el. Inginerul se grăbeşte spre acest al doilea grup, ajutându-i să 
aşeze cu grijă echipamentul pe iarba din curtea din față. 

— Recunosc chestia aia, spune Malcolm cu tremur în glas. 

— Maşinăria doctorului Anu, spune Adam întorcându-se spre mine. Au folosit-o pe Malcolm. Şi pe 
mine. 

— Şi ce au de gând să facă cu ea acum? întreb eu, uitându-mă la inginer cum își începe inspecția. 

— Tipii ăştia arată ca o echipă de salvare, ne explică Adam. Când am fost aici ultima dată, le-am 
cam făcut unele stricăciuni în tuneluri. Salvează ce se mai poate din echipamente și scapă de restul. 

— Ce poţi să ne spui despre neaoșşii care ar fi trebuit să fie aici? 

Adam face o grimasă. 

— Probabil că au fost evacuaţi până ce locul acesta va deveni mai sigur. 

Mă uit la Adam cu ochii mari. 

— Adică am venit degeaba? Neaoşii deja au plecat, iar mașinăria e distrusă. 

— Ba nu, spune el, iar eu pot vedea licărul din ochii lui. Dacă reușim să scoatem din joc această 
echipă de salvare înainte să dea alarma, am avea acces complet asupra Ashwood. De acolo, putem 
ajunge în rețeaua lor... 

— Și cu ce ne ajută asta? 

— E ca atunci când unul dintre ai mei ar reuși să deschidă unul dintre Cuferele voastre, John. Le 
vom şti secretele. Vom afla ce pun la cale. 

— Vom fi cu un pas înaintea lor, spun eu. 

— Da. Adam dă din cap în timp ce se uită la inginerul care examinează maşinăria dr-ului Anu. Dar 
ar trebui să intrăm acolo. Ceea ce echipa de salvare decide să distrugă, pentru noi ar putea fi în 
continuare util. 

— Bine, spun privindu-l pe șeful echipei de salvare a mogilor intrând înapoi în casă. Deci există o 
intrare secretă sau ceva de genul acesta? 

— În acest moment, cred că un atac direct este cel mai bun pariu al nostru. Adam se uită la mine. 
Eşti de acord cu asta? 

— La naiba, da, îi răspund. 

Iniţial, ne-am planificat să folosim reţeaua de supraveghere cu himere pentru a observa mogii şi 
pentru a-mi da seama care este cea mai bună strategie pentru atac. Dar, acum că suntem aici, abia aştept 


să intru în luptă. Vreau să mă răzbun pentru tot ceea ce au făcut — pentru că au luat-o pe Ella, pentru că 
au distrus casa lui Nouă, pentru că mi-au omorât un prieten... Dacă Adam spune că trebuie să ne 
grăbim, eu deja sunt gata. 

Malcolm scoate o cutie de sub scaun. Din interiorul cutiei scoate două dispozitive audio pentru 
ureche, unul pentru mine şi unul pentru Adam. Dispozitivele sunt conectate la perechea de walkie- 
talkie pe care le vor folosi Sam și Malcolm. Pun un dispozitiv în urechea mea, iar Adam face la fel. 

— Suntem conectaţi cu toate autorităţile locale? întreabă Malcolm. Un schimb de focuri în plină zi, 
ar putea atrage atenţia. 

Adam dă din cap. 

— Sunt cumpăraţi toţi, spune el, apoi se uită la mine. Va trebui să ne mişcăm rapid, totuşi. Trebuie 
să-i omorâm înainte să poată chema întăriri. Dacă aş ajunge în vechea mea locuinţă, ar trebui să le pot 
tăia comunicațiile. 

— Eu pot face asta rapid, îi răspund. 

Îmi pun pumnalul meu loric în teaca ascunsă sub pantalon, la gambă. Apoi, îmi prind la 
încheietura mâinii brățara roşie. Piatra de chihlimbar din centrul său se extinde pentru a forma un scut 
strălucitor în soarele amiezii. 

Brăţara mă străpunge imediat cu înțepături ca de ace de gheaţă, avertizându-mă că în zonă există 
mogi. Desigur, există unul chiar lângă mine. Prezenţa lui Adam îmi cam dă peste cap simţul pericolului. 

— Gata? îl întreb. 

Lângă mine, Adam îşi trage peste umăr un toc dublu pentru armă, câte un pistol cu amortizor fiind 
agăţat acum sub fiecare dintre subţiori. Dă din cap că e gata. 

— Staţi, staţi, spune Sam. Fiţi atenţi la tipul ăsta. 

Eu şi Adam ne întoarcem înapoi la laptop şi vedem cum un alt mogadorian iese din casă şi se duce 
spre echipa de salvare care descărcă. E înalt și lat în umeri, mai mare decât ceilalți şi cu un aer mai nobil. 
Spre deosebire de ceilalţi, acesta are o sabie uriașă prinsă pe spate. În timp ce ne uitam, el latră nişte 
ordine spre inginer, apoi dispare din nou în casă. Când mi-am arunca privirea spre Adam, faţa lui arătă 
mai palidă decât de obicei. 

— Ce este? 

— Nimic, spune el prea repede. Doar să ai mare grijă la tipul ăla. Este un general neaoș, unul 
dintre oamenii cei mai de încredere ai lui Setrâkus Ra. El... Adam ezită, privindu-l pe generalul din 
imaginea de pe ecranul laptop-ului. El este cel care a ucis un Garde. 

Simt cum mi se încălzesc mâinile. Dacă mai devreme nu eram pregătit pentru luptă, acum cu 
siguranţă sunt. 

— E ca şi mort, spun eu, iar Adam doar dă din cap, deschide portiera şi iese din dubă. Mă uit la 
Sam și Malcolm. Ne vom apropia pe jos, ne vom ocupa de gardieni, iar voi ne acoperiți spatele. 

— Ştiu, ştiu, spune Sam. Voi urmări monitorul și vă voi atenţiona atunci când apar probleme. 

Malcolm a început deja să despacheteze puşca cu lunetă din geanta sa. L-am văzut folosind-o în 
Arkansas — el mi-a salvat fundul atunci. Nimeni nu este mai potrivit decât un Goode să-mi acopere 
spatele. 

— Ai grijă, spune Malcolm, ridicând vocea spre Adam, astfel încât să poată fi auzit. Amândoi. 

Eu și Sam batem palma. 

— Arată-le cum este Iadul, spune el. 

les din dubă și mă îndrept spre fortăreața mogadoriană prefăcându-mă că fac jogging. Adam ţine 
aproape de mine. 

— John, spune el când călcăm pe pietrișul de pe marginea drumului. Este ceva ce ar trebui să ştii. 

Normal. Tocmai când începusem să-mi las garda jos în preajma acestui individ, tocmai când ne 
pregătim să intrăm în luptă împreună, el se trezeşte că are ceva să-mi spună. 


— Ce este? 
— Generalul este tatăl meu. 


Capitolul 8 (John) 


Am fost la un pas să mă opresc, dar Adam nu a încetinit, așa că am ţinut pasul cu el. 

— Cred că glumeşti. 

— Nu glumesc, se încruntă Adam, concentrându-se la drumul din față. N-aș putea spune că mai 
am vreo treabă cu el. 

— Ai de gând să... Nici nu ştiu cum să-i spun asta. Crezi că vei putea să...? 

— Să lupt? Să-l omor? Da. Să nu-i arăţi niciun pic de milă, pentru că el nu va avea milă de noi. 

— Omule, propriul tău tată? Adică, chiar şi pentru un mogadorian, asta e destul barbar. 

— În acest moment, învingându-l în luptă este, probabil, singurul mod în care se va simți vreodată 
mândru de mine, răspunde Adam. Nu că mi-ar păsa, adaugă apoi încet. 

— Sunteţi tare ciudaţi, îi spun dând din cap. 

Înaintăm tăcuți spre intrarea în Ashwood Estates care apare în raza noastră vizuală. Mogadorianul 
din fața porţilor se uită atent la noi şi încearcă să-şi ferească ochii de soare, ca să ne vadă mai bine. 
Menţinem un ritm constant și nu încercăm să ne ascundem. Suntem cam la cincizeci de metri de porți şi 
ne apropiem rapid, dar pentru mog părem ca doi tipi care fac jogging. Încă nu observă armele lui Adam. 

— Aşteaptă până ne mai apropiem puţin, îi spun printre dinţi, iar Adam dă din cap. 

Când ajungem cam la treizeci de metri, mogul îşi întoarce capul, spunând ceva celor doi amici din 
gheretă. 

Îi avertizează că se apropie cineva. Îi văd ridicându-se în picioare, profilându-se în cadrul ferestrei, 
uitându-se la noi. Mogul din fața porților se dă un pic în spate, cred că ţine deja degetul pe trăgaciul 
blaster-ului ascuns sub haină. Dar ezită, probabil încă mai crede că e paranoic. 

Nu şi-au imaginat niciodată că vom veni după ei. Nu sunt pregătiți. 

După ce mai alergăm douăzeci de metri, îmi aprind Lumenul, flăcările năvălind în mâinile mele. 
Lângă mine, din alergare, Adam îşi scoate armele și ținteşte. 

Cel mai apropiat mog încearcă să-şi scoată blasterul, dar e prea lent. Adam trage două focuri, câte 
unul cu fiecare pistol, ambele înăbușite de amortizoarele de zgomot. Lovit cu două gloanţe în piept, 
mogul se leagănă pentru o clipă și apoi explodează într-un nor de cenușă. 

Lansez o minge de foc spre gheretă. Mogadorienii din interior încearcă să se ferească, dar, ca și 
prietenul lor, sunt prea lenți. Sfera de foc explodează prin fereastră împrăștiind sticlă peste tot, iar unul 
dintre mogi se aprinde ca o torţă. Celălalt reuşeşte să se arunce afară pe uşă, flăcările dansând în spatele 
lui. Stă chiar în faţa intrării blocând accesul în Ashwood, dar îmi extind Telekinezia și prind poarta din 
fier forjat, o smulg din balamale și îl zdrobesc pe mog cu ea. 

— Crezi că ceilalți ne-au auzit? îl întreb pe Adam în timp ce trecem peste poarta din metal îndoit și 
intrăm în Ashwood Estates. 

— Nu prea ne-am făcut o intrare discretă, observă Adam. 

Vocea lui Sam îmi bubuie în ureche. 

— Patru indivizi aleargă pe drumul de acces, ne avertizează el. Au blasterele pregătite. 

Drumul urcă puţin şi șerpuieşte spre capăt, după care vedem locuinţele. Nu prea avem unde să ne 
ascundem pe drum. 

— Stai în spatele meu, îi spun lui Adam. 

Tocmai atunci apar și mogii. Fără să pună întrebări declanșează salve de foc din blastere. Adam 
face un salt în spatele meu exact când scutul din brățară se desface — parcă ar fi o parașută care iese din 
brațul meu, materialul roșu răspândindu-se pentru a absorbi exploziile. Adam își pune mâna pe spatele 
meu. 

— Mergi înainte, spune el. 


Asta şi fac, iar scutul absoarbe și mai multe focuri de blaster pe măsură ce înaintez spre mogi. 
Brăţara scoate un bâzâit constant și se strânge dureros pe încheietura mâinii mele. Cu atenţie şi mergând 
în spatele meu ca să nu fie împușcat, Adam iese din spatele scutului şi mai împuşcă doi mogi. Realizând 
că nu fac nici un progres, ceilalți doi încearcă să se retragă. Îmi las scutul jos și lansez o minge de foc care 
explodează întrei ei, doborându-i la pământ. Adam îi termină cu câteva focuri de armă bine ţintite. 
Odată ce pericolul a trecut, scutul meu se strânge înapoi în brățară. 

— Nu-i rău, îi spun lui Adam. 

— Abia am început, răspunde el. 

Alergăm pe drumul de acces, iar casele opulente ale Ashwood Estates încep să se vadă. Nu e 
nimeni pe afară, iar la ferestre nu se vede nicio lumină; tot locul se simte ca un oraş fantomă. În dreapta 
noastră văd vechea locuinţă a lui Adam, iar câteva case mai jos se vede camionul de gunoi și scaunul 
high-tech pe care îl inspecta inginerul. Echipele de salvare, inginerul și generalul nu se văd nicăieri. 

— Vin din curte! strigă Sam. 

Atât Adam cât şi eu ne întoarcem la timp ca să vedem un pluton de războinici mogi furişându-se 
spre noi printre două case. Ar fi fost o ambuscadă destul de reuşită, dacă nu am fi avut cercetași cocoțați 
în copaci. Când ei își ridică blasterele, Adam este deja pregătit. Se aşază bine pe picioare şi trage rafale în 
direcția lor, pavajul şi bucăţi de iarbă sar în sus. Cei mai apropiaţi dintre mogi sunt aruncaţi cu 
picioarele în sus, alţii se clatină, iar unul dintre ei își descarcă accidental blasterul în spatele unui 
camarad de-al lui. 

— Termin eu aici! îi spun lui Adam. Tu du-te și asigură-te că nu cheamă întăriri. 

Adam dă din cap, apoi sprintează peste peluză spre vechea sa locuință. Între timp, lângă 
mogadorienii uimiți observ un rezervor de metal în apropierea unei case. 

Cu auzul meu concentrat, aud un șuierat slab care vine dinspre rezervor. Aproape că îmi vine să 
râd de norocul meu. 

Este un rezervor de gaz. 

Lansez o minge de foc înainte ca mogii să-și dea seama ce vreau să fac. Mingea de foc trece pe 
lângă primul mog, care, în cele două secunde înainte de explozia rezervorului cu gaz, mi s-a părut că 
zâmbeşte la mine crezând că am ratat ținta. Ferestrele celor două case din apropiere explodează spre 
interior cu forță, iarba ia foc, iar la exterior rămâne un mare semn de culoare neagră. Trebuie să mă 
opresc din a aprecia pagubele — îmi vine să distrug acest loc, să demolez tot ce au construit mogii, așa 
cum şi ei au distrus tot ce am încercat eu să construiesc ca să am o viață normală. 

— La naiba, amice, îmi spune Sam în ureche. Am simţit-o până aici. 

Îmi scot walkie-talkie de la spatele blugilor. 

— Cum arată locul, Sam? 

— Liber, spune el. Totuși este ciudat. Mă gândisem că sunt mai mulți. 

— Ar putea fi în tuneluri, îi răspund, pornind spre casa în care Adam s-a grăbit să intre. Scanez cu 
privirea ferestrele goale în timp ce mă deplasez, întrebându-mă câți mogi ar mai putea sta la pândă. E 
prea al naibii de linişte. 

— Nu-l văd pe generalul acela cu fundul mare, spune Sam. Nu este printre cei pe care i-ai aruncat 
în aer. 

Începusem să traversez peluza către casa lui Adam atunci când fereastra din faţă se sparge și 
trupul lui Adam zboară afară. Se loveşte cu putere de balustrada pridvorului, se răsuceşte în aer și cade 
în cap, aterizând în curtea din față ca o păpuşă din cârpă. Alerg spre el în timp ce încearcă să se ridice 
clătinându-se. 

— Ce s-a întâmplat? strig eu. 


— Tata... nu prea se bucură, geme el, uitându-se la mine cum mă aplec spre el. Are o mare bucată 
de geam înfiptă în obraz, un firicel de sânge întunecat prelingându-i-se în jos pe gât. Smulge ciobul și îl 
aruncă. 

— Poţi să te ridici? îl întreb, prinzându-l de umăr. 

Înainte ca Adam să poată răspunde, o voce tunătoare ne întrerupe. 

— Numărul Patru! 

Generalul păşeşte cu încredere prin ușa din față, uitându-se la mine din pridvor. E imens şi 
musculos. Tatuajele de pe craniul său palid sunt mult mai complicate decât cele pe care le-am văzut la 
ceilalți mogi, în afară de Setrâkus Ra. Simt mişcare în spatele lui — alți mogadorieni, dar nu îmi dau 
seama câți. Ceilalţi nu ies din casă. Sunt aproape sigur că generalul vrea să facă asta singur. 

Mă ridic și îl înfrunt, am mâinile strălucitoare şi fierbinți, o minge de foc plutind în palma mea. 

— Ştii cine sunt, huh? l-am întrebat. 

— Da. De mult îmi doresc să ne întâlnim. 

— Uh-huh. Dacă zici că știi cine sunt, înseamnă că știi că nu ai nicio șansă în faţa mea. Îmi întind 
gâtul ca să privesc pe lângă el. Nici unul dintre voi. 

Generalul zâmbeşște. 

— Foarte bine. Eşti curajos. O binevenită schimbare de ritm. Ultimul loric pe care l-am întâlnit, a 
fugit. A trebuit să-l înjunghii în spate. 

Decid că am stat de vorbă destul şi lansez mingea de foc către el. Generalul o vede venind, se 
apleacă puţin și, cu o singură mișcare fluidă, în mod surprinzător, trage sabia din teacă. Spintecă aerul 
din faţa lui în timp ce mingea de foc se apropie, iar lama mogadoriană strălucitoare absoarbe atacul 
meu. 

Nu e bine. 

Generalul sare de pe pridvor cu sabia ridicată deasupra capului și o coboară într-un arc de cerc 
spre mine. E rapid, mult mai rapid decât ceilalți mogi cu care m-am luptat, iar scutul meu abia are timp 
să se desfăşoare înainte ca sabia lui să mă despice în două. Scutul respinge lama cu un zăngănit 
puternic, dar forţa loviturii este suficient de mare ca să mă trântească pe spate. 

— John! strigă Adam, iar generalul, după ce a aterizat chiar lângă el, profită de ocazie și îşi loveşte 
fiul cu piciorul tare peste față. Adam ţipă și se rostogolește departe de el. 

— Eşti o continuă dezamăgire, clocoteşte generalul la Adam, atât de încet încât abia reușesc să aud 
ce spune. Stai jos şi îţi voi arăta milă. 

Mă ridic repede în genunchi, concentrând o altă minge de foc. Generalul întinde sabia spre mine şi 
simt ceva ca un val de aer, ca și când lama ar absorbi energia din jurul ei. Mingea de foc începe să se 
micșoreze, forțând-mă să mă concentrez din greu ca s-o pot mări din nou. Între timp, iarba din jurul 
generalului îşi schimbă culoarea din verde în maro. Sabia suge viaţa din ea. Nu am mai văzut un mog cu 
o asemenea armă de la lupta din pădurea de la Paradise High. 

— Nu-l lăsa să te lovească cu aia! mă avertizează Adam, scuipând sânge. 

Dar avertismentul său vine prea târziu. O lacrimă de energie în formă de pumnal iese din sabia 
generalului şi se îndreaptă spre mine; energia este neagră, sau mai de grabă lipsită de orice culoare şi 
schimbă textura aerului prin care trece, absorbind viața şi oxigenul, ca o mini-gaură neagră. 

Nu am nicio șansă să mă feresc. Scutul meu se desfășoară, extinzându-se în forma obișnuită de 
umbrelă, dar imediat devine negru și fragil atunci când este lovit de sabia generalului. Îngheţat astfel, 
scutul meu începe să se destrame încet, ca mogadorienii care se transformă în cenușă. Vene întunecate 
încep să se răspândească peste brățara mea, pe care mă grăbesc s-o scot înainte ca chestia aia să ia 
contact cu pielea mea. Când atinge solul, brăţara se rupe în două. 

Generalul zâmbeşte la mine și mă întreabă: 

— Acum, vei fugi? 


Capitolul 9 (John) 


Mogadorienii care stau ascunși în casă încep să râdă. Unul câte unul ies pe terasă, dornici să vadă 
cum generalul lor învinge un Garde. Sunt cam o duzină: echipa de salvare, plus niște războinici şi 
cercetași, toți sunt cultivați. Nu ei sunt prioritatea noastră, dar asta nu mai contează acum. Există doar 
doi mogi neaoși în Ashwood Estates — unul este Adam, dar el zace în iarbă la doar câțiva metri de 
mine, cu sângele întunecat prelingându-i-se pe față. 

Celălalt este chiar în faţa mea. 

În timp ce generalul se uită la mine de sus, cu sabia la gâtul meu, mă gândesc că ne-am băgat în 
ceva mult prea mare pentru noi atunci când am crezut că eu şi Adam putem cuceri un întreg oraş plin 
de mogadorieni. 

Dar apoi îmi amintesc că nu suntem doar noi doi. 

Cu un țipăt, Praf, încă în formă de şoim, se aruncă ca o bombă în capul generalului. Ghearele lui se 
înfig adânc în fața generalului care scoate un grohăit de mogadorian în durere, înainte să-l poată 
îndepărta pe Praf cu dosul palmei. 

Este exact distragerea de care aveam nevoie. Rapid, formez o altă minge de foc şi o lansez spre 
general. De data asta nu are ocazia să-și ridice sabia, iar focul îl loveşte chiar în piept. Mă aştept ca cel 
puţin să cadă din picioare, dar generalul pur şi simplu se dă câţiva paşi înapoi clătinându-se. Partea din 
față a uniformei e arsă, dezvăluind pe dedesubt o armură din obsidian mogadorian. 

Praf, luat prin surprindere de lovitură, cade în iarbă la picioarele generalului. Acesta din urmă își 
ridică sabia grea spre himeră, dar Praf se transformă în şarpe în ultima secundă şi reuşeşte să se 
strecoare prin iarbă, scăpând de tăișul lamei. Generalul, cu urme proaspete pe față de la gheare, își 
întoarce privirea spre mine legănându-se pe picioare. 

— Te ascunzi în spatele animalelor tale de companie? șuieră generalul. Rușinos. Luptă cu mine cu 
onoare, băiete. Fără trucuri. 

Îmi ridic mâna și zâmbesc către general, observând păsările care zboară în toate direcțiile. 

— Stai puţin. Încă un truc. 

Şi atunci, rinocerul cade din cer. 

Una dintre himere, nici nu ştiu sigur care dintre ele, zboară pe deasupra capetelor mogadorienilor 
ca un măcăleandru nevinovat și plin de inocenţă; în secunda următoare, deasupra lor apare burta unui 
rinocer african de jumătate de tonă. Câţiva mogi de pe terasă sunt zdrobiţi pur și simplu, lemnul se face 
așchii, iar partea din față a casei se afundă un pic în pământ sub greutatea fiarei. Un alt mog este împuns 
de rinocer când încearcă să fugă. Ceilalți mogi se împrăștie prin curte şi încep să tragă cu blasterele. 
Acum nu mai râde niciunul. 

Nobila execuţie a generalului a fost întreruptă de mica noastră armată de himere. 

E haos total. Peste tot în jurul nostru, păsările se transformă în animale cât mai letale — un urs, 
câteva feline de junglă și o chestie ca o șopârlă despre care cred că este un dragon de Komodo — care îi 
doboară pe mogadorieni. Văd o parte din himere înfruntând focurile blasterelor mogilor care trag 
nebunește, încercând cu disperare să se regrupeze. Himerele nu vor putea să reziste mult timp. Din nou, 
avem elementul surpriză. 

— Se pare că tu eşti cel care ar trebui să fugă, îi strig generalului. Ca să fiu sincer, nici nu știu ce să 
fac cu el. Este tatăl lui Adam, la urma urmei. Adam mi-a spus să nu-i arăt milă, dar parcă tot nu îmi vine 
să omor tatăl în faţa fiului, chiar dacă aceștia sunt mogadorieni. Arunc o privire spre Adam, în speranţa 
că cel puţin îmi va face un semn cu degetul mare sus sau jos, dar el este încă în iarbă, încercând cu greu 
să se ridice. Praf este lângă el în formă de lup, are chipul puţin abătut şi îi linge ușor faţa lui Adam. 


— Numele meu este deja scris în istorie ca ucigaș al Garzilor! răcnește generalul spre mine, 
nepăsându-i că oamenii lui sunt decimaţi chiar în spatele său. Dacă azi este ziua în care voi muri, te voi 
lua cu mine. 

Se avântă cu sabia spre pieptul meu. Îmi ridic braţul aşteptând ca scutul meu să devieze lovitura. 
Îmi ia o fracțiune de secundă să-mi amintesc că încheietura mâinii este goală, scutul meu fiind distrus. 
Generalul aproape că mă loveşte, din cauza dependenţei mele de brățară. Sunt nevoit să mă feresc în 
lateral în ultima secundă şi pot simţi cât de aproape am fost, lama rupându-mi cămașa pe spate. 

Poate că sabia generalului a ratat, dar cotul lui nu. Folosindu-se de balans, mă loveşte chiar în 
tâmplă. Probabil că poartă armura aia mogadoriană pe tot corpul, pentru că lovitura de cot se simte ca 
un ciocan. Mă împleticesc într-o parte văzând stele verzi. Generalul se repede din nou la mine, iar eu 
abia reușesc să-mi controlez Telekinezia, împingându-l în spate. Călcâiele lui smulg mănunchiuri de 
iarbă, iar el refuză să cadă din picioare. 

În loc să mă atace, generalul își îndreaptă sabia spre mine. Un alt pumnal de energie se formează în 
vârful lamei. Sunt prins, nu am scut, nu am cum să mă feresc, dar știu că nu pot lăsa acea energie care 
suge viața să mă lovească. Mă pregătesc să mă feresc cumva. 

Înainte ca sabia să lanseze pumnalul de energie, mâna dreaptă a generalului explodează. Începe să 
urle și dă drumul sabiei, ridicându-și mâna să se uite la gaura pe care mai devreme nu o avea în palmă. 

— Tata zice “Cu plăcere”, se aude vocea lui Sam în urechea mea. 

Mă uit peste umăr și văd dubița noastră parcată pe drumul de acces. Malcolm Goode stă rezemat 
de ușa șoferului, folosind-o ca acoperire și sprijin pentru pușcă. 

— Nenorociţilor, mârâie generalul. Înainte ca Malcolm să tragă din nou, generalul fuge și se 
ascunde, folosind camionul de gunoi ca acoperire. E surprinzător de rapid, ţinând cont că pe sub costum 
poartă armură. 

Ei bine, chiar îmi doream să fugă. 

Alerg după el. Mă gândesc la modul în care l-a vânat el pe Gardele pe care l-a ucis, iar asta îmi dă 
puteri. Cu coada ochiului văd un războinic mog îndreptându-şi blasterul spre mine. În timp ce trage, o 
himeră în formă de panteră neagră îi sare în spate. Explozia blasterului distruge jumătate din scaunul 
dr-ului Anu folosit la experimentele sale. Știu că scopul nostru a fost să menţinem această tehnologie 
mogadoriană intactă, dar asta nu contează pentru mine acum. Văd roşu în fața ochilor. Ţinta mea este 
generalul — atât de mândru pentru uciderea Gardelui. Pentru uciderea unui copil. Îi voi scrie ultimul 
capitol din istoria lui prețioasă. Chiar acum. 

Când am ajuns în apropierea camionului de gunoi, îl văd pe general. A ajuns pe terenul de baschet 
Și s-a oprit. 

Îmi face semn să vin la el, aşteptându-mă în centrul terenului. Pornesc spre el, ignorând partea din 
mine care bănuiește că mi-a pregătit o capcană. Orice ar fi, nu mă va opri. 

Generalul bombăne ceva în mogadoriană. Pare a fi o comandă. Sub picioarele mele, sub asfalt, ceva 
începe să vibreze, parcă ceva ar prinde viaţă. 

Mă cuprinde un fel de energie statică în timp ce un câmp de forță în formă de cupolă se ridică 
deasupra terenului de baschet. Capcana generalului. Dintr-odată, se face linişte. Zgomotul himerelor 
care îi sfâşie pe mogadorieni este blocat de acest câmp de forţă. 

Sunt la un pas distanţă de cel mai apropiat perete, simt același tip de bâzâit electric pe care l-am 
întâlnit la baza din Virginia de Vest. Îmi amintesc cât de rău mi-a fost după aceea — mi-a luat zile ca să 
îmi revin — şi ştiu că nu mă pot apropia prea mult. 

În timp ce mă gândesc la toate acestea, o himeră în formă de tigru, dornică să-mi sară în ajutor, se 
năpustește spre general. Se loveşte de energia albastră și cade în convulsie pe teren, dar în afara 
câmpului de forţă. 


— În acest loc obișnuiam să punem pikenii să se lupte între ei, zâmbește generalul și arată cu 
mâinile larg deschise spaţiul închis. A fost o recompensă pentru războinicii cultivați. Păcat că mulți 
dintre ei nu sunt aici să fie martori la această luptă. 

— Ai vrut să-ți petreci mai mult timp cu mine? îl tachinez pe general, asigurându-mă că păstrez o 
oarecare distanţă între mine și câmpul de forță. 

— Vreau să te omor fără să fiu deranjat, răspunde el. Vreau ca prietenii tăi să privească 
neputincioși. 

— Succes în ce ţi-ai propus. 

Fără ezitare, îl atac pe general. Lansez mingi de foc în timp ce mă năpustesc spre el. El absoarbe 
fiecare minge de foc. Bucăţi uriașe din uniforma lui ard, dar armura de dedesubt nu pare să fie afectată. 
Fără să arate că ar suferi vreun pic, generalul porneşte spre mine, de parcă ar vrea să treacă prin mine. 

Probabil că are o greutate de două ori mai mare decât a mea cu armura aia pe el. Dar nu-mi pasă. 

Îmi scoate aerul din plămâni atunci când ne ciocnim, dar reușesc să rămân în picioare. Îmi apăs 
mâna cuprinsă de flăcările Lumenului pe fața generalului. Scoate un geamăt de durere, dar asta e 
singura lui reacţie la arsura de pe fața lui, pielea palidă se face neagră şi se crapă. Mâinile sale se 
înfășoară în jurul gâtului meu. Are palmele suficient de mari ca degetele sale să se suprapună la ceafă. 

Mă strânge de gât cu putere și imediat mi se întunecă privirea. Nu pot respira. Cu mâna pe care o 
am liberă prind degetele generalului. Simt că dacă nu îi slăbesc strânsoarea, o să-mi rupă gâtul complet. 

Mi-e greu să mă concentrez în timp ce mă sufocă, dar reușesc să menţin intensitatea Lumenului şi 
să-mi folosesc Telekinezia în același timp. Manevrez pumnalul din teaca de sub pantalon. 

Fără nicio mână liberă, adun cât pot de multă forţă telekinetică și lansez pumnalul spre inima 
generalului. 

Pumnalul ricoșează din armura lui. Înainte să încerc din nou să-l înjunghii, el își întărește 
strânsoarea pe gâtul meu și îmi pierd controlul Telekineziei. Sunt la un pas să leșin, iar tot ce pot să fac 
este să păstrez Lumenul aprins pe faţa generalului. 

— Cine crezi că va muri primul, băiete? zâmbeşte batjocoritor generalul, fumul de la faţa lui arsă 
ieșindu-i din gură când vorbește. Încerc să scap din strânsoarea lui, dar mă apasă cu toată greutatea lui 
în jos, forțându-mă să cad în genunchi. 

Dintr-odată, o sabie mogadoriană se îndreaptă spre fața mea. Neputând să-mi mişc capul, pot doar 
să mă dau puţin înapoi. Vârful lamei strălucitoare se oprește la foarte mică distanță de ochiul meu. 
Strânsoarea generalului slăbeşte și îmi dă drumul. Mă prăbușesc gâfâind şi încerc să-mi dau seama ce s- 
a întâmplat. 

— Pe la spate. Nu așa procedezi tu, tată? 

Adam ţine paloşul generalului cu ambele mâini, sabia este prea grea pentru el, apoi o scoate din 
spatele tatălui său. Lama strălucitoare a pătruns direct prin pieptul generalului, străpungând armura 
mogadoriană ca pe o folie de staniol. Am fost prea ocupat să lupt pentru viața mea şi nu am observat 
când s-a întrerupt câmpul de forță. Din fericire, nici generalul n-a observat asta. El se uită la Adam cu 
uimire. Cred că generalul şi-a dat seama de greșeala pe care a făcut-o — toți mogii cunosc comanda 
vocală pentru întreruperea câmpului de forță, dar unul dintre ei nu a luptat de partea lui. 

Generalul își pipăie rana din piept şi, pentru o clipă, îmi lasă impresia că vrea să continue lupta. 
Dar începe să se clatine și întinde mâinile către Adam, de parcă ar vrea să-l îmbrăţișeze. Sau să-l strângă 
de gât. Greu de spus. 

Adam se dă un pas înapoi, chipul lui este detașat şi calm. ÎI lasă pe general să cadă cu faţa în jos pe 
ciment. Dincolo de terenul de baschet, lupta s-a încheiat. Toţi mogadorienii sunt morți. În curtea din faţa 
casei lui Adam, Sam îngenunchează lângă o himeră rănită. Malcolm stă la câțiva paşi de noi, pe 
margine, urmărind scena cu generalul. Pe faţa lui se citește îngrijorarea. Mă ridic şi mă duc lângă Adam. 


— Adam, eşti...? Vocea mea este răgușită, gâtul mă doare și s-a umflat. Adam ridică mâna și îmi 
face semn să tac. 

— Uite, spune el categoric. 

La picioarele noastre, generalul începe să se dezintegreze. Nu se întâmplă repede cum am văzut la 
cercetașii şi războinicii cultivați pe care i-am ucis. Generalul se descompune încet, unele părți mai 
repede decât altele. În unele locuri, carnea lui se topeşte, dar nu și osul de sub ea, lăsând să se vadă 
scheletul cu cutia toracică parcă ieșind din pământ, toate atașate la un craniu pe jumătate dezintegrat. 

— Se pot vedea îmbunătățirile făcute de Setrâkus Ra, explică Adam, de parcă ar fi profesor la 
medicină. Răni cicatrizate, boli vindecate, rezistență şi viteză îmbunătăţite. Setrâkus Ra a promis 
nemurirea. Părţile nenaturale se dezintegrează, de parcă ar fi un cultivat. Restul, ce a mai rămas din el, 
este partea de neaoş, carnea adevărată. 

— Nu-i momentul să ne gândim la asta, reuşesc eu să spun, încă încercând să-mi trag răsuflarea. 

Nu e vorba că nu apreciez informaţia, doar că tatăl lui Adam zace mort la picioarele noastre, iar el 
ne predă o lecţie de genetică mogadoriană de parcă nu s-a întâmplat nimic. 

— S-a mers prea departe, dar asta este soarta pe care Setrăkus Ra le-o oferă semenilor mei. Cenuşă 
și piese de schimb, spune Adam, uitându-se la rămăşiţele tatălui său. Mă întreb cât de mult ar mai fi 
rămas din el dacă Marele Conducător nu i-ar fi otrăvit corpul şi mintea. 

Adam dă drumul sabiei care loveşte pământul cu putere. Îmi pun mâna pe umărul lui, uitând de 
repulsia pe care am simţit-o pentru el în ultimele zile. Tocmai mi-a salvat viața, dar și-a ucis propriul 
tată pentru asta. 

— Adam, e în regulă, încep eu, dar nu prea ştiu ce să spun în situaţia asta nebună. 

— L-am urât, răspunde el, fără să se uite la mine. Adam se uită la uniforma arsă şi la grămada de 
cenuşă şi oase care au mai rămas din general. Dar el a fost tatăl meu. Aș fi vrut ca lucrurile să se fi sfârşit 
altfel. Pentru noi toți. 

Mă aplec peste rămășițele generalului şi îndepărtez cu grijă teaca din piele neagră pe care el a 
purtat-o pe spate. Este un pic arsă, dar întreagă. lau sabia de unde a lăsat-o Adam să cadă şi i-o întind 
împreună cu teaca. 

— Nu o vreau, spune Adam, uitându-se la sabie cu o privire plină de dezgust. 

— Lucrurile se pot termina în mod diferit, îi spun. Foloseşte-o așa cum tatăl tău nu a făcut-o. Ajută- 
ne să câştigăm acest război şi să schimbăm soarta popoarelor noastre. 

Adam ezită un moment înainte de a accepta sabia de la mine. O ţine cu ambele mâini și se uită în 
jos la ea. După un lung moment de contemplare, Adam îşi petrece cureaua tecii peste umăr. Geme sub 
greutatea ei, dar reușește să se ridice în picioare. 

— Îi mulţumesc, John, spune el liniştit. Îți jur, sabia asta nu se va mai ridica niciodată împotriva 
unui loric. 

Sam vine spre noi. 

— Sunteţi bine? 

Adam dă din cap că da. Îmi pipăi gâtul cu mâna, simt că deja s-a umflat acolo de unde m-a strâns 
generalul. 

— Da, sunt bine, îi răspund, apoi mă uit către Adam. Am terminat aici? Sau mai sunt şi alţii pe 
drum? 

EI scutură din cap. 

— Le-am închis comunicațiile înainte ca... înainte ca generalul să mă prindă. Nu vor veni întăriri. 

— Frumos, răspunde Sam care priveşte spre ferestrele goale ale Ashwood Estates. Deci tocmai am 
cucerit o bază mogadoriană. 


Înainte să apuc să mai fac vreo completare, observ privirea întunecată de pe chipul lui Adam. Nu 
se mai uită în jos la rămăşiţele tatălui său. Priveşte spre orizont, de parcă ceva rău e pe cale să apară în 
orice moment. 

— Ce este? îl întreb. 

— Ar mai fi ceva, spune el încet, alegându-și cuvintele cu grijă. Înainte să le închid comunicațiile, 
am stat şi i-am ascultat puţin. Mișcări de trupe. Relocări masive ale neaoşilor în fortăreața din Virginia 
de Vest. Războinici trimiși în mijlocul populaţiei. 

— la stai..., stai așa... spun eu, ridicând mâinile. Şi ce vrea să însemne asta? 

— Invazie, răspunde Adam. Invazia este iminentă. 


Capitolul 10 (Ella) 


Setrăkus Ra le-a ordonat slujitorilor lui să mă închidă într-o cameră rece, fără nicio fereastră. Cred 
că s-a terminat cu conversațiile politicoase peste masa cu mâncare oribilă. Camera asta este atât de mică 
încât, dacă mă așez în centrul ei și întind braţele, aproape că pot atinge pereții cu vârful degetelor. În 
mijlocul tavanul se vede ceva în formă de cupolă. Pun pariu că e o cameră de filmat. Pe un perete este 
un mic birou din metal, cu un scaun care pare proiectat pentru un disconfort maxim. Pe birou este o 
copie a Marea Carte A Progresului Mogadorian. 

Bănuiesc că ar trebui să stau aici şi să studiez marea capodoperă a bunicului meu. Să citesc trei 
secțiuni și să petrec cel puţin douăzeci de minute în meditare profundă pentru fiecare. 

Nu, mulțumesc. 

Nu sunt sigură dacă este aceeași copie cu care am lovit-o pe femeia mogadoriană în prima mea zi 
aici. Sunt o mulțime de astfel de cărți peste tot prin Anubis. Parcă ar fi singura carte pe care o citesc 
mogii. Oricum, au legat cartea de birou cu un lanţ, ca să fie siguri că nu o transform în armă. 

În loc să mă apuc de studiat, mă reazem de cel mai îndepărtat perete de birou și aștept ca mogii să- 
şi piardă răbdarea. Încerc să ignor senzaţia de mâncărime care vine de la vraja mogadoriană proaspăt 
arsă pe glezna mea. Dacă cumva mă supraveghează — şi sunt aproape sigură că sunt mereu cu ochii pe 
mine — nu vreau ca ei să vadă că mă simt inconfortabil. 

Nu vreau să le arăt că mă dezgustă ideea că sunt conectată cu Setrâkus Ra. Mogii îi urăsc lorici, dar 
ei înșiși îl iubesc pe “Liderul Iubit”, chiar dacă acesta a fost unul de-al nostru. Conform celor pe care mi 
le-a spus la cină, Setrâkus Ra s-a transformat el însuşi într-un fel de specie hibridă cu ajutorul 
puternicelor Moşteniri ale uni Bătrân Înţelept şi progresele tehnologice ale mogilor. Sau cel puţin așa 
spune el. Mi-e greu să-mi dau seama ce este tehnologie şi ce mai este real din el. 

Orice ar fi el acum — loric, mog sau hibrid — Setrâkus Ra și-a petrecut secole făcându-i pe mogi 
să-l vadă ca pe un salvator. Ca pe un zeu. Pentru ei nu mai contează de unde a venit. Mulţi soldați de la 
bordul navei Anubis, dar şi o mare parte din echipaj, nici nu mă bagă în seamă pentru că sunt sub 
nivelul lui Setrâkus Ra. 

Sunt nepoata unui zeu auto-proclamat. Asta mă ţine în siguranţă, deocamdată. 

Ca și când faptul că suntem rude de sânge nu ar fi fost de ajuns, acum sunt legată de el printr-o 
versiune a vrăjii lorice. Îmi amintesc senzaţia pe care am avut-o când am descoperit că toți Garzii sunt 
conectaţi între ei la fel, fiecare fiind protejat de aceeași forță. Mi-am dorit să am și eu această legătură cu 
ei. Acum am două semne cicatrizate în jurul gleznei. 

Ai grijă ce îți doreşti, Ella. 

Cercetez încăperea, încercând să mă gândesc la o modalitate de a afla cum funcționează vraja fără 
să mă doară, când un zgomot începe să se audă în cameră. Sună exact ca o alarmă de fum. La început 
îmi țiuie doar în urechi, dar câteva secunde mai târziu este amplificat suficient încât să-mi alunge 
gândurile. Îmi acopăr urechile, dar sunetul devine tot mai tare. Vine din pereți, din toate direcţiile odată. 

— Opriţi-l! strig la mogii care sunt convinsă că mă urmăresc. Ca răspuns, volumul creşte. Am 
impresia că o să-mi explodeze capul. 

Mă îndepărtez de perete clătinându-mă, iar volumul scade imediat de la sunetul strident la un 
fluierat înțepător. Când ajung la un pas de Marea Cartea, volumul mai scade puţin. Am obţinut un 
indiciu. Când deschid în sfârşit cartea, zgomotul scade la un bâzâit enervant. 

Deci ăsta este modul în care Setrâkus Ra intenționează să mă “educe” — obligându-mă să-mi 
găsesc liniştea, literalmente, în paginile enciclopediei mogadoriene. 

Poate că ar trebui să profit la maximum de acest lucru. În cartea dureros de plictisitoare a lui 
Setrăkus Ra ar putea exista informaţii pe care să le pot folosi împotriva lui. Nu are ce să-mi facă rău dacă 
o răsfoiesc un pic. Nu voi crede niciodată minciunile din aceste pagini. 


Sunetul s-a oprit cu totul când am început să citesc prima pagină. Chiar dacă nu îmi place, nu am 
încotro și las să iasă din mine un mic oftat de resemnare. 

Nu există realizare mai mare pentru o specie decât reprogramarea genetică pentru propriul destin. 
Este motivul pentru care rasa mogadoriană trebuie să fie considerată cea mai avansată dintre toate 
formele de viaţă existente în întregul univers. 

Bleah! Nu-mi vine să cred că treaba asta este cuprinsă în vreo cinci sute de pagini, sau că asta a 
devenit lectură obligatorie pentru o întreagă specie. Cred că nu voi găsi nimic util aici. 

De îndată ce îmi ridic ochii de pe pagină, bâzâitul atroce reîncepe, mai intens decât înainte. Strâng 
din dinţi şi reiau lectura, citind alte câteva multe fraze, până când se întâmplă ceva cu mine. 

Apuc primele treizeci de pagini de partea de sus și le rup din legătură. Zgomotul strident atinge 
nivelul de sirenă, ochii îmi lăcrimează, dar mă forțez să continui. Ridic paginile smulse din carte, astfel 
încât orice mogadorian care mă supraveghează se poată vedea şi apoi le rupt de la mijloc. Apoi le rup în 
sferturi, apoi mai mici şi mai mici, până când adun doi pumni de confeti din Marea Carte pe care le 
arunc în aer. 

— Cum ar trebui s-o citesc acum? 

Continui să țip așa pentru încă câteva minute. Gâtul și spatele încep să mă doară de la atâta 
încordare și ridicat din umeri, de parcă aş fi vrut să-mi acopăr urechile cu ei. Continui să rup pagini din 
carte. Nu aud hârtia rupându-se. 

Şi apoi, dintr-o dată, zgomotul se opreşte. Oasele feţei, dinţii..., totul mă doare. Dar i-am învins, iar 
liniştea din mica încăpere inconfortabilă este cel mai bun lucru pe care l-am experimentat vreodată. 

Răsplata mea este o perioadă de câteva ore petrecute singură. Nu că aş putea spune cu precizie cât 
timp a trecut. Stau pe marginea scaunului incomod, cu capul rezemat pe birou și încerc să trag un pui de 
somn. Gândurile dau năvală în capul meu mai tare decât ar trebui, iar sunetul care îmi ţiuie în urechi nu 
mă lasă să dorm. Asta plus sentimentul că sunt privită. 

Când îmi deschid ochii am impresia că, de fapt, încăperea s-a micşorat. Știu că e doar imaginaţia 
mea, dar încep să mă sperii un pic. 

Glezna mă mănâncă de mă înnebunește. Îmi ridic poala rochiei negre mogadoriană — o cicatrice 
proaspătă, dar nu cea făcută de Setrăkus Ra — și mă uit la carnea arsă de pe piciorul meu. Mi-am ratat 
obiectivul de a nu le arăta că sufăr. Mă întind spre gleznă și o masez, lăsând să-mi scape un oftat adânc. 
Apăs cu palma și îmi doresc ca cicatricea să dispară când voi ridica mâna. Sigur că e încă acolo, dar 
măcar îmi calmează durerea. 

În acel moment, un gând îmi trece prin minte. Ce s-ar întâmpla dacă mi-aș folosi Aeternus, 
Moştenirea mea, ca să revin la o vârstă mai fragedă? S-ar vindeca pielea de pe glezna mea? 

Mă decid să încerc. Îmi închid ochii şi mă imaginez aşa cum eram în urmă cu doi ani. Întinerirea se 
produce ca o simplă respirație. Când deschid ochii, camera pare să fi devenit mai mare. Măcar atât. 

Mă uit în jos la mine. M-am micșorat câțiva centimetri, sunt mai slabă, muşchii pe care am încercat 
să mi-i dezvolt în ultimele luni s-au micşorat şi ei. Şi totuși, simbolul mogadorian de pe piciorul meu a 
rămas acolo și e mai roz ca niciodată. 

— Aeternus. Avem asta în comun. 

E Setrâkus Ra. Stă în ușa deschisă a micuţei mele camere de studiu. E tot în forma aceea umană, 
enervantă și falsă. Se uită la mine cu un zâmbet în colțul gurii, sprijinindu-se de uşă, cu brațele 
încrucişate pe piept. 

— Este inutil, îi răspund cu amărăciune, acoperindu-mi glezna. Închid ochii și revin la adevărata 
mea vârstă cu uşurinţă. Ce am primit pentru că sunt rudă cu tine? Cea mai proastă Moștenire dintre 
toate. 


— Când vei ajunge la vârsta mea, nu vei mai gândi la fel, spune Setrâkus, ignorând insulta mea. 
Vei rămâne tânără și frumoasă pentru totdeauna, dacă doreşti. Asta va fi o sursă de inspirație pentru 
supuşii tăi când îşi vor vedea liderul strălucitor şi fără vârstă. 

— Nu am niciun supus. 

— Nu încă. Dar vei avea, în curând. 

Ştiu exact la care supuși se referă Setrăkus Ra, dar refuz s-o recunosc. Regret că mi-am folosit 
Aeternus. Acum a mai aflat ceva despre mine şi va încerca să-mi demonstreze că avem multe în comun, 
că suntem la fel. 

— Te deranjează vraja? mă întreabă el cu blândețe. 

— E în regulă, îi răspund rapid. E ca și cum nu ar fi acolo. 

— Hmm. Iritaţia ar trebui să treacă într-o zi, sau cam așa ceva. Îşi duce mâna la bărbie și face o 
pauză, de parcă ar reflecta. Ştiu că doare acum, Ella. Dar, în timp, va trebui să apreciezi lecţiile pe care le 
înveți. Îmi vei mulțumi pentru bunăvoința mea. 

Mă încrunt spre el, ştiind că va fi indiferent la orice îi voi spune. Deci nu spun nimic. 

Continui să mă uit urât la el. 

— Şi ce dacă? Vrei să spui că o să mă protejezi cu chestia asta? Asta e ideea? 

— Mi-aş fi dorit nu te leg cu nicio vrajă, copilă, îmi răspunde Setrâkus Ra. 

— Vraja asta funcționează ca cea a Garzilor? Mă îndrept spre el și spre uşă. Dacă încerc să fug de 
aici, iar unul dintre slujitorii tăi încearcă să mă oprească, tot ce îmi va face rău se va răsfrânge asupra 
lui? 

— Nu, vraja noastră nu funcţionează așa, îmi răspunde Setrăkus Ra cu răbdare. În plus, eu te voi 
opri, nepoată, nu unul dintre slujitorii mei. 

Mai fac un pas spre el, întrebându-mă dacă se va da înapoi. Dar nu o face. Dacă mă apropii prea 
mult, se va rupe vraja? 

Setrâkus Ra nu se mișcă. 

— Așa cum fiecare vrajă funcționează în mod diferit, evident că fiecare dintre ele are o slăbiciune 
unică. Dacă aş fi descoperit că asta îi uneşte pe Garzi, aș fi rupt vraja Înţelepţilor mai devreme. Atinge 
cele trei pandantive lorice strălucitoare agăţate la gâtului său. Deşi, trebuie să recunosc, m-am bucurat 
de vânătoare. 

Încerc tonul cel mai sincer și mai nevinovat. 

— Nu ar trebui să ştiu şi eu care este slăbiciunea? Nu vreau să rup accidental legătura asta, 
bunicule. 

Setrâkus Ra îmi zâmbește. Încep să-mi dau seama că apreciază când sunt duplicitară. Apoi, ochii 
lui se opresc asupra paginile mărunţite ale cărții sale şi zâmbetul îi dispare. 

— Poate că în curând, atunci când vei fi pregătită, când vei avea încredere în puritatea motivelor 
mele, răspunde el, apoi schimbă brusc subiectul. Spune-mi, nepoată, în afară de Aeternus ce alte 
Moşteniri ai mai dezvoltat? 

— Doar cea pe care am folosit-o pentru a te răni pe tine la Baza Dulce, îl mint eu, gândindu-mă că 
este o idee bună să-mi păstrez Telepatia secretă. Am folosit-o ca să ajung la Garzi, dar cred că distanța 
de la Anubis la Pământ este prea mare. Odată ce vom ateriza, voi încerca din nou. Până atunci, cu cât 
Setrăkus Ra știe mai puţine despre mine, cu atât mai bine. Oricum nu o pot controla. Nici măcar nu știu 
ce este. 

— Am fost foarte grav rănit, îmi spune Setrâkus Ra în bătaie de joc. Draga mea, în curând ți se vor 
dezvolta şi alte Moșşteniri. Între timp, nu ai vrea să-ți arăt cum să-ți măreşti puterea? 

— Da, îi răspund instantaneu, aproape surprinsă de propria mea dorință. Cred că ar fi inteligent 
din partea mea să învăţ cum să-mi folosesc Moştenirile, chiar dacă profesorul meu este cel mai mare 
monstru din univers. 


Ca răspuns, Setrâkus Ra zâmbeşte. Crede că m-a convins. Nu este așa, dar îl las să creadă că am 
devenit un elev dornic să înveţe. Își ridică mâna și arată spre mizeria pe care am făcut-o cu paginile din 
cartea lui. 

— Mai întâi, curăţă asta, îmi ordonă el. Vei avea ocazia să-ți exersezi Moştenirile după ce soseşte 
logodnicul tău. 

Cine sosește? 


Capitolul 11 (Şase) 


Apusul de soare în mlaștină ar fi fost frumos dacă imensa navă mogadoriană de război nu ar fi stat 
ascunsă la orizont. Indiferent din ce metal extraterestru o fi construită nava, nu reflectă nimic; rozul și 
portocaliul apusului sunt pur şi simplu absorbite de corpul navei. Monstruozitatea nu aterizează — nu 
există suficient spaţiu în mlaştină ca să aterizeze, pentru că ar trebui să strivească navele mogadoriene 
mai mici parcate pe pista îngustă. În schimb nava de luptă plutește, iar păsări metalice se lansează din 
burta ei şi aterizează sol. Mogadorienii aleargă în sus și în jos pe rampe, încărcând echipamente în navă. 

— Ar trebui să-i eliminăm, spune Marina ca o constatare. 

Nouă se uită la ea mirat. 

— Vorbeşti serios? Am numărat cel puţin o sută de mogi și au cea mai mare şi mai nenorocită navă 
pe care am văzut-o vreodată. 

— Așa, şi? îl contrează Marina. Nu ziceai că îți place să lupţi? 

— Îmi plac luptele pe care le pot câștiga, îi dă Nouă răspunsul. 

— Şi dacă nu le poți câștiga, începi și dai din gură, nu? 

— Ajunge, le spun, înainte ca Nouă să mai poată zice ceva. Nu ştiu cât timp o să mai țină supărarea 
Marinei pe Nouă sau ce ar trebui făcut pentru a mai diminua tensiunea dintre ei, dar acum nu este 
momentul potrivit pentru asta. Cearta nu ne ajută cu nimic. 

Stăm întinși pe burtă în noroi, ascunşi de mogadorieni în bălăriile care au crescut prea mult, chiar 
la marginea unde mlaștina începe să se îmbine cu terenul curățat de mâna omului. În fața noastră sunt 
două clădiri; una este din sticlă şi oțel cu un singur etaj şi care arată ca o seră, iar cealaltă este un hangar 
care are o pistă îngustă de aterizare, perfectă pentru navele mici cu elice sau în formă de farfurie- 
zburătoare mogadoriene, dar nici pe departe la fel de mari ca ceea ce plutește deasupra noastră. Așa 
cum ne-a spus Dale înainte de a fugi, locul pare a fi fost abandonat până de curând. Mlaștina a început 
să se strecoare din nou peste locul ce i-a fost luat și a crăpat asfaltul, structura metalică a serei a ruginit, 
iar logo-ul NASA a dispărut aproape complet de pe fațada hangarului. Desigur, aceste condiții nu par 
să-i fi împiedicat pe mogi să-şi amenajeze o mică bază aici. 

Dar acum, se pare că își strâng catrafusele. 

— Marina, simţi ceva? o întreb. În acest moment, în afară de intuiţia ei, nu avem nimic altceva la 
îndemână. Ne-a adus până aici — direct în cuibul care roieşte de mogadorieni. S-ar putea la fel de bine 
să ne ducă un pic mai departe. 

— E aici, spune ea. Nu-mi dau seama cum ştiu, dar el este aici. 

— Atunci, vom intra, spun eu. Dar o vom face cu cap. 

Mă ridic şi îi prind pe amândoi de mâini, devenind toţi trei invizibili. Dacă vreun mogadorian s-ar 
uita către noi acum, ar vedea doar trei urme ciudate în noroi. Ca grup, putem sta ridicați în picioare, 
încrezători că hoarda de mogi nu va reuşi să ne vadă. 

— Marina, tu ne arăţi drumul, îi şoptesc. 

În timp ce ieşim din mlaștină, Nouă se împiedică de o rădăcină și cade, lanţul nostru fiind la un pas 
să se rupă. Asta ar fi fost cea mai scurtă misiune sub acoperire din istorie. ÎI strâng de mână cu putere. 

— Scuze, spune el liniștit. E ciudat să mergi fără să-ți poţi vedea picioarele. 

— Să nu se mai întâmple, îl avertizez. 

— Mi-a ieşit din cap treaba cu intrăm peste ei şi îi omorâm pe toţi, îmi răspunde Nouă. Furişatul 
nu este tocmai punctul meu forte. 

Marina face un zgomot enervat, aşa că o strâng şi pe ea mai tare de mână. 

— Trebuie să ne mișcăm toţi odată, le spun printre dinţi, în speranţa că putem recâștiga o parte din 
instinctul muncii în echipă care ne-a ajutat în timpul luptei anterioare cu cercetașii mogi. Luaţi-o încet, 
păstraţi liniștea și să nu vă mai împiedicaţi de nimic. 


Acestea fiind spuse, începem să înaintăm încet. Nu mă îngrijorează zgomotul pașilor noștri; 
mogadorienii sunt ocupați cu încărcarea lăzilor grele din seră în nava de luptă, roţile cărucioarelor de 
transport scârţâie şi troncăne. Sunt obişnuită să mă deplasez în timp ce sunt invizibilă, am încredere în 
instinctele mele, dar ştiu că celorlalți le este greu. Ne apropiem încet, ținându-ne de mână unul pe 
celălalt, încercând s-o facem în cea mai mare linişte posibilă. 

Marina ne duce mai întâi spre seră. În zona asta sunt mai mulți mogi. Împing un căruț încărcat cu 
un dispozitiv bizar, o chestie care pare construită de un om de știință nebun. Mă uit la un mog care 
împinge un rastel cu roţi, plin cu ghivece cu plante — flori, petice de iarbă, puieţi — tot ce se poate găsi 
pe Pământ, toate acestea fiind acoperite cu un fluid gri ciudat. Plantele par ofilite, pe punctul de a muri, 
şi mă întreb ce fel de experimente au făcut mogii pe ele. 

La baza rampei care duce spre nava de luptă este un mogadorian înalt. Uniforma lui este diferită 
de straiele războinicilor obișnuiți — de regulă mogii se îmbracă în așa fel încât să se integreze pe 
Pământ, chiar dacă hainele lor sunt cam ciudate. Tipul ăsta sigur este un fel de ofițer militar; ținuta sa 
este formală și severă, neagră, acoperită cu medalii și epoleţi strălucitori. Tatuajele de pe scalp sunt mult 
mai elaborate decât orice am văzut. Ţine în mâini o tabletă și verifică echipamentele cu o glisare a 
degetului pe măsură ce mogii le încarcă pe navă. Ocazional, latră ordine la ceilalți în limba aspră 
mogadoriană. 

Marina încearcă să ne apropiem de seră, dar amplific strânsoarea mâinii şi mă opresc. Nouă se 
loveşte de spatele meu şi scoate un geamăt, enervat de faptul că ne-am oprit. Drumul din fața noastră 
este ca o cursă cu obstacole plină cu mogadorieni — sunt peste tot. Dacă ne apropiem mai mult, riscăm 
să dea peste noi un mog rătăcit. Dacă Opt este în sera din care sunt încărcate experimentele mogilor, 
singura noastră șansă este să pornim atacul. Încă nu sunt gata pentru asta. Simţind reticența mea, mâna 
Marinei devine un pic mai rece în palma mea. 

— Nu încă, îi spun printre dinţi, cuvintele mele abia dacă se aud mai tare decât o respirație uşoară. 
Întâi verificăm hangarul. 

Apucăm să mai facem vreo zece paşi înainte ca geamătul unui animal să ne facă să ne oprim. Din 
seră, o echipă de mogi cară o cușcă mare. În interior este o creatură care, cândva, a fost o vacă, dar a fost 
transformată în ceva hidos. Ochii animalului sunt umezi şi injectați de răutate, din craniu îi ies o pereche 
de coarne dureros de mai, iar ugerul îi este extrem de umflat și acoperit cu aceeași chestie gri pe care am 
observat-o la plante. Creatura arată letargică și deprimată, abia dacă mai trăiește. Indiferent ce 
experimente au făcut mogii aici sunt cu adevărat dezgustătoare și, ca și Nouă, am început să reconsider 
ideea Marinei de a-i măcelări pe aceşti nemernici, cu tot cu nava lor de război. 

— Stai, îmi șopteşte Nouă în ureche. Am o idee. 

La cât de expuși suntem în acest moment, nu cred că este momentul pentru ideile nebunești ale lui 
Nouă. Dar, o clipă mai târziu, vaca-fiară din cușcă geme și începe să se agite. Animalul se lasă pe o parte 
și împinge cu toată greutatea sa în partea laterală a cuștii, obligându-i pe mogi să împingă în contră şi să 
strige după ajutor. Apoi, vaca-fiară lovește cu una dintre copitele ei uriaşe în barele cuştii, aproape 
zdrobind fața unui mog. 

— Am rugat-o să ne ajute şi să le distragă puţin atenţia, şopteşte Nouă. 

Mai mulți mogi se apropie de cușcă și încearcă să-şi liniştească experimentul. 

— Biata creatură, s-a bucurat să ne ajute. 

Comunicarea lui Nouă cu animalele, prin telepatie, a funcționat perfect. Ca şi cum și-ar fi 
descoperit scopul în viață, vaca se zbate, rupe cușca și îşi înfige un corn în umărul unui mog. Se 
instalează haosul, iar asta ne permite să ne strecurăm prin fața serei şi să ne vedem de drum spre 
hangar. 


Ne oprim când auzim sunetul unui blaster mogadorian. Mă întorc şi îl văd pe ofiţer ţinând arma în 
mână. O gaură fumegândă a apărut în capul vacii. Animalul se prăbușește în cușcă inert. Individul dă 
niște ordine, iar mogadorienii încep să încarce cadavrul vacii pe nava de luptă. 

Simt cum îmi creşte tensiunea. 

— E mai bine așa, îmi şoptește Nouă. Suferea cumplit. 

Acum că suntem la o oarecare distanță de grămada de mogi, pot să-i răspund liniştită. 

— Pentru ce i-au făcut asta? 

Nouă face o pauză înainte să-mi răspundă. 

— Nu am reușit să comunic prea bine cu chestia aia. Cred că au încercat s-o facă mai eficientă. Au 
experimentat... ăăă... ecologia. 

— Demenţii naibii, bombăne Marina. 

Ne reluăm drumul spre hangar mărind pasul. În dreptul nostru, la marginea pistei, sunt trei nave 
mici mogadoriene în formă de farfurie. O echipă de întreţinere formată din cinci mogadorieni discută 
lângă una dintre nave, scoțând plăcile cu circuite din pântecul navei, părând că nu dau de cap 
problemei. Se vede treaba că şi mogadorienii pot avea probleme tehnice. Alții nu mai sunt în zonă. 

Uşile uriașe ale hangarului, destul de mari cât să treacă prin ele un avion de dimensiuni mici, sunt 
deschise doar puţin, dar suficient cât să poată trece o persoană prin ele. În interiorul hangarului sunt 
lumini aprinse, dar tot ce pot vedea prin uşile întredeschise este spaţiul gol. 

Pe măsură ce ne apropiem de intrarea în hangar, Marina încetinește şi apoi se oprește complet ca să 
arunce o privire în interior. În timp ce ea face asta, eu mă uit peste umăr. Nimic nu s-a schimbat — 
mogii încă încarcă echipamente în nava de luptă, complet neștiutori că noi tocmai ne-am furișat printre 
ei. 

— Se vede ceva? șopteşte Nouă, dar îl simt cum își întinde gâtul, încercând să vadă printre uşile 
hangarului. Înainte să-i pot răspunde, am auzit cum Marinei i s-a oprit respiraţia în gât. Simt înţepături 
în mână, frig, de parcă dintr-odată aş fi pus mâna pe un bloc de gheaţă. 

— La naiba, Marina! îi spun printre dinţi, dar ea nu mă ascultă. În schimb, se strecoară prin uşi. 
Ţinând cont de faptul că mâna mea este amorţită, am nevoie de toată voința mea ca s-o ţin strâns de 
mână. ÎI trag pe Nouă după mine, iar el lovește ușa din oţel cu umărul, mârâitul lui fiind acoperit de 
ecoul zăngănitului metalic. 

Hangarul este aproape complet gol, mogadorienii și-au scos aproape toate echipamentele afară. 

Proiectoare mari își răspândesc lumina din tavan iluminând masa de metal și scaunul din centrul 
camerei. Sunt singurele lucruri rămase în hangar, iar luminile aruncă umbre lungi pe podeaua de beton. 

Trupul lui Opt este pe masă. 

El este băgat într-un sac negru, desfăcut până la nivelul brâului. Pe bustul gol se vede rana pe care 
i-a făcut-o Cinci când l-a înjunghiat în inimă. Pielea lui maro este cenușie acum, dar Opt arată de parcă 
ar fi gata să se teleporteze de pe masă şi să facă acele glume enervante cu mine. Pe tâmplele lui Opt sunt 
ataşaţi electrozi negri cu antene scurte şi alți câţiva care coboară în jos pe pieptul lui. Electrozii 
generează un fel de câmp, abia vizibil cu ochiul liber, ca un curent electric de joasă tensiune care trece 
prin corpul lui Opt. Cred că mogii au atașat ceva pe trupul lui Opt ca să-i menţină corpul intact pentru 
experimentele lor. În plus față de electrozi, cineva a curățat sângele de pe el şi, în mod surprinzător, i-a 
lăsat pandantivul loric la gât, bijuteria strălucind plictisită pe pieptul lui. Îmi vine să mor când îl văd așa, 
dar Opt arată aproape liniştit. 

Desigur, nu Opt este motivul pentru care Marina a intrat prin ușile hangarului și nici degerăturile 
pe care mi le-a provocat la mână. 

Așezat lângă Opt, cu capul în mâini, este Cinci. 


Cinci stă aplecat în față, ghemuit, de parcă ar vrea să intre în pământ. Are o bucată groasă de tifon 
peste ochiul în care l-a înjunghiat Marina în mlaştină, o pată roz începând să se vadă îmbibată. Ochiul 
său bun este roşu; arată de parcă a plâns sau nu a dormit — sau ambele. 

Capul lui Cinci este proaspăt ras față de cum era când l-am văzut ultima oară şi mă întreb cât mai 
are până primeşte tatuajele mogadoriene. Este îmbrăcat în haine mogadoriene, asemănătoare cu cele ale 
ofițerului care coordona îmbarcarea pe nava de luptă. Cu toate acestea, uniforma lui este şifonată rău, 
nasturii de la gât sunt desfăcuţi, totul părând mult prea strâmt. 

Nu cred că trădătorul cu un singur ochi nu ne-a auzit intrând. Din cauza Marinei, am făcut prea 
mult zgomot când am intrat pe uşă, iar golul din hangar amplifică totul până la punctul în care, brusc, 
încep să devin extrem de conştientă de respirația mea. Ba mai rău, aud un mârâit care vine de la Marina, 
care se abţine cu greu să nu urle, gata să se arunce asupra lui Cinci. În spatele meu, îl simt pe Nouă care, 
practic, îşi ține respiraţia. 

Ochiul bun al lui Cinci se îndreaptă în direcţia noastră. Sunt sigură că ne-a auzit, dar nu ne poate 
vedea. Să sperăm că ne confundă zgomotele făcute cu cele ale mogilor din exterior. Şi eu am o socoteală 
de încheiat cu Gardele renegat — m-a lăsat inconștientă cu un pumn parșiv, chiar înainte să înceapă 
lupta — dar acum trebuie să ne alegem cu grijă momentul luptei. O confruntare cu Cinci într-un spațiu 
închis şi cu o navă de luptă mogadoriană în apropiere, cu siguranţă nu este lupta pe care ne-o dorim. Va 
trebui să găsim o altă modalitate de a recupera trupul lui Opt. 

O trag pe Marina de braţ încercând să-i comunic că ce îi trece ei prin cap nu este tocmai o idee 
bună. Înţepăturile de gheaţă din mâna mea s-au transformat în amorţeală. Pentru o clipă mi se opune, 
dar apoi încep s-o simt cum se calmează. Îmi dau seama de asta pentru că mâna mea începe să se 
încălzească. 

Marina oftează şi eliberează încet aerul pe gură, în faţa ei formându-se un nor de abur din cauza 
aerului prea rece. Aburul de la respiraţia fetei invizibile pluteşte în lumina din hangar. 

Cinci vede și îşi îngustează ochiul. Se ridică de pe scaun şi se uită chiar spre locul unde ne aflăm. 

— Nu am vrut să fac asta, spune el. 


Capitolul 12 (Şase) 


Îi strâng de mâini pe Marina şi Nouă în speranţa că va fi suficient să-i conving să nu-i răspundă lui 
Cinci şi să ne schimbăm poziţia. Nu vreau să ne pierdem avantajul, invizibilitatea. Nu încă. Din fericire, 
amândoi reușesc să se controleze, cuvintele lui Cinci rămânând fără răspuns. 

— Ştiu că nu mă crezi, continuă Cinci. Nimeni nu trebuia să moară. 

Privirea implorândă a lui Cinci este încă îndreptată spre noi, așa că încet, în liniște, încep să-i 
conduc pe ceilalți în lateral. Ne mutăm câte un pas, atenți unul la celălalt, să nu facem niciun zgomot. 
Treptat, am scăpat de sub privirea lui Cinci, flancându-l. Acum, el se uită la spaţiul gol, ca prostul, 
așteptând un răspuns. 

Cu un mormăit, Cinci se întoarce, de parcă nu a vorbit deloc cu noi. Apoi, începe să vorbească 
direct cu trupul lui Opt. 

— Nu trebuia să faci ce ai făcut, să te bagi pentru Nouă, îl ceartă Cinci cu voce aproape 
melancolică. A fost eroic din partea ta, cred. Te admir pentru asta. Dar nu a meritat. Ştii că mogadorienii 
vor câștiga oricum, nu? Un tip echilibrat ca tine trebuia să știe unde îi este locul. Puteai să ne ajuţi la 
reconstruire şi unificare. Nouă, în schimb..., e prea prost ca să ştie când să se dea bătut. El nu este bun 
pentru nimeni. 

Simt cum se încordează muşchii în brațul lui Nouă, dar rezistă tentaţiei de a se arunca asupra lui 
Cinci. Asta e bine — învaţă. Sau poate, ca şi mine, e şocat de tot ce se întâmplă: Cinci bate câmpii, 
prefăcându-se că nu suntem aici. 

Cinci pune mâna cu blândeţe pe umărul lui Opt. Când mâneca uniformei i s-a ridicat pe braţ, am 
observat teaca din piele legată de braţul său. În teacă se află pumnalul arcuit cu care l-a ucis pe prietenul 
nostru. 

— Mi-a spus... Cinci se opreşte un pic înainte să-şi continue conversaţia cu trupul lui Opt. Mi-a 
spus că îmi dă şansa să vorbesc cu voi despre trecerea de partea lor. Nimeni nu trebuia să fie rănit dacă 
ați fi acceptat Progresul Mogadorian. S-a mai ţinut odată de cuvânt... Eu sunt dovada vie, nu? Atunci 
când a rupt vraja, putea să mă ucidă, dar nu a făcut-o. 

Probabil că Cinci vorbeşte despre Setrâkus Ra, despre înţelegerea pe care a făcut-o cu liderul 
mogadorian. Acum merge în jurul mesei, întorcându-se cu spatele la noi. Marina face un pas spre el, dar 
nu o las să meargă mai departe. Nu știu de ce vorbeşte atât de mult Cinci, dar cred că ştie că suntem aici. 
Nu sunt sigură dacă asta este o capcană, dacă ne momeşte, sau ce se întâmplă. Dar ştiu că vreau să-l 
ascult. 

— Nu mă aşteptam să ai creierul spălat chiar aşa, spune Cinci aplecat peste Opt, spatele lui 
reprezentând o ţintă perfectă. Mă gândesc la totul în alb şi negru, eroi şi personaje negative. 

Cinci se apleacă și ridică pandantivul lui Opt, strângând bijuteria în pumnul său. Moștenirea sa, 
Externa, aşa a numit-o el, care îi transformă pielea în orice material pe care îl atinge, se activează, iar 
pielea lui Cinci luminează intermitent în culoarea cobaltului strălucitor al loralitului. După un timp, el 
pune pandantivul jos cu un oftat, iar pielea lui revine la normal. 

— Sau poate că eu sunt cel cu creierul spălat, nu? Nu așa mi-aţi spus voi? Cinci lasă să-i scape un 
mic râset, apoi îşi aşază cu atenţie tifonul peste ochiul distrus. Ţi-au umplut capul cu toate idioţeniile 
astea — Înţelepţi, Marea Carte..., toate chestiile astea despre cine ar trebui să fim. Dar mie nu-mi pasă. 
Încerc doar să supraviețuiesc. 

Simt mâna lui Nouă cum transpiră în mâna mea; cred că abia se abţine să nu-l atace. 

Marina nu mai radiază frigul acela crunt de mai devreme, probabil că scena care se desfășoară în 
fața noastră este atât jalnică. Dacă discursul lui Cinci ne-a dezvăluit ceva, în mod clar în beneficiul 
nostru, a scos la iveală faptul că tipul şi-a pierdut mințile. 


Cinci face un gest ușor cu mâna, de parcă ar înlătura un fir de păr de pe fruntea lui Opt, apoi 
scutură din cap. 

— Oricum, ideea e că îmi pare rău, Opt, continuă Cinci cu același ton, dar amestecat cu o notă de 
sinceritate. Știu că asta nu înseamnă nimic. Voi fi un laş, un trădător, un criminal pentru tot restul vieții 
mele. Asta nu se va schimba. Dar vreau să ştii că aș fi vrut ca lucrurile să fi mers altfel. 

În spatele nostru, cineva își drege glasul. Atât de absorbiți am fost de monologul lui Cinci — 
inclusiv el — încât nu am observat când a intrat ofițerul mogadorian. Se uită cu prudenţă la Cinci, cu o 
postură ţeapănă și formală. Când îl văd cum stă acolo ca un soldat gata să dea raportul, mă gândesc că, 
de fapt, acest mogadorian s-ar putea să primească ordine de la Cinci. În acest caz, tipul pare cam 
dezgustat. 

— Am terminat încărcarea navei, spune ofițerul. 

Mogul aşteaptă ca Cinci să-l recunoască, dar Cinci rămâne tăcut pentru un moment lung și ciudat. 
El rămâne aplecat peste corpul lui Opt, respirând încet. Tensiunea crește și mă întreb dacă jocul său 
ciudat s-a terminat și dacă acum se gândește să dea semnalul de alarmă. 

Ofiţerul mogadorian nu ştie să-şi ascundă nemulțumirea față de tăcerea prelungită a lui Cinci. 

— Una dintre echipele de vânătoare nu a răspuns la apel, continuă el. lar mecanicii au probleme cu 
pornirea uneia dintre navele-cercetaș. 

Cinci suspină. 

— Nu-i nimic, spune el. Îi vom lăsa în urmă. 

— Da, asta le-am ordonat şi eu, răspunde ofițerul, nevrând să-şi ascundă puterea. Eşti gata de 
plecare? 

Cinci se întoarce către ofițer cu o privire întunecată. 

— Da. Să plecăm de aici. 

Cinci merge spre ușile hangarului, mișcându-se batjocoritor de lent. Noi stăm liniștiți și privim 
toate acestea transpirând. Ofițerul îşi ridică o sprânceană, dar nu se dă din calea lui Cinci. 

— Nu ai uitat ceva? îl întreabă ofițerul pe Cinci atunci când cei doi sunt aproape faţă în faţă. 

Cinci se scarpină în cap. 

— Ce? 

— Corpul, spune ofițerul, iritat. Instrucţiunile tale sunt de a lua corpul loric. Și pandantivul. 

— Oh, asta, răspunde Cinci și aruncă o privire înapoi la masa de metal unde odihneşte trupul lui 
Opt. Corpul a dispărut, căpitane. Cred că Garzii s-au strecurat aici și l-au luat. E singura explicaţie. 

Căpitanul mogadorian nu știe ce să spună. Își întinde gâtul şi se uită în spatele lui Cinci, acolo 
unde zace Opt pe masă. Apoi se uită din nou cu atenţie la Cinci, ochii îngustându-i-se a nedumerire. 

— Este vreun fel de joc loric? şuieră căpitanul. Sau ai orbit de tot? Gardele este chiar acolo. 

Cinci ignoră insulta şi scutură din cap la căpitan, plescăind. 

— S-a întâmplat pe tura ta, deci şi tu eşti de vină, spune Cinci. I-ai lăsat să fure o captură de război 
fix de sub nasul tău. Asta e trădare, frate. Ştii ce pedeapsă primeşti pentru asta, nu? 

Mogadorianul deschide gura ca să protesteze. O bucată de metal îl amuţeşte imediat. Pumnalul lui 
Cinci țâşneşte de sub mânecă. Fără să ezite, el străpunge partea inferioară a maxilarului ofițerului până 
în creier. Înainte de a începe să se dezintegreze, pe faţa mogului se citeşte surpriza totală. 

Cinci nu se mişcă până când mogul nu se transformă în cenușă. Se dezintegrează mai lent decât 
ceilalți mogi pe care i-am văzut murind, iar când dezintegrarea s-a terminat, din uniforma lui mototolită 
ies oasele. Cinci împinge pumnalul înapoi în mecanismul de pe antebraț și îndepărtează din ușă cu 
piciorul rămășițele ofițerului. Apoi, cu grijă, își scutură haina. 

Din locul unde ne aflăm îl vedem pe Cinci din profil, iar ochiul vizibil este cel bandajat. E greu să 
vedem expresia de pe chipul lui. 

— Succes, spune Cinci, păşind apoi prin uşile hangarului, acestea închizându-se ușor în urma lui. 


Nimeni nu spune nimic şi nimeni nu se mișcă aproximativ un minut, dar toți suntem un pic 
îngrijorați că mogii ar putea da năvală aici în orice clipă. În cele din urmă, Nouă se scutură din 
strânsoarea mâinii mele redevenind vizibil. 

— Okay. Ce dracu’ a fost asta?! exclamă el. Puștiul ăsta vrea să ne împrietenim din nou sau e 
nebun? 

— Nu contează, îi răspund. L-am găsit pe Opt, iar ăsta e cel mai important lucru. Ne putem ocupa 
de Cinci altă dată. 

— E singur și rătăcit, spune Marina încet, dând și ea drumul mâinii mele. Observă că îmi frec 
mâinile ca să mă încălzesc, sentimentul de frig încă fiind persistent, apoi se încruntă. Îmi pare rău, Șase. 
El mi-a stârnit Moștenirea. 

Îi fac semn să înceteze, deocamdată nu am chef să discut cu Marina despre controlul Moştenirii ei. 
Mă duc în vârful picioarelor la ușile hangarului și le întredeschid. Exact la timp pentru a-l vedea pe 
Cinci urcând pe rampă și apoi în nava de luptă, el fiind ultimul care urcă la bord. Odată intrat, rampa se 
strânge în pântecul navei de luptă, iar gigantica mașinărie începe să se ridice, motoarele torcând cu o 
finețe care pare a fi aproape imposibilă pentru o navă de asemenea dimensiuni. După ce ajunge la o 
anumită înălțime nava începe să pâlpâie, abia îi mai văd conturul după ce se camuflează. Fără formă, 
practic tăcută, echipată cu un fel de dispozitiv de invizibilitate... Cum naiba să luptăm noi cu aşa ceva? 

— Parcă ţi-ar părea rău pentru el, îi spune Nouă Marinei. 

— Nu-mi pare rău, îl fixează ea cu privirea pe Nouă, dar simt în vocea Marinei o urmă de îndoială, 
ceea ce ne arată că duritatea pe care o afișează pare să aibă și defecte. I-aţi... i-ați văzut ochiul? 

— Am văzut o gaură în capul lui acoperită cu un bandaj, vine răspunsul lui Nouă. Tipul o să mai 
primească și altele. 

— Crezi că Opt ar vrea asta? întreb eu, sincer mirată. A murit încercând să ne împiedice să ne 
omorâm intre noi. 

Nava de luptă nu se mai vedere, așa că mă întorc cu fața către ceilalți. Nouă își țuguie buzele și se 
holbează la podea, reflectând la spusele mele. Marina s-a așezat pe scaunul pe care a stat Cinci, lângă 
Opt. Încearcă să atingă electrozii, testând să vadă dacă o afectează undele câmpului energetic. Când 
vede că nu se întâmplă nimic, Marina își trece ușor degetele prin părul ondulat al lui Opt. Ochii ei 
strălucesc de la lacrimile care stau să-i curgă, dar se abţine. 

— Am știut că o să te găsesc, șopteşte ea. Îmi pare rău că te-am lăsat în urmă. 

Mă duc spre masă şi mă opresc lângă Marina, privind în jos la Opt. Poate e doar imaginația mea, 
dar mi se pare că are un mic zâmbet pe buze. 

— Aș fi vrut să te fi cunoscut mai bine, îi spun lui Opt, atingându-l cu mâna ușor pe umăr. Îmi 
doresc ca viaţa noastră să fi fost altfel. 

Nouă ezită, dar, în cele din urmă, vine și el lângă masă și se oprește în picioare lângă Marina. La 
început evită să se uite direct la corpul Opt. Îşi ţine buzele țuguiate, mușchii gâtului îi sunt încordaţi de 
parcă ar vrea să ridice ceva greu. Îmi dau seama că îi este rușine. Pare a fi un mare efort din partea lui, 
dar, după o clipă, Nouă reuşeşte să se uite la Opt. Imediat, pune mâna pe fermoarul sacului în care este 
trupul lui Opt și îl mai desface un pic, suficient cât să se vadă rana ascunsă vederii. 

— Of, frate, spune el liniștit. Îmi pare rău... Nouă scutură din cap și își trece o mână prin păr. 

— Vreau să spun... Îți mulțumesc pentru că mi-ai salvat viața. Cinci avea dreptate, ăăă, probabil că 
nu trebuia să te bagi pentru mine. Dacă mi-aş fi ținut gura închisă, probabil că încă... Rahat, îmi pare rău, 
Opt. Îmi pare foarte rău. 

Respirația lui Nouă este tremurătoare, se abţine să nu plângă, evident. Marina îi pune mâna încet 
pe spate şi se sprijină pe umărul lui. 

— El te-ar ierta, spune ea încet, adăugând apoi, Eu te iert. 


Nouă o îmbrăţişează pe Marina şi o strânge suficient de tare încât ea icnește. El îşi îngroapă faţa în 
părul ei, ascunzându-și lacrimile. Mintea mea este şi a fost tot timpul în alertă — m-am tot gândit la 
John, Sam şi ceilalţi, mi-am făcut griji despre modul în care vom găsi drumul înapoi spre ei, dacă aceştia 
mai sunt în viață, dacă au fost capturați — dar văzând-o Marina şi pe Nouă împăcați și împreună, asta 
îmi dă speranţă. Suntem puternici. Putem trece prin orice situaţie. 

— Trebuie să ne mișcăm, le spun cu blândeţe, deşi nu vreau ca acest moment să se termine, dar nu 
avem încotro. 

În cele din urmă Nouă îi dă drumul din braţe Marinei, iar eu închid cu grijă fermoarul de la sacul 
lui Opt. Nouă se apleacă şi, cu grijă, ridică în braţe corpul lui Opt. 

În clipa când ne întoarcem spre ușile hangarului, acestea se deschid cu un huruit. 

Grupul de mogadorieni care lucrau la nava-cercetaş. Am uitat complet de ei. Stau în pragul ușii şi 
încearcă să împingă în hangar nava lor stricată. Se uită la noi surprinși să ne vadă, la fel cum ne uităm și 
noi la ei. 

Înainte să putem face ceva, nava scoate un sunet metalic. Partea frontală, sau cel puţin o parte a 
navei, ținteşte direct spre noi — turela prinde viaţă cu un bâzâit electric. Probabil că este un mog în 
interior. 

— Jos! strigă Nouă. 

Nu avem unde să ne ascundem în hangarul gol, cu excepţia mesei de metal, dar este prea târziu 
pentru a ne face invizibili. 

Marina sare peste masă, Nouă se ghemuieşte cu trupul lui Opt încă în braţe, iar eu mă arunc în 
lateral, în speranţa că suntem mai rapizi ca turela ce se pregăteşte să deschidă focul. 


Capitolul 13 (John) 


— Îţi spune ceva numele Grahish Sharma? mă întreabă Sarah. 

Mă gândesc un moment, încercând să caut numele în memoria mea. 

— Mi se pare cunoscut. De ce? 

Stau în curtea din fața fostei locuinţe a lui Adam, vocea lui Sarah vine de la lungă distanţă prin 
telefonul mobil de unică folosință. Dincolo de terenurile de baschet goale, soarele abia începe să se 
scufunde sub orizont. O pasăre mare zboară pe cerul portocaliu şi mă întreb dacă e una de-a noastră — 
am pus himerele să stea santinele peste tot prin Ashwood Estates cu ordinul să ne caute dacă apare 
vreun intrus. Până în prezent, a fost liniște. Dacă n-aş ști bine unde mă aflu, aș zice că sunt într-o 
suburbie liniştită şi ciudată, una în care toată lumea e încă la serviciu. 

— E din India, îmi explică Sarah. El este comandantul a ceva numit Opt, Naţionalistul Vishnu. 

Îmi amintesc numele imediat cum aud de Opt şi pocnesc din degete. 

— Oh, așa este. Ăștia sunt militarii aceia care îl apărau pe Opt în Himalaya. 

— Hmm, face Sarah. Deci povestea lui se verifică. 

Traversez peluza, imaginându-mi-o pe Sarah cu părul ei blond prins într-un coc studios, cu stilouri 
şi creioane, aplecată asupra unor documente în birourile de la Ei sunt printre noi. 

Nu contează că aceste birouri sunt situate într-o fermă abandonată la cincizeci de mile în afara 
Huntsville, Alabama. Nu contează că Sarah a fost însoţită acolo de fostul ei iubit, Mark, care s-a dovedit 
a fi surprinzător de capabil și util în chestia asta periculoasă. Mă concentrez doar pe imaginea lui Sarah. 

— Ce poveste? 

— Ei bine, sunt o mulțime de zvonuri şi ciudăţenii pe internet pe care încercăm să le triem. Dar 
tipul acesta, Sharma, pretinde că a doborât o navă extraterestră şi a capturat echipajul. 

— Probabil că erau niște mogi care îl urmăreau pe Opt, îi răspund. 

— Corect. I-a capturat în viaţă și chestii de-astea. Chiar dacă s-a întâmplat în India, ar trebui să fie 
o ştire națională, dar nu este. Cineva o ţine ascunsă. Mark încearcă să intre în contact cu Sharma. El vrea 
să posteze povestea pe site-ul Ei sunt printre noi, sperând să-i expună pe mogi publicului larg. 

— Aha, spun eu, scărpinându-mă la ceafă şi gândind cu voce tare. Poate primiţi ajutor în caz că 
lucrurile se agravează. 

— Cât de rău ar putea să se agraveze, John? 

Îmi înghit cu greu nodul din gât. Chiar dacă mi-am folosit Moștenirea de vindecare imediat după 
lupta cu generalul, încă simt degetele acestuia încleştate în gâtul meu. 

— Nu știu, îi spun, nefiind sigur de ce ascund de Sarah teoria lui Adam despre invazia iminentă. 
Cred că încă mai încerc s-o protejez. Schimb rapid subiectul. Oricum, ce mai face Mark? 

— E bine, îmi răspunde Sarah. S-a schimbat foarte mult. 

— Cum aşa? 

Sarah ezită. 

— E... e greu de explicat. 

Nu insist prea mult asupra lui Mark James. Nu despre el vreau să vorbesc. 

Pe bune, după ce în după-amiaza asta am fost la un pas de moarte, tot ce vreau este să aud vocea 
lui Sarah. 

— Mi-e dor de tine, îi spun. 

— Și mie mi-e dor de tine, îmi răspunde Sarah. După o zi lungă de luptă cu invadatorii 
extratereștri și dezvăluirea unei conspirații internaționale, aș vrea să ne ținem pur și simplu în braţe pe 
canapeaua veche din subsolul meu și să ne uităm la un film. 

Îmi imaginez cu amărăciune viața normală pe care aş fi avut-o alături de Sarah dacă acum nu aş fi 
încercat să salvez lumea, iar asta mă face să râd. 


— În curând, îi spun eu, încercând să par încrezător. 

— Sper, răspunde ea. 

Simt mișcare în spatele. Mă întorc şi îl văd pe Sam stând pe veranda distrusă a casei lui Adam. Îmi 
face semn să intru înăuntru. 

— Sarah, trebuie să plec, îi spun în telefon cu o senzaţie de reținere. Ne-am sunat la fiecare opt ore, 
aşa cum am stabilit şi simt un sentiment de uşurare de fiecare dată când îi aud vocea. 

De fiecare dată când închid telefonul, încep să mă gândesc la data viitoare..., la momentul în care 
ea nu va suna. 

— Ai grijă, bine? În curând, lucrurile s-ar putea precipita. 

— Nu sunt deja precipitate? întreabă ea. Și tu să ai grijă. Te iubesc. 

Îmi iau la revedere de la Sarah şi îi fac semn din cap lui Sam că vin. El pare foarte entuziasmat, de 
parcă a primit cine ştie ce vești bune în ultimele cinci minute. 

— Care-i treaba? 

— Vino jos, spune el. Ne-am gândit la ceva. 

Urc pe ceea ce a mai rămas din verandă după lupta din această după-amiază şi îl urmez pe Sam în 
camera de zi prin uşa pe jumătate distrusă. Interiorul casei se potriveşte cu exteriorul — ideea perfectă a 
suburbiei umane — cu excepția mobilei care arată că aceasta a fost așezată exact aşa cum se vede în 
paginile unui catalog. Nu are niciun sens să locuiești aici. Încerc să-mi imaginez cum a fost pentru Adam 
să crească aici, încerc să-mi imaginez cum s-a jucat el cu piken-ii pe podea când era mic, dar pur și 
simplu nu reușesc. 

În partea din spate a living-ului este o ușă metalică masivă, asigurată printr-o serie de încuietori 
acţionate printr-o tastatură plină de simboluri mogadoriene. Uşa e singurul lucru care rupe iluzia de 
suburbie. De fapt, mă surprinde faptul că mogii nu au încercat să ascundă ușa asta în spatele unei 
biblioteci sau ceva de genul acesta. Cred că nu s-au gândit niciodată că duşmanii lor ar ajunge vreodată 
până aici. Uşa este deja deschisă, deblocată de Adam mai devreme. Intru prin ea cu Sam și coborâm în 
tunelurile de sub Ashwood Estates. 

Coborâm pe o scară lungă de metal, confortul uman călduros şi fals dispare imediat și este înlocuit 
cu oțel inoxidabil steril și bâzâit de lămpi cu halogen. Reţeaua de tuneluri de sub Ashwood este mult 
mai apropiată de imaginația mea despre mogadorieni — totul e funcțional și rece. Locul acesta nu este la 
fel de mare ca peştera scobită în muntele din Virginia de Vest, dar, cu siguranţă, la capitolul acesta face 
de rușine Baza Dulce. Mă întreb cât le-a luat mogilor să sape toate tunelurile astea sub pământ, fără ca 
noi să ne fi dat măcar seama, în anii în care eu și Henri am fost tot timpul pe fugă. 

Cam pe la jumătatea scării pe care o coborâm începe o fisură de-a lungul peretelui și se tot duce 
adânc în tuneluri. Sam îşi plimbă mâna pe ea, umplându-și degetele cu praf de beton. 

— Sigur nu se prăbușește locul ăsta peste noi? întreb. 

— Adam zice că nu, răspunde Sam, bătând din palme să se scuture de praf, zgomotul auzindu-se 
cu ecou. Totuși, locul ăsta mă sperie. E foarte claustrofobic. 

— Nu vă faceţi griji. Nu vom sta mult timp, zice Adam. 

Trecem pe lângă alte fisuri în timp ce coborâm holurile în spirală, dăm de locuri în care fundaţia 
este deformată, secțiuni de beton dărâmate zăcând unele peste altele. Distrugerile au fost provocate de 
Adam când a fost aici ultima dată, când a declanșat un cutremur cu Moștenirea lui ca să-l salveze pe 
Malcolm. Sunt unele tuneluri unde plafoanele s-au prăbuşit pur şi simplu. 

Trecem printr-o încăpere mare, bine luminată, care pare să fi fost un laborator la un moment dat. O 
mulțime de duze şi pârghii şi mese de lucru, dar nici un fel de echipament. Probabil că totul a fost 
distrus în atacul lui Adam, iar echipa de salvare a mogilor nu a avut ocazia să facă înlocuirile. După ce 
trecem. de laborator, ajungem la un şir de camere, câte opt pe fiecare parte, cu uşi groase din sticlă 
antiglont. 


Celulele. Toate acestea în prezent neocupate. 

— Arhivele sunt chiar aici, îmi spune Sam. Tata nu s-a mişcat de acolo. Mogii înregistrau totul. 

Ne oprim printr-o cameră mică — aproape ca un birou — plină cu monitoare. Malcolm stă în 
spatele singurului computer din încăpere, cu ochii aţintiţi asupra cine ştie câte ore de filmare. Pe ecran, 
un cercetaş mogadorian vorbeşte direct în aparatul de filmat. 

— Au trecut trei zile de când am prins zvonurile despre o prezenţă lorică în Buenos Aires, 
raportează cercetaşul. Încă nu l-am găsit pe Garde, dar supravegherea continuă... 

Malcolm pune pauză înregistrării când ne observă, frecându-şi ochii. 

— Ai găsit ceva util? îl întreb. 

Malcolm dă din cap că nu și afișează o listă de fişiere. Dă cu un deget în jos pe ecranul tactil, iar 
fişierele încep să se deruleze fără sfârşit. Sunt mii, iar toate denumirile lor sunt în mogadoriană. 

— Din câte mi-am putut da seama până acum, aici sunt cinci ani de informaţii adunate de către 
cercetașii mogadorieni, ne explică Malcolm. Am avea nevoie de o întreagă echipă să răsfoiască totul. 
Chiar şi cu Adam, traducerea acestor titluri, care sunt de fapt doar date și ore, este greu să ne dăm 
seama de unde să începem. 

— Poate angajăm nişte stagiari, sugerează Sam, apoi se agaţă de brațul meu. Hai, trebuie să-l găsim 
pe Adam. 

— Vezi ce poți să găsești, îi spun lui Malcolm înainte ca Sam să mă tragă departe. Chiar şi cel mai 
mic bit de informaţie ne-ar putea ajuta. 

Facem câțiva paşi pe hol și ajungem în camera pe care Adam a descris-o ca fiind centrul de 
comandă şi control. Spaţiul este în stare destul de bună, așa că ne punem pe treabă. Pereţii sunt plini de 
monitoare: pe unele sunt imagini de la camerele de supraveghere din Ashwood, dar și fluxuri video din 
alte locuri, inclusiv o cameră de securitate piratată de lângă John Hancock Center. Sub monitoare sunt 
înșirate calculatoare, nu tocmai uşor de folosit, deoarece toate tastele sunt în mogadoriană. 

Îmi pun mâinile în șolduri și inspectez locul, privind imaginile care cu mult timp în urmă mi s-ar fi 
părut antrenante. Se simte ciudat când ești de cealaltă parte. Ca şi pe Sam, locul ăsta mă neliniştește. 

— Suntem în siguranţă aici? întreb. Toate aceste camere... nu e niciuna îndreptată spre noi? 

— Le-am dezactivat, îmi răspunde Adam. Stă pe un scaun rotativ la unul dintre computere, 
tastând un şir de comenzi. Se întoarce spre mine. Utilizând autorizația generalului, am trimis un cod 
spre centrul de comandă al mogadorienilor din Virginia de Vest, un raport cum că echipa de salvare a 
descoperit o scurgere de substanţe chimice toxice. Va dura ceva timp pentru a curăța. Vor presupune că 
nefuncţionarea camerelor de luat vederi are legătură cu munca echipei de salvare. 

— Cât timp avem la dispoziţie? 

— Câteva zile, poate o săptămână, răspunde Adam. Vor deveni suspicioşi atunci când generalul 
nu va mai da nici un semn, dar ar trebui să nu avem probleme pentru o vreme. 

— Între timp, ce anume căutăm? 

— Prietenii tăi, răspunde Adam. De fapt, cred că i-am găsit deja. 

— Da, Florida. Deja ştiam asta. 

— Nu, el i-a găsit, mai exact, răspunde Sam, rânjind la mine. De aceea te-am adus. Fii atent la asta. 

Sam arată spre unul dintre ecrane, acesta afișează o hartă a Statelor Unite. Harta este acoperită cu 
triunghiuri de diferite mărimi. Un triunghi mic este deasupra locației noastre, împreună cu câțiva 
indicatori de dimensiuni similare împrăștiași în întreaga ţară. Mai sunt şi triunghiuri mai mari, 
strălucitoare, deasupra marilor centre cu populaţie numeroasă. New York, Chicago, Los Angeles, 
Houston — toate aceste oraşe sunt marcate pe hartă. Cel mai mare triunghi dintre toate este la vest de 
noi, acolo unde baza mogadoriană este ascunsă în munte, în Virginia de Vest. 

— Asta este o, ăăă... Sam se uită la Adam. Cum ai spus că se cheamă chestia asta? 


— Imagine de ansamblu asupra operaţiunilor tactice, răspunde Adam. Ne arată locurile unde 
semenii mei au activităţi în desfășurare. 

— Sunt comasaţi în marile orașe, spun eu, studiind harta. 

— Da, răspunde Adam, încruntat. Pregătesc invazia. 

— Să nu ne concentrăm pe cuvântul cu “i” acum, bine? spune Sam. Uită-te la asta. 

Sam a conectat la un computer tableta care afișează locaţia celorlalți Garzi. Mi-o dă, iar ochii mei se 
duc imediat pe Florida. Inima îmi tresare; doar un singur punct clipește pe hartă. Îmi ia un moment 
până să realizez că cele patru puncte simbolizând fiecare Garde rămas au ajuns, de fapt, atât de aproape 
unul de altul încât să se suprapună perfect. 

— Sunt aproape unul peste altul, spun eu. Toţi patru. 

— Da, răspunde Sam, luând înapoi tableta. Şi uită-te şi la asta. 

El ridică tableta în dreptul hărţii cu activitățile mogadorienilor. Cele patru puncte sunt încadrate 
perfect de unul dintre cele mai mici triunghiuri portocalii, în Florida. 

— Mogii i-au prins, spun, scrâșnind din dinţi. Adam, acolo este cumva vreun fel de bază? 

— Este o staţie de cercetare. Înregistrările arată că acolo s-au făcut unele experimente genetice. Nu 
este genul de loc unde ar ţine prizonieri, mai ales Garzi. 

— Şi de ce s-ar apuca să ia prizonieri tocmai acum? întreabă Sam. Adică, în mod ciudat, Setrákus 
Ra o vrea pe Ella. Dar pe ceilalți... 

— Nu sunt prizonieri, spun eu, lovindu-l pe Sam peste braţ de emoție când mă luminez. Pun ceva 
la cale. Pornesc un atac. 

— Încerc să prind imagini de la camerele de supraveghere ale bazei, spune Adam, degetele lui 
pornind într-o cursă nebună peste tastatură. 

— Cum vei face asta? îl întreb. 

Stau pe un scaun pivotant lângă Adam și privesc cum mâinile lui zburdă peste tastatura 
mogadoriană. Indiferent ce face acolo, pare aproape ca a doua lui natură. 

— Am blocat o navă-cercetaș, nu o vor mai putea folosi. Asta a fost partea ușoară. Partea 
complicată este să accesez şi să izolez camerele de supraveghere de la bord în timp ce nava rămâne 
inoperabilă. 

— Ai hacker-it o navă? întreabă Sam, sprijinindu-se pe spătarul scaunului lui Adam. 

Mă uit la monitorul cu imagini statice din faţa lui Adam. 

— Cum ne ajută asta? 

— Camera asta de control este un centru nervos, John, explică Adam, oprindu-se un moment din a 
mai tasta. Toate informaţiile de la celelalte baze ajung aici. Trebuie doar să le accesăm. 

— Şi cum facem asta? 

— Atâţia ani de vânătoare a loricilor i-a transformat pe semenii mei în paranoici, încât nici nu mai 
știu pentru ce fac asta. Fiecare operaţiune este înregistrată. Totul este supravegheat. Adam loveşte o 
tastă cu un gest triumfător. Chiar şi la bordul propriilor noastre nave. 

Monitoarele de deasupra pâlpâire pentru scurt timp şi apoi afişează secvenţe video cu o pistă în 
mijlocul unei mlaştini. 

— Dacă Garzii se află în apropiere, i-am putea vedea, explică Adam. 

— Asta dacă nu sunt invizibili, spun eu, uitându-mă cruciş la monitor. 

Pe imaginile camerei vedem câţiva mogadorieni frustraţi, demontând piesele motorului de la coca 
navei-cercetaş. Le curăţă, le montează la loc şi, atunci când nu se întâmplă nimic, încep să demonteze 
alte piese. 

— Ce fac? întreabă Sam. 


— Încearcă să repare ce am stricat noi, răspunde Adam mândru, părând mulțumit de faptul că e 
mai inteligent decât semenii săi. Ei au impresia că motorul este de vină, nu sistemele computerizate. Le 
va lua ceva timp până îşi vor da seama. 

Un alt mogadorian, aceasta purtând o uniformă impresionantă, asemănătoare cu cea a generalului, 
se apropie. El strigă la mecanici, apoi iese din cadru într-un acces de furie. 

— Camera se poate mișca? întreb. 

— Desigur. 

Adam apasă un buton, iar camera începe să se miște, urmărindu-l pe mogadorianul în uniformă. 
La început nu sunt prea multe de văzut, cu excepţia unor alei și, în depărtare, o parte din mlaștină. Cu 
toate acestea, după ce parcurge o distanţă scurtă, mogadorianul în uniformă dispare într-un hangar. 

— Crezi că sunt acolo? întreb. 

— Camera asta de supraveghere ar trebui să fie echipată cu termoviziune, dar trebuie să-mi dau 
seama cum accesez funcția asta, răspunde Adam, apăsând la întâmplare câteva taste. 

Înainte ca Adam să rezolve treaba cu termoviziunea, Cinci iese prin ușile hangarului. Chiar dacă 
bănuiam că el este trădătorul din viziunea Ellei, în mintea mea îmi spuneam, ca prostul, că nu este 
adevărat. Sau, un alt gând întunecat în mintea mea, că Cinci a fost cel ucis în luptă. Dar el este acolo, 
într-o uniformă mogadoriană şifonată şi cu un bandaj care să-i acopere ochiul drept. 

Îl pot auzi pe Sam cum respiră; e uimit. Singura parte din viziunile mele pe care nu am spus-o 
nimănui a fost că l-am văzut pe Cinci, nedorind să-i rostesc numele, gândindu-mă că poate mă înșel. 

— Este... Sam dă din cap. Nenorocitul de trădător. Cred că el le-a spus mogilor despre Chicago. 

— Unul de-al vostru, spune Adam încet. Asta este ceva neașteptat. 

Trebuie să-mi întorc privirea ca să nu-l mai văd pe Cinci, simt că sângele începe să fiarbă în mine. 

— Nu ştiai despre asta? îl întreb pe Adam printre dinţii încleştați. 

— Nu, spune el, clătinând din cap. Ţi-aș fi spus. Probabil că însuşi Setrâkus Ra a ajuns la el și l-a 
ținut secret. 

Mă forţez să privesc din nou la ecran. Îmi păstrez calmul, studiind cu atenţie noul meu dușman. 
Umerii căzuţi, capul proaspăt ras, privire întunecată în ochiul rămas... Ce l-ar fi putut aduce pe unul 
dintre noi într-un astfel de loc groaznic? 

— Am ştiut că ceva nu este în regulă cu nenorocitul ăsta, spune Sam nervos. John, omule, ce facem 
cu el? 

Nu răspund, mai ales că singura soluţie la care mă pot gândi în acest moment, văzându-l pe Cinci 
în uniforma dușmanului, este să-l omor. 

— Unde se duce? Urmăreşte-l, îi spun lui Adam. 

Adam face exact ce i-am zis. Camera îl urmărește pe Cinci parcurgând o pistă până când ajunge la 
o rampă ce duce spre cea mai mare navă pe care am văzut-o vreodată. Atât e de masivă nava încât 
întregul său corp nici măcar nu este cuprins de camera de supraveghere. 

— La naiba, spun eu, cu ochii holbaţi maxim. Ce dracu” e chestia aia? 

— O navă de război, vine răspunsul lui Adam, cu o notă de uimire ascunsă în vocea lui în timp ce 
se holbează și el la ecran. Dar nu-mi dau seama care dintre ele este. 

— Care dintre ele? exclamă Sam. Păi câte chestii de-astea au? 

— Zeci? Poate mai multe, poate mai puţine. Folosesc vechiul combustibil de pe Mogadore şi ce or 
mai fi extras de pe Lorien. Nu sunt printre cele mai eficiente. Și sunt lente. Pe vremea când eram copil şi 
făceam prostii, mama mă ameninţa că mă îngroapă în sol până la sosirea flotei... Își dă seama că bate 
câmpii şi se opreşte, uitându-se la noi. Nu vă interesează asta, nu-i așa? 

— Poate că nu e cel mai bun moment pentru amintiri, îi răspund, privindu-l pe Cinci urcând la 
bordul navei. Ce altceva ne mai poţi spune despre flotă? 


— Sunt pe drum încă de la căderea planetei Lorien, continuă Adam. Strategii mogadorieni cred că 
mai au destulă putere de foc pentru un ultim asediu. 

— Pământul, spun eu. 

— Da, răspunde Adam. Apoi, semenii mei se vor stabili aici. Poate că vor reconstrui flota dacă 
Setrăkus Ra găseşte un motiv. 

— Adică, dacă mai există vreo formă de viaţă în Univers pe care s-o cucerească, spun eu. 

Sam dă din cap, încă minunându-se de nava de luptă imensă. 

— Deci, au un punct sensibil secret, nu? Un punct în care să tragi un singur foc, ca Steaua Morţii, 
apoi totul să explodeze? 

Fruntea lui Adam încrețește. 

— Ce este Steaua Morţii? 

Sam îşi ridică mâinile. 

— Suntem terminați. 

— Dacă au fost luaţi prizonieri și se află la bordul acelei chestii... 

Nu îmi termin gândul, mai ales că nu îmi dau seama cum am putea acționa. Una este să cucerești o 
bază mogadoriană aproape abandonată, alta e să găseşti o cale de a urca la bordul unei nave imense de 
război. Mai ales atunci când acea navă de război plutește pe cer. Poate că Sam are dreptate și suntem 
terminați. 

Toţi trei privim în tăcere cum nava de luptă se ridică. Înainte de a dispărea în întregime de pe 
ecran, corpul navei tremură și totul dispare din vedere. Ei bine, nu în întregime — conturul navei este 
încă vag vizibil, ca și când lumina din jurul ei este distorsionată într-un mod ciudat. Distorsiunea este 
asemănătoare cu un obiect care se află sub apă. 

— Deghizarea, spune Adam. Toate navele de război o au. 

— Hei, uitaţi-vă la tabletă, spune Sam. Poate că nu totul este pierdut. 

Pe măsură ce nava de luptă, acum invizibilă, se ridică tot mai sus, unul dintre punctele de pe 
tabletă se îndepărtează încet de ceilalți. E punctul lui Cinci. După câteva secunde, începe să clipească 
haotic pe ecran. Acum avem doi indicatori de Garde care se deplasează haotic pe hartă. 

— Exact ca Ella, spune Sam, încrețindu-şi fruntea. 

— Nava trebuie să se întoarcă pe orbită, spune Adam. Ceea ce înseamnă că ... 

— Ella este deja la bordul uneia dintre chestiile astea, îi termin eu gândul. Au dus-o la flotă. 

— Cum vom ajunge acolo? întreabă Sam. 

— Nu va fi nevoie, răspunde Adam. Flota va veni la noi. 

— Oh, da, spune Sam. Invazie la nivel mondial. Deci o să aşteptăm să se întâmple asta? 

Îmi pun degetul pe tabletă, evidențiind cele trei puncte aflate încă în Florida. 

— Planul este să ajungem la ceilalți. Sunt încă acolo. Trebuie doar să... Mă opresc când mă uit din 
nou la ecran. Pista începe să se mişte. Credeam că ai dezactivat nava. De ce se mișcă? 

Apăsând tastele cu o viteză uluitoare, Adam face camera să “privească” în jos. Din acest unghi 
putem vedea echipajul mogadorian cu chipurile schimonosite din cauza efortului, deoarece aceștia 
împing nava-cercetaş, manual, spre hangar. 

— Cred că au renunțat să mai pornească motorul, observă Sam. 

Unul dintre mogi aleargă înainte pentru a deschide uşile metalice, iar acolo, prinşi în mijlocul 
hangarului gol, sunt Nouă, Marina și Şase. Sam scoate un strigăt apoi se opreşte repede, socoteala 
matematică se duce de râpă, pentru că sunt doar trei Garzi acolo unde trebuiau să existe patru, iar Nouă 
duce pe braţe ceea ce este, evident, un sac de învelit cadavre. 

— Opt, spune Sam, cu un nod în gât. La naiba. 

Mă întorc către Adam, încă nu mi-am pierdut nădejdea. 

— Nava asta pe care ai hacker-it-o are arme? 


Capitolul 14 (Şase) 


După un baraj aproape asurzitor de focuri blaster în spaţiul larg deschis al hangarului, nava- 
cercetaş devine straniu de tăcută. Eu şi Marina stăm ghemuite în spatele mesei metalice răsturnate. Ne 
uităm una la cealaltă — masa nu mai rezistă nici măcar unei singure lovituri de foc de blaster. De fapt, 
nu pare că turela navei a venit atât de aproape ca să tragă în noi. 

— Frumos ţintit, scârbă! strigă Nouă, râzând. Iese de după masa răsturnată, în teren deschis, se 
pune peste corpul lui Opt acoperindu-l pe jumătate cu propriul său trup. 

Scot uşor capul din spatele mesei. Între noi şi nava-cercetaș sunt câteva grămezi de cenușă, foştii 
mecanici mogadorieni. Turela navei încă fumegă, dar rămâne în stare latentă acum, nepăsându-i câtuşi 
de puţin de noi. Cu precauţie, mă ridic picioare. Marina mi se alătură. 

— Ce naiba se întâmplă? întreb. 

— Cui îi pasă? spune Nouă ridicând cadavrul lui Opt în braţe. Să ieşim de aici. 

— Poate că s-o fi defectat? îşi dă cu presupusul Marina, apropiindu-se cu precauție de navă, care 
încă ne blochează drumul către ieşirea din hangar. Ne răsfirăm, având grijă să nu stăm direct în calea 
blasterului. 

— A tras doar în mogi. Asta este o defecțiune convenabilă nouă, spun eu 

Toţi trei sărim în sus atunci când cabina de pilotaj a navei se deschide cu un șuierat hidraulic. O 
explozie de păcănituri se aude dintr-un difuzor din carlingă, apoi o voce familiară răsună cu putere. 

— Băieți? Mă auziţi? 

— John? exclam eu, neputând crede ce îmi aud urechile. 

Ultima dată când l-am văzut, el era în comă, împreună cu Ella. Alerg spre navă și sar pe partea din 
față, stând deasupra cabinei de pilotaj deschisă ca să aud mai bine vocea. 

— Eu sunt, Şase, spune John. Mă bucur să te văd. 

— Mă vezi? întreb eu, apoi observ camera mică montată deasupra intrării în cabina de pilotaj. 
Camera se mișcă înainte şi înapoi, de parcă ar saluta dând din cap. 

— Omule, ce s-a întâmplat? întreabă Nouă, uitându-se sceptic la carlingă. Ţi-au luat mogadorienii 
creierul şi ţi l-au montat la navă? 

— Ce? Nu, nu fi idiot, răspunde John, iar eu îmi imaginez zâmbetul de amuzament de pe chipul 
lui. Am capturat o bază mogadoriană şi ne folosim de tehnica lor ca să controlăm nava asta. 

— Frumos, îi răspunde Nouă, de parcă asta era tot ce voia să audă. El sare fără efort pe partea din 
față a navei, încă îl ţine pe Opt în braţe, apoi aterizează chiar lângă mine. Nava, în formă de farfurie, se 
înclină puţin din cauza greutăţii lui apoi se redresează, trenul de aterizare scârțâind. Nouă lovește 
corpul navei de metal cu călcâiul, testându-l. Deci, cu asta plecăm la plimbare? 

Drept răspuns, motorul navei începe să vibreze sub picioarele noastre. Mă uit în jos în cabină — 
sunt şase scaune din plastic dur, un panou de comandă luminează intermitent plin simboluri 
mogadoriene şi un set de manșe asemănătoare cu cele ale unui avion. Nu am mai zburat niciodată cu un 
avion, cu atât mai puţin cu o navă mogadoriană. 

— Am văzut ce s-a întâmplat în Chicago, spune Marina, urcând la bordul navei. Sunteţi bine toți? 

— Da, răspunde John rapid, apoi pare să reconsidere. Au luat-o pe Ella, dar nu cred că e în pericol, 
deocamdată. 

Sprâncenele Marinei se arcuiesc, iar asta mă alarmează și simt frigul cum iese din ea. 

— Cum adică au luat-o? 

— Vă voi explica totul când ajungeţi în aer, spune John. Mai întâi, să vă scoatem de acolo. 

— Sună bine, vine răspunsul lui Nouă și coboară în carlingă, așezând ușor trupul lui Opt pe câteva 
scaune. 


— XĂăă, John, avem o problemă, spun eu, urmându-l pe Nouă în nava antiseptică cu miros de mog. 
Ai idee cum ar trebui să pilotăm nava asta? 

O pauză la capătul unde se află John, apoi răspunde o voce diferită, cu un accent aspru, care îmi 
face umerii să se încordeze. 

— V-aş putea pilota de la distanţă, dar mă tem că protocoalele de auto-navigaţie ale computerului 
navei s-au cam deteriorat când am preluat controlul. Va fi mai sigur dacă o faceți manual, eu doar 
ghidându-vă, ne explică repede vocea mogadoriană. Apoi, ca și cum și-ar fi dat seama că suntem 
speriați, tipul adaugă: Salut, eu sunt Adam! 

— Tipul despre care ne-a povestit Malcolm, spun eu, amintindu-mi de o conversaţie avută la o 
cină. 

— Nu-ţi face griji, Șase, intervine vocea lui Sam, iar pe mine mă bufneşte râsul când îl aud. Este 
total inofensiv. 

— Ei bine, în cazul ăsta, haideţi să zburăm, spune Nouă sarcastic, dar ținându-se strâns de 
mânerele unui scaun. 

Eu mă aşez în scaunul pilotului. Marina ezită un moment, lăsând manșa din mână la auzul vocii 
mogului care îi inspiră neîncredere. 

— De unde știm că vorbim cu adevăratul John? întreabă ea. Setrăkus Ra își poate schimba forma. 
Ar putea fi o capcană. 

În entuziasmul meu de a-i auzi pe John și Sam, nu m-am gândit că ar putea fi un truc. În spatele 
meu, Nouă strigă către comunicator. 

— Hei, Johnny, îţi mai aminteşti de Chicago? Când te credeai Pittacus Lore şi ne-am contrazis cu 
privire la care să plece în New Mexico? 

— Da, sună vocea lui John ca şi cum ar veni printre dinţii încleştați. 

— Cum am rezolvat-o? 

John oftează. 

— M-ai atârnat de pe marginea acoperișului. 

Nouă rânjeşte de parcă ar fi făcut cel mai bun lucru din lume. 

— El este, cu siguranţă. 

— Marina, spune John, probabil gândind că micul test al lui Nouă nu a fost destul de bun. Prima 
dată când ne-am întâlnit, mi-ai vindecat două răni de glonţ la gleznă. Şi apoi, aproape ne-a lovit o 
rachetă. 

Un mic zâmbet apare pe fața Marinei, primul pe care l-am văzut după multe zile. 

— Te credeam cel mai tare tip pe care l-am întâlnit vreodată, John Smith. 

Nouă scoate un râset ca un lătrat, dând din cap. Marina urcă din nou la bord, aşezându-se pe un 
scaun lângă trupul lui Opt. Îşi pune o mână protectivă pe sac şi rămâne aşa. 

— Atenţie la cap, ne avertizează Adam când carlinga şuieră și se închide deasupra noastră. 

Pentru o clipă, simt un sentiment de panică la gândul că sunt închisă în interiorul unei nave 
mogadoriene, dar trec peste asta şi apuc strâns manetele de direcţie. Este beznă în cabină, sticla având o 
reacție ca a lentilelor de ochelari de soare. Fluxuri de date în simboluri mogadoriene sunt proiectate 
direct pe sticlă, afișând ceva ce doar un pilot mog ar putea înţelege. 

— Bun. Şi acum? întreb eu. 

— Stai, intervine Nouă, aplecându-se în față. De unde până unde ai ajuns să pilotezi tu? 

Vocea lui Adam se aude clar, calmă, dar autoritară. 

— Mişcă manșa din faţa ta. Asta va roti nava. 

Procedez după cum îmi dă el instrucţiuni, rotesc manșa încet, iar nava în formă de farfurie face o 
rotaţie de 180%. Îndrept manșa din nou când suntem poziționaţi spre ieşirea din hangar. 

— În regulă, spune Adam. Acum, cu manșa din stânga mişti roțile trenului de aterizare. 


Apuc manşa şi o împing doar un pic. Nava înaintează aproape imediat. Manşele sunt sensibile şi 
nu necesită prea multă presiune pentru a rula încet pe pistă. 

— La naiba, Șase, calc-o, se plânge Nouă. Calc-o ca și când am fi furat o maşină. 

— Nu te lua după el, îmi spune Marina, ținându-se bine. 

— După ce ieși din hangar, te poţi opri, îmi dă instrucțiuni Adam. 

Mă uit în sus prin geamul carlingii, văd doar cerul și dau drumul manșei. Nava scârțâie când se 
oprește. 

— Bun, spune Adam. Acum, mișcă butoanele din faţă spre ora trei şi ora nouă. Le simţi? 

Apuc din nou manșa şi simt cele două butoane de dedesubt. 

— Le simt, îi răspund, testând butonul din stânga prin apăsare. De îndată ce îl ating, vibrația 
motorului creşte, ca un zăngănit de oase, iar nava se ridică în aer. 

— Pe toţi dracii! urlă Nouă de lângă mine, iar Marina se prinde și mai tare de scaun, închizând 
ochii. 

— Fii atentă, Şase, îmi şoptește ea. 

Dau drumul butonului, iar nava îşi menţine fără efort levitația. Suntem la aproximativ douăzeci de 
metri de sol. 

— Nu trebuia să faci asta, încă, mă ceartă Adam. 

— Da, scuze. E prima dată când pilotez o navă spaţială, îi răspund. 

— Nu e mare scofală, îmi răspunde Adam. Butonul din stânga creşte altitudinea, cel din dreapta o 
scade. 

— Stânga sus, dreapta jos. Am înţeles. 

— De asemenea, spune Adam, asta este ceea ce semenii mei numesc Skimmer. Nava asta nu este 
construită pentru călătorii interplanetare, deci nu este o navă spațială. 

Nouă pufnește zgomotos. 

— Tipul ăsta ne dă o lecţie de pilotaj mogadorian? La dracu’! 

— Ştii că te aud, nu? îi răspunde Adam în microfon. Şi nu, eu nu dau lecţii. 

— Scuze pentru ce a spus Nouă, îi răspund eu, uitându-mă urât peste umăr. Nava asta are şi 
scaune ejectoare? 

— Da, răspunde Adam. 

— Gata, gata, spune Nouă, aşezându-se la loc pe scaun. Să nu-ţi vină vreo idee, Șase. 

Îi fac semn lui Nouă să facă liniște când aud o serie de zgomote care provin din pântecul navei. 

— Ce se aude? întreb. 

— Nu-ţi face griji, vine răspunsul Adam. Tocmai am retras trenul de aterizare prin control de la 
distanţă. 

Când sunetul acela încetează, două panouri mici ies din fiecare manșă, dezvăluind butoane de 
dimensiunea degetului mare, poziţionate astfel încât acestea să poată fi apăsate în acelaşi timp, ca 
butonul care ne-a ridicat în aer. 

— Ar trebui să vezi niște butoane, continuă Adam. Pentru a accelera, apasă-le. Pentru a opri, pur şi 
simplu iei degetul de pe butoane. 

Tin manșa cu mai multă încredere decât înainte şi apăs ușor butoanele, având grijă să nu apăs pe 
cele din partea inferioară a manșei. Skimmer-ul porneşte înainte, apoi se opreşte când dau drumul 
butoanelor. 

— Este ca într-un joc video, spune Nouă, sprijinindu-se de spătarul scaunului meu. Orice cretin ar 
putea zbura cu chestia asta. Fără supărare, tipule mog. 

— Nu mă supăr. 


Apăs accelerația puțin mai tare şi nava înaintează. Pe ecran apare o diagnoză care începe să 
clipească — un avertisment, indiferent ce limbă ai vorbi — chiar înainte de a șterge un copac cu partea 
de jos a Skimmer-ului. Aud crengile cum se rup şi, întinzându-mă puţin în faţă, le văd cum cad pe sol. 

— Ups, spun şi privesc pieziş către Marina. 

— Şase, jur, spune ea, iar după privire îmi dau seama că e pe jumătate panicată. 

— Trebuie să te ridici mai sus, spune Adam. Şi, ăăă, ţine direcţia. 

Nouă râde și se lasă pe spate. Apăs butonul pentru verticală şi ne ridicăm mai sus. După ce ne 
ridicăm deasupra copacilor denși din mlaștină, orizontul devine vizibil. O linie punctată cu laser, 
subțire, apare pe geamul cabinei de pilotaj, suprapusă peste peisaj, trasând o pistă. 

— 'Ţi-am trasat cursul, spune Adam. Trebuie doar să urmezi linia. 

Dau din cap şi accelerez, urând calea spre nord indicată de laser. 

— Gata, băieţi, spun eu. Am pornit. 

Zborul din Florida până în Washington durează aproximativ două ore. Conform instrucțiunilor lui 
Adam, păstrez altitudinea suficient de mică încât să nu fim reperaţi de sateliți sau să ajungem din 
greşeală pe culoarul de zbor al avioanelor, dar suficient de sus încât OZN-ul să nu fie observat de pe 
coasta de est a mării. Deși, ţinând cont de cât de gravă pare ameninţarea invaziei mogadorienilor, poate 
că ar trebui să lăsăm nava furată să fie văzută, să tragem câteva focuri, avertizându-i pe localnici. 

După euforia inițială, când i-am auzit din nou pe John şi Sam, ştiind că prietenii noștri sunt în 
viaţă, conversaţia devine sumbră. Prin intermediul stației radio, John ne-a povestit ce s-a întâmplat la 
Hancock Center. Apoi, John ne-a spus despre ce a văzut în viziunea de coşmar împărţită cu Ella şi de ce 
el crede că Setrâkus Ra nu vrea să-i facă rău. Tot el ne-a spus o teorie cum că Ella ar avea legătură cu 
Setrăkus Ra şi că conducătorul mogadorian ar putea fi, de fapt, un fel de loric, unul dintre Bătrânii 
Înţelepţi surghiunit, menţionat în scrisoarea lui Crayton. Încă nu sunt gata să accept teoria asta. 

După ce John ne-a pus la curent cu povestea lor, e rândul nostru să explicăm ce s-a întâmplat în 
Florida. Chiar dacă vorbim prin staţia radio, îmi dau seama că John nu vrea să ne preseze prea mult. Mă 
gândesc la zilele pe care John le-a trăit cu cicatricea proaspătă pe glezna lui, întrebându-se care dintre 
noi nu se va mai întoarce — îi este greu să vorbească despre asta şi merită să ştie ce s-a întâmplat cu Opt. 
Cu toate acestea, nici Marina şi nici Nouă nu sunt dispuşi să spună ceva, aşa că îmi revine mie sarcina să 
vorbesc despre modul în care Cinci ne-a trădat, cum l-a ucis pe Opt accidental, tehnic vorbind, dar asta 
din cauză că, de fapt, încerca să-l omoare pe Nouă. Spun doar faptele, nu sugerez nimic, pentru că o 
mare parte din timpul luptei am fost inconştientă. Apoi, le dau detalii despre cum am recuperat trupul 
lui Opt din baza mogadoriană și le povestesc despre ce i-a făcut Cinci amicului său mogadorian. Când 
termin de povestit, o stare de spirit sumbră se aşterne în interiorul cabinei şi zburăm în liniște până când 
ajungem în suburbia din Washington D.C. 

Aterizăm în mijlocul unui teren de baschet. Suntem într-un cartier rezidenţial straniu, cu ferestre 
întunecate şi gol. Carlinga se deschide și Marina se ridică în picioare ușurată. Cu atenţie, Nouă ridică 
trupul lui Opt şi iese din navă. Marina stă aproape de el, cu mâna pe cotul Nouă, asigurându-se că Opt 
stă bine. Încă ne este greu să credem că prietenul nostru este în sac și ne pare rău că a trebuit să-l cărăm 
atâta drum până aici. 

— Călătoria ta aproape că s-a terminat, o aud pe Marina șoptind către trupul lui Opt. 

Cred că și ea simte la fel. 

Eu și Marina îl ajutăm pe Nouă să lase jos trupul lui Opt. În loc să-l lase jos pe Opt, privirea lui 
Nouă se întunecă și se încruntă. 

— Hei, spune el. Cred că sunt niște creaturi pe aici care ne privesc chiar acum. 

— Creaturi? îl întreb, uitându-mă la el. 

Expresia de pe chipul lui Nouă se întunecă şi mai tare — ok, mai tare decât de obicei — așa i se 
transformă chipul când își foloseşte telepatia animală. 


— Oh, am uitat să vă spun că am găsit nişte prieteni de-ai noştri! 

John iese alergând spre noi printr-o ușă pe jumătate distrusă. Sam este la câțiva pași în spatele lui, 
radiind de fericire când mă vede, dar revenindu-şi repede când își dă seama că îi observ zâmbetul, 
devenind mai puţin dornic să mă îmbrăţişeze. În spatele lui John și Sam, împingând o targă, sunt 
Malcolm și un tip palid, deşirat, care presupun că este Adam, frizura cu breton și părul închis la culoare 
făcându-l să pară pe jumătate mog și pe jumătate un star rock emo. 

— Atât de multe himere, spune Nouă, dând din cap emoţionat în timp ce se uită fix cu privirea lui 
întunecată. Asta-i grozav. 

— Pe asta dolofană și leneșă am numit-o după tine, îi spune Sam. 

— Nu mi se mai pare așa de grozav. 

John o îmbrățișează strâns pe Marina. Afară este întuneric, dar pot vedea multele zile de griji 
imprimate în cearcănele de sub ochi lui. Îmi amintesc de puștiul cu ochii mari pe care l-am găsit în luptă 
cu mogadorienii la liceul unde învăţa și mă întreb dacă John s-a simţit ca atunci, singur împotriva 
tuturor. Ar trebui să fie o ușurare că ne-am reunit, dar suntem cu unul mai puţin, iar eu îl cunosc pe 
John destul de bine și știu că se învinovățește pentru zilele în care nu a ştiut nimic despre noi. 

— Aţi reuşit, spune John lăsând-o pe Marina și îmbrăţișându-mă pe mine. Vocea lui este calmă 
doar pentru mine. Nu ştiu ce m-aș fi făcut dacă... 

— Nu trebuie să spui nimic, îi răspund, strângându-l în braţe la rândul meu. Suntem aici. Vom 
lupta. Și vom învinge. 

John face un pas înapoi, o ușurare apare scurt pe chipul său, de parcă avea nevoie ca cineva să-i 
spună asta. Mă aprobă dând din cap şi apoi merge la navă, luând trupul lui Opt în braţele sale, pentru 
ca Nouă să poată cobori. Toată lumea tace când Malcolm împinge targa înainte, astfel încât John să 
poată aşeza trupul neînsuflețit. 

— Mogii au pus ceva pe el, spune Marina. Ea face un pas spre targă. Un fel de câmp electric. 

Adam face un pas înainte și își drege glasul. 

— Electrozi? În dreptul inimii? Pe temple? 

— Da, răspunde Marina fără să se uite la Adam, cu ochii fixați pe sacul în care este Opt. 

— Mogii folosesc asta pentru, ăăă... Adam face o pauză, apoi termină ce a început. Pentru a păstra 
exemplarele proaspete. Asta nu va afecta rămășițele, doar le conservă. 

— Exemplarele, repetă sec Nouă. 

— Îmi pare rău pentru prietenul vostru, spune încet Adam, trecându-și o mână prin păr. M-am 
gândit că ar trebui să ştii... 

— Este în regulă. Mulţumesc, Adam, spune John. El pune mâna pe umărul Marinei. Hai, să-l 
ducem înăuntru. 

— Ce... Marina simte că se sufocă şi trebuie să respire adânc. Ce vrei să faci cu el? 

— Am pregătit o cameră liniștită, răspunde Malcolm cu blândeţe. Nu știu sigur ce obiceiuri au 
loricii pentru înmormântări... 

Mă uit mai întâi la John, a cărui față este îngândurată, apoi la Nouă, care este complet derutat. 

— Nici noi nu le cunoaștem, îi spun. Adică, când am avut ocazia de a onora în mod corespunzător 
pe unul de-al nostru căzut? 

— Totuşi, nu-l putem îngropa aici, spune Marina. Acesta este un loc al mogilor. 

Malcolm dă din cap înțelegător şi o atinge încet pe umăr pe Marina. 

— Mă ajuţi să-l duc înăuntru? 

Marina dă din cap. Împreună, ea și Malcolm îl duc pe Opt în casa aproape dărâmată. 

Adam îi urmează la o distanţă respectabilă, cu mâinile împreunate stângaci la spate. După o clipă, 
Nouă îl prinde pe John în braţe pe la spate, rupând tensiunea. 


— Nu am auzit eu bine la staţia radio, sau tu chiar ţi-ai trimis iubita într-o super-sexy misiune cu 
fostul ei iubit? 

— Luptăm într-un război aici, Nouă, nu-i o glumă, răspunde John cu asprime. Apoi, după o pauză 
incomodă, un zâmbet îi luminează chipul. Şi te rog să taci din gură. Nu este o misiune “super-sexy”. Ce 
vrei să spui cu asta? 

— Uau, chiar ai nevoie îndrumarea mea, spune Nouă. Își pune brațul pe după umerii lui John și îl 
conduce spre casă. Haide, îţi voi explica ce înseamnă “sexy”. 

— Ştiu ce... Of, de ce naiba trebuie să discut asta cu tine? îi spune John cu frustrare, dar Nouă îl 
strânge și mai tare cu brațul său. Lasă-mă, idiotule. 

— Hai, Johnny, ai nevoie de afecțiunea mea, acum mai mult ca niciodată. 

Privesc în urma băieţilor cum se duc spre casă, având momentul lor ca fraţii. Asta face să rămân 
singură cu Sam, care este la câţiva paşi mai în spate, privindu-mă cu atenţie. Îl simt cum încearcă să-și 
găsească cuvintele, sau mai degrabă își face curaj să-mi vorbească. Probabil că aşteaptă acest moment de 
ore în şir, repetându-şi discursul său uimitor pentru fata pe care nu era sigur că o va mai vedea 
vreodată. 

— Bună, reuşeşte el să spună în cele din urmă. 

— Bună, îi răspund şi, înainte să mai poată spună ceva, îl cuprind în braţe și-l sărut destul de tare 
încât, probabil, scot tot aerul din el. Sam pare şocat la început, dar mă sărută înapoi după o clipă, 
încercând să păstreze intensitatea sărutului meu. Îl prind de tricou și îl presez de partea din faţă a 
Skimmer-ului — nu prea este locul cel mai romantic din lume, dar e suficient. Așez mâinile lui Sam pe 
șoldurile mele, apoi îl mângâi pe faţă și îmi trec degetele prin părul lui, toată această energie disperată 
iese din mine şi se duce în acest sărut. 

După câteva minute, Sam se îndepărtează de mine abia respirând. 

— Şase, uau, ce se întâmplă? 

Privirea de pe chipul lui Sam nu este ceea ce mă aşteptam. Da, există nedumerire, dar amestecată 
cu această surpriză se transformă în îngrijorare. Mă face să mă uit în altă direcție. 

— Chiar am vrut să fac asta, îi răspund, spunându-i adevărul. Mă gândeam că nu știu când voi mai 
avea o altă şansă. 

Îmi apăs faţa pe gâtului lui Sam şi simt bătăile inimii lui pe obrazul meu. Mi-am petrecut ultimele 
câteva zile încercând să par puternică, încercând să-i țin pe Marina și Nouă împreună, să nu ne 
despărțim. În sfârşit, cel puţin acum, când suntem aici, în întuneric, mă pot relaxa un pic. 

Sam mă cuprinde de talie, iar eu mă scufund în braţele lui, lăsându-l să mă ridice, cu o respirație 
tremurândă. 

— Se putea termina totul atât de repede... îi şoptesc, dându-mă puţin înapoi ca să-l pot privi. Mi- 
am dorit să fac asta, ştii? Nu-mi pasă dacă lucrurile se complică. 

— Nici mie, spune Sam. Evident. 

Începem să ne sărutăm din nou, de data aceasta mult mai blând, mâinile lui Sam se deplasează 
încet în sus. Atunci când se aude un urlet de lup — tare, ca un ecou, în apropiere — primul meu gând 
este că Nouă ne spionează din casă și scoate sunete stupide. Dar apoi, un al doilea și al treilea lup urlă în 
cor şi mă uit la Sam. 

— Ce naiba e asta? întreb. Lupi în suburbii? 

— Nu ştiu... începe el să răspundă, dar apoi face ochii mari. Himerele. Ne avertizează. 

Imediat după ce spune asta, aud sunetul a cel puţin trei elicoptere care vin spre noi. Dacă mă 
chinui puţin, pot să văd contururile lor cum se apropie pe cerul nopții. Şi apoi apar luminile 
intermitente albastre pe drumul de acces spre reşedinţă; luminile sunt atașate la o caravană de SUV-uri 
negre, toate venind cu viteză în direcția noastră. 


Capitolul 15 (John) 


La auzul scârțâitului de roți şi al motoarelor de elicoptere, eu şi Nouă ieşim afară în viteză, sărind 
peste pridvorul rupt al casei şi aterizând direct pe peluza din față. La timp pentru a vedea un fulger 
lovind din cer, prin amabilitatea lui Şase. Este o lovitură de avertisment; Fulgerul smulge o bucată de 
asfalt drept în fața unui SUV negru, care se ridică periculos pe drumul de acces, determinând 
autovehiculul să derapeze. 

— Ce dracu'-i asta? mârâie Nouă. Am crezut că am terminat-o cu federalii. 

— Adam a spus că ar trebui să plecăm de aici, îi răspund. Existau unele înțelegeri cu mogii. 

— Cred că înțelegerile s-au terminat când i-ai omorât pe toţi, nu-i aşa? 

Deasupra noastră sunt trei elicoptere, care ne survolează ca nişte vulturi. Cred că s-a dat un 
semnal, pentru că toate trei elicopterele şi-au aprins luminile în același timp. Unul şi-a fixat proiectorul 
pe mine și Nouă, altul la intrarea casei din spatele nostru și al treilea încearcă să-i prindă în raza lui pe 
Șase și Sam. În lumina strălucitoare l-am observat pe Sam, fără arme, urcând rapid în Skimmer pentru a 
se pune la adăpost. 

Şase, cu mâinile în aer, invocă o vreme urâtă pentru oaspeţii noştri nepoftiți, înainte de a se face 
invizibilă şi înainte ca proiectorul să fixeze lumina pe ea. 

Între timp, fără a ţine cont de fulger, o coloană de SUV-uri negre se înșiră pe drumul de acces, cu 
lumini albastre intermitente în parbrize. Se opresc unul lângă altul într-o formaţie strânsă, creând o 
blocadă strălucitoare de sticlă antiglonţ. 

Uşile se deschis și o grămadă de agenţi îmbrăcaţi la fel sar din maşini. Cei care nu comunică prin 
stațiile radio au arme îndreptate asupra noastră, toți ghemuiţi în spatele portierelor pentru acoperire. Le 
ia mai puţin de un minut să ne blocheze drumul. 

— Ăştia chiar cred că ne pot opri? întreabă Nouă făcând un pas spre ei, aproape riscând ca agenţii 
să tragă în el. 

— Nu ştiu la ce se gândesc, dar ei nu știu despre himere, îi răspund 

Le simt ascunse în umbră chiar lângă drumul de acces. Probabil că federalii au impresia că ne-au 
înconjurat, dar ochii strălucitori din întuneric sunt de altă părere. Himerele rămân pe poziţiile lor, 
aşteptând un semnal. 

Aud pași în spatele meu şi mă întorc pe jumătate, Marina e pe verandă, doi țurțuri de gheaţă îi ies 
din mâini ca două pumnale gemene. Asta e ceva nou. Lângă ea, folosind uşa pentru acoperire, este 
Adam, care ţine în mâini un blaster mogadorian. 

— Ce facem? întreabă Marina. 

Observ norii de furtună adunaţi deasupra. Șase este gata să-i abată în jos, dacă avem nevoie. Dar, 
până acum, federalii nu au făcut nimic în afară de mult zgomot. Nu au început să tragă, iar acesta este 
singurul motiv pentru care nu mi-am aprins Lumenul. 

— Nu vreau să-i rănesc dacă nu este necesar, spun eu. Dar nici nu avem timp pentru toate 
rahaturile astea. Sunt al naibii de sigur că nu ne vor lua pentru interogatoriu. 

Aparent, Nouă interpretează cuvintele mele ca pe o încurajare pentru a face ceva nebunesc. El 
păşeşte înainte şi apucă de la bază scaunul Dr. Anu, care a fost despicat în jumătate de focurile 
blasterelor în timpul luptei din această după-amiază. Probabil că bucata aceea de scaun cântărește 
aproape 100 de kg, dar Nouă o ridică cu uşurinţă cu o singură mână, legănând-o înainte şi înapoi ca 
demonstrație. 

— Sunteţi pe o proprietate privată! le strigă Nouă. Și nu văd niciun mandat! 

Înainte să-l pot opri, Nouă azvârle bucata de scaun în aer, care trece la doar câțiva centimetri de 
botul celui mai apropiat elicopter. Din locul de unde stau este destul de evident că elicopterul nu este 
într-un pericol real, dar cred că pilotul nu este obişnuit cu un Garde super-puternic care aruncă bucăți 


metalice spre el. Pilotul trage de manșă și elicopterul ia altitudine clătinându-se, raza de lumină a 
proiectorului său plimbându-se haotic pe peluză. Bucata de scaun aterizează cu un zgomot puternic în 
mijlocul străzii. 

— Nu era nevoie să facă asta, observă Adam din prag. 

— Eh, sunt de acord că nu sunt de acord, spune Nouă. 

În timp ce se apleacă pentru a ridica o altă bucată de scaun, aud clinchetul armelor în spatele SUV- 
urilor. Cred că şi Şase a auzit asta de acolo de unde este ascunsă, pentru că un val de ceaţă vine dintr- 
odată în rotocoale peste peluzele din Ashwood Estates, făcându-ne mult mai greu de ţintit. 

Îmi aprind Lumenul şi fac un pas înainte, să mă pun între Nouă şi SUV-uri. Ridic mâinile în aşa fel 
încât agenţii să poată vedea clar că sunt învăluite în flăcări. 

— Nu ştiu de ce sunteţi aici, strig spre linia de maşini, dar faceţi o greșeală. Aceasta este o luptă pe 
care în mod sigur nu o puteţi câștiga. Cel mai inteligent lucru pe care îl puteţi face este să mergeţi înapoi 
la şefii voştri şi să le spuneți nu aţi găsit nimic aici. 

Pentru a-mi puncta discursul, trimit o comandă telepatică himerelor noastre. Urletele răsună din 
întuneric pe flancurile SUV-urilor. Dintr-odată, federalii au intrat în panică, unii dintre ei încep să 
urmărească cu armele în întuneric posibile ţinte, iar unul dintre elicoptere foloseşte lumina proiectorului 
pentru scruta spaţiul verde de-a lungul drumului de acces. I-am speriat. 

— Ultimul avertisment! le strig, lăsând o minge de foc să plutească în palma mea. 

— Iisuse Hristoase! Se aude vocea unei femei dinspre mașinile aşezate în linie. Toată lumea, lăsați 
armele jos! 

Unul câte unul, agenţii își lasă armele jos. În acest timp, unul dintre ei iese de după un SUV negru 
și vine spre noi, cu mâinile ridicate. Prin ceaţă, o recunosc după postura ei rigidă şi părul prins în coadă 
de cal. 

— Agent Walker? Tu eşti? 

Lângă mine, pe Nouă îl pufneşte râsul. 

— Ei, haide, vrei să ne arestezi din nou? 

Walker se încruntă în timp ce se apropie, trăsăturile ei sunt mult mai pronunțate decât mi le 
amintesc. E palidă, iar o şuviţă gri îi iese în evidenţă prin părul ei roșu. Încerc să-mi amintesc cât de rău 
a fost rănită atunci, la Baza Dulce. Oare încă mai simte efectele de atunci? 

Înainte să ajungă prea aproape, Șase se materializează în spatele lui Walker şi o prinde de părul 
strâns în coadă de cal. 

— Niciun un pas mai mult, îi şopteşte ea. 

Walker, cu ochii larg deschiși, se supune şi se opreşte. Şase îi ia arma de la șold și o aruncă în iarbă. 

— Îmi pare rău pentru toată agitația, spune Walker cu vocea sugrumată ușor din cauza unghiului 
în care Şase îi ține capul. Agenţii mei au văzut nava mogadoriană aterizând şi ne-am gândit că e posibil 
să fiți atacați. 

Îmi sting Lumenul din palme și mă aplec spre ea. 

— la stai puţin... Ai venit aici pentru că ai crezut că noi suntem atacați? 

— Știu că nu ai motiv să mă crezi, spune Walker cu vocea ei răgușită, dar suntem aici pentru a vă 
ajuta. 

De lângă mine, Nouă pufnește pe nas a zeflemea. Mă uit atent la Walker, așteptând să facă un 
semnal secret către oamenii ei să deschidă focul. 

— Te rog, zice ea. Ascultă-mă. 

Oftez și fac semn către casă. 

— Adu-o înăuntru, îi spun lui Șase, apoi mă întorc către Nouă. Dacă vreunul dintre ei încearcă 
ceva cât de puţin suspect... 

Nouă își trosnește încheieturile. 


— Oh, ştiu ce am de făcut. 

Şase îi arată lui Walker treptele fărâmate și intră prin ușa din față a casei lui Adam. Rămân în spate 
la câțiva paşi, lăsând restul prietenilor noştri să stea cu ochii pe mica armată de agenţi guvernamentali. 

— Mi s-a părut mie sau tipul de acolo e mog? întreabă Walker în timp ce Şase o împinge în camera 
de zi. Aţi luat unul prizonier? 

— El este un aliat, îi spun eu. În momentul ăsta, tu ești prizonierul. 

— Am înţeles, spune Walker, părând mai obosită ca niciodată. Fără a fi nevoie ca Şase să o forțeze, 
Walker se aşază pe una dintre canapele. Odată ajunși la lumină, îmi dau seama că ceva s-a întâmplat cu 
ea. Poate că e din cauza șuviței ciudate gri din părul ei, dar Walker pare obosită. Observă intrarea în 
tunelul mogadorian, dar nu pare nici interesată, nici surprinsă. 

— Ah, un oaspete, spune Malcolm care apăruse în pragul dintre camera de zi și bucătărie, cu puşca 
pe umăr. Și a adus o mulțime de prieteni. Totul este în regulă? 

— Nu sunt sigur, îi răspund cu voce joasă, rămânând în gardă. 

Şase ocolește canapea și se poziţionează într-un unghi din care Walker să nu o poată vedea. 

— Hm, spune Malcolm. Mă pregăteam să pun de o cafea. Mai dorește cineva? Cred că am văzut și 
niște ceai în bucătărie. 

Un zâmbet nesigur apare pe chipul lui Walker. 

— E un fel de polițistul bun și polițistul rău? Îşi mută privirea de la Malcolm la mine. E unul 
dintre... Cum le ziceți voi? C&pani? 

Şase ridică mâna spre Malcolm. 

— Vreau și eu o ceașcă. Când îi arunc o privire încruntată şi plină de fulgere, ea ridică din umeri. 
Ce? Crede-mă, pot să beau o cafea și s-o dobor pe această doamnă în același timp, dacă e nevoie. 

Agent Walker aruncă o privire peste umăr, către Șase. 

— Eu o cred. 

Fac câțiva paşi mari, ajung în fața lui Walker și îi pun degetul amenintțător în față. 

— Gata, opreşte-te, pierdem timpul. Spune pentru ce ai venit. 

— Agentul Purdy este mort, zice Walker, privind în sus către mine. A avut un atac de cord la Baza 
Dulce. 

— Of, nu mi-l amintesc, spune Şase. Ce păcat. 

Îmi amintesc de partenerul lui Walker — un tip mai în vârstă, păr alb, nas strâmb. Ridic din umeri, 
nu văd ce legătură are asta cu noi. 

— Condoleante, cred. Și ce-i cu asta? 

— Tipul a fost un imbecil, răspunde Walker. Nu contează cum a murit, ci ce s-a întâmplat după 
aceea. 

Walker îmi arată mâinile, apoi încet, foarte încet, ajunge la buzunarul din față al pardesiului ei de 
agent FBI. Scoate un dosar rulat şi prins cu un elastic. ÎI deschide și scoate o fotografie Polaroid. Walker 
o întinde spre mine și uite cum mă trezesc examinând fotografia de aproape a unui agent mort. Purdy 
— sau ce a mai rămas din el. Jumătate din fata lui este topită, s-au dezintegrată în cenuşă pe betonul de 
sub el. 

— Parcă ai spus că a suferit un atac de cord, îi spun. 

— Aşa a fost, răspunde Walker. Problema este că, după aceea, Purdy a început să se dezintegreze. 
La fel ca un mogadorian. 

— Şi ce înseamnă asta? De ce? 

— Primise un anumit tratament, spune Walker. Augmentare, așa îl numesc mogii. Asta primesc cei 
mai mulți dintre seniorii ProMog de ani de zile. 

Termenul ProMog îmi aminteşte de Ei sunt printre noi, dar nu ştiu ce legătură au toate acestea cu 
augmentările despre care ne-a povestit Adam. 


— Nu mai înţeleg nimic. la-o de la început. 

Walker își atinge șuvița de păr gri şi, pentru o clipă, mă întreb dacă nu cumva s-a răzgândit în 
legătură cu această mărturisire. Dar apoi îmi întinde dosarul pe care îl strângea în mână, privindu-mă 
direct în ochii. 

— Primul contact l-am avut cu ei acum zece ani, spune ea. Mogadorienii au pretins că vânează 
niște fugari. Spuneau că se vor supune legilor noastre, să-i lăsăm să se miște liberi prin ţară, iar în 
schimb ne vor oferi arme şi tehnologie. Abia ieşisem din academie când s-a întâmplat, aşa că, evident, 
nu am fost invitată la nicio întâlnire cu extratereștrii. Cred că nimeni nu voia să-i supere, mai ales că 
aveau arme mai puternice decât orice văzusem vreodată, iar guvernul nostru a cedat repede. Însuși 
directorul biroului a purtat negocierile. Asta a fost înainte ca el să fie promovat. De fapt, cred că pentru 
asta a și fost promovat. 

— Lasă-mă să ghicesc, îi spun, amintindu-mi numele de pe site-ul lui Mark. Director la vremea 
aceea era Bud Sanderson. Acum Secretar al Apărării. 

Walker pare impresionată. 

— Așa este. Dacă analizezi mai atent, vei descoperi o mulțime de oameni care au negociat cu mogii 
în urmă cu zece ani, dar au făcut-o mai mult pentru ei înșiși. 

— Şi preşedintele? întreabă Șase. 

— Tipul ăla? pufneşte Walker. Un peşte prea mic. Cei care sunt aleşi, cei care țin discursuri la TV 
— sunt doar celebrităţi glorificate. Adevărata putere o au oamenii hotărâți, cei care lucrează în spatele 
scenei. Cei despre care nu auzi niciodată nimic. Pe aceștia îi vor mogii şi pe aceștia îi țin aproape. 

— Cu toate acestea, el este preşedintele, continuă Şase. De ce nu face ceva? 

— Pentru că e ţinut în întuneric, spune Walker. Și, oricum, vicepreședinte este un ProMog. Când 
va sosi momentul, președintele va face cum spun mogii, sau va fi eliminat. 

— Îmi cer scuze... Ce naiba e aia ProMog? o întreb, gesticulând din mâini. 

— Progres Mogadorian, explică Walker. Este ceea ce ei numesc “intersectarea celor două specii ale 
noastre”. 

— Auzi, dacă te gândeşti vreodată să-ți schimbi cariera, știu că un web site unde ai putea scrie, îi 
spun lui Walker în timp ce răsfoiesc paginile din dosarul ei. 

În dosar sunt specificaţii despre blasterele mogadoriene, stenograme ale convorbirilor dintre 
politicieni, imagini cu importante personalități din guvern strângând mâinile mogilor în uniforme de 
ofițeri. Este genul de document pentru care un site ca Ei sunt printre noi ar ucide. De fapt, o mulţime de 
astfel de lucruri au fost deja postate pe site-ul lui Mark. Oare Walker ar putea fi dintre cei care îi dau 
informaţii? 

— Deci, şeful tău a vândut omenirea pentru niște arme modernizate? întreabă Șase, sprijinindu-se 
pe spătarul canapelei şi uitându-se la Walker. 

— Asta reiese. Dar nu suntem singura ţară care a bătut palma cu ei, continuă Walker pe tonul ei 
acru. În plus, au știut cum să ne ţină agățați. După arme, au început cu progrese medicale promițătoare. 
Augmentaţia genetică, aşa au numit-o. Ziceau că pot vindeca totul, de la gripă la cancer. Promiteau, 
practic, nemurirea. 

Răsfoind dosarul mă opresc la o poză cu un soldat care are mânecile ridicate, venele de pe 
antebraţul său sunt negre, de parcă sângele lui se transformase în funingine. 

— Cum au făcut asta? o întreb, atingând fotografia. 

Walker își întinde gâtul ca să se uite la poză, apoi se uită la mine. 

— Ceea ce vezi este rezultatul injecţiilor genetice mogadoriene după o săptămână. Așa se face. 

Îi arăt fotografia lui Șase și ea dă din cap cu dezgust. 

— Deci, practic, vă omoară încet, spune Şase. Sau vă transformați în mogi. 


— Nu ştiam în ce ne băgăm, spune Walker. Văzându-l pe Purdy dezintegrându-se aşa, m-am 
gândit... Parcă mi s-au deschis ochii. Mogii nu sunt salvatori. Ne transformă în ceva inuman. 

— Şi cu toate astea, voi încă faceţi afaceri cu ei, nu-i așa? îi zic eu. Am auzit că niște tipi încearcă să 
facă publică capturarea unor mogadorieni, dar cineva a denaturat povestea. 

Walker dă din cap. 

— Mogii pretind că augmentările lor genetice se vor îmbunătăţi cu timpul. O mulțime de boşorogi 
din Washington doresc să trăiască veșnic. Probabil că nu au văzut niciodată o ființă umană cum se 
dezintegrează. Tipii ca Sanderson, împreună cu unii dintre acoliții de rang înalt ai celorlalți ProMog, au 
început deja să primească tratamente mai avansate. Toţi mogii doresc în schimb să cooperăm. 

— La ce să cooperaţi? 

Walker ridică o sprânceană la mine. 

— Dacă nu ţi-ai dat seama încă, atunci cu siguranță am ales partea greşită şi am dat-o-n bară rău. 

— Poate dacă, cu ani în urmă, alegeai partea corectă în loc să ajuţi la vânarea unor copii... Surprind 
o privire din partea lui Şase şi îmi stăpânesc furia. Nu mai contează. Știm că vin. Nu se mai ascund în 
umbră sau în suburbii. Vin în forță, nu? 

— Da, confirmă Walker. Și se aşteaptă ca noi să le dăm cheile planetei de bună voie. 

Malcolm se întoarce din bucătărie, cu două cești de cafea. Îi dă una lui Șase și una lui Walker, 
agenta părând surprinsă, dar recunoscătoare. 

— Scuzaţi-mă, dar cum vor proceda? întreabă Malcolm. Când va avea loc primul contact, e clar că 
se va crea panică generală. 

— În plus, ei arată ca nişte ciudaţi cu pastă pe față, adaugă Șase. Oamenii vor face pe ei de frică. 

— Nu fii atât de sigură, îi răspunde Walker și arată cu cana spre dosarul pe care încă îl răsfoiesc. 

După ce mai parcurg, câteva pagini, ajung la un set de fotografii. Doi tipi în costume iau masa de 
prânz într-un restaurant de lux. Primul este un tip în vârstă de vreo șaizeci de ani, cu părul alb și o față 
ca de bufniţă. ÎL recunosc de pe site-ul lui Mark; este Bud Sanderson, Secretarul Apărării. Celălalt, un tip 
chipeş, de vârstă mijlocie, care arată vag ca un star de cinema, nu l-am mai văzut până acum. Tipul ăsta 
are ceva care-i atârnă la gât, în parte ascuns de costumul său și de unghiul camerei. Îmi lasă impresia că 
îl cunosc, dar nu ştiu de unde să-l iau, aşa că îi întind poza lui Walker. 

— Pe Sanderson îl ştiu, îi spun, dar cine e celălalt tip? 

Walker se uită la mine şi ridică o sprânceană a mirare. 

— Ce? Nu-l recunoşti? Nu mă surprinde. Se pare că tipul îşi poate lua mai multe înfățișări. Nici eu 
nu l-am recunoscut când v-a distrus pe voi la Baza Dulce, mare cât o casă nenorocită, cu chestia aia ca un 
bici în flăcări. De fapt, cred că acela a fost momentul în care am decis că ProMog nu e pentru mine. 

Mă uit din nou la poză, de data asta mai bine. Deşi pandantivele sunt ascunse sub haina 
costumului său, se vede clar că la gât poartă trei lanţuri. 

— Cred că glumeşti. 

— E Setrăkus Ra, spune Walker, clătinând din cap. Pecetluieşte acordul de pace dintre oameni şi 
mogadorieni. 

Şase ocolește canapeaua şi îmi ia fotografia din mână. 

— La naiba cu schimbătorul acesta de fețe, spune ea. A făcut toate astea în timp ce noi fugeam. A 
făcut toate astea în timp ce noi ne ascundeam. 

— O fi el cu un pas înainte, dar nu s-a terminat, spune Malcolm. 

— Ăsta da optimism încurajator, zice Walker și soarbe din cafea. Se va termina peste două zile. 

— Ce se întâmplă atunci? o întreb. 

— Reuniunea ONU, explică Walker. În mod convenabil, președintele nu va ajunge, așa că 
Sanderson va apărea în locul lui. Va fi acolo să-l prezinte pe Setrâkus Ra întregii lumi. Un mic teatru 
politic despre cum simpaticii extratereştrii nu vor să ne facă niciun rău. Va fi o moţiune prin care se va 


permite flotei mogadoriene să deschidă un pasaj spre Pământ, să oprească aici, să fim buni vecini în 
comunitatea intergalactică. Liderii mondiali, pe care el i-a cumpărat deja, îl vor sprijini. Credeţi-mă, au 
majoritatea de partea lor. Și odată ce vor fi aici, odată ce îi vom lăsa să... 

— Am văzut una dintre acele nave de război în Florida, spune Şase, uitându-se sumbru la mine. Ar 
fi destul de greu să-i învingem, chiar şi cu o armată pregătită pentru o astfel de luptă. 

— Dar nu va fi nicio luptă, îi termin eu gândul. Pământul nici măcar nu va apuca să lupte. lar când 
oamenii îşi vor da seama că au lăsat pe planeta lor niște monștri, va fi prea târziu. 

— Exact, spune Walker. Nu toată lumea din guvern este în barca lui Sanderson. FBI, CIA, NSA, 
armata — aproximativ cincisprezece la sută sunt ProMog. Au o mulțime de prieteni puternici, pentru că 
s-au asigurat de asta, dar mare parte dintre oameni sunt total în întuneric. Știu că mogii au același raport 
de prietenie şi în alte țări. Ei știu de câți oameni au nevoie să controleze pentru a realiza ceea ce și-au 
propus. 

— Şi tu? Eşti acel unu la sută care ripostează? o întreb. 

— Mai puţin de unul la sută, răspunde Walker. E greu să-i înfrunţi dacă nu ai super-puteri şi... Ce 
naiba a fost aia de mai devreme? O armată de lupi? Oricum, oamenii mei au supravegheat Ashwood, 
așteptând ocazia de a-i lovi sau, nu ştiu, să facem ceva. Când am văzut că ați pus mâna pe locul ăsta... 

— Bine, Walker, am înțeles, o întrerup şi pun dosarul de o parte. Te cred, chiar dacă nu am 
încredere în tine cu adevărat. Ce ar trebui să facem? Cum oprim asta? 

— Să mergem la preşedinte? sugerează Şase. El ar trebui să poată face ceva. 

— Ar fi o idee, spune Walker. Dar el este un singur om şi e bine păzit. Şi chiar dacă ajungeţi la el, 
ce-o să faceţi? Îi veţi povesti despre extratereştri şi îl veți aduce de partea voastră? Sunt destui nenorociți 
ProMog care așteaptă să organizeze o lovitură de stat. 

Mă uit la Walker, știind că deja are un plan și că acum doar încearcă să ne atragă în el. 

— Vorbește. Ce vrei să facem? 

— Trebuie să-i câştigăm pe cei care încă nu știu despre ce este vorba. Pentru asta, avem nevoie de 
ceva mare, spune Walker, total degajată, de parcă ar vorbi despre cum se duce gunoiul. Aș vrea să veniți 
cu mine la New York, să-l asasinăm pe Secretarul Apărării și să-l expunem pe Setrákus Ra. 

Mă uit de pe puntea de observaţie în timp ce nava de luptă se apropie, la început doar cât un fir de 
praf întunecat pe albastrul Pământului, dar care creşte constant până când planeta de dedesubt dispare. 
Nava de luptă încetinește odată ce, relativ, este aproape de Anubis — relativ pentru că ar putea fi la 
distanță de mile de aici, vastitatea spaţiului face ca adâncimea și distanţa să fie greu de imaginat. Sunt 
departe de Pământ. Departe de prietenii mei. Asta e singura distanță care contează. 

Un port de pe acea navă de luptă se deschide şi o navă de transport mică apare în peisaj. Este de 
culoare albă, perfect sferică, ca o perlă plutind prin oceanul întunecat al Spaţiului. Mica navă se 
îndreaptă în direcţia mea și pot auzi zgomotul unor motoare și un șuierat de aer scos de sub presiune, 
propriul port de andocare al lui Anubis, chiar sub picioarele mele, pregătindu-se să-l primească pe 
vizitator. 

— În sfârşit, spune Setrâkus Ra şi mă strânge de umăr. 

Pare entuziasmat de această nouă sosire, un zâmbet larg i se aşterne pe chipul uman furat. Stăm 
unul lângă celălalt pe puntea de observaţie chiar deasupra portului de andocare, rânduri de nave- 
cercetaș şi câteva transportoare în formă de glob sunt andocate mai jos. 

Aşteptăm sosirea “logodnicului” meu. Chiar şi gândul la cuvântul acesta mă face să vomit. Mâna 
lui Setrăkus Ra care stă părintește pe umărul meu îmi face și mai rău. 

Îmi păstrez faţa complet neutră. Devin tot mai pricepută la a-mi ascunde emoțiile. Sunt hotărâtă să 
nu-i mai dau nicio satisfacție acestui monstru. Mă prefac că şi eu sunt încântată, poate chiar emoționată. 
Lasă-l să creadă că m-a îmblânzit. Lasă-l să creadă că lecţiile despre Progresul Mogadorian își fac efectul, 
că devin versiunea fantomatică din viziunea pe care am avut-o despre viitor. Mai devreme sau mai 
târziu, o ştiu, voi putea să fug. Sau voi muri încercând. 

Mă îndepărtez de fereastră și privesc în jos de pe puntea de observaţie, uitându-mă la nava aceea 
cum intră prin porțile de andocare ale portului nostru. Luminile clipesc, avertizând mogii că vor fi 
aspirați în spaţiu dacă nu eliberează zona. Setrâkus Ra s-a ocupat deja de ei, trimițându-i pe tehnicienii 
mogi departe, astfel încât să-l putem saluta pe acest nou sosit în privat. Uşile grele se deschid şi pot simţi 
atracția spaţiului chiar şi prin ecluza închisă a observatorului; presiunea se schimbă, mă simt de parcă 
mi-a intrat apă în urechi. Apoi, nava de transport ajunge la bord, ușile glisante se închid în urma ei şi 
liniştea se aşterne din nou. 

— Vino, ordonă Setrâkus Ra, părăsind observatorul cu pași mari prin ecluza acum deschisă şi 
coborând pe scara în spirală care duce la locul de andocare. 

Îl urmez ascultătoare, pașii răsunând pe puntea de metal pe măsură ce trecem printre rândurile de 
nave-cercetaş. Precaută, nedorind să arăt prea interesată, arunc o privire pe lână Setrâkus Ra asupra 
navei. Mă aştept să fie unul din tinerii mogadorieni neaoşi, unul de rang înalt, selectat de Setrâkus Ra, 
cum ar fi cei pe care i-am văzut dând cu emoție rapoarte “Liderului Iubit.” 

Încerc cât pot să mă port rece, dar nu mă pot abţine să nu răsuflu uşurată atunci când Cinci 
coboară din navă. 

Setrăkus Ra se uită la mine. 

— Voi doi v-aţi cunoscut deja, da? 

Unul dintre ochii lui Cinci este ascuns sub un bandaj, cu o pată de sânge brun-închis în centru şi 
marginile pătate de sudoare. Arată neîngrijit şi epuizat, iar când dă cu privirea de mine, umerii căzuți îi 
cad și mai mult. Se opreşte chiar în faţa lui Setrâkus Ra, cu privirea abătută. 

— Ea ce caută aici? întreabă Cinci cu voce liniștită. 

— Acum suntem toți împreună, răspunde Setrăkus Ra şi îl ia pe Cinci pe după umeri. Eliberatul şi 
Luminatul, gata să facă pasul spre Progresul Mogadorian absolut. În mare parte datorită ţie, băiatul 
meu. 


— Bine, mormăie Cinci. 

Îmi amintesc că Cinci era în viziunea mea — era acolo escortându-i pe Şase şi Sam spre a fi 
executaţi. Șase l-a scuipat chiar în față — dar cred că mă uitam în altă parte, mai preocupată de legătura 
mea deranjantă cu Setrákus Ra. Acum, iată-l pe Cinci bătut prietenește pe spate de liderul mogadorian, 
viitorul prinzând deja formă. Şi se pare că i-am fost promisă lui pentru nu știu ce fel de ritual înfiorător 
de căsătorie mogadoriană. În clipa asta, însă, nu asta mă preocupă pe mine cel mai tare. Dacă Cinci este 
aici, arătând de parcă tocmai a scăpat dintr-o luptă... 

— Ce... Ce ai făcut? îl întreb cu o voce mai tremurândă decât aș fi vrut. Ce s-a întâmplat cu ceilalți? 

Cinci se uită la mine din nou şi își strânge buzele. Nu răspunde. 

— Le-ai dat o şansă, nu? îl întreabă şi Setrákus Ra, dar îmi dau seama că vorbește în beneficiul 
meu. Ai încercat să le arăţi Lumina. 

— Nu au vrut să mă asculte, răspunde Cinci încet. Nu mi-au dat de ales. 

— Și uite cum te-au răsplătit pentru mila ta, spune Setrâkus Ra, plimbându-și degetele peste 
bandajul de pe fața lui Cinci. Vom repara asta imediat. 

Fac un pas înapoi surprinsă atunci când Cinci îl lovește peste mână pe Setrâkus Ra. Este o lovitură 
puternică, impactul creând ecou printre navele din jurul nostru. Nu îi văd faţa, dar pot să văd mușchii 
spatelui lui Setrăkus Ra încordându-se, postura lui deja rigidă devenind şi mai rigidă acum. Am 
sentimentul că în interiorul acelei forme umane se ascunde o brută care abia aşteaptă să explodeze şi să 
iasă la exterior. 

— Las-o baltă, spune Cinci cu o voce obosită și înceată. Vreau s-o lăsăm așa. 

Indiferent ce era gata să iasă din Setrâkus Ra, nu a mai ieșit. El pare a fi surprins de supărarea lui 
Cinci că a rămas pe jumătate orb. 

— Eşti obosit, îi spune Setrâkus Ra în cele din urmă. Vom continua discuţia după ce te odihneşti. 

Cinci dă din cap şi pășeşte prudent pe lângă Setrâkus Ra, de parcă nu ar fi sigur că lordul 
mogadorian îl va lăsa să treacă. Asigurându-se că Setrâkus Ra nu încearcă să-l oprească, Cinci mormăie 
ceva şi se îndreaptă spre ieşire. Când ajunge pe la jumătatea drumului, Setrâkus Ra strigă în urma lui. 

— Unde este cadavrul? întreabă el, oprindu-l pe Cinci din drumul său. Unde este pandantivul? 

Cinci înghite în sec și observ cum mâinile lui încep să tremure, sau face un efort conștient să nu-și 
piardă echilibrul. Se întoarce cu fața spre Setrâkus Ra care arată spre nava cu trapa deschisă, în mod clar 
așteptând ceva. 

— Ce cadavru? întreb, simțind o apăsare în piept. Când mă ignoră, îmi ridic vocea mai mare. Ce 
cadavru? Al cui pandantiv? 

— A dispărut, spune Cinci pur și simplu, răspunzându-i lui Setrăkus Ra. 

— Te-am întrebat ceva, Cinci! îi strig. Ce cadav... 

Fără să se uite la mine, Setrăkus Ra face un gest cu o mână în direcția mea. Dinţii mei clănțăne când 
îmi închide gura cu Telekinezia. De nervi, mă înroșesc la față de parcă cineva mi-a tras o palmă peste 
obraji. Cineva e mort, o ştiu. Unul dintre prietenii mei este mort, iar nenorociţii ăștia doi mă ignoră. 

— Dezvoltă subiectul, mârâie Setrâkus Ra către Cinci şi, chiar şi în forma sa umană, îmi dau seama 
că răbdarea lui începe să scadă. 

Cinci suspină, de parcă ar spune că totul este o pierdere de timp. 

— Comandantul Deltoch a decis că va veghea personal asupra cadavrului, iar eu nu am vrut să 
pun la îndoială ordinele lui. Am găsit rămășițele lui Deltoch chiar înainte de a pleca. Probabil că Garzii 
s-au strecurat și au dispărut cu prietenul lor. 

— Trebuia să-l aduci la mine, urlă Setrâkus Ra, cu flăcări în ochi. Nu Deltoch. Tu. 

— Ştiu, răspunde Cinci. Nu a vrut să asculte când i-am spus că acestea au fost ordinele tale. Cel 
puţin a murit pentru nesupunere lui. 


Văd un nor întunecat cum trece peste faţa lui Setrăkus Ra, mici rotițe se învârtesc în spatele ochilor 
lui albaştri furați, de parcă ar ști că Cinci îl joacă într-un fel, furia crescând în el. Simt cum strânsoarea 
Telekineziei lui slăbeșşte. E distras, concentrat în întregime asupra lui Cinci. Înainte de a putea să mai 
spună sau să mai facă ceva, fac un pas între ei, ridicând vocea un pic mai tare. De data asta, ei trebuie să- 
mi acorde atenţie. 

— Ce cadavru? Despre cine vorbii? 

În cele din urmă, ochiul bun al lui Cinci se uită la mine. 

— Opt. E mort. 

— Nu, rostesc eu în șoaptă, încercând, dar prea târziu, să-mi controlez reacția. Genunchii mi se 
înmoaie, iar fața impasibilă a lui Cinci devine neclară când ochii mei se umplu de lacrimi. 

— Da, zice Setrăkus Ra, iar toată furia a dispărut din vocea lui, înlocuită cu ceva mai sinistru — 
tonul său de “om” mult prea simpatic. Cinci s-a ocupat de asta, nu-i așa, băiete? Totul pentru Progresul 
Mogadorian. 

Fac un pas spre Cinci, pumnii mei sunt încleştați. 

— Tu? Tu l-ai ucis? 

— A fost... Pentru un moment, se pare că Cinci ar vrea să nege. Dar apoi se uită repede la Setrákus 
Ra şi pur şi simplu dă din cap. Da. 

Pur şi simplu, tot efortul meu de a nu arăta nicio emoție în preajma lui Setrăkus Ra dispare. Simt 
urletul cum se pregăteşte să iasă din mine. Vreau să-l atac pe Cinci. Vreau să mă arunc asupra și să-l fac 
bucăți. Ştiu că nu aș avea nicio şansă — l-am văzut în Sala de Lectură cum luptă, modul în care îşi poate 
transforma pielea în metal sau orice altceva atinge — dar îi voi provoca cât de multe pagube voi putea. 
Îmi voi rupe mâinile în pielea lui de metal dacă asta înseamnă să-i trag măcar un singur pumn. 

Setrăkus Ra își pune mâna pe umărul meu și mă oprește. 

— Cred că acum este momentul excelent pentru lecţia despre care am discutat, îmi spune el cu 
același ton fals. 

— Care lecţie? scuip cuvintele spre el, dar uitându-mă la Cinci. 

Cinci pare aproape ușurat că atenţia lui Setrákus Ra este acum concentrată pe mine. 

— Pot să plec? întreabă el. 

— Nu, nu poţi, îi răspunde Setrâkus Ra. 

De lângă una dintre nave, Setrăkus Ra apucă o trusă cu unelte — chei, cleşti, șurubelnițe, toate 
făcute pentru deservirea navelor mogadoriene, dar nu atât de diferite față de cele de pe Pământ — şi o 
aşază lângă noi. Se uită la mine și zâmbește. 

— Moştenirea ta, Ella, se numeşte Dreynen. Aceasta îți dă posibilitatea de a anula temporar 
Moştenirea unui alt Garde, îmi predă lecţia Setrăkus Ra, cu mâinile împreunate la spate. A fost una 
dintre cele mai rare de pe Lorien. 

Îmi şterg ochii cu antebraţul și încerc să stau cât mai dreaptă. Încă mă uit urât la Cinci, dar 
cuvintele mele sunt pentru Setrăkus Ra. 

— De ce-mi spui asta? Nu-mi pasă. 

— Este important să cunoşti istoria cuiva, continuă el. Dacă ar fi să-i crezi pe Bătrânii Înțelepți, 
Moştenirile au apărut pe Lorien pentru a servi nevoilor societăţii lorice. Şi atunci, mă întreb, ce beneficii 
ai de la o putere folosită doar împotriva altor Garzi? 

Cinci rămâne perfect nemișcat, evitându-mi privirea. Distrasă de furia mea, am uitat să-mi 
moderez cuvintele, să rămân rece. 

— Nu ştiu, îi spun sarcastic. Poate că s-au gândit că o să apară un ciudat ca tine și cineva trebuie să 
te oprească. 

— Aha, spune Setrâkus Ra cu vocea supraîncărcată de îngâmfare profesorală, ca şi cum am păşit 
direct în capcana lui. Dar, dacă este aşa, de ce Bătrânii Înțelepți nu te-au selectat să fii printre tinerii 


Garzi salvaţi? Şi, dacă Lorien formează Moșteniri pentru a servi nevoilor loricilor, de ce ar conferi aceste 
Moşteniri celor slabi şi bolnavi pentru a le folosi? Simpla existență a Dreynen sugerează o imperfecţiune 
pe Lorien şi pe care Bătrânii încearcă să o nege. Este un haos care trebuie îmblânzit, nu venerat. 

Încerc să fac un pas spre Cinci, dar Setrăkus Ra îşi folosește Telekinezia să mă ţină pe loc. Îmi 
înăbuş mânia şi-mi aduc aminte că sunt prizonieră aici. Trebuie să intru în jocul idiot al lui Setrâkus Ra 
până la momentul potrivit. Răzbunarea va trebui să aştepte. 

— Ella, spune Setrăkus Ra, înţelegi ce spun? 

Oftez și mă întorc de la Cinci spre Setrăkus Ra. Evident, el îşi continuă cursul filozofic. Este, 
probabil, unul dintre capitolele lungi din cartea sa. Nu are rost să mă contrez cu el. 

— Deci totul e la întâmplare, iar noi ar trebui să bla bla bla, îi răspund. Poate că ai dreptate, sau 
poate că te înșeli. Nu vom ști niciodată din moment ce ai plecat și ai distrus planeta. 

— Ce anume am distrus, mai exact? O planetă? Poate. Dar nu pe Lorien însuși. Setrăkus Ra se joacă 
cu unul dintre pandantivele agățate la gât. Este mult mai complicat decât ştii tu, draga mea. Curând, 
mintea ta se va deschide și vei înțelege. Până atunci — se întinde spre trusa de scule, scoate o cheie fixă 
mogadoriană şi o aruncă spre mine — vom exersa. 

Prind cheia din aer şi o ţin în faţa mea. Setrâkus Ra își întoarce atenţia către Cinci, încă stă acolo 
tăcut, așteptând să i se spună să plece. 

— Zboară, îi ordină Setrâkus Ra. 

Cinci se uită la el, confuz. 

— Ce? 

— Zboară, repetă Setrăkus Ra, arătând cu mâna tavanul înalt al portului de andocare. Cât de sus 
poţi. 

Cinci bombăne și levitează încet, până când ajunge cam la cincisprezece metri în aer, cu capul 
aproape atingând tavanul. 

— Şi acum? întreabă el. 

În loc de răspuns, Setrâkus Ra se întoarce spre mine. Am deja o idee despre ce vrea să fac. Palma 
mea a transpirat pe metalul rece al cheii. El îngenunchează alături de mine și își coboară vocea. 

— Vreau să faci ceea ce ai făcut la Baza Dulce, îmi spune Setrâkus Ra. 

— i-am mai spus, nu știu cum am făcut asta. 

— Știu că ţi-e frică. Ţi-e frică de mine, de destinul tău, de acest loc în care te afli, spune Setrăkus Ra 
cu răbdare şi, pentru o clipă groaznică, vocea lui a sunat aproape ca a lui Crayton. Dar pentru tine, frica 
este o armă. Închide ochii și las-o să curgă prin tine. Dreynen o va urma. Moștenirea asta este ca o chestie 
flămândă care trăiește în tine și se va alimenta cu frica ta. 

Îmi închid ochii strâns. O parte din mine vrea să se opună acestei lecţii, pielea mea încreţindu-se la 
sunetul vocii lui Setrăkus Ra. Dar cealaltă parte din mine vrea să înveţe să folosească această Moștenire, 
indiferent de costuri. Nu pare să fie atât de nefiresc — există o energie în mine care vrea să iasă. Dreynen 
vrea să fie folosită. 

Când îmi deschid ochii, cheia luminează cu energie roşie. Am reușit. La fel ca şi la Baza Dulce. 

— Foarte bine, Ella. Poţi folosi Dreynen prin atingere sau, după cum ai făcut-o deja, încărcând 
obiectele cu ea pentru atacuri cu rază lungă, îmi explică Setrâkus Ra. El face un pas rapid înapoi atunci 
când îndrept cheia spre el. Uşurel, draga mea. 

Mă uit la Setrâkus Ra fără să clipesc, ţinând cheia ca pe o torță cu care încerci să sperii un animal 
sălbatic. Mă întreb ce ar fi dacă l-aș lovi cu ea, să scurg din el Moștenirile și apoi să-i zdrobesc capul. 
Oare Cinci ar încerca să mă oprească? Oare chiar aş putea să scot Moştenirile din el? Nu sunt încă sigură 
de amploarea deplină a Moșştenirilor lui Setrăkus Ra sau ce alte trucuri ar putea avea în mânecă, ori ce s- 
ar putea întâmpla cu vraja care ne leagă. Dar poate ar merita să încerc. 


Un zâmbet firav apare pe fața lui Setrâkus lui Ra, ca şi când și-ar da seama ce calcule îmi fac și el le 
apreciază. 

— Continuă, spune el şi îşi ridică ochii spre tavan. Ştii ce ai de făcut. El m-a dezamăgit. Şi ţi-a ucis 
prietenul, nu-i aşa? 

Ştiu că ar trebui să-i rezist, că nu trebuie să fac nimic din ce vrea Setrâkus Ra să fac. Dar cheia, 
încărcată cu Dreynen, se simte aproape nerăbdătoare în mâna mea, de parcă i-ar fi foame și are nevoie de 
eliberare. Şi apoi mă gândesc la Opt, mort undeva acolo jos, pe Pământ, ucis de băiatul dolofan 
suspendat chiar deasupra mea, pe care, aparent, bunicul meu l-a ales pentru a mă căsători cu el. 

Mă întorc și arunc cheia spre Cinci. 

Nu sunt sigură dacă aruncarea mea va avea precizie sau va ajunge până la el, așa că îi dau un 
impuls cu Telekinezia mea. 

Cred că Cinci a văzut-o venind, dar nu încearcă să se ferească. Asta mă face să-mi regret decizia — 
e resemnat și vrea să-și primească pedeapsa. 

Cheia îl loveşte pe Cinci drept în stern, dar fără multă forță. Chiar și așa, se lipeşte de pieptul lui de 
parcă ar fi magnetizată. Scoate aerul din piept zgomotos şi, cu o privire plictisită, întinde mâna spre 
cheie. Totul doar pentru o secundă, strălucirea se intensifică scurt și îl aruncă pe Cinci în aer. 

Aterizarea lui este urâtă; picioarele sunt strânse sub el, mâinile nu reuşesc să amortizeze impactul, 
iar umerii i se zdrobesc de podea. Rămâne cu faţa în jos, respirând greu. Încearcă să se ridice, dar brațul 
nu-l ajută, reuşeşte să se ridice doar un centimetru de la podea înainte să cadă la loc. Cheia cade de pe 
pieptul lui. Răul a fost făcut, Moştenirile lui au fost anulate. Setrăkus Ra mă mângâie aprobator pe spate. 
În clipa aceea începe să-mi pară rău văzându-l pe Cinci cum arată, chiar dacă știu ce i-a făcut lui Opt. 
Am impresia că e la fel de prizonier ca şi mine. 

— Du-te la infirmerie, îi ordină Setrâkus Ra lui Cinci. Nu-mi pasă ce faci cu ochiul, dar am nevoie 
de tine apt de muncă atunci când coborâm pe Pământ. 

— Da, Lider Iubit, spune Cinci, forțându-se să se uite spre noi. 

— Te-ai descurcat bine, îmi spune Setrăkus Ra conducându-mă spre ieșire. Vino. Ne întoarcem la 
lecţiile din Marea Carte. 

Chiar dacă sunt încă furioasă pentru ce i-a făcut lui Opt, când trecem pe lângă trupul zdrobit al lui 
Cinci, îl ating telepatic. Refuz să-mi pierd simțul despre bine și rău, în timp ce sunt blocată aici. 

Îmi pare rău, îi spun. 

După modul în care m-a privit mai înainte, nu cred că îmi va răspunde. În clipa în care sunt gata să 
întrerup legătura telepatică, vine răspunsul său. 

Sunt bine. Am meritat-o. 

Tu meriți mai rău decât atât, îi răspund, deşi nu pot să-i transmit toată răutatea pe care o simt. Mi-e 
greu să fac asta când mi-l amintesc pe Opt râzând, glumind cu mine și cu Marina. 

Știu, îmi răspunde Cinci. Nu am vrut să... Îmi pare rău, Ella. 

Surprind ceva din mintea lui. Asta nu s-a mai întâmplat până acum — poate că Moştenirea mea 
devine mai puternică. Nu prea mă gândesc mult la asta, pentru că prin ochiul minţii mele văd trupul lui 
Opt, abandonat intenţionat într-un hangar gol. Încerc să dau sens imaginii, dar gândurile lui Cinci sunt 
un amestec confuz. Sunt atât de multe impulsuri contradictorii în creierul lui, iar eu nu sunt un telepat 
suficient de priceput pentru a da sens tuturor acestor imagini. 

Deja am trecut pe lângă el, dar după conversaţia noastră telepatică, îi arunc o privire peste umăr. 
Cinci a reuşit să se sprijine. O bilă metalică îi susține cotul, așteptând să i se întoarcă Moştenirile. Se uită 
fix la mine. 

Trebuie să plecăm de aici, îmi transmite el telepatic. 


Capitolul 17 (John) 


În Ashwood Estates este liniștite. Chiar înainte de răsărit, o pâclă de ceaţă salută ziua. Cu greu am 
reuşit să dorm, ceea ce nu este tocmai o noutate. Stau lângă fereastra sufrageriei din fosta casă a lui 
Adam şi fac poze cu telefonul mobil documentelor de care mi le-a dat agentul Walker, trimițându-i-le lui 
Sarah. 

Le vom face publice online prin intermediul site-ului Ei sunt printre noi, pentru că, cel puţin în acest 
fel, suntem siguri că informaţia ajunge unde trebuie. Walker are o listă de jurnalişti și alte persoane din 
media care, crede ea, sunt de încredere, dar are şi o listă la fel de mare de reporteri ProMog. 

Nu există nicio modalitate sigură de a publica aceste informaţii, cu excepția noastră. Va fi o luptă 
grea. 

În anii pe care ni i-am petrecut fugind, mogadorienii au ajuns prea departe, corupând prea mulți 
oameni din armată, guvern și chiar mass-media. Cel mai inteligent lucru pe care l-au făcut vreodată a 
fost să ne urmărească în ascuns. 

Potrivit lui Walker, avem nevoie de ceva mare pentru a-i opri. Ea vrea să taie capul ProMog, ceea 
ce înseamnă eliminarea Secretarului Apărării. Nu știu cum ne-ar putea asta ajuta să primim sprijin din 
partea omenirii. Walker zice că îl putem asasina pe ascuns. Nu m-am decis dacă vom urma partea asta a 
planului, dar e bine s-o lăsăm pe Walker să creadă că îi facem munca murdară. Deocamdată. 

Mai important decât Sanderson este să-l expunem pe Setrăkus Ra, folosind împotriva lui orice 
fotografie cu oamenii importanţi ai Americii care s-au întâlnit cu mogii și au planificat asta. Planul este 
să facem valuri cât mai mari, ca omenirea să vadă cât de răi sunt mogii cu adevărat şi pentru a ne ajuta 
împotriva invaziei. Populaţia planetei, care a fost păcălită timp de decenii, va ieşi în cele din urmă din 
întuneric. Odată ce oamenii vor afla despre extratereştri, sperăm că vor lua site-urile de genul Ei sunt 
printre noi în serios. Sper doar să găsim o cale de a face toate acestea publice. Şi fără să murim. 

Gânduri negre încă mă năpădesc. Chiar dacă vom reuşi să formăm o rezistență mai mare și mai 
puternică decât am adunat pentru cucerirea Ashwood Estates, nu avem garanţia că îi putem învinge pe 
mogadorieni. De când suntem pe Pământ, războiul nostru cu mogadorienii s-a purtat în umbră. Acum 
suntem pe cale să implicăm milioane de oameni nevinovaţi. Se pare că tot ce ne-a mai rămas este să 
oferim omenirii şi loricilor ocazia de a lupta într-un război lung și sângeros. Mă întreb dacă acesta a fost 
planul Bătrânilor Înţelepți pentru noi. Oare ar fi trebuit să-i învingem pe mogi fără să implicăm 
omenirea? Sau planul lor de atunci, când ne-au trimis pe Pământ, a fost la fel de disperat ca al nostru 
acum? 

Nu e de mirare că nu pot dormi. 

Prin fereastră, mă uit la câţiva agenţi FBI cum împart o ţigară pe veranda de peste drum. Cred că 
nu sunt singurul care suferă de insomnie din cauza iminentei invazii. l-am lăsat pe oamenii lui Walker 
să stea în casele goale din Ashwood. Ei au asigurat perimetrul, au postat oameni la poarta pe care eu şi 
Adam am distrus-o cu o zi înainte, ceea ce face ca locul acesta să semene cu o bază a nou înfiinţatei 
Rezistențe Oameni-Lorici. 

Încă nu am încredere totală în agent Walker sau oamenii ei, dar războiul acesta m-a obligat să-mi 
fac o mulțime de aliaţi ciudaţi. Până acum, asta a dat roade. Dacă norocul meu cu “ai încredere în fostul 
duşman” nu ţine, ei bine, suntem aproape terminați oricum. La vremuri disperate, măsuri disperate și 
așa mai departe. 

Parchetul scârțâie în spatele meu şi mă întorc pentru a-l vedea pe Malcolm în pragul ușii care duce 
spre tunelurile mogadoriene. Ochii lui abia mai stau deschişi de la oboseală și își înăbușe un căscat. 

— Bună dimineaţa, îi spun, închizând dosarul cu documentele lui Walker. 

— Deja? zice Malcolm, clătinând din cap cu neîncredere. Am pierdut noțiunea timpului acolo jos. 
Sam şi Adam m-au ajutat mai devreme. Am crezut că doar adineauri i-am forțat să ia o pauză. 


— Asta a fost acum câteva ore, îi răspund. Ai stat toată noaptea să parcurgi acele înregistrări 
mogadoriene? 

Malcolm dă din cap abătut și îmi dau seama că e mai mult decât doar obosit. Are privirea unui om 
beat trezit de un pumn, un om care tocmai a văzut ceva șocant. 

— Ce ai găsit? îl întreb. 

— Pe mine, răspunde după un moment de pauză. M-am găsit pe mine. 

— Ce vrei să spui? 

— Cred că ar fi mai bine să-i adunăm și pe ceilalţi, este singurul său răspuns înainte să dispară 
înapoi în tuneluri. 

Marina doarme într-unul din dormitoare de la etaj, așa că o trezesc pe ea prima. În timp ce coboară 
scările, se opreşte în faţa dormitorul principal; cândva a fost ocupat de General și mama lui Adam, dar 
acum este locul de odihnă temporară al lui Opt. Marina atinge uşor uşa când trece pe lângă ea. Când am 
trezit-o, am observat că poartă pandantivul lui Opt. Mi-aş fi dorit s-o pot lăsa să stea lângă el mai mult 
timp. 

Adam doarme în dormitorul rămas, sabia sa stă rezemată de marginea patului, la îndemână. Şi pe 
el am ezitat un moment să-l trezesc. Acum este unul dintre noi. A dovedit-o ieri, când mi-a salvat viața 
din mâinile generalului. Indiferent ce a descoperit Malcolm pe acele înregistrări mogadoriene, analiza 
lui Adam ar putea fi de nepreţuit. 

Sam şi restul Garzilor au dormit în altă parte prin Ashwood Estates, aşa că trimit nişte himere să-i 
trezească. Nouă apare după câteva minute, cu părul lung neîngrijit, părând la fel de obosit ca mine. 

— Am dormit pe acoperiş, explică el când vede că mă uit la el ciudat. 

— Ăăă, de ce? 

— Cineva trebuia să stea cu ochii pe nesuferiții ăia de agenţi pe care i-ai cazat aici. 

Dau din cap şi îl urmez în tuneluri. Malcolm și ceilalți sunt deja adunaţi în arhiva mogadoriană, 
tăcuțţi şi neliniștiți. Marina stă departe de Adam, pe cât este posibil. 

— Sam şi Șase? mă întreabă Malcolm când intru. 

Ridic din umeri. 

— Himerele îi căută. 

— l-am văzut mergând într-una din casele abandonate, spune Nouă, cu un zâmbet şmecher pe 
față. Mă uit la el cu o privire interogatoare, iar el ridică din sprâncene. Ce nu înţelegi, Johnny? E sfârșitul 
lumii. 

Nu sunt sigur că înțeleg exact ce vrea să spună Nouă până când Șase și Sam intră grăbiţi pe uşă. 
Şase e gata de acţiune, cu părul strâns la spate, arătând că s-a curăţat şi s-a odihnit bine după calvarul 
din mlaștină. Sam, pe de altă parte, este îmbujorat, are părul în toate direcțiile, iar nasturii de la cămașă 
sunt încheiați greşit. 

Sam își dă seama că-l studiez și se face şi mai roşu, oferindu-mi un zâmbet timid. Dau din cap a 
dojană, abţinându-mă cu greu să nu râd, în ciuda stării de spirit. Nouă fluieră printre dinţi şi un zâmbet, 
chiar și mic, apare pe chipul Marinei. Toate acestea îl fac pe Sam să roşească și mai mult, iar lui Şase îi 
amplifică aspectul sfidător. 

Malcolm, desigur, nu ţine cont de toate acestea. El este concentrat în schimb pe calculator, 
pregătind unul dintre fişierele video mogadoriene. 

— Bun. Suntem toţii, spune Malcolm, ridicând ochii de la tastatură. Se uită prin încăpere, aproape 
nervos. Mă simt ca un rahat, arătându-vă asta. 

Faţa lui Sam se transformă din roşu în îngrijorare. 

— Ce vrei să spui, tată? 

— Eu... Malcolm îşi clatină capul. Au smuls aceste informaţii din mine şi vreau să ştiţi că, în acest 
moment, după ce am văzut ceea ce vă voi arăta, nu mi le amintesc. V-am dezamăgit. 


— Malcolm, nu-i nimic, îi spun. 

— Cu toţii am făcut greșeli, spune Marina şi o văd uitându-se spre Nouă. Cu toții am făcut lucruri 
pe care le regretăm. 

Malcolm dă din cap. 

— Exagerezi. În final, sper că acest videoclip va arăta o altă cale de urmat. 

— O altă cale către ce? întreabă Șase. 

— În loc de un război total, răspunde Malcolm. Priviţi. 

Malcolm apasă o tastă și ecranul de pe perete prinde viață. Apare fața unui mogadorian bătrân, 
sfrijit. Capul lui îngust umple cea mai mare parte a ecranului, dar în fundal se vede o cameră similară cu 
acesta. Mogadorianul începe să vorbească în limba lui aspră, tonul său sună formal și academic, chiar 
dacă nu înţeleg nimic. 

— Şi eu ar trebui să înțeleg ce spune rahatul ăsta? întreabă Nouă. 

— Este Dr Lockram Anu, traduce Adam. El a creat aparatul de memorie care... Ei bine, ştii tu. De 
fapt, ai aruncat cu o bucată din el spre elicopter, noaptea trecută. 

— Oh, asta era chestia aia? zice Nouă rânjind. A fost amuzant. 

— Înregistrarea este veche, din timpul primelor testări ale aparatului, continuă Adam. Doctorul a 
făcut prezentarea subiectului de test, despre care spune că a fost, din punct de vedere mental, mai dur 
decât ceilalți dinainte. Va demonstra că aparatul său poate fi utilizat pentru interogare... 

Adam se dă din fața ecranului când Dr. Anu se îndepărtează, dezvăluind un Malcolm Goode mai 
tânăr, legat într-un scaun de metal incredibil de complicat. Malcolm este slab şi palid, mușchii gâtului 
sunt scoși în afară, în mare parte din cauza unghiului incomod în care este forțat să-și țină capul. 
Încheieturile mâinilor îi sunt legate de braţele de titan ale scaunului; are o perfuzie băgată în partea de 
sus a mâinii, nutrimentele se scurg dintr-o pungă din apropiere. Un fel de electrozi sunt lipiţi pe față şi 
pe piept, firele fiind atașate la circuite ale maşinăriei Dr-ului Anu. Ochii lui privesc direct în aparatul de 
filmat, dar sunt reci şi nu clipesc. 

— Tată, Dumnezeule..., spune Sam încet. 

Ne este greu să privim și devine chiar mai rău atunci când Dr. Anu începe să-i pună întrebări. 

— Bună dimineaţa, Malcolm, spune Anu, acum în limba engleză, cu tonul rezervat, de obicei, 
pentru copii. Eşti gata să reluăm conversaţia noastră? 

— Da, doctore, răspunde Malcolm pe ecran, abia scoțând cuvintele pe gură, un strop de salivă 
apărându-i în colțul gurii. 

— Foarte bine, răspunde Anu şi aruncă o privire în jos, la un ecranul mic din poala lui. Vreau să te 
gândești la întâlnirea ta cu Pittacus Lore. Vreau să ştiu ce făcea pe Pământ. 

— Se pregătea pentru ceea ce va veni, răspunde Malcolm, vocea lui sunând ca a unui robot. 

— Fii mai concret, Malcolm, insistă Anu. 

— Se pregătea pentru invazia mogadoriană și renașterea Lorienului. Pe ecran, Malcolm arată brusc 
alarmat. El îşi agită braţele legate. Sunt deja aici. Ne vânează. 

— Într-adevăr, dar tu eşti în siguranță acum, spune Anu şi aşteaptă ca Malcolm să se calmeze. De 
cât timp vizitează loricii Pământul? 

— De secole. Pittacus a sperat că omenirea va fi pregătită când va veni momentul. 

— Când va veni momentul pentru ce? 

— Pentru luptă. Pentru renașterea Lorienului. 

Anu bate cu pixul său în micul ecran, deranjat de lipsa de claritate a hipnozei lui Malcolm. 

— Cum va renaşte Lorienul de aici, Malcolm? Planeta este la ani lumină distanţă. Mă minţi cumva? 

— Nu mint, mormăie Malcolm. Lorien nu este doar o simplă planetă. Este mai mult decât atât. 
Lorien poate exista în orice loc unde speciile merită. Pittacus și Bătrânii Înţelepţi au făcut deja 


pregătirile. Loralitul este sub picioarele noastre, circulă prin tot Pământul. Ca şi sângele care curge prin 
vene, are nevoie doar de o inimă care să-l pompeze. Trebuie doar să fie trezit. 

Anu se apleacă în față, dintr-odată foarte interesat. Mă trezesc că fac acelaşi lucru, aplecându-mă 
spre ecran. 

— Cum vor face asta? întreabă Anu, în mod clar încercând să-şi menţină calmul din voce. 

— Fiecare dintre Garzi are ceea ce Pittacus numeşte Pietrele Phoenix, răspunde Malcolm. Când 
Garzii vor creşte, pietrele pot fi folosite pentru a re-crea caracteristicile Lorienului — viața plantei, 
loralitul, himerele. 

— Dar Moştenirile? Şi care este adevăratul dar al Lorienului? 

— Acestea, împreună, vor trezi din nou Lorienul, răspunde Malcolm. Pietrele Phoenix, 
pandantivele, totul are un scop. Când vor fi încredințate Pământului din Sanctuarul Bătrânilor Înţelepți, 
Lorienul va trăi din nou. 

Anu aruncă o privire spre camera de filmat, cu ochii largi. Se focalizează pe el şi continuă. 

— Unde este acest Sanctuar, Malcolm? 

— Calakmul. Numai Garzii pot intra acolo. 

Aici, Malcolm întrerupe înregistrarea. Se uită prin cameră; buzele lui sunt strânse într-o linie 
sumbră, dar există o licărire de speranţă în ochii lui. Privirile stupefiate ale fiecăruia dintre noi sunt 
îndreptate spre el, nimeni nu prea digeră ceea ce am văzut. 

Nouă ridică mâna, încruntându-se. 

— Nu pricep. Ce naiba e Calakmul? 

— Este un oraş antic al civilizaţiei Maya, situat în sud-estul Mexicului, răspunde Malcolm cu 
tremur în glas. 

— Şi noi de ce nu știm nimic din toate astea? întreabă Şase, încă uitându-se la ecranul pus pe 
pauză. De ce Bătrânii nu ne-au spun nimic? Sau câpanii? Dacă toate astea sunt atât de importante, de ce 
ne ţin în întuneric? 

Malcolm îşi freacă vârful nasului. 

— Nu ştiu să-ți răspund, Şase. Invazia mogadoriană i-a prins pe Bătrâni cu garda jos. Aţi fost aduşi 
pe Pământ în urgenţă, iar câpanii voştri au fost la fel de nepregătiți. Supravieţuirea voastră a fost o 
prioritate. Nu pot decât să presupun că toate acestea — Pietrele Phoenix, pandantivele, Sanctuarul — au 
fost menite să vă fie dezvăluite când veţi împlini vârsta, când vi se vor dezvolta Moştenirile și când veți 
fi gata de luptă. Vă spun asta înainte ca secretele voastre să devină prea vulnerabile. Cu toate că — 
Malcolm se uită la imaginea sa de pe ecran — putem vedea cât de slab au fost apărate secretele voastre. 

— Poate că de-asta a venit Henri în Paradise, căutându-te pe tine, tată, sugerează Sam, uitându-se 
de la tatăl său la mine. Poate că sosise timpul. 

Mintea mea o ia razna. Fără să-mi dau seama, încep să mă plimb înainte şi înapoi. E nevoie de o 
privire din partea lui Şase pentru a mă opri. 

— Întotdeauna am crezut că vom câștiga acest război şi că o să ne întoarcem pe Lorien, spun eu 
încet, încercând să-mi limpezesc gândurile. Cred că la asta se referea Henri când vorbea despre 
renaștere. 

— Poate că se referea la locul acesta, sugerează Șase. Poate că ar trebui să repornim Lorienul aici. 

— Ce vrea să însemne asta? întreabă Sam. Ce se va întâmpla cu Pământul? 

— Nu poate fi mai rău decât ce se va întâmpla când mogii vor ajunge aici, îi răspunde Nouă. 
Adică, îmi amintesc Lorienul ca fiind o planetă destul de simpatică. Am face o favoare Pământului. 

— Sună de parcă ai vorbi despre o entitate, zice Marina, uitându-se la Malcolm. 

— Eu... Malcolm dă scurt din cap. Aș vrea să-mi amintesc mai mult, Marina. Nu am răspunsuri. 

— Ar putea fi ca un zeu, spune Marina cu un respect în vocea ei șoptită. 

— Sau ar putea fi ca o armă care ajută Pământul să ucidă toți mogii, sugerează Nouă. 


Adam își drege glasul, puţin stânjenit. 

— Orice ar fi, Malcolm a spus că avem nevoie de Pietrele Phoenix pentru trezire, spun eu, 
încercând să nu las grupul să se dezbine. 

— Și pandantivele, spune Șase, de parcă și-ar fi amintit brusc de ele. Poate că de-asta le 
colecționează Setrákus Ra. Pentru el, pandantivele ar putea fi mai mult decât trofee. 

— Când eram în Chicago ne-am uitat în Cufere, zice Nouă, probabil amintindu-și cât de 
plictisitoare i s-a părut inventarierea a ceea ce am moştenit. Multe pietre şi alte rahaturi despre care nu 
ştiu ce să fac cu ele. 

— Ar trebui să le aducem pe toate la un loc, spune Marina cu siguranţă în voce. Tot ce am 
moștenit, pandantivele noastre... Să le încredințăm Pământului, aşa cum a spus Malcolm. 

— Ştiu că e vag, dar e ceva, încuviințează Malcolm dând din cap. 

— Ar putea fi avantajul pe care îl căutăm, spun eu, gândindu-mă la asta. La naiba, am putea 
descoperi de ce am fost trimiși aici şi ce avem de făcut. 

Nouă își încrucişează braţele, arătând sceptic. 

— leri am avut ocazia să văd cea mai mare şi mai nenorocită navă mogadoriană pe care am văzut-o 
vreodată. În urmă cu câteva luni, îngroparea Cuferelor noastre pe fundul unui templu prăfuit ni s-a 
părut cea mai tare idee, iar acum suntem la un pas de război şi sunt destul de sigur că va trebui să 
ucidem nişte băieți răi. 

Înainte de a putea răspunde, Malcolm pășește înainte. 

— Sanctuarul ar putea fi singura noastră speranţă, spune el. Dar este mai bine să nu pui toate ouăle 
într-un singur COŞ. 

— Nouă are dreptate. Deşi nu-mi place ideea de a ne despărţi din nou, spune Șase, o parte dintre 
noi ar trebui să rămână la planul lui Walker de a lupta împotriva mogilor. 

Nouă ridică pumnul. 

— Adică eu. 

— lar ceilalți să meargă în Mexic, spun eu, terminând gândul lui Șase. 

— Eu vreau să merg în Mexic, spune Marina imediat. Vreau să văd acest Sanctuar. Dacă este un loc 
pentru lorici, un loc în care am trăit, poate că acolo ar trebui să îngropăm trupul lui Opt. 

Dau din cap aprobator şi mă uit la Şase, aşteptând decizia ei. 

— Ei bine? New York sau Mexic? 

— Mexic, spune ea, după o clipă. Te descurci mai bine decât mine cu tipii din Guvern. În plus, dacă 
avem nevoie de un reprezentant loric la ONU, tu ești alegerea potrivită. 

— Mersi. Cred. 

— Spune asta pentru că eşti un cercetaş bun, adaugă Nouă cu o şoaptă rostită destul de tare. 

Mă uit la Sam, care pare că e pe cale să spună ceva, gura lui fiind pe jumătate deschisă. ÎL întrerupe 
Șase, care dă subtil din cap spre el. 

— Cred că eu voi rămâne aici, spune Sam după un moment ciudat, părând un pic dezumflat. Se 
forţează să-mi zâmbească. Cineva trebuie să vă ţină la curent, pe tine şi pe Nouă. 

Mai rămâne doar Adam. Aliatul nostru mogadorian a păstrat o tăcere respectuoasă în tot acest 
timp, încercând să nu se bage în discuţie tocmai când secretele rasei noastre sunt dezvăluite. Când m-am 
întors spre el, încă privea spre ecran. Pare pierdut în amintiri, poate se gândeşte la dr. Anu şi maşinăria 
sa. Se încruntă când se observă că îl privim. 

— Vă vor aștepta în Mexic, spune Adam. Dacă acolo există o sursă de putere lorică, știți că semenii 
mei vor fi petrecut mulți ani acolo ca s-o acceseze. 

— Numai Garzii pot intra, totuşi, nu? întreabă Sam, mutându-şi privirea de la Adam la tatăl său. 

— Așa am spus, răspunde Malcolm, buzele lui strângându-se a incertitudine. 


— Doar pentru că noi avem Moșteniri? întreabă Nouă, fixându-l cu privirea pe Adam. Vrei să spui 
că asta ar putea fi o altă capcană, mogule? 

— Nu este o capcană atunci când știi că este acolo, spune Adam, care îi aruncă o privire rapidă lui 
Nouă înainte să i se adreseze lui Şase. Nu știu exact ce vei găsi acolo, dar îți pot garanta prezenţa 
mogadorienilor. Pot pilota Skimmer-ul mai bine decât tine, poate le dejucăm planurile, din moment ce 
au nave în aer. 

— Ei bine, nu eram sigură dacă să merg în Mexic, răspunde Șase sec. Se uită apoi la mine. Ai 
încredere în tipul ăsta, nu? 

— Da. 

Şase ridică din umeri. 

— Păi ce să zic, bun venit în echipa Calakmul, Adam. 

Am auzit-o pe Marina plescăind din gură, dar nu face niciun alt protest. 

— Grozav. Trimitem un mogadorian să investigheze un loc sfânt loric, se plânge Nouă, dând din 
cap. Mai crede și altcineva că e lipsit de respect? 

— Nu ziceai tu că are fundul prăfuit? întreabă Sam. 

— Mă refeream la situaţia în sine, spune Nouă. La fel cum mogul ăsta bun este al naibii de ciudat. 
Fără supărare. 

Se face liniște când îmi scot de sub tricou pandantivul loric și îl dau jos de la gât. Simt o răceală 
ciudată în inima mea când îl scot. Nu-mi amintesc când a fost ultima oară fără el. 

În liniștea care a cuprins brusc încăperea, îi întind pandantivul lui Șase. 

— a-l, îi spun. Asigură-te că ajunge la Sanctuar. 

— Fără presiune, zice Şase zâmbind şi luând pandantivul. 

— Şi-acum, spun, privind în jur, haideţi să câştigăm acest război și să schimbăm lumea. 


Capitolul 18 (Şase) 


Ne luăm la revedere mai târziu în acea dimineaţă, toți s-au adunat în jurul Skimmer-ului pe terenul 
de baschet din Ashwood Estates. 

Mă simt ciudat să port din nou un pandantiv loric la gât. Şi nu mă refer la greutatea fizică — 
pandantivele în sine nu sunt grele deloc. Aparent, ele conţin toate Moștenirile Lorienului. Toată puterea 
poporului nostru pe cale de dispariție, adunată în câteva pietre loralite strălucitoare. 

Da. Nu e mare lucru. 

— Asta e tot? întreabă Marina. Stă în genunchi în fața Cufărului ei deschis, rearanjând cu blândeţe 
conținutul său. Avem și Cufărul lui Opt. Conţinutul său este pentru totdeauna ferecat, eventual distrus, 
dar ne-am gândit că nu ar strica să-l ducem la Sanctuar împreună cu restul. 

Eu nu am un Cufăr al meu, aşa că Marina trebuie să pună toate moştenirile noastre adunate în al ei. 

După întâlnirea noastră anterioară, John şi Nouă au răscolit prin Cuferele lor și au adunat laolaltă 
tot ceea ce nu era o armă, piatră de vindecare, sau alte chestii pentru luptă. Pe lângă cele câteva pietre 
lorice care pot fi vândute pentru penthouse-uri sau echipamente de calculator, John a dat de la el un 
pachet de frunze uscate legat cu o bucată de material îngălbenit, care scot sunetul vântului când 
degetele mele trec peste ele, iar Nouă oferă o pungă de sol moale, de culoarea cafelei. Marina le așază cu 
atenţie în Cufărul ei, împreună cu o fiolă de apă limpede ca cristalul, o bucată de loralit şi o ramură de 
copac decojită. 

— Deci, din moment ce nu ştim exact care sunt aceste Pietre Phoenix, le aruncăm pe acelea care ni 
se par sau bănuim noi că ar putea fi, nu? spun eu, apoi mă corectez repede. Adică, nu le aruncăm. Le 
încredințăm Pământului. Cum a spus Malcolm cel cu creierul spălat. 

John râde un pic. 

— Dacă vom găsi un plan mai bun, vă voi anunţa. 

— Tata e încă acolo jos, continuă să se uite la înregistrări, se oferă Sam. Poate că va găsi ceva. 

— În momentul ăsta, zborul pare a fi singura opţiune. Cam pe toate fronturile, spune John. Șase, aş 
mai vrea să duci ceva în Sanctuar. 

John se apleacă pentru a scoate ceva din Cufăr. Chiar mă întrebam de ce l-a adus cu el la terenul de 
baschet după ce ne-am uitat deja înăuntru. Am înțeles abia atunci când a scos o mică urnă. Cenușa lui 
Henri. 

— John..., spun eu, neacceptând urna imediat. 

— la-o, spune John cu blândeţe. El face parte din Sanctuar. 

— Dar nu vrei să fii acolo? Să-ţi iei la revedere? 

— Bineînţeles că vreau. Dar, cu tot ceea ce se întâmplă, nu ştiu dacă voi avea ocazia. Când încep să 
protestez din nou, John mi-o taie. E în regulă, Şase. Voi sta liniștit ştiind că e cu tine, îndreptându-se spre 
Sanctuar. 

— Dacă asta vrei, îi spun, acceptând cenușa. Voi avea grijă de el. Îţi promit. 

Așez cu grijă urna cu cenușa lui Henri în Cufărul Marinei, alături de restul lucrurilor noastre. 
Toată lumea tace, buna dispoziţie se transformă într-o stare sumbră. Totuși, e greu să ai astfel de 
momente când ești supravegheat. Agenţii guvernamentali păstrează distanța, cu toate că îi pot vedea pe 
unii dintre ei, inclusiv pe Walker, cum ne privesc de pe veranda din apropiere. 

— O să te descurci cu ei? îl întreb pe John. 

Se uită în jur, observând toate privirile curioase. 

— Sunt de partea noastră acum, ai uitat? 

— Trebuie să-mi amintesc asta mereu, îi răspund, privirea mea întorcându-se involuntar spre 
Skimmer. Se pare că fac asta de multe ori. 


Adam este deja la bordul Skimmer-ului, împreună cu Praf, himera care s-a atașat de el. Mă încred 
în cuvântul lui John că putem avea încredere în ciudatul mogadorian care face ultimele verificări în 
cabina de pilotaj. Nu sunt sigur că Marina simte la fel; tace pur si simplu, dar o simt cum radiază rece ori 
de câte ori Adam este în apropierea ei. După tot ce s-a întâmplat, nu o pot învinovăţi pentru că are 
rețineri. Mă resemnez cu gândul că voi avea un zbor foarte răcoros până în Mexic. 

— Să-l verifici mereu, îmi aminteşte John, atingând telefonul care arată ca naiba agăţat la șold de 
blugi. Atât Marina cât şi eu am primit telefoane satelitare, prea voluminoase pentru a fi purtate ca 
accesorii de modă, așa că le-am pus împreună cu restul bagajelor noastre. Echipamentele au sosit prin 
amabilitatea Guvernului SUA, sau prin gruparea rebelă cu care Walker are legături. Adam și Malcolm 
au examinat telefoanele şi ne-au asigurat că sunt curate. 

— Da, da, i-am răspuns. Şi tu să faci la fel, John. Ţinem legătura. Rămâi în viaţă. 

— Şi să ai grijă de toate lucrurile noastre, mormăie Nouă morocănos. Stă la câțiva paşi depărtare, 
uitându-se încruntat la Marina care își ţine Cufărul în braţe. Dacă se poate, vreau să-mi aduci înapoi 
câteva din acele pietre. Înțelegi tu, pentru după. Vreau să-mi cumpăr o casă nouă aici. 

Îi trag o privire urâtă lui Nouă. 

— Tu vorbeşti serios acum? 

El ridică din umeri. 

— Ce? Fac planuri pentru viitor! 

Marina îşi ridică privirea de la Cufăr şi, cu un oftat, aruncă spre Nouă o pereche de mănuși de 
culoare închisă. 

— Poftim. Nu mi-am dat seama niciodată ce să trebuie fac cu astea. 

— Frumos, spune Nouă și le trage imediat pe mâini. Își flexează bine degetele în interiorul 
materialului imitație de piele, apoi împinge violent palmele spre John. Ai simţit ceva, amice? 

John îl ignoră pe Nouă și se uită la Marina. 

— Putem fi siguri că nu sunt importante? Dacă sunt Pietre Phoenix? 

— Sunt mănuși, Johnny, spune Nouă, fără să şi le scoată. Ai auzit vreodată de vreun ritual antic 
care implică îngroparea unei perechi de mănuși elegante? Fii serios. 

John dă din cap, renunțând. Ochii lui zăbovesc pe cenușa lui Henri până când Marina închide 
Cufărul, apoi privirea lui alunecă spre Skimmer. 

— Aş vrea să pot veni cu voi. Aş vrea să fiu acolo pentru... pentru amândoi. 

Trupul lui Opt este deja la bordul Skimmer-ului, legat în siguranţă pe unul dintre scaune. 

— După, spune Marina și îi întinde mâna lui John. Încă poartă în ea multă tristețe — cu toții 
suntem trişti — dar văd câteva semne mici că vechia, blânda Marina topește toată gheaţa aceea. Opt ar 
înțelege. După ce vom învinge, va fi timp pentru a ne câștiga respectul așa cum se cuvine. Noi toţi, 
împreună. 

Nouă se opreşte din joaca cu noile sale mănuși şi devine serios pentru un moment, privind la 
Marina. 

— Mi-ar plăcea asta, spune el. 

— Gata? o întreb pe Marina. 

Ea încuviințează dând din cap şi îşi foloseşte Telekinezia pentru a levita Cufărul spre intrarea în 
Skimmer. Aveţi grijă de voi! 

Unul câte unul, Marina îi îmbrățișează pe băieţi. Fac și eu același lucru. Pe Sam îl las ultimul, iar 
când mă prinde într-o îmbrăţișare strânsă, am același sentiment pe care l-am avut înainte, când ne-am 
adunat cu toţii în tunelurile mogadoriene, când toată lumea vorbea despre cât de preţioşi suntem. Mă 
înfiorez puţin şi nu-mi dau seama că îmbrățișarea a durat mai mult decât la ceilalți, dar prietenii noștri 
s-au îndepărtat câţiva pași, discret, ca să ne lase să avem momentul nostru. 


— Șase... şopteşte Sam încet la urechea mea și mă trag înapoi suficient cât să mă uit la el, făcându-l 
să nu mai spună nimic. 

— Nu face asta să pară o ciudățenie, Sam, îi şoptesc și îmi aşez un fir de păr în spatele urechii, 
uitându-mă pe furiș la ceilalți. 

Da, ne-am petrecut noaptea trecută împreună. Poate că nu a fost cea mai înțeleaptă mișcare din 
partea mea. ÎI iubesc pe Sam în felul meu și nu vreau să-i dau speranţe sau să-i rănesc sentimentele. Încă 
nu sunt pregătită să am niciun fel de relație până când nu se termină totul, mai ales după ce am văzut 
cum s-au complicat lucrurile în relaţia lui John după doar câteva flirturi. Dar, după tot ce s-a întâmplat 
în Florida, aveam nevoie de ceva bun pentru o schimbare — ceva cald şi sigur, aproape de normal — iar 
acel ceva a fost Sam. Am crezut că a înţeles că nu vreau să intru în ceva de genul John / Sarah, să ne 
iubim până la stele. Dar iată-ne ajunși şi la asta, având momentul nostru și, sinceră cum încerc să fiu, nu 
mă pot îndepărta de el. 

— Nu fac nimic, spune Sam, uitându-se ca fraierul la mine. Eu doar... Nu înţeleg de ce nu ai vrut să 
vin cu tine. 

— Ne vei ajuta mai mult de aici, cu tatăl tău, îi spun. Şi va trebui să ai grijă de John și Nouă. 

— Ultima dată când am fost într-o misiune cu John, m-a lăsat încuiat în interiorul unui munte, 
spune Sam, nemușcând momeala. Hai, Şase. Ce este, de fapt? 

Oftez, dorind să-l strâng de gât, dar să-l sărut în același timp. Pentru o clipă, nu sunt sigură care 
instinct va câștiga. Cred că vreau ceva mai mult cu Sam. Nu vreau să mă gândesc la asta acum. Ultima 
noapte a fost ceva, dar acum mă întorc la luptă. 

— Nu vreau să fiu distrasă, Sam. În regulă? 

— Oh, spune el, arătând că tocmai i-am atins mândria. Adică să nu stai după fundul meu şi să mă 
salvezi de mogi când pic într-o capcană antică Maya sau ce-o mai fi pe-acolo. Credeam că am trecut 
peste asta. Mă descurc, Șase. Şi te-am împușcat o singură dată, din greşeală, iar aia a fost la antrenament 
şi.. 

ÎI sărut. În mare parte ca să-i închid gura și să-mi spun punctul de vedere, dar o fac și pentru mine. 
ÎI aud pe Nouă scoțând un sunet de genul ups și îmi propun, mental, ca data viitoare, când voi avea 
ocazia, să-l distrug. 

— Asta este distragerea despre care vorbesc, îi spun încet, cu fața mea încă aproape de a lui. 

Sam se înroșește din nou, iar gura lui arată că încă mai vrea să spună ceva. Probabil încearcă să 
găsească cea mai bună cale pentru “La revedere”, dar m-am săturat de aceste momente, aşa că arunc o 
ultimă privire la fața lui simpatică de tocilar blocat şi îi întorc spatele. Câteva secunde mai târziu ajung 
în centurile scaunului din Skimmer, lângă Adam, ignorând sprânceana ridicată şi zâmbetul cu care mă 
fixează Marina. 

— Mergem? întreabă Adam. 

Dăm din cap afirmativ și Adam apasă niște butoane, apucând manșele Skimmer-ului cu mai multă 
încredere decât am făcut-o eu. În timp ce ne ridicăm încet în aer, mă uit pe fereastră și îi văd pe Sam și 
pe ceilalți prieteni fluturând mâinile în semn de la revedere. Mă întreb dacă viața mea va fi vreodată fără 
aceste momente — despărțirii dureroase înainte de a merge cu toţii să ne riscăm vieţile. John vorbește 
mereu despre cât de mult își doreşte o viață plictisitoare, o viață normală, dar oare va fi fericit aşa? 
Câștigăm altitudine, copacii dispar de sub noi, iar eu mă gândesc la Sam. Dacă nu ar fi fost acest război, 
acest haos constant, noi nu ne-am fi întâlnit niciodată. 

Oare cum ar fi viaţa noastră fără amenințarea iminentă din partea mogadorienilor? 

Mi-ar plăcea să aflu. 


Capitolul 19 (John) 


Nouă se apleacă peste mine, astfel încât să-l poată vedea mai bine pe Sam, șoptindu-i teatral: 

— la spune, amice, care-i treaba cu tine şi Şase? 

Sam se uită pe fereastra dubiţei. 

— Ce? Nimic. 

— Pfff, pufnește Nouă. Fii serios omule. Mai avem de mers patru ore până la New York. Trebuie să 
ne dai niște detalii. 

În faţa noastră, pe scaunul pasagerului, agentul Walker își drege glasul. 

— La cât de fascinantă mi se pare viața sexuală a băieţilor adolescenţi, poate reuşim să folosim 
acest timp pentru a ne depăși parametrii de funcționare, spune ea sec. 

— De acord, spun eu, împingându-l pe Nouă înapoi în scaunul său, ca să nu-l mai interogheze pe 
Sam. Trebuie să ne concentrăm asupra misiunii. 

Nouă se încruntă la mine. 

— Bine, John. Mă voi concentra al naibii de tare pe tot parcursul acestei plimbări cu maşina. 

— Bun. 

Sam îmi transmite un zâmbet recunoscător, iar eu îi răspund dând din cap. O parte din mine vrea 
să se gândească la situaţia imposibilă cu care ne confruntăm, cealaltă parte din mine pur şi simplu nu 
vrea să audă detalii despre Sam şi Şase. Deşi mă bucur pentru ei, cred. Mă bucur că se simt bine 
împreună. Dar nu pot trece peste sentimentul că Sam va sfârşi cu inima zdrobită. Îmi amintesc viziunea 
despre viitor pe care am avut-o, modul în care Sam a ţipat chiar înainte ca mogadorienii s-o execute pe 
Șase. Poate că din cauza asta am sentimentul că misiunea asta se va termina prost. Sau poate că sunt 
doar gelos. Nu pentru că Sam s-a cuplat cu Șase, ci pentru că iubita mea este la mile distanță. Bineînţeles 
că nu îmi voi expune aceste sentimente în fața lui Nouă, Walker, ori a tipului tăcut de la FBI care 
conducere mașina. Da, să ne concentrăm asupra misiunii. 

Suntem pe autostrada 1-95, de la Washington spre New York. Malcolm a rămas la Ashwood Estates 
pentru a termina răsfoirea arhivelor mogadoriene, în speranţa că va găsi ceva care ne-ar putea fi de 
folos. 

Marea majoritate a agenţilor renegaţi ai lui Walker au rămas și ei tot acolo. Păzesc locul, folosindu-l 
ca bază de operațiuni pentru coordonarea eforturilor de subminare a ProMog.Îîncă nu am încredere 
totală în oamenii lui Walker, probabil că nici nu se va întâmpla asta vreodată după tot ce ne-a făcut 
guvernul, așa că am lăsat în Ashwood Estates cinci himere cu ordinul de a-l proteja pe Malcolm cu orice 
pret. 

În afară de Walker şi şoferul nostru, mai este un SUV plin cu agenți care merge la distanță în 
spatele nostru. Asta înseamnă un total de şase agenţi, plus eu, Nouă și Sam. Nu suntem chiar o armată, 
dar nici războiul nu a început încă. Poate că, dacă totul merge conform planului meu, războiul nu va 
porni deloc. 

— Secretarul Apărării Sanderson este cazat la un hotel din centrul Manhattanului, aproape de 
clădirea ONU, spune Walker. Se uită la telefonul său pe care l-a butonat toată dimineaţa. Am avut o 
cârtiță în echipa lui de securitate, dar... 

— Dar ce? 

— A fost retrasă în această dimineață. Toate gărzile sale de corp au fost înlocuite cu o nouă echipă. 
Nişte tipi palizi în pardesiuri negre. Îţi sună cunoscut? 

— Mogadorieni, spune Nouă, frământându-și pumnul în palmă. Îşi păstrează politicianul în 
siguranţă pentru discursul despre marea vânzare. 


— Cred că, de fapt, este în avantajul nostru, spune Walker uitându-se la mine. Oamenii mei nu 
mureau de nerăbdare să lupte împotriva colegilor lor ca să ajungă la Sanderson. Adică, unii dintre ei îşi 
fac doar meseria. 

— Da, nici noi nu avem obiceiul de a lupta împotriva oamenilor, îi spun, privind-o pe Walker 
direct în ochi. Cu excepţia cazului în care ne atacă ei. 

— Deci ăsta e tot planul? întreabă Sam sceptic. Mergem la hotel, ne croim drum printr-o mulțime 
de mogi și apoi îl ucidem acest tip Sanderson? 

— Da, răspunde Walker. 

— Nu, spun eu. 

Toată lumea se uită la mine. Chiar şi şoferul nostru dur se uită la mine în oglinda retrovizoare. 

— Ce vrei să spui cu nu? întreabă Walker, cu sprâncenele ridicate. Credeam că ne-am înţeles în 
această privinţă. 

— Nu-l omorâm pe Sanderson. Noi nu luptăm cu oamenii. Suntem al dracu’ de siguri că nu-l 
ucidem. 

— Puștiule, voi apăsa pe trăgaci dacă îmi stai în cale, răspunde Walker. 

— Poţi să-l arestezi, dacă vrei. Acuză-l de trădare. 

— Pedeapsa pentru trădare este moartea, exclamă Walker exasperată. Oricum, acoliţii lui ProMog îl 
vor elibera. Şi crezi că mai contează judecata când Setrâkus Ra este aici? 

— Tu ai spus-o, îi răspund. Setrâkus Ra este cel important. 

— Corect. În locul lui Sanderson, veți fi acolo voi, să salutaţi ONU. Vom arăta lumii diferența 
dintre extratereștrii buni şi extratereștrii răi. Între timp, în spatele scenei, oamenii mei se vor ocupa de 
ProMog. Walker își freacă tâmplele. Deja am niște agenţi pe poziţie. Când va veni momentul să-l 
eliminăm pe Sanderson, o duzină de alți trădători ProMog vor... 

— Dacă ai de gând să-mi vorbeşti despre mai multe asasinate, nu vreau să ştiu, i-o tai scurt. 

Nouă ridică mâna. 

— Eu vreau să ştiu. 

— Noi nu facem asta, Walker. Noi nu suntem așa. 

— Puştiule, vrei să vorbeşti lumii despre mogi. Mai devreme, sau mai târziu, va trebui să-ţi 
murdărești mâinile. 

— Şi dacă Sanderson va vorbi pentru noi? 

Walker mijeşte ochii la mine. 

— Despre ce vorbeşti? 

— Va ţine un discurs la ONU, nu? Îl va prezenta pe Setrăkus Ra, va spune lumii că nu-i nicio 
problemă să primească flota mogadoriană. Ridic din umeri, încercând să par nonșalant cu privire la 
acest lucru, încrezător în planul meu. Poate că va vorbi despre altceva. Poate că va emite un avertisment. 

— Vorbeşti despre transformarea lui? face Walker. Acum? Ai înnebunit? 

— Nu cred, îi răspund, uitându-mă stânga-dreapta la Nouă și Sam. Eu și prietenii mei suntem 
destul de convingători. 

— Da, se bagă şi Nouă, zâmbind curajos la Walker. Sunt al naibii de convingător. 

Walker se uită la mine un timp, apoi se întoarce şi trece înapoi la tastarea mesajelor codate în 
telefonul ei. 

— Nu mi-am dat seama că fac echipă cu nişte extratereștri hipioţi, idealişti și pacifişti, oftează ea. 
Bine. Dacă tu crezi că îl poţi face pe Sanderson să vorbească în faţa ONU, treaba ta. Dar dacă nu mă 
convinge, îl împușc. 

— Sigur, Walker. Tu eşti şeful. 


Ne oprim la o benzinărie din New Jersey pentru a face plinul. Din moment ce sunt câteva minute 
singur, decid că e un moment bun pentru a verifica ce face Sarah. Scot telefonul și mă plimb prin 
parcare. 

Simt în spate ochii plictisiţi ai lui Walker. 

— Unde te duci? strigă ea după mine. 

— O sun pe prietena mea, îi spun, ridicând telefonul. O mai ţii minte? Ai reținut-o ilegal atunci. 

— Oh, grozav, zice Walker. O aud bombănind şi spunându-i şoferului nostru: Ca să salvăm lumea, 
depindem de o gaşcă de adolescenţi excitați. 

Mai bine de unii ca noi, decât de oameni ca Walker, mă gândesc, dar mă prefac că nu i-am auzit 
remarca. 

Telefonul sună de cinci ori, fiecare sunet făcându-mi inima să-mi bată mai repede, înainte ca Sarah 
să răspundă cu puţin înainte de a intra mesageria vocală. 

— Înainte de a spune ceva, începe ea, fără a spune măcar “Bună! ” 
ea cu vocea tremurândă. 


„vreau să ştii că sunt bine, spune 


— Ce s-a întâmplat? întreb eu, încercând să-mi ţin în frâu primul val de panică din voce. Aud 
sunetul din trafic pe fundal. Sarah este într-o mașină în mișcare. 

— Ne-am dus în oraș pentru provizii şi am dat peste niște mogi, spune Sarah abia respirând. Cred 
că ne-au urmărit cumva, probabil că nu prea le place Ei sunt printre noi. Nu-ţi face griji, suntem în regulă. 
Bernie Kosar s-a ocupat de ei. 

— Sunteţi undeva în siguranță? 

— Vom fi în curând, răspunde ea. GUARD, amicul hacker al lui Mark ne-a dat indicaţii cum să 
ajungem la baza lui din Atlanta. 

Mark a dat câteva detalii despre GUARD într-unul dintre e-mail-urile trimise lui Sarah. El este un 
alt dependent de poveştile cu conspirații, la fel ca tipii de la vechea versiune a site-ului Ei sunt printre 
noi. Dar este şi un hacker excelent şi, conform spuselor lui Mark, are acces la o cantitate surprinzătoare 
de informaţii. Mă cam scoate din sărite faptul că Sarah şi Mark merg să-l întâlnească fără a-i cunoaşte 
identitatea. 

— Ce ştie Mark despre tipul acesta? 

Sarah repetă întrebarea mea pentru Mark. Nu prea îi aud răspunsul clar din cauza zgomotului de 
la drum. 

— Mark spune că e, probabil, un tocilar care se ascunde în subsolul casei mamei sale, repetă Sarah 
sec. Dar este un tip tare de tot și putem avea încredere în el. 

Nu pot spune că mă interesează raportul de cercetare al lui Mark. 

— Sună încurajator. Pentru orice eventualitate, îți trimit adresa unei locaţii unde veţi fi în 
siguranţă. Este o bază din Washington, pe care am preluat-o de la mogi. Locul e plin de agenţi 
guvernamentali care sunt de partea noastră. Dacă aveţi nevoie de un loc unde să fugiți, puteți merge 
acolo. 

Aud două motoare pornite în spatele meu. Mă întorc și îi văd pe agenţii lui Walker îngrămădindu- 
se în SUV. Nouă şi Sam stau încă afară, lângă SUV-ul nostru, aşteptându-mă. Nouă face o mișcare 
nerăbdătoare, de parcă ar spune “Gata, las-o 

— Ce se întâmplă acolo? mă întreabă Sarah. Te duci să faci ceva stupid, dar care ar putea salva 

lumea? 

— Cam așa ceva, îi răspund, permițându-mi un zâmbet slab. Ai primit documentele pe care ţi le- 
am trimis? 

— Da. Vom avea ocazia să le postăm când ajungem în Atlanta. 

— Perfect. Am sentimentul că site-ul Ei sunt printre noi va atrage mulţi vizitatori. Fac o pauză, 
nevenindu-mi să închid telefonul. Ceilalți mă aşteaptă. Trebuie să plec. 


— Mark îţi transmite să-i faci praf. Te iubesc. Sarah începe să râdă. Nu Mark ţi-a transmis ultima 
parte. Asta a fost din partea mea. 

Ne luăm la revedere şi rămân cu aceleaşi sentimente de dor şi groază pe care le încerc după fiecare 
din aceste conversații telefonice. Mă întorc cu greu înapoi la SUV. Toţi ceilalți se află deja în mașină, cu 
excepția lui Sam. 

— Deci postezi toate documentele lui Walker pe Ei sunt printre noi? întreabă Sam. Este o idee bună. 
Propagandă anti-mogadoriană. 

— Este o idee disperată, asta este, îi zic posomorât. Nimeni nu va filtra rezultatele căutărilor când 
orașele vor fi bombardate. 

— Acesta-i un gând liniștitor, spune Sam, încruntându-se. Dar, serios, asta-i o lectură grea. Dacă 
vrei să-i atragi pe oameni de partea noastră, nu ar trebui să vorbeşti doar despre mogadorieni. Nu ar 
trebui să sperii oamenii. Vor fi destul de speriaţi oricum. Ar trebui să le dai speranţă. 

— Ce sugerezi? 

Sam se gândește pentru o secundă, apoi ridică din umeri. 

— Încă nu știu. Voi găsi eu ceva. 

Dau din cap şi îl bat pe umăr, apoi urcăm în maşină. Știu că încearcă să ajute şi de aceea nu-i spun 
că, indiferent cu ce idee va veni, s-ar putea să fie prea târziu. 

Ajungem la New York aproximativ o oră mai târziu. N-am mai fost aici şi nici Nouă sau Sam. Mi- 
aş fi dorit ca vizita noastră aici să fi fost în alte circumstanţe. În timp ce ne deplasăm prin traficul 
infernal, traversând canionul de zgârie-nori, privesc pe fereastră. Şi Chicago este un oraș imens, dar 
îmbrânceala frenetică a pietonilor pe trotuarele de aici este cu totul altceva. Sunt multe reclame cu 
lumini intermitente care promovează spectacolele de pe Broadway, taxi-uri galbene care se înfig în 
trafic, un zumzet de activitate peste tot în jurul nostru. 

Oamenii habar nu au ce îi așteaptă. 

În timp ce înaintăm spre hotelul unde este cazat Sanderson, trecem pe lângă un tip care poartă 
doar o pălărie de cowboy și chiloţi, zdrăngănind dintr-o chitară pentru o mulțime de turişti. Nouă 
pufneşte. 

— la uite, spune el, arătând din cap. Rahatul asta nu ar putea zbura în Chicago. 

Mă aplec înainte pentru a o face atentă pe Walker. 

— Mai avem mult? 

— Câteva blocuri, răspunde ea. 

Mă aplec pentru a mă asigura că pumnalul loric este încă fixat pe piciorul meu. Îmi ating 
încheietura mâinii, din reflex, pentru de a-mi verifica brățara-scut, doar că aceasta a dispărut, distrusă 
de generalul mog. 

— Ti-au spus oamenii tăi de la scenă cam la câți mogi ar trebui să ne aşteptăm? o întreb Walker. 

— O duzină. Poate mai mult. 

— Asta nu e nimic, spune Nouă, trăgându-şi pe mâini mănușile pe care i le-a dat Marina. Îşi 
strânge pumnii, iar eu mă dau de lângă el, precaut, să nu declanșeze accidental vreun fel de armă. Din 
fericire, nu se întâmplă nimic. 

— O să porţi astea în luptă? îl întreabă Sam, uitându-se la Nouă neîncrezător. Nici măcar nu știm 
ce fac. 

— Ştii tu vreo modalitate mai bună pentru a afla? Chestiile astea lorice, omule, au un fel de a nu te 
ajuta până când nu ești gata să renunțţi la ele, zice Nouă. 

— Sau poate că sunt doar pentru a-ți păstrarea mâinile calde, sugerează Sam. 

— Doar să nu faci nimic prostesc, îi spun lui Nouă, iar el se uită la mine cu o expresie mortal de 
serioasă. 

— John, nu voi face, spune el. Pe bune. Poţi avea încredere în mine. 


Îmi dau seama că Nouă este încă măcinat de ceea ce s-a întâmplat în Florida și este dornic să 
dovedească. Încuviințez dând din cap, ştiind că nu-i place să fac mare tam-tam din atâta lucru. Mă 
bucur că îmi apără spatele. 

Walker se întoarce către Sam. 

— Văd că tipii ăştia... Unul trage cu mingi de foc și celălalt are mănuși de magie. Dar tu, ce ştii să 
faci? 

Pentru o clipă, Sam pare luat prin surprindere. Îl văd că se uită în jos și își atinge cicatricele arse de 
la încheieturile mâinilor. După ce se gândeşte un moment, o priveşte în ochi pe Walker. 

— Probabil că am ucis mai mulți mogi decât tine, cucoană, îi răspunde Sam. 

Nouă îmi trage un cot, iar eu nu mă pot abţine şi zâmbesc. Spre satisfacția ei, se pare că acesta a 
fost răspunsul pe care Walker îl aştepta. Deschide torpedoul maşinii, scoate un toc în care este un pistol 
și i-l dă lui Sam. 

— Ei bine, oficial, am înarmat un minor, spune ea. Fă-ţi țara să fie mândră de tine, Samuel. 

Un minut mai târziu, șoferul nostru oprește într-o zonă mai liniștită din Manhattan, cu două locuri 
de parcare. Celălalt SUV se opreşte în spatele nostru. Peste stradă, la un bloc mai încolo, este intrarea 
într-un hotel cochet. Are o intrare largă, covor roşu în față, un loc unde oaspeţii pot preda cheile 
maşinilor lor unui valet, un loc unde bagajele pot fi predate și duse pe cărucior... 

Doar că în fața hotelului nu există activitate. Nu sunt turiști care să se plimbe pe trotuar, nu sunt 
nici valeţi care să aștepte. Nimic. Toţi au fost îndepărtați sau speriați de cei trei mogadorieni care stau în 
picioare de pază la ușă, cu hainele deschise cu nerușinare pentru a dezvălui blasterele agăţate de centuri. 

Nici măcar nu se mai chinuie să se ascundă. 

— Vrem s-o facem rapid şi curat, ne spune Walker, făcându-se mică în scaunul ei astfel încât să se 
poată uita la mogi prin oglinda laterală. Doborâţi-i pe mogi şi ajungeţi la Sanderson înainte să poată da 
vreunul alarma, înainte să ceară întăriri prin staţia radio, sau ce dracu' or mai face ei. 

— Da, am înţeles, îi răspund rapid. Îmi trag gluga pe cap, astfel încât să-mi ascundă faţa. Am mai 
făcut asta. 

— Lăsaţi-i pe oamenii mei să conducă acțiunea, spune Walker. Le vom arăta insignele, poate le 
creăm ceva confuzie. Apoi îi loviți tare. 

— Sigur, voi să le distrageţi atenţia, spune Nouă. Dar apoi, să dispăreţi dracu’ din calea noastră. 

Walker ia o staţie radio şi comunică cu agenţii din a doua maşină. 

— Sunteţi gata? 

— Afirmativ, răspunde o voce de bărbat. S-o facem. 

— Pe ei, spune Nouă entuziasmat și bate din palmele înmănușate. 

Sunetul scos de mâinile lui Nouă nu este chiar ca un bum sonic, dar cu siguranţă este asemănător. 
Este ca un tunet, venit de pe bancheta din spate; toate ferestrele SUV-urilor explodează, iar mașina 
noastră se ridică câțiva centimetri în aer. Nici SUV-ul din spatele nostru nu arată mai bine — nu mai are 
geamuri, iar în interior agenţii sunt unul peste altul. Sunt sparte și ferestrele unor magazine din 
apropiere, un pieton cade ca secerat pe trotuar. Lângă mine, Sam își duce mâinile la părțile moi ale 
capului, părând ameţit. Pentru câteva secunde nu mai aud bine, cu excepția unor ciripituri scăzute pe 
care, curând, le identific ca fiind alarmele auto ale unor mașini parcate în josul străzii. 

La rândul său, Nouă, cu ochii larg deschişi, se uită șocat la mâinile înmănușşate. Eu mă uit la el la 
fel de uimit şi cu ochii la fel de căscați. Nu aud ce spune și nici nu mă pricep la cititul pe buze, dar sunt 
sigur că zice “Ups!”. 

La intrarea în hotel, un mogadorian este în genunchi, strângându-și capul în mâini. Ceilalți doi se 
uită chiar la SUV-ul nostru și îşi ridică blasterele. 

S-a cam dus elementul de surpriză. 


Capitolul 20 (John) 


Din cauza țiuitului puternic din urechi, nu aud primul foc de blaster mogadorian. Dar îl simt. SUV- 
ul este zguduit şi aruncat în lateral, forța tornadei de energie ricoşează şi se împrăștie peste caroseria 
antiglont a mașinii. Walker caută să se pună la adăpost în spatele portierei, ţinând capul jos. Şoferul 
nostru nu este la fel de norocos; un foc de blaster trece prin geamul spart și îl loveşte în partea laterală a 
gâtului. Trupul lui este ars rău şi intră imediat în convulsie. 

— Să mergem! strig eu, fără să mă pot auzi şi ne fiind sigur dacă ceilalți aud ce zic. Să mergem! 

Nouă rupe uşa din spate a SUV-ului, pur și simplu. În timp ce iese din mașină, el ţine ușa în faţă, 
folosind-o ca pe un scut pentru a absorbi focurile mogilor. 

Mă întind spre scaunul din față și îmi pun mâinile peste rana agentului FBI, lăsând fluxul cald al 
energiei mele vindecătoare să se scurgă în el. Încet, rana începe să se închidă și convulsiile lui se opresc. 

Agentul se uită la mine cu o privire recunoscătoare. 

Simt mișcare în stânga mea şi întorc capul. Afară, pe partea șoferului, este pietonul care a fost 
doborât de tunetul lui Nouă. Este o fată drăguță, cam de vârstă de liceu, cu ochii mari şi căprui. Pare 
şocată şi încremenită în loc — mă rog, nu-i atât de şocată din moment ce a reușit să-și scoată telefonul 
din geantă. Tocmai terminase de înregistrat momentul când îl vindec pe șoferul nostru și îmi filma mie 
fața când am strigat la ea să fugă. 

O altă salvă de blaster mogadorian ricoșează peste capota SUV-ului nostru, aproape lovind fata. 
Sam ţâşnește de pe bancheta din spate și se aruncă asupra ei. O trage de acolo și o pune în spatele unor 
mașini parcate. 

În urnă cu câteva luni, dacă apăream într-un videoclip folosindu-mi Moştenirile ar fi fost un 
dezastru. Dar acum, nu-mi mai pasă. Cu toate acestea, nu putem lăsa oameni nevinovați în zona noastră 
de război. 

— Întoarce mașina! îi strig șoferului nostru. Nu sunt sigur că mă poate auzi, aşa că imit cu mâinile 
mișcarea volanului. Blochează strada! 

Şoferul înţelege şi porneşte în trombă — simt mirosul de cauciuc ars, dar nu prea aud. Pune 
maşina perpendicular pe mijlocul drumului, blocând traficul complet. 

Cobor repede din SUV şi mă întorc spre hotel, tocmai la timp pentru a vedea un războinic 
mogadorian transformându-se în cenuşă după ce a fost retezat pe jumătate de portiera pe care Nouă a 
aruncat-o ca pe un disc olimpic. Între timp, agenţii din a doua mașină au reuşit să-și revină. Văzând 
manevra noastră, șoferul bagă în marșarier și blochează rapid accesul drumului din cealaltă direcţie. 
Apoi sar toţi afară folosind SUV-ul ca acoperire şi își concentrează focul asupra mogadorienilor rămași. 
Abia aud focurile lor de armă. 

Unul dintre mogi este doborât de un glonţ bine plasat în frunte. Rămas singur, ultimul mog se 
furișează în spatele ușii hotelului pentru acoperire. Îmi folosesc Telekinezia, apuc un cărucior pentru 
bagaje aflat în spatele mogului şi îl trag astfel încât să-l lovesc peste picioare. Când mogul se poticnește 
de uşă, agenţii lui Walker îl execută. 

Nouă se uită la mine, iar eu dau din cap. Pornim împreună spre intrare. Mă uit peste umăr pentru 
a verifica dacă Sam e bine și îl văd încă vorbind cu fata aceea, făcând semn categoric spre telefonul ei 
mobil. Nu avem timp să ne facem griji pentru asta acum. 

În interior, holul hotelului cochet este complet părăsit, cu excepţia unui funcţionar speriat care stă 
ascuns în spatele biroului. Dincolo de coloanele de marmură și canapelele din piele din zona de 
aşteptare sunt lifturile. În mod ciudat, două dintre cele trei lifturi sunt scoase din funcţiune, iar al treilea 
este blocat la nivelul penthouse. Poate că mogii nu se gândeau că vor fi atacați, dar și-au luat măsuri de 
precauţie, cu siguranţă. 


Profitând de acest moment de liniște, îmi apăs mâinile pe părţile laterale ale capului și las fluxul de 
energie vindecătoare să-mi intre în urechi. Câteva pocnituri şi trosnituri, apoi sunetul îmi revine încet, ca 
și cum ai roti un buton de volum în capul meu. Din afara hotelului se aud sirene și scârțâit de roți, iar 
oamenii lui Walker ţipă la poliţiştii locali să rămână înapoi. Planul nostru de a face asta în liniște este 
deja compromis; acum trebuie doar să ne mișcăm rapid. 

ÎI trag pe Nouă înainte să ajungă la lifturi și îi prind capul în mâini, vindecându-l şi pe el. Când am 
terminat, îşi scutură capul, ca şi când ar vrea să scoată apa din urechi. 

— Eşti un idiot, îi spun. 

Nouă scutură mănușile sonice în fața mea, înainte să le îndese în buzunarul de la spate. 

— Măcar acum ştim ce fac. 

Văzând că noi nu suntem mogadorieni înarmaţi, tipul de la recepţie iese încet din ascunzătoare. 
Este un tip slab, de vârstă mijlocie şi, după pungile de sub ochii lui, arată de parcă a avut o zi groaznică. 

— Ce... Ce se întâmplă? ne întreabă funcţionarul. 

Înainte să-i putem răspunde, Walker intră pe uşă cu paşi mari. Îi arată recepționerului legitimaţia 
şi apoi strigă: 

— La ce etaj este Sanderson? 

Recepţionerul se uită când la Walker, când la noi. 

— Pent-penthouse, se bâlbâie el. Chestiile... chestiile pe care le-aţi ucis sunt cu el. Au golit întregul 
hotel în această dimineaţă, cu excepția mea şi o parte din personal. Şi nu sunt nici măcar manager. 

Nouă se holbează la recepţioner, încercând să înțeleagă. 

— Şi de ce te-au păstrat tocmai pe tine? 

— Au comandat room-service, răspunde el neîncrezător, cu voce pițigăiată. Se poartă de parcă 
suntem servitorii lor. 

— Ăsta da tupeu de rahat, spune Nouă, clătinând din cap. Se poartă de parcă ar fi deja stăpâni. 

Walker mijeşte ochii la recepționer de parcă ar vrea să-l strângă de gât, apoi se întoarce spre mine, 
vorbind incredibil de tare. 

— La naiba. Nu aud nimic din ce zice tipul ăsta. 

Îmi apăs mâinile pe urechile ei. În timp ce o vindec pe Walker, mă uit la recepționer. 

— Ar trebui să ieşi de aici. leşi afară foarte încet, cu mâinile sus. Vom trimite pe altcineva în locul 
tău. 

Recepţionerul dă din cap în tăcere, apoi începe să se miște cu paşi mici spre ieșire, cu mâinile 
ridicate deasupra capului. 

Walker îmi strânge mâinile imediat ce auzul îi revine. 

— Ce a spus? 

— A spus să urcăm, îi răspund, arătând spre lift. 

— De fapt, spune Nouă, coboară ei. 

Liftul care funcţionează a început să coboare, luminile de pe panou indicând etajele. 

Îmi aprind Lumenul, iar flăcările îmi dau o senzaţie de bine. Walker își ridică pistolul şi se 
pregăteşte. 

— Uşurel, băieţi, spune Nouă. Mă ocup eu de asta. 

Nouă ridică una dintre canapelele din piele și o ţine ca un berbec. Eu și Walker ne dăm la o parte, 
făcându-i loc. Când liftul face ding şi uşile se deschid, cei patru mogadorieni trimiși jos pentru a-i sprijini 
pe cei pe care tocmai i-am dezintegrat, sunt întâmpinați de Nouă care împinge canapeaua spre ei. Unul 
dintre ei reuşeşte să tragă un foc de blaster, dar loveşte inofensiv podeaua. Toţi sunt blocaţi în interiorul 
liftului, Mogul din centru este zdrobit pur și simplu sub greutatea lui Nouă. Walker se strecoară cu 
ușurință pe lângă Nouă şi îi împușcă pe mogi cu pistolul ei. 


— Asta încă nu compensează idioțenia cu mănușşile, îi spun lui Nouă în timp ce aruncă cu ușurință 
canapeaua pe hol. 

— Hai, frate! se tânguie Nouă, rânjind. A fost un accident. 

— Mai aveţi şi alte gadget-uri extraterestre de care trebuie să-mi fac griji? întreabă Walker când ne 
îngrămădim în lift și apasă butonul pentru ultimul etaj. 

— Ei bine, ar mai fi astea, îi răspunde Nouă zâmbind şi scoate din buzunar trei pietre de smarald 
verde. 

Îmi amintesc că le-am mai văzut — când Nouă le aruncă, se creează un vid în miniatură care 
absoarbe orice este în apropiere şi apoi îl scuipă violent înapoi. Probabil că le-a scos din Cufărul lui 
înainte de a da restul moştenirilor sale Marinei și lui Şase. 

— Ce fac astea? întreabă Walker. 

— Vei vedea, îi răspund, uitându-mă apoi la Nouă. Ştii că ne vor aștepta la ușa liftului, nu? 

— Exact la asta mă gândeam şi eu, răspunde el zâmbind. 

O trag pe Walker aproape de mine, astfel încât ne înghesuim pe partea laterală a ascensorului, 
chiar lângă butoane. Nouă se ascunde la peretele opus și se joacă cu pietrele în palmă, ca BoLo?. 

— Cred că va trebui să stai lângă mine, îi spun lui Walker. Ai văzut ce face Nouă cu jucăriile lui. 

— Hei, spune Nouă jignit. Cu astea ştiu să mă joc. 

Câteva secunde mai târziu, ușile liftului se deschid şi un baraj de foc de blastere lovește perete din 
spate al liftul, Mogilor le place strategia “întâi tragi, apoi pui întrebările”. Fără să se uite, Nouă aruncă 
pietrele în faţa liftului. 

Stând în lift, îmi imaginez cum funcționează arma lui Nouă — pietrele se învârtesc într-un cerc 
perfect, înaintând încet, aspirând totul în calea lor. Aud șuierul aerului, urletele mogadorienilor și multe 
focuri de blaster trase inutil. Sticla se sparge odată cu ce mai este pe pereții holului şi totul este aspirat în 
vidul miniatural. 

Nouă pocneşte din degete și tot ce a colectat vidul lui explodează spre exterior. Aruncat violent 
înapoi din aspirație, un mogadorian aterizează în lift. Capul i se izbește tare de peretele din spate, iar 
gâtul i se frânge. Afară, totul se liniștite. 

Când se termină, scot capul şi mă uit. Aerul este plin cu particule de praf care ar putea fi rămăşiţele 
mogadorienilor. Un blaster care, nu ştiu cum, a rămas agăţat de tavan, cade zgomotos pe podea. În afară 
de asta, singurul lucru rămas pe hol este un cărucior de room-service, care zici că a trecut prin maşina de 
tocat, picioarele-i sunt îndoite şi răsucite în toate direcţiile. Există doar o singură ușă la capătul 
coridorului scurt, cea pentru penthouse, care acum este pe jumătate ruptă din balamale. 

— Ce naiba a fost chestia aia? întreabă Walker nevenindu-i să creadă. 

— Mogii nu sunt singurii cu arme șmechere, spune Nouă adunându-și de pe podea pietrele care 
acum par inofensive. 

— Să nu-ţi vină vreo idee, îi spun lui Walker când o surprind că vrea să arunce o privire asupra 
pietrelor. 

— Tehnologia noastră nu e de vânzare. 

Walker se încruntă la mine. 

— Da, păi, judecând după idioţenia aia cu mănuşile, habar nu am să le folosesc. 

Dinspre ușa ruptă se aude un televizor. Canalul a fost comutat pe ştiri, cred, pentru că cineva 
vorbeşte despre preţul acţiunilor. Altfel, pe hol e linişte totală. 

Nu sunt semne că ar mai fi mogadorieni prin zonă. Chiar și așa, avansăm cu grijă spre ușa 
apartamentului de lux. 


* Jucărie foarte populară între anii 30 - 60”, care consta dintr-o paletă ce avea la mijloc legată o minge. (N.Tr.) 


Pentru orice eventualitate, ca să nu fim prinși în ambuscadă, izbesc ușa cu Telekinezia mea înainte 
de a ne apropia prea mult. Zboară ușor din balamale şi aterizează în apartament cu un zgomot surd. În 
living este întuneric, toate perdelele sunt trase, iar singura sursă de lumină vine de la televizorul pornit. 

— Intraţi, zice o voce gravă din interior. Nu e nimeni aici care să vă poată răni. 

— Ăsta-i Sanderson, şopteşte Walker. 

Schimb o privire rapidă cu Nouă. El ridică din umeri și face semn spre ușă. Pornesc înainte, Nouă 
vine chiar în spatele meu, iar Walker e ultima. 

Primul lucru pe care l-am observat este un miros umed, de cameră de hotel plină de mucegai. 
Miroase a putregai, a canal, a cremă veche. O hartă a orașului New York este întinsă pe masă în zona de 
servit masa, însemnări în mogadoriană sunt plasate în diferite locaţii. Lângă masă este un scaun 
răsturnat, ca și când cineva s-a ridicat în grabă. Pe pereţi sunt niște tunuri mogadoriene, niște rucsacuri 
din pânză de culoare închisă — mai observ un laptop, câteva telefoane mobile și o carte groasă legată în 
piele. 

Nimic din toate acestea nu mă interesează la fel de mult ca bătrânul așezat la marginea patului 
imens. El se uită la televizor prin uşa deschisă a dormitorului, poate prea slăbit pentru a merge până în 
living. 

— Să-mi trag una, amice, exclamă Nouă la vederea lui Sanderson. Ce-i în neregulă cu tine? 

Am văzut o mulţime de poze cu Bud Sanderson în ultimele câteva zile. Prima a fost pe site-ul Ei 
sunt printre noi, Sanderson bătrân, cu părul rărit, alb, fălcos şi rumen în obraji. Pe site, într-o poveste în 
stil tabloid pe care nu prea am luat-o în seamă, Mark James îl acuza pe Sanderson că folosește un soi de 
tratament mogadorian anti-îmbătrânire. Următoarea dată când l-am văzut pe Sanderson a fost în 
dosarul agentului Walker, luând masa cu Setrâkus Ra deghizat. Avea păr consistent și sănătos, 
pieptănat pe spate, arătând că poate să alerge câteva mile după o salată Cobb. 

Sanderson cel din faţa mea nu arată ca în niciuna din acele imagini. Eu şi Nouă intrăm în dormitor 
pentru a ne uita mai atent, Walker rămânând în spate. Secretarul Apărării este un bătrân fragil, cu 
corpul încovoiat, înfăşurat într-un halat pufos de hotel. Partea dreaptă a feței pare scofâlcită și căzută — 
ochii supți în orbite, iar maxilarul e doar piele pe os. Părul lui alb este rar, frizura abia reușind să-i 
ascundă vârsta. Ne zâmbeşte — sau poate că este o grimasă — are dinţii galbeni, gingiile retrase în 
interiorul gurii. E descheiat la halat, iar la gât şi pe antebraţe observ niște vene proeminente negre. 

— Numărul Patru și Numărul Nouă, spune Sanderson, arătând cu un deget tremurat spre mine şi 
apoi spre Nouă. Nu pare jignit deloc de reacția grosolană a lui Nouă, nici măcar nu pare să fi observat. 
Pozele cu voi au stat pe biroul meu ani de zile. Imagini surprinse de camerele de supraveghere şi altele 
asemenea. V-am urmărit, practic, cum aţi crescut, băieți. 

Sanderson vorbeşte din amintiri, ca un bunic. Sunt complet luat prin surprindere. Mă aşteptam să 
dau peste un politician vândut care să încerce să-mi vorbească despre Progresul Mogadorian. Tipul ăsta 
abia dacă se poate ridica din pat, cu atât mai puţin să ţină un discurs în fața ONU. 

— Şi tu... Sanderson își înclină capul ca s-o vadă mai bine pe Walker. Eşti unul de-al meu, nu-i aşa? 

— Agent special Karen Walker, răspunde ea, păşind prin ușă. Nu sunt unul de-al dumneavoastră. 
Eu servesc omenirea acum, domnule. 

— Păi, asta e frumos, spune Sanderson dispreţuitor. Nu pare deloc interesat de ea. Felul în care se 
uită la mine şi la Nouă cu ochii lui negri, de parcă am fi rudele lui pierdute și regăsite, adunate lângă 
patul său de moarte, mă face să mă simt incomod. Chiar și Nouă cade într-o tăcere ciudată. 

Observ un mic kit lângă patul lui Sanderson. Acesta conţine câteva seringi elegante umplute cu un 
lichid de culoare închisă, care îmi aminteşte vag de sângele de piken. 

Fac un pas spre el şi îl întreb cu vocea scăzută. 

— Ce v-au făcut? 


— Nimic din ce nu le-am cerut, din păcate, răspunde Sanderson. Mi-aş fi dorit, băieţi, să mă fi găsit 
mai devreme. Acum e prea târziu. 

— La dracu', spune Nouă. 

— Chiar dacă mă omorâţi, nu va face nicio diferență, spune Sanderson resemnat. 

— Nu suntem aici ca să vă omorâm. Nu știu ce v-au spus, nu știu ce v-au băgat în cap sau în corp, 
dar lupta noastră nu s-a terminat, îi spun. 

— Oh, dar a mea s-a terminat, răspunde Sanderson şi scoate un mic pistol din buzunarul halatului. 
Înainte să-l pot opri, își pune pistolul la tâmplă și apasă pe trăgaci. 


Capitolul 21 (John) 


Dacă aș fi avut timp să mă gândesc la asta, probabil că nu aș fi reuşit s-o fac. 

Între tâmpla lui Bud Sanderson și ţeava armei este o distanță de vreun milimetru. În acest mic 
spaţiu reușesc să opresc glonţul, ținându-l acolo cu Telekinezia mea. Precizia necesară mă face să icnesc 
din cauza efortului. Fiecare mușchi din corpul meu este încordat, pumnii încleştați și degetele de la 
picioare strânse ca ghearele. E ca și cum mi-am folosit tot corpul pentru a opri glonţul. 

Nu-mi vine să cred că am făcut asta. N-am mai făcut ceva de o asemenea precizie, până acum. 

O arsură în formă de inel de la ţeava pistolului îndreptată spre tâmpla lui Sanderson, dar altfel 
capul lui este total intact. 

Trece un timp de la ecoul provocat de armă și până când Secretarul Apărării realizează că această 
încercare de sinucidere nu a funcționat. Clipeşte cu ochii umezi la mine, neînțelegând de ce mai este încă 
în viață. 

— Cum...? 

Înainte ca Sanderson să apese din nou pe trăgaci, Nouă se întinde, îl plesneşte și îi ia pistolul din 
mână. Expir foarte încet și îmi las corpul să se relaxeze. 

— Nu este corect, îmi spune Sanderson acuzator, ştergându-și buza cu mâneca acolo unde l-a lovit, 
Nouă. Lasă-mă să mor. 

— Serios, intervine Walker, ţinând mâna strânsă pe propria ei armă. De ce l-ai oprit? Ar fi putut 
rezolva toate problemele noastre. 

— Nu ar fi rezolvat nimic, îi spun şi mă uit la ea în timp ce las glonţul să cadă inofensiv pe patul 
nefăcut al lui Sanderson. 

— Are dreptate, îi spune Sanderson lui Walker, umerii lui cazând. Moartea mea nu va schimba 
nimic. Dar a mă ţine pe mine în viaţă este pur și simplu cruzime. 

— Nu tu decizi asta, bătrâne, îi spun lui Sanderson. Când vom câştiga acest război, vom lăsa 
oamenii de pe Pământ să decidă modul în care îi vor pedepsi pe trădători. 

Sanderson chicoteşte sec. 

— Optimismul tinereții. 

Mă aplec ca să-l pot privi în ochi. 

— Încă mai ai timp să repari răul pe care l-ai făcut, îi zic. Pentru a face ceva de valoare. 

Sanderson ridică o sprânceană, iar ochii lui par să se concentreze un pic. Partea dreaptă a gurii îi 
cade, iar el trebuie să șteargă o picătură de salivează cu manşeta halatului. Arătând cu totul învins, 
Sanderson își pleacă privirea. 

— Nu, spune el liniştit. Nu cred. 

Nouă oftează plictisit şi ridică setul de seringi de lângă patul lui Sanderson. Pentru un moment, 
studiază substanța nămoloasă din seringi, apoi i-o flutură în faţă lui Sanderson. 

— Ce este rahatul ăsta pe care ţi l-au dat, hă? îl întreabă Nouă. Pentru asta ţi-ai trădat planeta? 

Sanderson se uită cu jind la seringi, apoi le îndepărtează din faţa lui cu un gest slab al mâinii. 

— M-au vindecat, explică Sanderson. Mai mult decât atât. M-au făcut din nou tânăr. 

— Şi uită-te la tine acum, mormăie Nouă. Proaspăt ca o margaretă, nu? 

— Ştiţi că liderul lor a trăit timp de secole, punctează Sanderson, ochii lui plimbându-se sălbatic 
între mine și Nouă. Bineînţeles că ştiţi. Ne-a promis asta. Ne-a promis nemurire și putere. 

— V-a minţit, îi spun eu. 

Sanderson se uită în jos, la podea. 

— Da. 

— Jalnic, spune Walker, care nu mai este la fel de veninoasă. 


Pentru ea, la fel ca în situația mea, Sanderson s-a dovedit a fi nu personajul negativ la care se 
aștepta. Poate că a fost cândva maestrul păpușar al unei conspirații internaţionale în sprijinul mogilor, 
dar în acest moment el a fost mestecat cu totul și scuipat afară de Progresul Mogadorian. Asta nu poate 
schimba cursul jocului așa cum spera Walker. Mă îngrijorează faptul că ne-am pierdut din puţinul timp 
pe care îl aveam. 

Sanderson îi ignoră pe Nouă şi Walker. Dintr-un motiv, poate pentru că l-am forțat să rămână în 
viață, mi se adresează direct mie. 

— Minunea pe care o aveau de oferit... nu înţelegi? Credeam că vom aduce o epocă de aur peste 
omenire. Cum aș fi putut să le spun NU? Cum aş fi putut să-l refuz pe el? 

— Și acum trebuie să continui să iei chestiile astea, nu-i așa? îl întreb, uitându-mă la seringile care 
pun pariu că conţin un fel de amestec genetic nenatural, folosit de mogi pentru a-și cultiva soldaţii de 
unică folosinţă. Dacă te opreşti, te vei dezintegra ca unul dintre ei. 

— Oricum, e suficient de bătrân ca să se transforme în praf, zice Nouă morocănos. 

— Au trecut două zile și uită-te la mine... Sanderson arată spre sine cu o mână, la trupul său, care 
arată ca un melc pe care ai pus sare. M-au folosit. Au continuat să-mi ofere tratament în schimbul unor 
favoruri. Dar tu m-ai eliberat. Acum pot să mor, în sfârşit. 

Nouă ridică mâinile în sus și se uită la mine. 

— Frate, dă-o dracu’. Tipul ăsta e o cauză pierdută. Trebuie să ne gândim la altceva. 

Un sentiment de disperare începe să mă cuprindă acum, când Walker ne-a condus la Secretarul 
Apărării transformat într-un bătrân dărâmat și nu suntem nici măcar pe aproape să zădărnicim invazia 
iminentă a mogadorienilor. Dar încă nu sunt dispus să renunţ. Tipul care stă în fața mea a fost un om 
puternic — la naiba, mogii l-au protejat, aşa că încă mai este un om puternic. Trebuie să fie o cale să-l 
repun pe picioare, să-l fac dispus să lupte. Am nevoie de el pentru a reuşi. 

O combinaţie de disperare şi intuiție mă face să-mi activez Lumenul. Nu îl intensific până la 
nivelul de foc; în schimb, produc suficientă energie astfel încât un fascicul de lumină pură să iasă din 
mâna mea. 

Ochii lui Sanderson se lărgesc şi icneşte, lăsându-se pe spate pe pat, îndepărtându-se de mine. 

— i-am spus deja, nu am de gând să te rănesc, îi zic şi mă aplec spre el. 

Îmi pun Lumenul pe partea paralizată a feţei lui, dorind să văd mai bine cu am de-a face. Pielea 
este colorată în gri şi arată aproape moartă, iar prin ea trec vene de culoare cenușie. 

Particulele întunecate de sub pielea lui Sanderson par să fugă de Lumenul meu, aproape că 
încearcă să intre mai adânc, ca într-o vizuină. 

— Pot vindeca chestia asta, îi spun cu fermitate. De fapt, nu sunt sigur cu adevărat, dar trebuie să 
încerc. 

— Tu... poţi repara ce mi-au făcut? mă întreabă Sanderson cu o notă de speranţă în vocea lui gravă. 

— Te pot face cum ai fost. Nu mai bine, în sensul în care ţi-au promis ei. Nu mai tânăr. Doar că... vei 
fi aşa cum ar fi trebuit să fii. 

— Bătrânii trebuie să rămână bătrâni, intervine Nouă. Trebuie să te obișnuiești cu asta. 

Sanderson se uită la mine sceptic. Probabil că ceva de genul acesta i-au spus și mogadorienii cu ani 
în urmă, când l-au convins mai întâi să se alăture lor. 

— Ce vrei în schimb? întreabă el, de parcă se așteaptă la un preț ridicat. 

— Nimic, îi răspund. Poţi încerca să te sinucizi din nou, pentru că nu îmi pasă. Sau poate reuşești 
să găseşti ce a mai rămas din conştiinţa ta şi să faci ceea ce este corect. Va fi alegerea ta. 

Şi cu asta, îmi apăs palma pe partea laterală a feţei lui Sanderson. 

Sanderson tremură când energia vindecătoare, caldă, a Moştenirii mele trece în el. În mod normal, 
atunci când îmi folosesc puterile de vindecare, simt cum țesutul deteriorat se reface, cum celulele se 
rearanjează sub vârful degetelor mele. Cu Sanderson, însă, se simte de parcă o forță se opune Moştenirii 


mele, de parcă întunericul ar zace în el, celulele fug de lumina mea vindecătoare. ÎI simt pe Sanderson 
cum se vindecă, dar merge lent şi trebuie să mă concentrez mult mai mult decât în mod obișnuit. La un 
moment dat, ceva sfârâie și iese de sub pielea lui, una dintre venele lui decolorate arde. Sanderson se 
îndepărtează rapid de mine. 

— Eşti rănit? îl întreb scurt, mâna mea fii încă aproape de faţa lui. 

Ezită. 

— Nu... nu, de fapt, mă simt mai bine. Într-un fel... curat. Continuă. 

Şi continui. Simt cum nămolul mogadorian se îngroapă mai adânc în Sanderson, se retrage din 
calea Moştenirii mele. Intensific vindecarea, urmărind chestia aia prin venele sale. Mă simt de parcă aș 
face exerciții fizice, o sudoare rece mi se scurge pe spate. Sunt atât de concentrat să înving întunericul 
acela pe care l-am detectat în Sanderson, de parcă am oprit timpul în loc sau am intrat în vreun fel de 
stare de transă. 

Când am terminat în cele din urmă, mă dau un pas în spate, picioarele îmi tremură și mă uit direct 
la Sam. Nici nu mi-am dat seama când a urcat. Ţine în mână un telefon — oare l-a furat de la fata aceea 
pe care a doborât-o Nouă cu tunetul? — și înregistrează vindecarea lui Sanderson. Se oprește pentru o 
clipă când vede că mă uit la el, apoi e singurul care mă felicită. 

— Asta a fost super, spune Sam. Ai fost, cum s-ar zice, strălucitor. Eşti bine? 

Încerc să mă adun cu un oarecare efort, nedorind să arăt niciun semn de slăbiciune în faţa lui 
Walker sau Sanderson, chiar dacă mă simt golit de vlagă. 

— Da, sunt bine. 

O surprind pe Walker uitându-se la mine cu aceeaşi privire de venerație după ce i-am vindecat 
gâtul şoferului său. 

Sanderson, care încă stă în fața mea, pare aproape să izbucnească în plâns. Păienjenișul de vene 
negre care se întindeau sub pielea lui au dispărut; fața lui nu mai este căzută, mușchii nu mai sunt 
atrofiaţi. Încă este bătrân, are faţa brăzdată de riduri, dar arată ca un bătrân real, nu ca unul din care 
viaţa se scurge încet. Acum pare uman. 

— Îţi mulțumesc, îmi spune Sanderson, cuvintele lui abia dacă sunt o şoaptă. 

Nouă se uită la mine, verificând cum rezist, apoi se întoarce spre Sanderson şi îl ia la rost. 

— Totul va fi fost în zadar, tataie, dacă îi laşi să aducă pasta aia cenușie pe Pământ. 

— Mi-e rușine pentru ce am făcut, pentru ce am devenit..., spune Sanderson confuz, cu privirea 
plecată. Dar nu înțeleg ce vă aşteptaţi să fac. Dacă îi las? Cum aş putea să-i opresc? 

— Nu ne așteptăm să-i opreşti, îi spun, doar încetinește-i. Trebuie să aduni oamenii împotriva lor. 
Când vei ţine discursul mâine la ONU, trebuie să spui tare şi clar că flota mogadoriană nu are 
permisiunea să aterizeze pe Pământ. 

Sanderson se uită la mine confuz, apoi îşi întoarce privirea spre Walker. 

— Asta ţi-a spus cârtița ta? Asta crezi că se va întâmpla mâine? 

— Ştiu ce se întâmplă, îi răspunde Walker, la fel de caustică, chiar dacă Sanderson pare să fi trecut 
acum de partea noastră. Tu și ceilalți lideri vânduți veți urca pe scenă ca să convingeţi lumea că putem 
coexista în pace cu mogadorienii. 

— Ceea ce, codat, înseamnă că ne predăm, adaugă Nouă. 

— Da, acesta este planul pentru mâine, spune Sanderson cu un zâmbet întunecat, fără speranţă. 
Dar aţi înţeles greşit. Credeţi că voi ţine un discurs, apoi Liderul Iubit va ateriza cu navele sale? Credeţi 
că îi pasă de politica oamenilor? Nu aşteaptă nicio permisiune. ONU se reuneşte pentru a salva vieți, 
pentru a calma populaţia speriată, pentru că o rezistență militară împotriva... Sanderson arată spre uşă, 
spre televizorul care încă zumzăie în cealaltă cameră. 

Încet, fiecare dintre noi se întoarce, părăsind dormitorul lui Sanderson și trecând în camera de zi a 
apartamentului de lux, atrași de noile știri transmise prin cablu. Tipa de la TV se încurcă în cuvinte în 


timp ce încearcă să explice apariția OZN-urilor deasupra a zeci de orașe mari. Transmisiunea se tot 
întrerupe, exploziile de energie statică devin tot mai frecvente, ca și când ceva bruiază semnalul. 

—...rapoarte care vin de peste tot din lume, din oraşe precum Londra, Paris şi Shanghai, spune 
prezentatoarea, citind de pe prompter. Celor care abia au deschis televizoarele le spun că ceva, 
literalmente, se întâmplă în această lume, deoarece nave de origine extraterestră au apărut deasupra 
orașelor Los Angeles, Washington... 

— A început, spune Sam uimit, uitându-se la mine de parcă mi-ar fi cerut îndrumare. Navele de 
război aterizează. S-au pus în mişcare. 

Nu ştiu ce să-i spun. Pe ecran apar secvenţe video cu o masivă navă mogadoriană de război care 
iese din norii de pe cerul oraşului Los Angeles. Este ceea ce m-am temut că se va întâmpla. Flota 
mogadoriană coboară încet spre un Pământ teribil de nepregătit. Aceeași soartă ca a Lorienului. 

— Am încercat să vă spun, zice Sanderson. E deja prea târziu. Deja au câștigat. Tot ce a mai rămas 
este să ne predăm. 


Capitolul 22 (Ella) 


— Am terminat, nu mai fac nimic. Nu mai fac nimic din ce îmi spun ei să fac. 

Îmi deschid ochii brusc. Am dormit profund, un somn care nu credeam că ar fi posibil în uriașul 
meu pat mogadorian cu cearceafurile sale ciudate, alunecoase. Mă simt din ce în ce mai inconfortabil la 
bordul navei Anubis. Am avut impresia că aud o voce în somn, dar poate că a fost doar imaginaţia mea, 
sau reminiscența unui vis. Nu risc nimic, stau foarte liniștită şi îmi ţin chiar și respiraţia, prefăcându-mă 
că încă dorm. Dacă e cineva în cameră, nu vreau să ştie că sunt trează. 

După câteva secunde de liniște, timp în care nu se aude decât respiraţia mea şi zumzetul 
motoarelor navei de război, vocea se aude din nou. 

— Unii ne-au aruncat pe această planetă ciudată şi, practic, ne-au obligat să luptăm pentru viețile 
noastre. Alții vorbesc despre pace prin progres, dar astea sunt vorbe fanteziste pentru uciderea oricui stă 
în calea lor. 

Este Cinci. E undeva prin camera mea. Nu-l pot localiza în întuneric. ÎI pot doar auzi. Nici nu sunt 
sigură dacă vorbeşte cu mine. 

— Toţi vor doar să ne folosească, spune Cinci printre dinţi. Dar eu nu îi voi lăsa. Nu am de gând să 
lupt în războiul lor idiot. 

Apoi el se schimbă și, în cele din urmă, apare conturul formei lui Cinci. Stă pe marginea patului, 
pielea lui are textură de culoare închisă, ca o pată pe cearceaful meu. Probabil că îşi foloseşte Externa 
pentru că, la atingere, se confundă cu lenjeria patului. Asta înseamnă că Moştenirile i-au revenit. Şi mai 
înseamnă, de asemenea, că mă înspăimântă serios, ca un monstru care a ieșit de sub patul meu. 

— Ştiu că eşti trează, îmi spune Cinci fără a întoarce capul. Nava coboară, nu mai suntem pe orbită. 
Dacă vrei să fugi, acum este momentul. 

Mă ridic în pat, dar păstrez cearceaful pe mine. Pentru o secundă, mă gândesc să-i anulez din nou 
puterile lui Cinci, prin încărcarea cearceafurilor cu Moștenirea mea Dreynen. Dar la ce m-ar ajuta asta? 
Decid să nu-l atac. Deocamdată. 

— Am crezut că eşti de partea lor, îi spun. De ce m-ai ajuta? 

— Nu sunt de partea nimănui. Am terminat cu toată chestia asta. 

— Ce vrei să spui cu am terminat? 

— O vreme, după ce a murit cepanul meu, am fost singur. Nu a fost aşa de rău. Aş vrea să mă 
întorc la viaţa dinainte, spune Cinci. Ştii câte insule mici există în oceane? Îmi aleg o insuliță și rămân 
acolo până se termină. Mă doare în cot de cine câștigă, atâta vreme cât toată lumea stă departe de mine. 

— Asta e lașitate. Nu merg pe o insulă pustie cu tine. 

Cinci pufnește pe bas. 

— Nici nu te-am invitat, Ella. Voi pleca de pe nava asta și am crezut că te-ar putea interesa. Asta 
dacă vom reuşi să plecăm de aici. 

lau în considerare posibilitatea ca acesta să fie un fel de test orchestrat de Setrâkus Ra. Dar, 
amintindu-mi de modul în care a acţionat Cinci mai devreme, decid să merg pe varianta că e real. Mă 
ridic din pat și îmi pun în picioare papucii mogadorieni. 

— Bine, care e planul tău? 

Cinci se ridică şi pielea îi revine la normal. Pe măsură ce luminile automate se aprind în cameră, în 
cele din urmă reuşesc să-i văd faţa. Şi-a scos bandajul de la ochi și nu mai are sânge, dar încă nu s-a 
vindecat. Ochiul lui nu clipeşte, ceea ce înseamnă că mai are unele probleme. Asta mă face să mă 
gândesc de două ori dacă să-mi unesc forțele cu el. 

— Voi deschide una dintre ecluzele şi plecăm, zice Cinci, ilustrând planul său genial. 

— Convenabil pentru tine. Tu poţi să zbori. Eu ce ar trebui să fac? 


Cinci se întinde spre buzunarul de la spate şi îmi aruncă un obiect rotund. Prind piatra şi o 
cântăresc în mână. O recunosc ca fiind unul dintre obiectele din Cufărul lui John. 

— Piatra Xitharis, îmi explică Cinci. Eu, ăăă, am împrumutat-o de la prietenii noștri. 

— Adică ai furat-o. 

El ridică din umeri. 

— Am încărcat-o cu Moştenirea mea de zbor. Folosește-o pentru a zbura și salvează planeta. 

Ascund piatra în rochie, apoi mă uit la Cinci. 

— Asta-i tot? Crezi că putem pleca așa, pur și simplu, de pe nava asta? 

Cinci ridică o sprânceană la mine. Am observat că nu poartă nici pantofi, nici şosete, probabil ca să 
fie în contact cu structura metalică a navei Anubis. De asemenea, atașat la braţul lui este un fel de 
dispozitiv care arată ca o armă. 

— Nu mă vor putea opri, spune Cinci cu o încredere întunecată în voce. 

Treaba asta nu mă inspiră prea mult, dar este cea mai bună speranţă pe care o am. 

— Bine, arată-mi drumul. 

Uşa de la cameră glisează. Cinci scoate capul afară uşor, verificând dacă drumul e liber. Când pare 
mulțumit, se strecoară pe hol și îmi face semn să-l urmez. Străbatem labirintul de holuri ale navei Anubis 
ca într-o plimbare vioaie. 

— Poartă-te normal, îmi spune Cinci, păstrându-și vocea joasă. Are cercetași care stau cu ochii pe 
noi, întotdeauna. Dar, de asemenea, se şi tem de noi. Mai ales de tine care, în mod special, ar trebui să fii 
tratată ca o regină. Nu ne vor întreba nimic dacă nu ne purtăm suspect. Şi chiar dacă vor bănui că ceva 
nu este în regulă, până când unul dintre ei va avea curajul să-i spună Liderului lubit, noi vom fi plecat... 

Cinci vorbeşte mult. Asta îmi demonstrează că e nervos. Fără să mă gândesc prea mult — pentru 
că dacă aş face-o, mi-ar crea repulsie — îl iau pe Cinci de mână. 

— Suntem doar un cuplu, proaspăt logodiţi, care vrem să ne cunoaștem mai bine, îi spun. Ne 
bucurăm de o plimbare plăcută prin sălile confortabile ale unei nave masive de război. 

Mâna lui Cinci este transpirată și rece. A tresărit şi a încercat să se îndepărteze de mine, instinctul 
său inițial a fost să nu fie atins, dar după o clipă se calmează și lasă mâna moale. 

— Logodiţi? mormăie el. Vrea să ne căsătorim? 

— Așa a spus Setrâkus Ra. 

— El spune multe lucruri. Cinci se îmbujorează, se face roşu până în creştetul capului. Nu sunt 
sigură dacă e jenat, furios, sau amândouă. Nu sunt de acord cu asta, continuă el. Tu ești doar un copil. 

— Ăăă, evident, nici eu nu am fost de acord. Tu eşti o brută, un ucigaş, un ciudat... 

— Taci, suspină Cinci și, pentru o secundă, îmi lasă impresia că l-am jignit. Dar apoi îmi dau seama 
că am ajuns la o intrare largă spre puntea de observare. 

Încetinesc pasul, de parcă ne-am furişa. Întunericul spaţiului cu care am început să mă obișnuiesc a 
fost înlocuit cu atmosfera familiară: albastrul luminos al Pământului. Anubis este încă în coborâre, dar 
deja conturul civilizaţiei este vizibil, se văd drumurile care străbat câmpiile verzi, casele mici din 
suburbii aranjate perfect. Zeci de mogadorieni s-au adunat să vadă apropierea de Pământ, entuziasmul 
lor pluteşte în aer în timp ce îşi şoptesc unul altuia, probabil vorbind despre care fâșie de teren să fie 
jefuită mai întâi. 

Cinci mă conduce după următorul colţ şi ne lovim direct de doi războinici mogi care aleargă spre 
puntea de observare. Cel mai apropiat se uită la noi şi zâmbeşte disprețuitor în colțul gurii. 

— Ce faceţi aici? ne întreabă mogul. 

Ca răspuns, îmi ridic privirea spre el, încercând să par cât mai aristocrată. Îi arunc mogului curios 
o privire rece. Insinuarea mogului dispare repede după ce își aminteşte că eu nu sunt doar un loric 
oarecare, ci sunt sânge din sângele Liderului său Iubit și își pleacă privirea în podea. Începe să mormăie 
ceva care vrea să fie o scuză când o lamă metalică îl taie. 


O lamă se extinde din dispozitivul din piele de pe antebraţul lui Cinci. Ca din ceață, Cinci înfige 
lama drept în fruntea primului mog, transformându-l instantaneu în cenușă. Celălalt mog face ochii 
mari, panicat şi încearcă să fugă. Un zâmbet de plăcere apare pe faţa lui Cinci. Înainte ca mogul să poată 
face câțiva paşi pe hol, braţul fără armă al lui Cinci capătă consistență de cauciuc şi se întinde după el. 
Cinci își încolăcește brațul în jurul gâtului mogului şi îl trage înapoi astfel încât să-l termine cu lama. 

Totul se termină în aproximativ zece secunde. 

— Parcă trebuia să ne purtăm normal, îi spun lui Cinci în șoaptă, conştientă că nu suntem chiar 
atât de departe de puntea de observare aglomerată. 

Cinci se uită la mine, aproape nevenindu-i să creadă ce i-am spus. Cu atenţie, el fixează lama 
înapoi în dispozitiv. 

— M-a luat valul, bine? Cinci îşi duce neliniștit mâna deasupra capului. Nu mai contează acum. 
Aproape am ajuns. 

Mă uit la acest monstru nenorocit care stă în fața mea. Respiră adânc de câteva ori, umerii îi 
tremură, pumnii lui sunt strânși de înfrigurare. În urmă cu câteva minute părea aproape fragil, incoerent 
în întunericul camerei mele. A cedat, e distrus — ca să-mi domolesc mila pe care încep s-o simt pentru 
el, trebuie să-mi aduc aminte că el l-a ucis pe Opt. Milă, da, dar şi frică. A atacat fără a fi fost provocat şi 
aproape că părea fericit când i-a ucis pe acei mogi. 

Distrusul, violentul, laşul ăsta trădător este singura mea speranţă reală de a fugi de pe Anubis. 

Oftez și îi fac semn din cap. 

— Să mergem. 

Cinci aprobă, aruncă tot ce are în mâini și pornim spre destinaţia noastră. În timp ce alergăm, 
observ că Cinci îşi tot strânge și desface încleștarea mâinilor. Ambele mâini sunt goale. 

— Cum ai făcut chestia cu brațul? îl întreb, gândindu-mă la acele mingi de cauciuc şi oţel pe care 
le-a folosit pentru a-şi schimbe pielea în Sala de Lectură. Credeam că ai nevoie să atingi ceva ca să... 

Cinci întoarce capul astfel încât ochiul său bun să fie spre mine. Își atinge bandajul proaspăt de pe 
faţă. 

— Pierderea ochiului mi-a dat noi, ăăă... posibilități de depozitare, spune el. 

— Ugh, îi răspund scârbită, când realizez că și-a băgat mingea de cauciuc în golul ochiului. Dar 
cum ți l-ai pierdut? 

— Marina, răspunde el simplu, fără nicio răutate în voce. Am meritat-o. 

— Sunt sigură. 

Ne uităm atent după următorul colţ, holul se mărește, iar plafonul se înalță pe măsură ce intrăm în 
imensul port de andocare. Pot să văd clar cerul albastru prin hublouri, lumina soarelui se revarsă peste 
zeci de nave-cercetaş mogadoriene andocate. În afară de nave, nu mai este nimeni. Probabil că mecanicii 
şi echipajul sunt pe puntea de observare, admirând lumea pe care intenționează s-o cucerească. Suntem 
atât de aproape. 

— Stai, îi spun eu. Dacă deschidem sasul, nu vom fi aspiraţi imediat? 

— Suntem în atmosferă acum, nu în spaţiu, spune Cinci grăbindu-se. Se apleacă peste o consolă 
din apropiere, studiind interfața. Va fi vânt. Sper cu nu o să te apuce crizele de frică, nu? 

— Nu, îi spun, privind în jur prin portul de andocare. Crezi că am putea arunca în aer o parte din 
chestiile astea? Poate reuşim să distrugem Anubis înainte să apuce să facă ceva? 

Cinci se întoarce spre mine cu o privire ușor impresionată. 

— Ai vreo Moştenire explozivă? 

— Nu. 

— Nici eu. Ştii cum să faci o bombă? 

— Ăăă, nu. 


— Atunci va trebui să vedem cum scăpăm de aici. Cinci apasă un buton de pe consolă şi o ușă 
metalică glisează în spatele nostru. Este sasul — suficient de robust pentru a menţine nava în condiţii de 
siguranţă față de vidul din spaţiu. Practic, ne sigilează de restul navei. 

— Asta o să-i încetinească, zice Cinci, referindu-se la urmăritorii care nu au apărut încă. 

— Bine gândit, recunosc eu în timp ce mă uit prin mica fereastră a sasului, aşteptându-mă în orice 
moment să văd mogii pornind pe urmele noastre. 

Cinci mai apasă câteva taste şi, cu un scâncet hidraulic și o rafală de aer rece, ușile portului de 
andocare se deschid la capătul cel mai îndepărtat. Vântul vine spre mine și respir adânc, uşurată. Scot 
piatra Xitharis din rochie și o strâng în mână. Încet, avansez spre uşa deschisă a portului, întrebându-mă 
cum va fi când mă voi arunca spre cerul albastru. O viață mai bună decât cea de pe Anubis, asta e sigur. 

— Deci, trebuie doar să ţin piatra în mână şi să zbor? îl întreb, uitându-mă peste umăr la Cinci. 

— Se presupune că așa funcționează. Imaginează-ți că eşti uşoară ca o pană, plutind purtată de 
vânt. Oricum, aşa am învăţat eu să-mi folosesc Moștenirea. 

Mai arunc o privire în jos, cerul fără nori așteptându-mă. 

— Şi dacă nu funcţionează? 

Cinci vine spre mine oftând. 

— Haide. Sărim împreună. 

— Nu plecaţi nicăieri. 

Setrăkus Ra iese dintre două nave. Nu ştiu dacă a fost acolo tot timpul, așteptându-ne, sau dacă s-a 
teleportat în vreun fel în încăpere. Oricum ar fi, nu contează. Suntem prinşi. Încă în forma sa umană, 
Setrâkus Ra stă între noi și poarta deschisă, vântul suflă ușor prin părul lui șaten perfect, fluturându-i 
reverele costumului. Își ţine bastonul de aur — Ochiul lui Thaloc — într-o singură mână. 

Cinci pune mâna pe umărul meu şi încearcă să mă împingă în spatele lui. Îi evit contactul 
scuturând din umăr. ÎI înfruntăm pe Setrâkus Ra umăr la umăr. 

— Dă-te din calea noastră, bătrâne, mârâie Cinci. Încearcă să pară dur, dar abia poate să stea în faţa 
lui Setrâkus Ra. 

— Nu mă dau, răspunde Setrăkus Ra cu vocea lui plină de batjocură şi de dezamăgire. Mă 
aşteptam la un astfel de comportament din partea ta, Ella. Ni te-ai alăturat recent și ai nevoie de timp 
pentru a-ţi reveni după ce Garzii ți-au spălat creierul. Dar tu, Cinci, băiatul meu, după tot ce am făcut 
pentru tine... 

— Taci, spune Cinci liniștit, aproape rugător. Vorbeşti, vorbeşti, vorbeşti, dar nu spui nimic 
adevărat! 

— Ceea ce spun eu este singurul adevăr, îl contrazice Setrâkus Ra cu asprime. Vei fi pedepsit 
pentru insolenţa ta. 

Cinci încă nu îl poate privi direct pe Setrăkus Ra, dar umerii lui încep să tresalte în sus şi în jos 
rapid, la fel ca pe hol cu războinicii mogi. Din pieptul lui începe să se audă un huruit constant. Seamănă 
cu sunetul unei oale sub presiune când începe să fiarbă. Fac un pas subtil într-o parte, îngrijorată de 
faptul că Cinci ar putea exploda. 

— Destul cu prostiile, copii, spune Setrăkus Ra, dar ultima parte a mustrării lui este parțial înecată 
de țipătul turbat care țâșnește liber din plămânii lui Cinci. 

Şi apoi atacă. 

La început, picioarele goale ale lui Cinci scot sunete ca de palme lovite pe puntea metalică. Dar, în 
timp ce se apropie de Setrâkus Ra, picioarele lui scot un zgomot de zăngănit metalic, Externa 
schimbându-i pielea pentru a se potrivi cu podea. Setrăkus Ra doar ridică o sprânceană la Cinci, 
nepărând impresionat sau intimidat câtuși de puțin. 


Nici eu nu stau degeaba. În timp ce Cinci atacă, mă strecor spre una dintre cutiile cu scule din 
apropiere. Dacă aș putea pune mâna pe o cheie sau orice alt obiect pe care să-l încarc cu Dreynen, poate 
aş putea re-crea lecţia de ieri. Numai că de data aceasta, ținta mea va fi Setrákus Ra. 

Acest plan, împreună cu indiferent ce voia să facă Cinci, se duce naibii atunci când Setrăkus Ra îşi 
mișcă braţul dintr-o parte în alta. Un val de explozii de forță telekinetică se abate peste noi, doborându- 
mă complet de pe picioare şi îndepărtând cutia cu scule spre perete. Telekinezia lui este atât de 
puternică încât unele dintre nave se mişcă în lateral, lovindu-se între ele și scârțâind. 

Am căzut pe burtă, dar imediat mă rostogolesc pentru a mă reorienta. Și Cinci a fost lovit grav în 
aer, dar reuşeşte să scape cu Moștenirea lui de zbor. Pluteşte la doar câţiva metri de Setrăkus Ra. Pielea 
lui Cinci nu mai este gri-metalic ca a podelei. S-a schimbat în crom strălucitor, ca bila de rulment pe care 
ştiu că o poartă la el. Probabil că şi această bilă a fost băgată în golul ochiului. 

— Opreşte-te odată, îl avertizează Setrákus Ra, dar Cinci a trecut de punctul când îi dădea 
ascultare. 

Cinci se repede în direcţia lui Setrăkus Ra, cu pumnii mari ca niște ciocane, cu intenţia de a-i zdrobi 
fața. Setrâkus Ra deviază loviturile cu ușurință cu bastonul, cu toate că furia pur animalică a lui Cinci 
este suficientă să-l împingă pe Setrâkus Ra înapoi, spre ușile deschise ale portului de andocare. 

Încăierarea lor îmi deschide o oportunitate. Îi las pe cei doi nebuni să se lupte. Tot ce trebuie să fac 
este să găsesc momentul potrivit să mă arunc cu capul spre cerul albastru și să sper că piatra Xitharis 
face ceea ce a spus Cinci. 

Tocmai când încep să-mi fac mutarea, observ o strălucire în ochii lui Setrăkus Ra. Simt cum un 
câmp invizibil de energie trece peste mine, de parcă presiunea din încăpere s-a schimbat. În momentul 
când e gata să lovească cu pumnul, pielea lui Cinci se transformă înapoi la normal. Pumnii lui se opresc 
deasupra lui Setrăkus Ra. În acelaşi moment, Cinci cade din aer cu un strigăt. 

Se întâmplă la fel ca la Baza Dulce. Setrákus Ra a creat un fel de câmp care anulează Moştenirile. E 
o Aeternus ca a mea, iar acum știu că eu şi Setrăkus Ra împărțim aceeaşi Moştenire, Dreynen. Tehnica lui 
este diferită de ceea ce am învăţat. E ca şi cum ar încărca moleculele din aerul din jurul lui, creând o rază 
în care Moştenirile sunt inutile. 

Doar că asta nu funcționează și pe mine. Încă simt Dreynen ascunsă în mine și știu că mi-aş putea 
folosi Aeternus dacă aș vrea. Într-un fel, eu sunt imună la versiunea de Dreynen a lui Setrâkus Ra. Asta 
pentru că suntem rude? Sau am vreo Moștenire care îmi dă imunitate în fața lui Setrâkus Ra? A spus 
toate prostiile alea despre Moştenirile care vin la întâmplare de la Lorien, nefiind altceva decât haos. Dar 
dacă se înşală și Moştenirile mele au fost alese special ca să-l distrugă? Dar cel mai important — oare 
Setrăkus Ra ştie că puterea lui nu mă afectează? 

În acel moment, Setrâkus Ra nu-mi dă deloc atenţie. E complet concentrat pe Cinci. Ştiu că ar trebui 
să profit, dar nu mă pot mișca din loc. Chiar și după tot ce a făcut, îl pot lăsa pe Cinci în urmă? 

Cinci este în genunchi în fața lui Setrâkus Ra, ţinându-și mâna rănită în dreptul stomacului. Forma 
umană a lui Setrăkus Ra a crescut cu aproape un metru, devenind impunătoare — el e mai înalt și mai 
voluminos acum, umflat într-un mod grotesc. Se apleacă şi îl apucă pe Cinci de cap cu o singură mână 
nenatural de mare. 

— Tot ce trebuia să faci era să urmezi ordinele, strigă Setrâkus Ra la Cinci. Îi dă capul pe spate lui 
Cinci astfel încât să-l privească în față. Am fi putut intra în Sanctuar împreună, dacă ai mi-ai fi adus acel 
pandantiv nenorocit. lar acum, asta — îndrăznești să ridici mâna împotriva Liderului tău Iubit. Mă 
dezguști, băiete. 

Nu ştiu la ce se referă Setrăkus Ra când vorbeşte despre Sanctuar, dar mi-o notez în minte. Fac, de 
asemenea, un pas spre el și Cinci, încă sfâșiată între fugă şi oferirea ajutorului, neștiind ce aş putea face 
într-o luptă împotriva conducătorului mogadorian. 


Capul lui Cinci este înclinat într-un unghi ciudat, nu poate decât să bâiguie răspunsuri la 
întrebările lui Setrâkus Ra. 

— Ar fi trebuit să ştiu că nici un Garde nu merită cu adevărat să fie salvat, continuă Setrâkus Ra. 
Tu ești cel mai mare eșec al meu, Cinci. Dar vei fi şi ultimul. 

Cinci urlă de durere când mâna lui Setrâkus Ra își întăreşte strânsoarea pe capul său. Stomacul mi 
se revoltă când îmi dau seama că, practic, îi va zdrobi capul lui Cinci. Nu pot lăsa să se întâmple asta. 

Cu toată forța telekinetică pe care o pot stoarce din mine, îl împing pe Setrâkus Ra spre ușile 
deschise ale portului de andocare. 

Ochii lui se lărgesc de surpriză când începe să se dea înapoi, iar aerul trece cu putere prin costumul 
lui elegant care acum este rupt pe la cusături de la creşterea s-a inumană. Setrăkus Ra îşi pierde aderenţa 
pe capul lui Cinci, unghiile provocându-i zgârieturi adânci în scalp. Reușeşte să se oprească înainte să-l 
împing de pe Anubis şi îi simt Telekinezia cum încearcă să se întoarcă împotriva mea. 

— Ella, cum... începe el să întrebe cu un amestec de surpriză și frustrare. 

Dar apoi Cinci îl atacă cu lama lui extinsă din antebraţ. 

— Mori! urlă Cinci. Setrăkus Ra încearcă să se ferească, dar nu poate evita în întregime lovitura lui 
Cinci. Lama i se înfige în umăr. 

Am tipat când un junghi de durere a trecut prin mine. În umărul meu se deschide o rană, sângele 
cald se scurge în fața mea. Mă lovesc de una dintre navele din apropiere, strângând rana cu mâna, 
încercând să opresc sângerarea cu degetele. 

Cinci se îndepărtează de Setrâkus Ra cu ochii largi. Mogadorianul pare nevătămat. Setrâkus Ra 
zâmbeşte când îl vede pe Cinci că se întoarce spre mine cu gura căscată. Mă uit în dreapta, unde 
Setrâkus Ra ar fi trebuit să fie înjunghiat. 

— Uite ce i-ai făcut, îl dojeneşte Setrákus Ra. 

Vraja mogadoriană, îmi dau eu seama și încep să mă simt ameţită. Orice rană provocată lui 
Setrâkus Ra mi se transmite mie, de fapt. 

Cinci priveşte oripilat ceea ce a făcut. Înainte de a putea reacționa, Setrăkus Ra îl prinde de gât şi îl 
trânteşte violent cu partea din spate a capului de coca navei cea mai apropiată. El face acest lucru din 
nou și din nou, până când corpul lui Cinci devine moale. Apoi, fără milă, Setrâkus Ra aruncă trupul 
devenit ca o cârpă prin ușile deschise ale navei Anubis. Încerc să ajung la Cinci cu Telekinezia, dar sunt 
prea slăbită. Corpul lui dispare din vedere, căzând spre Pământ. 

Mă prăbuşesc la podea, sângele curgându-mi printre degete. Toată puterea s-a scurs din mine. Nu 
voi putea evadarea de pe Anubis astăzi. Bunicul meu a câştigat. 

Setrăkus Ra stă deasupra mea, forma sa umană a revenit la normal, deși costumul lui este distrus. 
Dă din cap, zâmbind ca un profesor dezamăgit. 

— Hai, Ella, vino, spune el. Trebuie să trecem peste acest episod. 

Ridic mâna plină de sânge ca s-o vadă. 

— De ce? De ce mi-ai făcut asta? 

— A fost singura cale pentru tine de a învăţa că Progresul Mogadorian este mai important decât 
chiar propria viață, răspunde el. Setrăkus Ra mă ridică în braţe. Înainte să-mi pierd cunoştinţa, îmi 
șopteşte cu blândeţe: Tu nu îl vei mai dezamăgi din nou pe Liderul Iubit, nu-i așa? 


Capitolul 23 (Şase) 


Planul de zbor al lui Adam este să navigăm de-a lungul coastei Atlanticului până în apropiere de 
Florida, apoi să ne întoarcem spre vest și în cele din urmă să ajungem în extremitatea de sud-est a 
Mexicului. Zburând cu Skimmer-ul la viteză maximă și la altitudine suficient de joasă pentru a evita 
orice altă aeronavă, călătoria ar trebui să dureze aproximativ patru ore. 

Este o călătorie liniştită. Mă aplec pe spate în scaun și privesc refluxul cum se retrage de pe coasta 
de sub noi. Adam nu prea vorbeşte; îşi ține ochii drept înainte, din când în când ajustând cursul de zbor 
atunci când sistemele de navigare indică o altă aeronavă. Praf doarme pe podea, la picioarele lui. În ceea 
ce o priveşte pe Marina, ea rămâne încordată. Ca de obicei, nu a scăpat de frica de zbor nici acum, când 
la manșe este un mogadorian. 

— Ştii, te poţi odihni câteva ore, sugerează Adam în cele din urmă, cu tonul său prudent. 

Eu aproape că adormisem, deci cred că vorbea cu Marina. Stă cu spatele drept, o uşoară răceală 
venind dinspre ea. Probabil că Adam o vede cu coada ochiului. 

Marina pare să ia în considerare acest lucru pentru o clipă, apoi se apleacă în faţă, astfel încât capul 
ei ajunge aproape pe umărul lui Adam. El ridică o sprânceană, dar nu îşi ia mâinile pe manşe. 

— Ultima excursie pe care am făcut-o cu Şase în sud a fost cu mai puţin de o săptămână în urmă, 
spune Marina cu vocea măsurată. Am aflat prea târziu că avem un trădător printre noi. L-am înjunghiat 
în ochi. I-am arătat că sunt milostivă. 

— Ştiu ce s-a întâmplat în Florida, spune Adam. De ce-mi spui asta? 

— Pentru că vreau să ştii ce se va întâmpla dacă ne trădezi, îi răspunde Marina, lăsându-se înapoi 
pe spate. Şi nu-mi spune să mă odihnesc. 

Adam se uită peste umăr la mine parcă cerând ajutor, dar ridic din umeri și el se întoarce la loc. 
Marina încearcă să-şi menţină furia, iar eu nu am de gând să-i stau în cale. În plus, nu cred e rău să bagi 
puţină frică în tovarășul nostru mogadorian. 

Mă gândeam că a renunţat la conversaţie, dar după câteva minute, Adam vorbeşte din nou. 

— leri a fost pentru prima dată când am ridicat o sabie care este în familia mea de generaţii. Nu 
mi-a fost permis niciodată s-o ating, doar s-o admir de la distanţă. A aparţinut tatălui meu, generalul 
Andrakkus Sutekh. El s-a luptat cu Numărul Patru — John. Am ridicat sabia și am înfipt-o în spatele 
tatălui meu şi l-am ucis. 

Adam vorbeşte cu indiferență, de parcă ar fi citit despre asta la știri. Mă uit la el, apoi privesc peste 
umăr la Marina. Ea se uită în jos la podea, adâncită în gânduri. Când frigul care iese din ea începe să se 
domolească, Praf se ridică şi se duce spre ea. Lupul îşi odihnește capul în poala Marinei. 

— Foarte tare povestea, îi spun lui Adam când devine dureros de clar că cineva trebuie să rupă 
tăcerea. Nu am întâlnit pe nimeni care să care cu el o sabie. 

— Foarte tare, repetă Adam, încruntându-se. Voiam să scot în evidenţă faptul că nu trebuie să-mi 
puneţi la îndoială loialitatea. 

— Îmi pare rău că a trebuit să-i faci asta tatălui tău, spune Marina după un moment. N-am știut. 

— Mie nu îmi pare rău, răspunde Adam răstit. Dar mulțumesc pentru consolare. 

Pentru a rupe tensiunea, încep să mă joc cu nişte butoane de pe consola Skimmer-ului. 

— Chestia asta prinde vreun post de radio sau ceva? Ori spunem poveşti morbide tot drumul? 

Adam reajustează rapid cadranele imediat după mine. Cred că l-am surprins zâmbind un pic, 
probabil ușurat că amenințarea cu moartea a dispărut din restul călătoriei. 

— Nu are niciun radio, spune el. Dar pot să fredonez niște imnuri mogadoriene, dacă doreşti. 

— Oh, îmi vine să vomit, îi răspund, iar Marina chicoteşte pe scaunul din spate. 

Îmi dau seama că Adam este amuzant, pare mai relaxat acum, iar stoicismul lui defensiv a 
dispărut. Pentru un moment, pare că se simte confortabil aici, cu doi dintre duşmanii săi de moarte. 


— Ce e? îl întreb eu, iar el își întoarce privirea în grabă. Cred că mintea lui era în altă parte. 

— Nimic, spune el, aproape melancolic. Pentru o secundă, tocmai mi-am amintit de cineva pe care 
l-am cunoscut. 

Restul de zbor către sud este lipsit de evenimente. Reuşesc să ațipesc o dată sau de două ori, cu 
toate că nu pentru mult timp. Cu Praf cuibărit în poala ei, se pare că Marina reușește în cele din urmă să 
se relaxeze. Adam se abţine să mai fredoneze imnurile mogadoriene. 

Zburăm peste pădurea tropicală din Campeche, Mexic, la doar o oră distanță de Sanctuarul loric 
care se presupune că este ascuns printre ruinele unui oraş mayaş antic, atunci când o lumină roşie de 
avertizare începe să clipească pe parbrizul translucid al Skimmer-ului. Am observat doar atunci când 
Adam a sărit în sus. 

— La dracu’, spune el şi se pornește imediat să butoneze comutatoare de pe consola Skimmer-ului. 

— Ce este? 

— Cineva ne-a blocat. 

Camerele de luat vederi montate pe Skimmer trimit secvenţe pe ecranul nostru, imaginile de sub 
navă şi din spate devin vizibile. Nu văd nimic, doar cerul albastru senin şi bolta deasă a pădurii de sub 
noi. 

— De unde vin? întreabă Marina, privind în toate direcţiile prin fereastră. 

— Acolo, spune Adam, arătând cu degetul pe ecran. O navă-cercetaş mogadoriană, la fel ca a 
noastră, vine încet spre noi de jos. Corpul navei este vopsit în nuanţe de verde, un camuflaj care să se 
potrivească cu pădurea din care a ieșit. 

— Putem scăpa de ei? întreabă Marina. 

— Pot să încerc, răspunde Adam, trăgând de manșe în jos pentru a da Skimmer-ului nostru ceva 
mai mult combustibil. 

— Sau putem s-o doborâm, sugerez eu. 

Când începem să prindem viteză, lumina roșie intermitentă de pe consolă se multiplică în patru 
astfel de lumini roșii intermitente. Sunt mai multe. Două Skimmer-e identice se ridică din junglă chiar în 
fața noastră, o alta apare în partea laterală. Prima încă se află chiar în coada noastră. Prins la mijloc, 
Adam nu are de ales decât să se oprească. Celelalte Skimmer-e ne înconjoară. 

— Toate navele lor au arme, nu? întreabă Marina. 

— Da, răspunde Adam. Suntem în dezavantaj. 

— Nu chiar, spun eu și mă concentrez. Cerul, care mai devreme era senin, începe să se întunece, 
norii adunându-se la comanda mea.. 

— Stai, mă avertizează Adam. Nu vrem să ştie cine este la bord. 

— Eşti sigur că nu vor trage în noi? 

— Nouăzeci la sută, spune Adam. 

Renunţ la furtună, lăsând norii să se deplaseze pe cer natural. O secundă mai târziu, un bip strident 
se aude din consola noastră de bord. 

— Ne apelează, spune Adam. Vor să vorbească cu noi. 

Un alt plan încolțeşte în mintea mea, unu care nu implică o luptă în aer împotriva duşmanilor 
noştri. 

— Ai spus că ești fiul unui general, nu? îi zic lui Adam. Deci nu poți să te dai mare și tare la ei, ca 
să zic aşa? 

Adam se gândeşte la asta, apoi comunicatorul de bord bipăie din nou. 

— Ar trebui să-ți spun că nu sunt tocmai bine văzut printre semenii mei, spune el. S-ar putea să nu 
mă asculte. 

— Da, păi, ăsta e un risc, recunosc. În cel mai rău caz, te iau prizonier, nu? 

Adam face o grimasă. 


— Da. 

— Deci, îi lăsăm să ne ducă acolo unde vor. Nu-ţi face griji. O să te salvăm. 

— Trebuie să faci ceva, spune Marina, arătând spre parbriz. Nava din fața noastră, devenind 
nerăbdătoare sau suspectând ceva, şi-a îndreptat turela spre noi. 

— Bine, deveniți invizibile, spune Adam. 

Mă întind și o prind de mână pe Marina, dispărând amândouă invizibile. Simţind pericolul, Praf se 
micşorează și devine un șoricel gri și se ascunde sub scaunul lui Adam. 

Adam apasă un buton de pe consolă și un flux video prinde viață pe ecranul nostru. Un cercetaş 
mogadorian cu aspect urât, cu ochii gri și prea apropiaţi, cu dinţi scurți și ascuţiţi, se uită la Adam cu o 
mimică de supărare feroce. Latră ceva aspru în mogadoriană. 

— Protocolul ne obligă să vorbim limba engleză cât timp ne aflăm pe Pământ, cultivat cretin, îi 
răspunde Adam cu răceală. Se aşază bățos în scaunul său, devenind dintr-o dată atât de aristocrat încât 
îmi vine să-l plesnesc. I te adresezi lui Adamus Sutekh, fiul neaoş al generalului Andrakkus Sutekh. Am 
de îndeplinit treburi urgente pentru tatăl meu. Condu-mă la sit-ul loric imediat. 

Trebuie să-l admir pe Adam, este un mincinos excelent. Expresia cercetaşului trece de la supărare 
la confuzie și, în cele din urmă, ajunge să se teamă pur și simplu. 

— Da, domnule, imediat, răspunde cercetașul, iar Adam, drept răspuns, întrerupe imediat 
conversaţia. Unul câte unul, Skimmer-ele rup încercuirea în care ne-au prins şi revenim pe curs. 

— A funcţionat, spune Marina, părând un pic uimită şi îmi dă drumul la mână. 

— Deocamdată, răspunde Adam, încruntându-se nesigur. A fost de rang inferior. Indiferent cine o 
fi la comandă, va fi o altă poveste. 

— Nu poţi să-i spui doar că tatăl tău te-a trimis aici pentru a verifica progresul? îl întreb. 

— Presupunând că ei nu ştiu că mi-am trădat poporul şi că tatăl meu, în esență, m-a condamnat la 
moarte? Da, ar putea să funcționeze. 

— Trebuie doar să le distragi atenţia puţin. Suficient cât eu și Marina să găsim o cale de intrare în 
Sanctuar. 

— Acolo este, spune Marina, privind prin fereastră în timp ce Skimmer-ele încep să coboare spre 
Calakmul. 

Sub noi se văd o mulţime de clădiri antice mici, toate construite din calcar care s-a erodat în timp 
de secole, jungla înghițindu-le ca pe o revendicare. Privirea îmi este atrasă de un imens templu în formă 
de piramidă, care are turnuri peste tot; construit pe un mic deal, templul este compact, acoperit de scări 
abrupte, dăltuite direct în piatră. Nu prea îmi dau seama bine de la această distanță, dar se pare că există 
un fel de intrare în vârful piramidei. 

— Pe cât punem pariu că trebuie să urcăm în vârful acelei chestii? zic eu. 

— Este Sanctuarul, răspunde Marina. Sunt sigură. 

— La fel de siguri sunt și semenii mei, evident, zice Adam. 

Mogadorienii au defrișat jungla în jurul Sanctuarului într-un inel perfect, toți copacii au fost 
doborâţi, iar o întreagă flotă de nave-cercetaş mogadoriene stă pe solul curățat. Pe lângă zecile de 
Skimmer-e, mai sunt o serie de corturi unde probabil că sunt campaţi mogii. Mai există, de asemenea, 
ceva ce pare a fi un ansamblu de lansatoare de rachete grele și turele-blaster, toate aceste arme orientate 
spre templu și totuși structura arată complet neatinsă. În mod ciudat, de la baza templului în sus, 
urcând pe părțile laterale, încă sunt copaci şi liane crescute prea mult, neatinse de ani de zile. Este un 
contrast puternic cu netezimea și defrișarea severă a perimetrului mogadorian, dacă stai să te gândești 
că tot ce era natural a fost îndepărtat. 

— Parcă ceva i-a împiedicat să se apropie, spune Marina, observând același lucru ca și mine. 

— Malcolm a spus că numai Garzii pot intra, îi răspund. 


Navele mogadoriene care ne-au escortat aterizează pe aerodromul improvizat, iar Adam aterizează 
câțiva metri mai departe. Sanctuarul se vede în depărtare. Singurul lucru care stă între noi şi templul 
loric este o fâşie de teren larg deschisă și o mică armată de mogadorieni, mulți dintre ei au început să se 
adune pe aerodrom, toți înarmaţi cu blastere. 

— Comitetul de primire, spun, uitându-mă la Adam. El se uită la semenii lui pe monitor, înghite în 
sec și se ridică din scaunul pilotului. 

— Bine, mă duc eu primul. Poate îi îndepărtez cumva. Voi intraţi în Sanctuar. 

— Nu-mi place asta, spune Marina. Sunt prea mulți. 

— Va fi bine, spune Adam. Intraţi acolo şi faceţi ceea ce trebuie să faceți. 

Şi cu asta, Adam deschide carlinga şi sare pe corpul Skimmer-ului. Sunt cam treizeci de 
mogadorieni jos, aşteptându-l, dar mai sunt alte zeci care se plimbă printre corturi. Eu și Marina 
rămânem pe poziţie în Skimmer, mâna mea aproape de a ei, în caz că trebuie să devenim invizibile. 

— Cine e şeful aici? strigă Adam în picioare, drept şi țeapăn, afișând din nou aerele sale de neaoș. 

O războinică înaltă, îmbrăcată într-un trenci negru fără mâneci, pășeşte înainte. Are două 
împletituri groase, care pornesc de pe părţile laterale ale capului, înfășurându-l, încercuind tatuajele 
tradiționale mogadoriene de pe scalp. Are mâinile înfășate în bandaje albe, pline de praf, de parcă au 
fost recent rănite sau arse. 

— Sunt Phiri Dun-Ra, fiica neaoşe a onorabilului Magoth Dun-Ra, îi strigă războinica lui Adam. 
Postura ei este aproape la fel de impunătoare şi rigidă ca a lui. De ce ai venit aici, Sutekh? 

Adam coboară de pe nava noastră, mișcând din cap ca să-și dea părul din ochi. 

— Ordine primite de la însuși Liderul Iubit. Am venit să inspectez acest sit pentru a-l pregăti 
pentru sosirea sa. 

Un tremur trece prin mulțime când Adam îl menţionează pe Setrăkus Ra. Mulţi dintre mogi fac 
schimb de priviri nervoase. Cu toate acestea, Phiri Dun-Ra pare liniștită. Păşeşte înainte, lăsând blasterul 
să se legene alene pe lângă șold. Ceva mi se strânge în stomac la vederea ei. Modul în care se mișcă 
precum un prădător, sclipirea din ochii ei de parcă problemele s-ar putea declanșa în orice moment... E 
mult mai inteligentă decât ceilalți războinici mogi pe care i-am întâlnit. 

— Ah, Liderul Iubit. Desigur, spune Phiri, apoi arată către templul din depărtare. Ce v-ar plăcea să 
vedeţi mai întâi, domnule? 

Adam face un pas spre tabăra mogilor şi deschide gura să vorbească. Direct, fără niciun 
avertisment, Phiri ridică blasterul şi îl loveşte pe Adam peste gură cu mânerul. Când cade la pământ, 
ceilalți mogadorieni îşi îndreaptă blasterele spre el la unison. 

— Ce zici de interiorul unei celule, trădătorule? mârâie Phiri, stând deasupra lui Adam cu blasterul 
îndreptat spre faţa lui. 


Capitolul 24 (Şase) 


Întind mâna și o apuc imediat pe Marina. Invizibile, coborâm cu grijă din navă, sincronizându-ne 
mișcările. În spatele nostru, brusc, se aude o bătaie de aripi. Praf își ia zborul în forma unei păsări 
tropicale cu aripile gri. Niciunul dintre mogi nu-l observă când se avântă din carlingă, dar nici pe noi 
când sărim la pământ. Sunt prea distraşi de spectacolul pe care îl face Phiri Dun-Ra cu Adam. 

— ÎL cunosc pe tatăl tău, Sutekh, spune Phiri, ridicând vocea astfel încât mogii care s-au adunat 
într-un semicerc în jurul ei s-o poată auzi. E un nenorocit, dar cel puţin el e nobil. El crede în Progresul 
Mogadorian. 

Dacă Adam a răspuns ceva, nu l-am pot auzi peste murmurul aprobator care vine de la ceilalți 
mogi. Îl văd doar puţin prin mulțime — ghemuit la picioarele lui Phiri, stă sprijinit în mâini, încercând 
să se ridice în picioare, dar probabil e încă ametit de la lovitură. 

— De fapt, tatăl tău mi-a dat această misiune, continuă Phiri. Am fost responsabila unei echipe care 
a permis unui Garde să scape din fortăreața din Virginia de vest. Pedeapsa a fost fie moartea, fie o 
călătorie până aici. N-am avut prea multe de ales, într-adevăr. Vezi tu, dacă nu reuşim ce avem de făcut 
aici, toți vom fi executaţi oricum. Singurul mod de a trăi este să livrăm Sanctuarul. 

La rostirea cuvântului "Sanctuarul", Phiri face un gest sarcastico-dramatic cu ambele mâini 
bandajate, care cuprinde întregul templu. Am mai zăbovit pentru o clipă ca să mai ascult ce altceva mai 
are de spus. 

— Nu trece o zi în care să nu mă întreb dacă nu cumva am luat decizia greşită. Poate o moarte 
rapidă ar fi fost mai bună. Vezi tu, Sutekh, noi toți am fost trimiși aici drept pedeapsă, explică Phiri. Îmi 
lasă impresia că nu vorbeşte doar cu Adam — ea încearcă să-şi mobilizeze trupele. Poate că moralul 
scade în junglă. Am fost trimişi în locul ăsta părăsit pentru a dobori scutul impenetrabil care păzeşte tot 
ce au ascuns loricii în interior. Pentru noi toţi, este ultima noastră șansă de a-l impresiona pe Liderul 
Iubit. Este locul perfect pentru un trădător ca tine. 

Phiri se ghemuieşte în fața lui Adam. 

— Deci, ştii secretul Sanctuarului? Ai venit aici pentru mântuire? 

— Da, vine răspunsul ameţit al lui Adam. Dacă este un câmp de forță, încearcă să te arunci prin el. 

Phiri râde la zeflemeaua lui Adam. Este acel râs care mă răscolește din nou — are un aer 
ameninţător, de parcă micul ei spectacol este pe cale să se încheie. Asta înseamnă că trebuie să ne 
grăbim. 

O trag pe Marina şi ne strecurăm prin spatele mogadorienilor. Adam a creat o diversiune dată 
naibii — dacă urmăm planul, putem intra în perimetrului Sanctuarului cu ușurință. Dar eu nu sunt 
dispusă să-l las pe Adam să sfârșească așa şi cred că nici Marina nu vrea. În loc să ne îndreptăm spre 
templu, ne mișcăm rapid către una dintre turelele blaster pe care mogii le-au folosit să tragă fără folos în 
câmpul de forţă care protejează Sanctuarul. 

— Să mă arunc prin el, repetă Phiri, râsul ei dispărând. Nu este o idee rea, Sutekh. De ce nu te duci 
tu mai întâi? 

Cu coada ochiului, am observat semnalul lui Phiri spre câţiva războinici de sub comanda ei. Ei se 
reped și îl ridică pe Adam în picioare. Cu Phiri mergând înainte, mogii îl trag pe Adam spre linia 
invizibilă care delimitează perimetrul defrișat de porțiunea neatinsă a junglei din jurul templului. 

— Am încercat totul, chiar și un mic bombardament atomic, ca să intrăm în Sanctuar, spune Phiri 
ca o simplă conversaţie. Se spune că Liderul Iubit știe o cale de a intra. Asta îi implică pe Garzi şi micile 
lor pandantive. După cum știi, Garzii s-au dovedit a fi... greu de convins. Dar dacă tu crezi în Marea 
Carte — iar eu cred — atunci ştii că nimic nu poate sta în calea Progresului Mogadorian. Ceea ce 
înseamnă că acest câmp de forță nenorocit va cădea. Vreau să calc în picioare orice magie lorică ce ne 
ţine afară, în numele Liderului Iubit. 


— Atunci de ce nu ai făcut-o deja? o întreabă Adam. Dacă nimic nu poate sta în calea Progresului 
Mogadorian, de ce nu o faci? 

— Poate pentru că n-am avut la îndemână un frumuşel de băiat destul de neaoș pentru a-l folosi pe 
post de berbec. 

Eu și Marina ajungem la cea mai apropiată turelă. Împreună, urcăm treptele de pe partea din spate 
a blasterului. 

Chestia asta seamănă cu un ciocan pneumatic. Are un scut, un fel de apărătoare împotriva vântului 
și o cătare amplasată deasupra ţevii. Există două mânere pentru rotirea armei, cu declanșatoare care 
seamănă cu frânele unei biciclete. 

— Crezi că poţi trage cu chestia asta? îi şoptesc Marinei. 

— Ochesc, apăs maneta şi trag. Este destul de intuitiv, Șase. 

— Bine. Aşteaptă puţin. 

Turela necesită două mâini pentru a funcţiona. Chiar dacă toți mogii sunt departe de noi, nu vreau 
să ne facem vizibile și să dăm ocazia unuia dintre ei să ne vadă şi să ne ruineze ambuscada. Îmi pun cu 
atenție mâna pe partea din spate a gâtului Marinei înainte de a da drumul mâinii ei. În acest fel, ea va 
putea să opereze turela în timp ce amândouă rămânem invizibile. Încet, Marina începe să miște turela, 
îndreptând-o spre mogi. Arma ar trebui unsă — scoate un scâncet metalic atunci când se mișcă. Îmi ridic 
mâna liberă în aer şi invoc rapid o rafală puternică de vânt pentru a acoperi sunetul. 

— Dă-mi voie să-ți arăt despre ce este vorba, spune Phiri. ÎI ţine pe Adam chiar în fața barierei 
invizibile acum, gorilele ei forțându-l să stea în genunchi. Ea îşi desface bandajul de pe una dintre mâini, 
dezvăluind carnea oribil carbonizată. Asta face scutul loric atunci când faci un pas greşit împotriva lui. 

— Ar trebui să fii mai atentă, îi răspunde Adam. 

La un semn al lui Phiri, cei doi războinici se chinuie să-l aducă pe Adam într-o poziție pe jumătate 
aplecat, ținându-i braţul astfel încât acesta să poată atinge câmpul de forţă. 

Phiri se apleacă spre Adam. 

— Există zvonuri despre tine, Sutekh. Se spune că eşti pe jumătate Garde acum. Poate că ești tot ce 
aveam nevoie pentru a intra în Sanctuar. Poate că un ciudat ca tine va întrerupe câmpul de forță și astăzi 
va fi ziua în care vom intra în Sanctuar în numele Liderului Iubit. 

— Într-un fel sau altul, astăzi va fi ultima ta zi la Sanctuar, îi răspunde Adam printre dinți. Îţi 
promit. 

Cuvintele lui Adam o fac pe Phiri să ezite. Aruncă o privire înapoi spre nava noastră, brusc 
realizând că poate Adam nu a venit singur. E prea târziu. 

Marina are turela îndreptată spre mulțimea de mogi. 

— Gata? șopteşte ea spre mine. 

— Prăjeşte-i. 

Mâinile invizibile ale Marinei se strâng pe declanșatoarele turelei. Arma mugeşte cu o asemenea 
forță încât am fost aproape să cad pe spate. Reuşesc să mă agăț de Marina, astfel încât ea să nu devină 
vizibilă. Mogii din cel mai apropiat grup nu au nici măcar șansa să se întoarcă spre noi când coloane 
strălucitoare de foc de blaster sfârâie pe spatele lor, transformându-i imediat la cenușă. 

De îndată ce Marina deschide focul, Praf se coboară din cer scoțând un sunet ascuţit. Acum, în 
forma unui soim cu aripi gri, himera îşi înfige gheare în fața unuia dintre războinicii care îl țin pe Adam. 

Mogii urlă şi se împrăştie. Sunt complet confuzi — probabil au impresia că turela lor a fost 
posedată de o fantomă. Phiri Dun-Ra are prezenţă de spirit şi trage un foc de blaster care este deviat de 
apărătoarea turelei, apoi fuge pentru a se pune la adăpost. Marina continuă bombardamentul, cu toate 
că este atentă să evite zona din jurul lui Adam. 

După ce Praf l-a pus jos pe unul dintre războinici, Adam îl pocnește cu cotul în stomac pe al doilea. 
Când reuşeşte să se ridice, Adam îl împinge chiar în bariera invizibilă din jurul Sanctuarului. 


Cu o flamă de energie rece, albastră, scutul din jurul templului se arată — este ca o rețea electrică 
gigantică întinsă în formă de cupolă. Mogul se aprinde ca un băț de chibrit când atinge câmpul de forță. 
Cenușa trupului său pare să plutească în aer odată ce scutul dispare din nou, până când o rafală blândă 
de vânt o împrăștie. 

Eliberat, Adam se aruncă pe burtă. Imediat, Marina întoarce turela pentru a trage în mogii din 
jurul lui. Câţiva dintre ei, inclusiv Phiri Dun-Ra, s-au adăpostit după una dintre navele parcate. Chiar 
dacă ei nu ne pot vedea, trag cu blasterele spre turelă. Arma noastră începe în curând să scoată fum și 
huruie periculos. 

— S-a supraîncălzit! îi strig Marinei. Sari! 

Sărim în direcţii opuse când turela explodează într-un nor de fum negru. Suntem vizibile și fără 
niciun fel de acoperire. 

Înainte ca mogii supraviețuitori să poată trage în el, Adam loveşte pământul cu pumnul. Solul se 
ridică în valuri în direcţia lor şi îi doboară pe mogi din picioare. Profit de ocazie și mă rostogolesc sub 
una dintre celelalte nave, concentrându-mi deja Moștenirea pentru a crea o furtună. 

Cerul se întunecă și începe să plouă. Aici, în junglă, este floare la ureche să apelez la acest tip de 
vreme, dar mai am nevoie de câteva secunde pentru fulgere și nu sunt sigură că voi fi suficient de 
rapidă. Phiri şi trupele ei atrag deja spre mine, focul blasterelor mușcând praful umed din fața poziţiei 
mele. 

Grindina de dimensiunile unui pumn o lovește pe Phiri chiar în capul ei chel. Ea se trage înapoi, 
adăpostindu-se. 

Am observat-o pe Marina ascunsă în spatele unei stive de lăzi. Se concentrează pe picăturile de 
ploaie, transformându-le în gheaţă şi trimițându-le spre mogii care cad loviți. Simt furtuna cum ajunge 
la putere maximă și las un fulger să cadă liber. Phiri reușește să se ferească în ultima secundă, dar 
ultimii doi războinici ai ei sunt electrocutați și transformați în praf. 

Apoi, spre surprinderea mea, Phiri Dun-Ra fuge. Fără ca măcar să arunce o privire peste umăr, 
războinica neaoşe fuge să se ascundă în jungla din apropiere. 

Adam se ridică în picioare. Are buzele sparte de la lovitura lui Phiri, sângele prelingându-i-se pe 
bărbie. Altfel, pare nevătămat şi în alertă. Începe să alerge după Phiri, picioarele lui alunecând prin 
noroiul roşu-brun creat furtună. Phiri dispare din vedere înainte ca Adam să ajungă prea departe. El se 
opreşte la câţiva metri de mine. 

— Las-o să plece, îi spun, încercând să domolesc furtuna pe care am creat-o. 

— Nu ar trebui să mergem după ea? întreabă Adam, scuipând sângele din gură. Ochii lui scanează 
ruinele din apropiere și linia de copaci. Îmi dau seama că își doreşte o luptă corectă împotriva 
războinicei neaoşe. Praf, revenit la forma de lup, vine şi se aşază lângă Adam, lingându-i ușor mâna. El 
se întoarce spre mine. Apropo, vă mulțumesc pentru că m-aţi salvat. 

— Mda, m-am gândit că dacă tot ai creat diversiunea aia, să nu rămân datoare şi să nu te las să fii 
sacrificat. 

— Mă bucur că ai gândit aşa, răspunde Adam, apoi se uită spre ruinele din jurul Sanctuarului. Ar 
trebui s-o prindem. E periculoasă. 

— Uită de Phiri, îi spun, întorcându-mi privirea de la junglă și privind spre templul care ne 
aşteaptă. 

— Avem lucruri mai importante de făcut decât să urmărim un mog, spune Marina venind spre noi. 
Nu contează cât de nenorocită e. 

Dau din cap în semn de acord. 

— E singură acolo. Poate că o va mânca ceva. ÎI vom lăsa pe Praf aici să supravegheze navele, în 
caz că are de gând să se întoarcă. 

Adam continuă să privească spre junglă. După un moment, încuviințează dând din cap. 


— Bine. O să stau cu ochii în patru în timp ce voi mergeţi înăuntru. 

Mă uit întrebător la Marina pentru a mă asigura că nu are îndoieli cu privire la ceea ce vreau să 
spun. Drept răspuns, ea ridică din umeri, apoi porneşte spre nava noastră pentru a începe descărcarea. 

Ca un cocoș, întind capul spre Adam. 

— Nici măcar nu vrei să încerci să intri cu noi? îl întreb. 

Adam se uită la mine. 

— Glumești? Ai văzut ce i-a făcut scutul lui Phiri Dun-Ra? 

— Te voi vindeca eu dacă se întâmplă asta, se oferă Marina, vorbind peste umăr. 

— Nu înţeleg, spune Adam. Se întoarce și se uită în sus la templu, cu mâinile în şolduri. Pare 
emoționat. De ce ar trebui să mă duc eu acolo? Este un loc loric. 

— La fel cum a spus nenorocita de Phiri, tu ești pe jumătate Garde acum, îi explic. Nu ești loric, dar 
ai Moşteniri. 

— Am o Moștenire, clarifică Adam. Şi nici măcar nu a fost a mea de la început. Eu... nici măcar nu 
sunt sigur dacă ar trebui s-o am. 

— Nu contează. Dacă am înţeles bine ceea ce ne-a spus Malcolm — și există un mare dacă — există 
o parte vie a Lorienului în acel templu. De la asta provin Moştenirile noastre. Ceea ce înseamnă că eşti 
conectat cu chestia aia, la fel ca noi. 

— Totul s-a întâmplat dintr-un motiv, spune Marina în timp ce urcă pe coca navei noastre. Apoi se 
uită înapoi la noi, o încruntare de griji îi străbate ușor chipul. Uitaţi-vă la profeţiile lui Opt. 

Adam nu pare convins. Înghite în sec. 

— Nu ştim ce ne aşteaptă acolo sau la ce să ne așteptăm. S-ar putea să avem nevoie de tine acolo. 
Deci, hai sus, omule. 

Nu sunt sigură cum va răspunde Adam la un astfel de îndemn. 

Un zâmbet firav apare pe fața lui, ca atunci în carlingă, când păstram distanţa. 

— Bine, mă bag, spune el. Asta dacă scutul invizibil nu-mi arde faţa. 

Mergem la navă ca s-o ajutăm pe Marina. Tocmai scoate din carlingă Cufărul în care am adunat 
moșştenirile noastre şi îl lasă să plutească spre mine cu Telekinezia. Apoi, cu grijă, face la fel cu trupul lui 
Opt. Trupul pluteşte în fața ei de parcă l-ar purta pe braţe. Spre surprinderea mea, desface jumătatea 
superioară a sacului. Acolo este Opt, arătând la fel cum era când trăia, conservat de acei electrozi 
mogadorieni. 

— Marina? Ce faci? 

— Vreau ca el să vadă Sanctuarul, spune ea, apoi îndepărtează ușor o buclă din părul creţ de pe 
fruntea lui Opt. Te duci acasă, îi şoptește ea. 

Marina coboară de pe corpul navei, concentrându-și Telekinezia astfel încât corpul lui Opt să stea 
aproape de ea întregul drum. Este profund îndurerată şi nici măcar nu se uită la mine sau la Adam 
înainte de a porni spre templu. Așteaptă de multe zile momentul acesta, momentul în care Opt să se 
odihnească în pace. Fără cuvinte, eu și Adam ne alăturăm procesiunii ei sumbre. 

Pe măsură ce ne apropiem de marginea terenului curățat de mogi, templul sălbatic și năpădit de 
vegetație se profilează în faţa noastră. Simt un gâdilat ciudat în piept. Mă uit în jos şi observ că 
pandantivul lui John străluceşte viu şi se ridică în partea superioară a pieptului meu. Ajustez cămașa și 
pandantivul pluteşte în fața mea cu lanţul întins. E ca şi cum un magnet îl atrage spre Sanctuar. Cele 
două pandantive ale Marinei se comportă la fel. 

Adam priveşte cu uimire la bijuteria care sfidează gravitația, iar eu ridic din umeri. 

— Asta-i o noutate și pentru mine. 

Marina trece prima. Câmpul de forță apare din nou, cobalt şi electricitate, un pocnet de energie 
statică producându-se în timp ce trece prin ea. Șuviţe din părul ei încărcat de energie plutesc în sus, dar 
altfel nu se întâmplă nimic. 


Sunt la câțiva paşi în spatele ei. Câmpul de forță se simte ciudat pe piele. Durează doar o secundă, 
apoi sunt în picioare pe cealaltă parte, treptele crăpate şi lianele Sanctuarului ridicându-se în fața mea. 

Mă întorc pentru a-l verifica pe Adam. S-a oprit chiar în fața câmpului de forță. Cu precauţie, el 
întinde degetul arătător și face contact cu energia. Scutul face un zgomot şi el sare înapoi, dar nu este ars 
ca celălalt mogadorian. 

— Eşti sigură că este o idee bună? 

— Nu mai fii aşa fricos, îi răspund. 

Adam oftează, îşi face curaj și încearcă din nou, de data asta cu toată mâna. Energia îl înfășoară și 
sar scântei de pe pielea lui palidă, mai mult decât s-a întâmplat la mine şi la Marina, dar îl lasă să treacă 
fără să-l incinereze. Îi zâmbesc, iar el răsuflă ușurat, ştergându-și sudoarea de pe frunte. 

— Şi acum? întreabă el. 

Marina s-a oprit la câțiva metri în fața noastră, trupul lui Opt încă plutește. Îşi scoate de la gât unul 
dintre pandantive. Desprins, pandantivul cade încet spre treptele de piatră ale templului, apoi începe să 
se ridice. 

— Urcăm, spune Marina. 

Pandantivul ei strălucește albastru în lumina soarelui, iar loralitul mi se pare că strălucește puţin 
mai tare, de parcă ar fi încărcat. Apoi o simt. Sanctuarul emană un fel de energie dincolo de câmpul de 
forță. Am sentimentul că fiecare celulă din corpul meu a fost revigorată dintr-odată. Mă uit la cer şi știu 
că aş putea invoca o furtună mai mare decât oricând înainte. Mă simt mult mai în contact cu Moştenirile 
mele. Și, într-un fel, totul pare atât de natural — de parcă aș mai fi avut acest sentiment și înainte. 

Marina a avut dreptate. Suntem acasă. 


Capitolul 25 (Şase) 


Durează cam treizeci de minute pentru a urca în vârful piramidei Maya. Încerc să-mi omor timpul 
prin numărarea pașilor, dar pierd șirul undeva pe la două sute. Sunt secţiuni unde treptele de piatră s- 
au năruit, iar în alte locuri ploaia a erodat piatra antică, creând pante netezi. Ne folosim de lianele care s- 
au întins prea mult din junglă pentru a trece peste părţile dificile, cățărându-ne prin forţa braţelor. Nu 
vorbim prea mult, cu excepţia cazurilor când dăm peste o secţiune dificilă de trecut. Într-un fel, pare 
nepoliticos să tulburăm liniştea Sanctuarului. 

Luăm o pauză când ajungem în partea de sus a templului. Marina este transpirată de la căldură, de 
la urcat și de la efortul îndelungat depus pentru folosirea Telekineziei la transportarea trupului lui Opt. 
Pun jos Cufărul pe care l-am purtat şi îmi flexez degetele. Adam stă cu mâinile în șolduri și se uită fix 
peste marginea templului. 

— Frumoasă priveliște, spune el. 

— Da, aşa este, îi răspund. 

În partea de sus a templului, suntem deasupra vârfurilor copacilor. Se poate vedea dincolo de 
copacii care înconjoară piramida, dincolo de perimetrul defrişat şi restul de ruine mayașe pe care mogii 
le-au scos la iveală din jungla înfloritoare. Îmi imaginez că un vechi conducător Maya stătea aici sus și îşi 
admira domeniul. Și apoi, îmi imaginez că același conducător își întoarce privirea spre cer către o navă 
lorică ce coboară din nori. Imaginea pare atât de reală și vie; am sentimentul ciudat că nu este doar o 
imaginaţie. Cu secole în urmă, ceva de genul acesta s-a întâmplat cu adevărat aici — loricii au fost aici, 
iar Sanctuarul își amintește. 

— Băieți, priviţi, ne strigă Marina. 

Eu şi Adam ne întoarcem privirile de la peisaj şi pășim pe acoperișul plat al templului. În punctul 
central este o ușă de piatră. Prima dată am crezut că ușa este sculptată din aceeași piatră albicioasă ca și 
restul piramidei, dar pe măsură ce m-am apropiat a devenit evident faptul că ușa este netedă și 
imaculată, materialul de culoarea fildeșului neprezentând aceleași efecte ale vechimii ca restul 
templului. Uşa se poate să fi fost aici de ceva timp, dar este clar că a fost fixată după ce piramida fusese 
deja construită. 

Uşa nu duce nicăieri, fapt demonstrat de Marina care s-a plimbat în cerc în jurul ei. Pandantivul ei 
pluteşte acolo, aşteptând să-l ajungem din urmă. Mă opresc în fața uşii şi-i examinez suprafața. Este 
complet netedă — fără mânere, fără balamale — cu excepţia celor nouă locașuri rotunde dispuse într-un 
cerc în centru. 

— Pandantivele, spun eu, trecând cu degetele peste piatra rece. 

Marina își ghidează pandantivul spre piatră şi îl aşază într-unul dintre locașuri. Se potrivește 
perfect și emite un sunet clar. Totuși, ușa nu se mișcă. 

— Avem doar trei. Nu este de ajuns. 

— Trebuie să încercăm, zice Marina scoțând celelalte pandantive rămase. 

Are dreptate. Am ajuns prea departe ca să dăm înapoi tocmai acum. Scot pandantiv lui John şi îl 
fixez în locaşul de pe uşa de piatră. 

— Aici nu merge, spun eu, în timp ce pun pandantivul în ultimul locaș. 

Imediat, pietrele loralite încep să strălucească cu aceeași energie ca şi câmpul de forță. Strălucirea 
se întinde între pietre, conectându-le, energia umplând golurilor din care lipsesc pandantivele. Simbolul 
circular care se formează pe ușă îmi aminteşte de cicatricele care se formează pe picioarele noastre 
atunci când unul dintre Garzi moare. 

Și apoi, cu un zgomot de balamale vechi, ușa de piatră alunecă în jos, în templu, lăsând să se vadă 
doar un cadru subțire. În loc de junglă, prin cadrul acelei uși văd o cameră cu mult praf, luminată de 
strălucirea albastră slabă a loralitului. 


— Credeam că vom avea nevoie de mai multe pandantive, spun eu. Nu avem nici măcar jumătate 
dintre ele. 

— Sau poate că Sanctuarul știe de câte este nevoie pentru a intra, sugerează Marina. 

— Este un fel de portal, spune Adam, uitându-se cruciş în camera de dincolo prin cadrul uşii. Asta 
este în interiorul templului? 

— Hai să vedem. 

Ridic Cufărul Marinei și păşesc prin portal. 

Imediat mi-am pierdut simţul orientării, m-am dat peste cap, o senzaţie de roller-coaster pe care 
am mai simţit-o doar atunci când Opt își folosea Moştenirea lui teleportare. Durează doar o secundă, 
apoi încep să clipesc din ochi ca să mă acomodez cu lumina mai slabă din interiorul Sanctuarului. 
Urechile îmi pocnesc de la schimbarea de presiune și am sentimentul că prin portal am ajuns direct în 
mijlocul templului Maya. Sau poate că, din moment ce sunetele junglei nu se mai aud absolut deloc, 
suntem chiar mai departe de atât. 

Poate că acest Sanctuar este cu mult sub piramidă. 

Marina — cu corpul Opt în levitaţie — și Adam intrând prin portal după mine, amândoi se freacă 
la ochi încercând să se adapteze la lumina scăzută. Când ajungem în partea cealaltă, uşa dispare. Nu se 
vede nicio altă ieșire în locul ei, doar un perete de calcar solid, cu toate că un cerc de crestături la fel ca 
cele de pe ușa de piatră sunt sculptate în ea. Pandantivele noastre cad la podea cu un zăngănit și mă 
aplec repede să le ridic. 

— Sanctuarul, spune Marina dintr-o răsuflare. 

— Cu cât timp în urmă au pus semenii voştri asta aici? întreabă Adam. 

— La naiba dacă ştiu. Am auzit că ar fi venit pe Pământ în urmă cu secole, îi răspund absentă, 
uitându-mă în jur. Cred că asta făceau. 

— Se pregăteau pentru această zi, adaugă Marina cu o certitudine înspăimântătoare în glas. 

— Totuşi, ce anume ne-au lăsat? întreb, un pic dezamăgită când mă uit în jur. O cameră goală? 

Sanctuarul este o încăpere lungă, dreptunghiulară, cu tavan înalt și fără uşi sau ferestre. Este ca și 
cum strămoşii noștri s-au teleportat într-o bucată solidă de rocă, au reuşit cumva să creeze o cameră, 
apoi au uitat s-o mobileze. Nu e nimic aici. Venele de loralit strălucitor străbat prin pereţii de piatră și 
prin tavan în modele haotice, întreaga încăpere fiind luminată într-o nuanţă de cobalt. Ochii îmi alunecă 
peste loralitul care se întinde peste tot — e ceva vag familiar aici, ceva ce nu îmi dau seama. 

— Este Universul, spune Adam. Este... cu mult mai mult decât știam despre el. Hărțile stelare 
mogadoriene nu acoperă atât de mult. 

Îmi ia un moment până să-mi dau seama ce spune. Apoi observ felul în care venele de loralit se 
unesc în cercuri în unele locuri şi recunosc stelele rotitoare ale Cosmosului și dincolo de el. Este la fel ca 
Macrocosmosul, doar că e mult mai mare și cuprinde mai mult din Univers. Am găsit planeta Lorien pe 
un perete, loralitul străluceşte mai tare decât în alte locuri. 

— Planeta noastră, spun eu şi ating Lorienul uşor cu degetul. Un fior trece prin mine, loralitul pare 
să pulseze drept răspuns, de parcă m-ar recunoaște. 

— Casa mea, spune Adam pe un ton sec. El arată într-o zonă în care loralitul lipseşte complet, ca 
un gol existent în Universul strălucitor. Se încruntă. Strămoșii voştri au avut tot dreptul să respingă 
Întunericul. 

— Nu mai sunt casele noastre, planetele noastre, spune Marina, urmărind cu degetul pe perete 
traiectoria exactă a navei noastre care ne-a luat de pe Lorien şi ne-a adus pe Pământ. Aceasta este casa 
noastră acum. 

Conturul Pământului din loralit strălucește mult mai puternic decât orice altă secțiune a peretelui. 
Marina pune degetul pe planeta Pământ, iar loralitul vibrează și se destramă. 

Ceva se mișcă sub noi. 


Praful se scutură din tavan, particulele strălucind în lumina supraîncărcată a loralitului. Ştiu că nu 
ar trebui să mă sperii — acesta este un loc loric, nu ne va face rău — dar tot mă lipesc cu spatele de cel 
mai apropiat perete, Sanctuarul îmi dă brusc sentimentul de claustrofobie acum că tremură tot în jurul 
meu. Adam se poticnește lângă mine, cu ochii măriți. 

Cu un geamăt de vechitură și piatră măcinată, o secțiune circulară a podelei din centrul camerei se 
ridică în sus. E ca un altar sau un piedestal care iese din podea. Camera se oprește din trepidat atunci 
când chestia aceea se ridică până la înălțimea unui om. Această nouă extensie este din loralit pur. O 
placă de calcar neted stă deasupra chestiei din loralit, ca o garnitură peste orice ar putea fi în jos, sub ea. 
Toţi trei ne apropiem cu grijă. 

— Se pare că piesa asta poate fi scoasă, spun eu, atingând sigiliul de calcar, dar fără să-l îndepărtez. 

— Arată ca o fântână, spune Adam gânditor. Ce credeţi că e acolo jos? 

— Habar nu am, îi răspund. 

— Priviţi, spune Marina. Desenele. 

Le văd. Acestea sunt similare cu picturile rupestre pe care ni le-a arătat Opt în India, doar că 
acestea sunt sculptate direct in laturile fântânii din loralit. Trebuie să merg în cerc în jurul fântânii 
pentru a vedea toate imaginile. 

Nouă siluete strălucesc peste o planetă care seamănă cu Pământul, cu nouă siluete mai mici în 
picioare pe planeta de sub ele. 

O persoană — nu-mi dau seama dacă este bărbat sau femeie — stă în picioare în fața unei găuri în 
pământ şi descarcă acolo conţinutul unei cutii. 

Nouă siluete din nou, de data aceasta în fața unui castel, înfruntând ceva care arată ca val uriaș sau 
poate un dragon cu trei capete. 

— Mai multe profeţii? întreb. 

— Poate, răspunde Marina. Sau poate că sunt instrucțiuni, spune ea oprindu-se în fața gravurii cu 
persoana care ţine cutia. 

— Crezi că acesta este locul? Locul unde, ăăă, ne încredințăm moştenirile? o întreb stând lângă ea. 

Marina dă din cap. Așază jos cu grijă trupul lui Opt, apoi îşi folosește Telekinezia pentru a da la o 
parte placa de calcar care sigilează fântâna. Placa antică se prăbușește pe pământ cu o bufnitură uriașă și 
se face bucăţi instantaneu. 

O coloană de lumină de un albastru pur se ridică din fântână, atât de strălucitoare încât îmi acopăr 
ochii cu mâna. E ca un reflector. Simt în oase căldura din adâncul luminii. 

— Asta este... Adam se îndepărtează, neputând să-şi mai termine gândul. Ochii lui negri de 
mogadorian sunt plini de uimire profundă. 

Marina îngenunchează în fața Cufărului ei şi îl deschide. Scoate o mână de pietre lorice, apoi le 
aruncă în fântâna Sanctuarului. Pietrele sclipesc și strălucesc când le dă drumul printre degete în lumina 
fântânii. Ca răspuns, întreaga cameră pare să devină un pic mai luminoasă. Venele de loralit din pereți 
pulsează mai puternic. 

— Ajută-mă, Şase, îmi cere Marina emoţionată. 

lau punga cu sol din Cufăr, o deschid şi îi vărs conţinutul în fântână. O aromă parfumată, ca de 
seră, umple camera prăfuită, iar lumina devine şi mai puternică. După ce am golit punguţa cu sol, 
Marina aruncă acolo mănunchiul de crengi uscate și frunze. În acel moment, înainte de a le da drumul 
din mână, în timp ce acestea sunt scăldate în lumină, aş putea să jur că ramurile au devenit din nou 
verzi şi vii. Pe măsură ce dispar din vedere, o adiere turbionară umple camera, răcorindu-ne. 

— Funcţionează, spun eu, chiar dacă nu sunt sigură ce anume facem. Sunt sigură doar că se simte 
bine. 


După ce ne-am golit cufărul, ridic cutia cu cenuşa a lui Henri. Cu atenţie, îi scot capacul şi o golesc 
în lumină. Fiecare particulă de cenuşă scânteiază scurt pe măsură ce se scufundă în fântână. Aş vrea ca 
John să fi putut fi aici pentru a vedea asta. 

Mă întorc spre Marina, arătând cu capul spre trupul lui Opt. 

— N-ar trebui să...? 

Marina dă din cap negativ, uitându-se la Opt. 

— Încă nu sunt pregătită, Șase. 

Arunc o privire prin cameră, verificând dacă s-a schimbat ceva. Lumina de la fântână este aproape 
la fel de strălucitoare ca soarele, dar ochii nu mă mai dor. Venele de loralit din pereţi pulsează de 
energie. Cufărul nostru este gol, iar cenuşa lui Henri au fost împrăștiată în fântână. 

— Nu mai este nimic altceva de făcut, îi spun Marinei. E timpul. 

— Pandantivele, Șase, spune Marina. Trebuie să-i dăm pandantive. 

— Staţi, spune Adam, făcând pentru prima dată un pas înainte. A urmărit cu uimire tot ce am 
făcut, dar cuvintele Marinei l-au trezit la realitate. Dacă aruncaţi acele pandantive acolo jos, nu vom mai 
avea nicio cale de ieşire de aici. 

Toate pandantivele noastre sunt la mine. Le ţin strâns și mă gândesc bine. 

— Trebuie să avem credinţă, nu? spun eu, ridicând din umeri. Trebuie să avem încredere că orice 
este acolo jos, indiferent ce au lăsat Bătrânii Înțelepţi pentru noi, ne va arăta o cale de ieșire. 

— Da, spune Marina dând din cap. 

Adam se uită la mine pentru un moment, apoi la lumină. Probabil că tot ce a văzut azi este 
împotriva instinctelor lui mogadoriene. Dar acum și el este pe jumătate Garde. 

— Bine, spune Adam. Am încredere în voi. 

Strâng în mână pandantivele şi mai trag de timp. Aproape toată viaţa mea am purtat pandantivul 
la gât. De multe ori mi-a amintit cine sunt, de unde vin şi pentru ce lupt. A fost sfâșietor când am 
pierdut două pandantive și nu ştiu cum va fi acum, fără niciunul. Este o parte din mine — sunt parte din 
cine suntem cu toţii — ca cicatricele de pe glezne. Dar este timpul să le dau drumul. 

Las cele trei pandantive să cadă în fântână. 

Răspunsul vine imediat și este orbitor. Lumina din fântână se transformă în supernovă. Ţip și îmi 
acopăr ochii şi sunt destul de sigură că Marina și Adam fac același lucru. Un sunet ca un șuierat vine de 
jos, ca bătăile a mii de aripi, sau ca o tornadă în miniatură care se abate asupra Pământului. Se aude o 
bubuitură care transmite o vibrație pe care o simt până în dinţi. Câteva secunde mai târziu, sunetul se 
repetă. 

Bum, bum. Bum, bun. 

Ritmul devine mai rapid şi mai puternic. Regulat. 

E o bătaie de inimă. 

Nu ştiu sigur cât m-am scăldat în acea lumină albastră pură, cât timp am ascultat bătăile sonore ale 
inimii Lorienului. Poate două minute, poate două ore. Experienţa este hipnotică si reconfortantă. Atunci 
când lumina a început să scadă în intensitate, iar bătăile inimii au scăzut la un nivel de zgomot constant 
în fundal, aproape că era să ratez momentul. E ca și cum te-ai trezi dintr-un vis frumos care nu vrei să 
dispară. 

Îmi deschid ochii şi imediat scot un sunet de uimire. 

Trupul lui Opt pluteşte în poziţie verticală deasupra fântânii Sanctuarului, coloana de lumină 
albastră înconjurându-l. Îmi trag mâna din mâna Marinei. 

— Tu faci asta? o întreb, strigând la ea fără să vreau. 

Marina neagă dând din cap şi mă strânge de mână. Nu are lacrimi în ochi. 

La câţiva paşi în spatele nostru, Adam este în genunchi. Probabil că s-a prăbușit în timpul 
emisiunii de lumină. Se uită în sus la Opt, complet dezorientat. 


— Ce se întâmplă? Ce este asta? 

— Uită-te la el, spune Marina. Uite. 

Sunt pe cale să-i spun lui Adam că habar nu am ce se întâmplă când văd degetele lui Opt 
mișcându-se. Să fi fost doar un joc al luminii? Nu — Marina trebuie să fi văzut şi ea, pentru că scoate un 
sunet de uimire și își acoperă gura cu mâna liberă, cealaltă strângându-mă pe mine cu putere. 

Opt îşi mișcă degetele. Levitând, el își scutură braţele și picioarele. Îşi rotește capul de parcă ar vrea 
să-şi dezmorțească gâtul. 

Apoi, deschide ochii. Sunt din loralit pur. Ochii lui Opt strălucesc în aceeaşi nuanţă de cobalt ca și 
cele mai profunde vene din perete. Când deschide gura, lumina albastră se revarsă. 

— Bună! spune Opt, cu o voce cu ecou care nu aparține prietenului nostru. Este o voce melodioasă, 
frumoasă, cum n-am mai auzit niciodată. 

Este vocea Lorienului. 


Capitolul 26 (John) 


Majoritatea oamenilor fug din instinct. Cetăţenii orașului New York au văzut destule filme pentru 
a şti ce se întâmplă atunci când o navă extraterestră apare deasupra orașului lor. Oamenii fug grămadă 
în toate direcţiile. Unii chiar îşi abandonează mașinile în mijlocul străzii, ceea ce face ca convoiul nostru 
de SUV-uri să înainteze cu greu. Din fericire, afară, în fața hotelului lui Sanderson, agentul Walker a 
reușit să-i convingă pe polițiștii locali, care au apărut la primele focuri de armă, să ne ajute. Când vine 
vorba de invazii extraterestre, cred un agent federal în costum negru şi ochelari de soare reprezintă ceva. 

Chiar și cu sirenele pornite ale mașinilor NYPD, este greu de mers cu mașina prin oraș. Prin haos. 

Și totuși, unii oameni nu se îndepărtează de East River, unde nava de luptă mogadoriană planează 
ameninţător deasupra sediului ONU. Ba chiar aleargă spre ea. Oamenii şi-au scos telefoanele mobile ca 
să filmeze, dornici să imortalizeze o ființă extraterestră. Nu-mi dau seama dacă sunt curajoși, nebuni, 
sau pur şi simplu sunt idioţi. Probabil o combinaţie din toate trei. Îmi vine să strig la ei să fugă, dar nu e 
timp. Nu voi putea să-i salvez pe toți. 

— Michael Worthington, un senator care reprezintă Florida. Agentul Walker strigă numele în 
telefonul ei mobil, citindu-l de pe un pad galben. Stă pe scaunul pasagerului, înverșunată și sălbatică. 
Ştie că nu e timp de dat ordine care să facă diferenţa, dar le dă oricum. 

— Melissa Croft, ea este şefa de personal. Luc Phillipe, ambasadorul francez. Walker se oprește 
când ajunge la sfârşitul listei. Aruncă o privire spre bancheta din spate, Bud Sanderson stă între mine şi 
Sam. Ăștia sunt toți? 

Sanderson încuviințează din cap. 

— Toți cei pe care îi ştiu eu. 

Walker dă din cap şi vorbeşte din nou la telefon. 

— Arestaţi-i. Da, pe toți. Dacă opun rezistență, ucideţi-i. 

Apoi închide telefonul. Lista politicienilor asociați cu ProMog — zeci de nume retransmise unul 
câte unul de Walker către contactele ei — a venit prin amabilitatea lui Sanderson. Chiar dacă agenții 
rebeli de sub comanda lui Walker pot interveni în treaba asta, arestările nu prea mai ajută acum, la Ora 
Zero. Dar să sperăm că oamenii lui Walker vor pune mâna pe trădătorii aflaţi la putere, prieteni ai 
mogilor și să rămână un guvern care este gata să opună rezistență. Deși rămâne de văzut câtă rezistență 
vor putea opune. 

Cât mi-a zis Henri că le-a luat mogilor să cucerească Lorienul? Mai puţin de o zi? 

Prin parbriz, nava de luptă mogadoriană este vizibilă. Aceasta face ca zgârie-norii din oraș să arate 
ca niște jucării și aruncă umbre în toate direcţiile peste blocurile înalte. Arată ca un gândac uriaș peste 
New York. Are sute de turele-blaster pe laturi și dedesubt și cred că pot să văd şi deschiderile prin care 
ar putea ieşi navele mai mici. Chiar dacă am fi toți Garzii, cu Moştenirile pregătite, nu sunt sigur că am 
putea dobori acea matahală. 

Agentul Walker se uită și ea la navă. Cred că e imposibil să ignori un astfel de obiect masiv, 
extraterestru, care apare la orizont. Apoi se întoarce și se uită la mine. 

— Puteţi distruge chestia aia, nu? 

— Sigur, îi răspund şi încerc să imit tunetul lui Nouă. El este în SUV-ul din spatele nostru, probabil 
explicându-le agenţilor cum va distruge el nava de luptă cu mâinile goale. Ne descurcam. Nicio 
problemă. 

Lângă mine, Sanderson chicotește sinistru, dar se oprește când Walker îl fixează cu o privire 
amenințătoare. Alături de Secretarului Apărării căzut în dizgrație, Sam se uită în telefonul mobil 
“împrumutat” de la acel spectator nevinovat din fața hotelului. 

— Am făcut upload-ul, spune el pentru mine. Sarah a primit filmul. 


— Mulţumesc, Sam, îi răspund și îmi scot telefonul din buzunar, formând imediat numărul lui 
Sarah. 

Mă întreb ce ar spune Henri despre mine și Sam dacă ne-ar vedea că încărcăm pe site-ul Ei sunt 
printre noi imagini cu mine folosindu-mi Moştenirile. Nici în visele mele cele mai sălbatice nu cred că m- 
am gândit vreodată că o să-mi fac publice, de bună voie, puterile. Dar am ajuns s-o fac şi pe asta. 

Sarah răspunde la primul apel. Aud activitate în fundal — oamenii vorbesc, un televizor este dat 
prea tare... 

— John, slavă Domnului! Mogii sunt peste tot la ştiri! Eşti bine? 

— Sunt bine. Doar că mă îndrept spre cea mai mare navă mogadoriană pe care am văzut-o 
vreodată. 

— John, sper că ştii ce faci, răspunde Sarah, vocea ei fiind plină de îngrijorare. 

— Nu e ceva cu care să nu ne putem descurca... Am început s-o liniştesc, dar o serie de explozii 
statice mă întrerupe. Sarah? Mai eşti acolo? 

— Sunt aici, îmi răspunde ea, dar vocea ei sună un pic mai îndepărtată decât înainte. Cred că e 
ceva care interferează cu conexiunea. 

Trebuie să fie din cauza navei de război. Sunt sigur că chestia aia uriașă, care coboară de pe orbită, 
bruiază reţelele de telefonie mobilă. Ca să nu mai vorbim de toate apelurile telefonice ale celor care au 
intrat în panică, pentru că ce se întâmplă aici se întâmplă în toată țara. Trebuie să vorbesc mai repede, 
până nu pierd semnalul. 

— Sam tocmai a trimis niște fișiere video pe site-ul lui Mark. Le-aţi primit? Cred că v-ar putea fi de 
folos. Îmi amintesc ce mi-a spus Sam în stația de benzină. Nu vrem să-i speriem pe oameni. Vrem doar 
să le dăm speranţă. 

De lângă mine, Bud Sanderson pufneşte pe nas. Cred că bătrânul nu prea are încredere în ceea ce 
facem pe site-ul Ei sunt printre noi. Nici eu nu ştiu dacă va funcționa — cum ar fi arestările lui Walker, 
tot ce facem noi astăzi..., ar putea fi prea târziu pentru ca asta să mai conteze. Dar trebuie să ne gândim 
la orice metodă posibilă de a riposta împotriva mogilor. 

— Mă uit la videoclip chiar acum, spune Sarah şi respiraţia i se taie. John, eşti... eşti uimitor. lar eu 
sunt o fraieră care umblă cu un extraterestru chipeș care face miracole. 

Încerc să-mi păstrez mimica serioasă pe care o afișez în faţa aliaților mei neliniştiți, așa că mă întorc 
cu spatele la Sanderson pentru a-mi ascunde zâmbetul. 

— Ăăă, mulţumesc. 

— Sunt sigură că putem folosi asta, spune Sarah şi o aud deja cum bate la tastatură. Totuşi, ce ai de 
gând să faci acum? Nava asta pare... imensă. 

Arunc o privire la haosul din stradă. 

— Vom încerca să punem capăt acestui război înainte de a începe. 

Îngrijorarea se citește în vocea lui Sarah. Ştie că sunt gata să-i spun ceva nebunesc. 

— Ce vrei să spui, John? Care-i planul? 

— Mergem la nava mogadoriană, îi spun, încercând să par încrezător cu privire la planul care pare 
a fi tot mai disperat pe măsură ce ne apropiem de nava ce se vede la orizont. Îl vom atrage afară pe 
Setrăkus Ra. Şi îl vom ucide. 

Atunci când traficul devine imposibil, convoiul nostru trebuie să se oprească la zece blocuri 
distanță de sediul ONU. Străzile sunt blocate cu oameni care încearcă să se uite mai bine la nava de 
luptă. Unii dintre ei stau în picioare pe capotele automobilelor sau, după cum am văzut, pe un autobuz 
staționat. Sunt poliţişti peste tot care încearcă tot posibilul pentru a restabili o oarecare ordine, dar mă 
îndoiesc că sunt pregătiți pentru un prim contact; cei mai mulți dintre ei sunt preocupați să privească în 
sus la navă. Mulțimea murmură, unii strigă entuziasmați. 


Sunt doar o grămadă de ţinte uşoare pentru mogadorieni. Mă gândesc cu groază la momentul în 
care tunurile-blaster vor începe să tragă în această mulțime. Aş vrea să le spun tuturor să fugă, dar mi-e 
teamă că s-ar putea să creez doar panică. Dacă măcar m-ar asculta cineva. 

— Mișcaţi-vă! Daţi-vă din drum! strigă Walker care iese din SUV. Are legitimaţia în mâna ridicată 
în aer, dar nimeni nu îi dă atenţie. 

Agenţii din cele două SUV-uri, împreună cu poliţiştii pe care i-a recrutat Walker la hotel, formează 
un perimetru strâns în jurul meu, al lui Sanderson şi Sam. Nouă îşi face loc spre noi împingând lumea, 
uitându-se la un grup de adolescenţi care aclamau nava spaţială cu urale. 

— Idioţii, mormăie el, apoi se uită la mine. Ăştia sunt demenţi, Johnny. 

— Trebuie să-i apărăm cât de mult putem, îi răspund. 

— Ășştia trebuie să se apere de ei înșiși, spune Nouă, apoi strigă peste umărul unuia dintre agenţii 
noştri. 

— Mergeţi acasă, idioţilor! Sau puneţi mâna pe niște arme şi veniţi înapoi! 

— Te rog să nu încurajezi civilii să pună mâna pe arme, strigă Walker la el. 

— E război, cucoană! Oameni trebuie să se pregătească! îi strigă Nouă la rândul lui, aruncându-i o 
privire sălbatică. 

Unii dintre cei din jur ne-au auzit, sau poate sunt doar deranjați de prezenţa poliţiei în număr tot 
mai mare. Am observat un schimb de câteva priviri nervoase şi oamenii încep să se dea încet înapoi pe 
drumul pe care am venit. Walker se uită urât la Nouă, apoi îl bate pe umăr pe unul dintre agenți. 

— Înaintează! îi strigă ea. Trebuie să mergem mai departe! 

Încă avem în față o mulțime de oameni care ne separă de sediul ONU și nu pare că aglomeraţia s- 
ar diminua. 

Agenţii lui Walker și poliția încep să folosească forța, iar noi avansăm odată cu ei. 

— Ai grijă, amice! Stai la coadă! striga un spectator. 

— La naiba! Sunt Men în Black! strigă un altul. 

— Vor să ne facă rău? îl întreabă o femeie pe Sanderson, probabil părându-i-se ca fiind cineva 
important. Suntem în pericol? 

Sanderson o avertizează din priviri şi, curând, femeia se pierde în mulțime. Înaintăm încet, chiar şi 
cu o duzină de poliţişti și agenţi care împing ca taurii înaintea noastră. Oameni ăștia trebuie să se dea 
din calea noastră. 

Un tip cu privire sălbatică și cu barbă înfricoșătoare, care se agită şi dă din mâini prevestind 
sfârşitul lumii, dă peste agentul Walker. Ea își pierde echilibrul, iar eu mă întind şi o prind la timp. 
Walker nu-mi mulţumeşte — în ochii ei se citește furia și frustrarea. Enervată din cauza mulțimii, își 
duce mâna la șod ca să-și scoată arma din toc, poate gândindu-se că dacă trage câteva focuri în aer zona 
se va mai elibera. Îi prind brațul şi îi fac semn din cap că nu e bine, iar ea se încruntă. 

— Nu face asta. Vei crea panică. 

— Deja e panică, răspunde ea. 

— Personal, m-aş panica şi mai tare dacă cineva ar trage cu arma, zice Sam. 

Walker pufnește supărată şi se apucă din nou să-și croiască drum prin mulțime. ÎL fac atent pe 
Nouă cu un cot uşor în coaste. 

— Hai să-i ajutăm, îi spun, dar nu rănim pe nimeni. 

Nouă dă din cap şi începem să ne folosim Telekinezia pentru a muta oamenii din drumul nostru. 
Nouă este mai blând decât m-aș fi aşteptat. Creăm un fel de bulă telekinetică în jurul nostru, iar oamenii 
din apropiere sunt dați din drum. Nimeni nu este călcat în picioare şi, încet, drumul începe să se 
elibereze pentru Walker și restul oamenilor din escorta noastră. 

Pe măsură ce ne apropiem de sediul ONU, am ajuns direct sub umbra navei mogadoriene. Un fior 
trece prin mine, dar nu las asta să se vadă. Sunt steaguri ale fiecărei națiuni arborate pe ambele părţi ale 


drumului pe care ne deplasăm, toate aceste simboluri flutură într-o adiere de primăvară blândă, prinse 
sub nava mogadoriană care se profilează la orizont. 

Uitându-mă înainte, văd o scenă care a fost ridicată în grabă la intrarea din față a sediului ONU. 
Forţele de ordine sunt mai organizate acolo — sunt atât polițiști locali cât şi agenţi de securitate privată 
ai ONU. Ei ţin oameni departe de scenă și nu îi lasă să ia cu asalt intrarea în clădirea principală. Şi presa 
este acolo, toți întorcând camerele de la scenă la nava care plutește pe cer. 

Îl apuc pe Sanderson pe după umeri și să-l trag aproape, arătând spre scenă. 

— Care-i treaba cu scena? Ce ar trebui să se întâmple aici? 

Sanderson face o grimasă către mine, dar nu încearcă să se uite în altă parte. 

— Liderului Iubit îi plac intrările teatrale. Ştiai că a scris o carte? 

— Cititul este o prostie, mormăie Nouă, concentrat mai mult pe mulțime. 

— Nu-mi pasă de propagandă. Explică-mi ce este cu scena, Sanderson. 

— Pentru propagandă, cum ai spus şi tu, îmi răspunde Sanderson. Eu și câțiva dintre ceilalți 
prieteni ProMog — cei pe care draga noastră prietenă Walker probabil că i-a arestat — trebuia să-l 
întâmpinăm pe Setrákus Ra. lar el ar fi trebuit să arate lumii darurile mogadoriene pe care le-ar putea 
oferi omenirii. 

Îmi amintesc de starea în care l-am găsit pe Sanderson, plin de acele vene negre şi aproape mort, 
totul pentru aşa-numitele progrese medicale ale mogadorienilor. 

— Avea de gând să te vindece aici, spun eu, punând totul cap la cal. 

— Aleluia! spune Sanderson cu amărăciune. Salvatorul nostru! Apoi urma să-l duc în sediul ONU 
pentru discuţii şi, de a doua zi, s-ar fi adoptat o rezoluţie pașnică pentru a permite mogilor să intre în 
spaţiul aerian al fiecărei națiuni membre. 

— Şi uite aşa, spune Sam, Pământul s-ar fi predat. 

— Cel puţin ar fi făcut-o îl liniște, spune Sanderson. 

— Nu crezi că oamenii s-ar speria? îl întreb pe Sanderson. Adică, uită-te în jur. Îţi dai seama ce se 
va întâmpla atunci când vor apărea mogii? Când vor începe să umble pe aici? Când vor pune stăpânire? 
Va fi panică, oamenii se vor revolta — chiar şi cu diplomaţia ta de rahat. Cum dracu' ai putut să crezi că 
planul tău va funcționa? 

— Desigur, el s-a gândit şi la asta, spune Sanderson. Așa vrea Setrákus Ra să-i identifice pe cei ce 
se opun. Elementele problemă. 

— Deci va şti pe cine să ucidă, zice Nouă. 

— Asta e nebunie, spune Sam. 

— Un preţ mic pentru supraviețuirea omenirii, argumentează Sanderson. 

— Am văzut viitorul sub domnia mogadoriană, îi spun lui Sanderson. Crede-mă. Este un preț mai 
mare decât ești tu dispus să plăteşti. 

Sam se uită la mine îngrijorat și îmi dau seama cât de crud trebuie să sune, ca și convingerea că 
războiul cu mogadorienii pe Pământ este inevitabil şi că nu mai putem face nimic în acest moment 
pentru ca oamenii să nu fie răniți. Într-adevăr, nu mai sunt sigur că există vreo cale de a rezolva 
problema asta fără vărsare de sânge. Războiul este aici şi se vor da lupte. Dar am nevoie de ceilalți 
pentru a păstra speranţa. 

— Nu trebuie să fie așa, adaug eu. ÎI vom opri pe Setrăkus Ra înainte de a se ajunge prea departe. 
Dar trebuie să ne ajutați. 

Sanderson dă din cap, cu ochii fixaţi pe scenă. 

— Vrei s-o fac eu. 

— Fă-l să se arate, îi spun, trăgând în sus de tricoul meu. lar noi îl vom dobori. 

— Sunteţi destul de puternici pentru asta? 


Mă uit la Sanderson pentru a-i răspunde, dar văd aceeaşi întrebare şi în ochii lui Sam. El nu a fost 
de față la ultima noastră luptă cu Setrăkus Ra, dar știe că nu a mers bine. Atunci am fost toți Garzii — 
acum suntem doar eu şi Nouă. Ei bine, plus toate armele pe care agentul Walker a putut să le aducă cu 
ea. 

— Trebuie să fim, îi spun Sanderson. 

Pe măsură ce ne apropiem de partea din faţă a sediului ONU şi de scenă, trecem pe lângă un tip 
îmbrăcat ca un mesager pe bicicletă înconjurat de câteva camere de știri. Este de remarcat că el e 
singurul de aici căruia presa îi acordă atenţie, în afară de nava gigantică mogadoriană. Îmi concentrez 
simțurile să aud ce spune. 

— Jur, tipul a căzut din cer! exclamă mesagerul-biciclist unor reporteri sceptici. Sau poate că plutea 
în jos, nu ştiu. A lovit pământul cu putere, dar pielea lui era, cum să vă spun, parcă era acoperit cu 
armură sau ceva. Părea rupt rău de tot. 

Nouă pune mâna pe umărul meu. A auzit și el, dar din cauza acestei distrageri îşi opreşte 
Telekinezia cu care împingea oamenii. Agenţii care ne însoțesc icnesc când mulțimea vine în valuri, dar 
reușesc să-i împingă înapoi. 

— Ai auzit asta, nu? întreabă Nouă, ochii lui, practic, devenind strălucitori. 

— Ar putea fi doar un dement, îi spun, referindu-mă la mesagerul-biciclist, cu toate că nu prea 
cred asta. Chestii de genul ăsta îi scot în evidenţă. 

— Nu se poate! spune Nouă cu emoție în glas. Ochii lui caută prin mulțime cu un nou interes. 
Cinci este aici, omule. Cinci este aici și îi voi sparge faţa aia grăsană. 


Capitolul 27 (Ella) 


Mă simt amorțită. 

În portul de andocare, arunc o privire spre blindajul de culoarea perlei a micii nave care ne va duce 
în Manhattan. Arăt ca o fantomă. Am nişte pungi imense sub ochi. M-au îmbrăcat într-o nouă rochie 
formală neagră cu canate roşii, mi-au prins părul la spate în coadă atât de tare încât simt că pielea 
capului o să mi se dezlipească de pe craniu. Prințesa Mogadorienilor. 

Nu-mi pasă. Mă simt tulburată, parcă aș pluti. O parte din mine ştie că ar trebui să mă concentrez, 
să-mi ţin capul sus. 

Pur și simplu nu pot. 

Intrarea în nava de transport se deschide şi o scară mică se desfășoară pentru mine, ca să pot urca. 
Setrăkus Ra pune uşor mâna pe umărul meu şi mă îndeamnă înainte. 

— Pornim, draga mea, spune el. Vocea lui sună departe. Este o zi mare. 

La început, nu mă mișc. Dar apoi, o durere îmi străpunge umărul, acolo unde am fost înjunghiată. 
Se simte de parcă niște viermi mici mi se plimbă sub piele. Durerea dispare doar atunci când pun un 
picior în faţa celuilalt, urcând treptele şi aşezându-mă într-unul dintre scaunele navei. 

— Bine, spune Setrâkus Ra și mă urmează la bord. Se așază în scaunul pilotului şi nava etanșează 
ușa în spatele nostru. După lupta cu Cinci a revenit la forma s-a umană, iar acum este îmbrăcat într-un 
costum negru, elegant, cu inserţii stacojii. Combinația de culori nu se potrivește cu fața umană paternă 
pe care o afișează — îl face să arate aspru și autoritar. Nu-i spun asta, pentru că nu vreau să-l ajute și 
pentru că mi se pare un efort prea mare pentru a vorbi. 

Aş vrea doar să pot dormi. 

Mi-au făcut ceva după ce tăietura din umăr mi s-a deschis. Am leșinat de mai multe ori din cauza 
pierderi de sânge, așa că memoria mea este încețoșată. Îmi amintesc că Setrâkus Ra m-a dus până la un 
punct medical, un loc de pe navă pe care nu am avut ghinionul să-l explorez până atunci. Îmi amintesc 
că mi-au injectat ceva negru și mâlos în rană. Sunt destul de sigură că am țipat de durere. Dar apoi rana 
mea a început să se închidă. Nu a fost ca atunci când m-au vindecat Marina sau John. În cazul de față, 
am simţit că țesuturile mi s-au strâns de parcă erau tricotate, de parcă carnea mea a crescut la loc. Sub 
îngrijirea mogilor, am simţit cum carnea mea a fost înlocuită cu altceva, ceva rece și străin. Ceva viu şi 
înfometat. 

Încă mai pot simţi chestia aia târându-se pe sub pielea palidă a umărul meu, acum vindecat. 

Setrăkus Ra apasă câteva butoane de pe consola de zbor, iar mica noastră navă sferică se ridică. 
Pereţii navei devin translucizi. Este versiunea mogadoriană de sticlă mată, deși noi putem vedea afară, 
dar nimeni nu poate vedea înăuntru. 

Îmi întorc capul pentru a studia portul de andocare aglomerat cu mogadorieni gata de luptă. Toţi 
stau perfect nemişcaţi, sute de mogadorieni aranjaţi în linii ordonate, toţi cu pumnii încleștați peste 
inimile lor. ÎL salută pe Liderul lor Iubit care porneşte să cucerească Pământul. Mă uit la chipurile lor 
fără expresie şi la ochii lor goi şi întunecaţi. Ei sunt poporul meu? Devin unul dintre ei? 

Se pare că cel mai ușor este să cedezi. 

Setrăkus Ra este pe cale să pornească, dar un led roșu se aprinde pe unul dintre ecranele sale video 
și se aude un bâzâit strident. Zgomotul mă trezește un pic. Un subaltern ghinionist încearcă să-l apeleze 
pe Setrăkus Ra chiar în mijlocul marii sale zile. Muşchii maxilarului lui Setrâkus Ra se încordează de 
nervi la primirea apelului și, pentru un moment, îmi lasă impresia că îl va ignora. În cele din urmă apasă 
un buton şi un ofițer mogadorian de comunicaţii apare pe ecran. 

— Ce este? spune aspru Setrâkus Ra. 

— Cele mai profunde scuze pentru întrerupere, Lider Iubit, spune ofițerul, păstrând privirea în jos. 
Aveţi un mesaj urgent de la Dun Phiri-Ra. 


— Sper să fie de bine, mârâie Setrăkus Ra. Face un semn de nerăbdare cu mâna spre ecran. Foarte 
bine. Fă-mi legătura. 

Ecranul clipeşte, se aud niște păcănituri, apoi apare o femeie mogadoriană. Are două împletituri 
lungi, prinse în jurul capului ei chel şi o tăietură vizibilă deasupra unei sprâncene. Este înconjurată din 
toate părțile de junglă. Se pare că mesajul de la acest neaoș este suficient de important pentru a amâna 
zborul nostru spre New York. Încerc să mă mișc un pic în scaunul meu, luptând ca prin ceaţă să atrag 
atenţia. 

— Ce este, Phiri? spune Setrâkus Ra cu răceală. De ce m-ai contactat direct? 

Phiri, femeia mog, şovăie înainte de a vorbi. Poate că a luat-o prin surprindere fața umană care i se 
adresează cu atâta autoritate. Sau poate că doar se teme de Liderul ei Iubit. 

— Sunt aici, spune Phiri în cele din urmă, cu o notă de triumf în voce. Garzii au activat Sanctuarul. 

Setrăkus Ra se sprijină pe spate în scaun, cu sprâncenele arcuite în semn de surpriză. Își ridică 
mâinile în faţă în semn de mulțumire. 

— Foarte bine, răspunde el. Excelent. Îți ordon să-i ţii acolo, Phiri Dun-Ra. Cu prețul vieţii tale. Voi 
veni în cel mai scurt timp. 

— După cum doriţi, Lider lub... 

Setrăkus Ra întrerupe legătura înainte ca Phiri Dun-Ra să poată termina. Cuvintele “Garzi” şi 
“Sanctuarul” m-au mai trezit puţin. Încerc să mă gândesc la Șase și la Marina, la John şi la Nouă... Știu că 
ei ar vrea să lupt şi să iest din situaţia asta. Mi-e foarte greu să-mi păstrez mintea limpede, să-mi 
controlez corpul. 

— De ani de zile îi urmăresc, spune Setrăkus Ra liniştit, aproape ca pentru el însuși. Pentru a șterge 
ultimul bit de rezistență împotriva Progresului Mogadorian. Pentru a prelua controlul asupra idioților 
de Bătrâni Înţelepți îngropaţi pe această planetă. Acum, a venit ziua când voi câştiga totul, dintr-o dată. 
Spune-mi, nepoată, cum e posibil să existe îndoială asupra superiorității mogadoriene? 

Setrâkus Ra nu vrea cu adevărat un răspuns. Lui doar îi place să se audă vorbind. Las pe chipul 
meu să se vadă un mic zâmbet, de suferință. Se pare că asta îi face plăcere. Bunicul se întinde și mă 
mângâie pe genunchi. 

— Te simți mai bine, nu-i aşa? Manevrează câteva manete de pe consolă și motoarele navei prind 
viață. Să mergem. Să luăm ceea ce este al nostru. 

Apoi, Setrâkus Ra ghidează nava înainte. Rulăm prin portul de andocare, trecând printre rândurile 
de războinici mogadorieni. Toţi îşi ţin pumnul la piept, strigând încurajări mogadoriene. leşim prin 
acelaşi pasaj prin care a fost aruncat trupul lui Cinci. În momentul acela — văzându-l brutalizat și apoi 
aruncat ca pe un gunoi — mă bucur că am leşinat. 

Coborâm spre Manhattan. Pot să văd toți oamenii adunaţi acolo, jos. Sunt mii, adunaţi în fața mai 
multor clădiri în formă de campus. Mai văd și o scenă acolo. Totul este construit pe malul unui râu, un 
râu învolburat. Îmi amintesc de orașul Washington din viziunea mea, mirosul de fum care sufoca aerul. 
În curând, la fel va fi și în New York. Mă întreb dacă oamenii aceștia se vor arunca în râu atunci când 
orașul lor va începe să ardă. 

Oamenii de jos privesc la nava noastră. Îi pot auzi strigând şi țipând urale de bun-venit. Oamenii 
aceştia — cei care s-au apropiat cel mai mult de Anubis — nu se cred în pericol. 

Am impresia că ne îndreptăm spre această mare de oameni fără gardieni mogadorieni. Mă aplec 
spre bunicul meu, umezindu-mi buzele și chinuindu-mă să vorbesc. 

— Îi înfruntăm singuri? îl întreb. 

— Desigur, zâmbeşte el. Vreau să-i fac fericiți pe acești oameni, nu să le fac rău. Nu avem de ce să 
ne temem de oameni. Slujitorii mei de pe Pământ au aranjat o ceremonie de bun-venit care mi se pare 
mai mult decât potrivită. 


Se pricepe, asta e clar. Probabil are deja planificat tot acest eveniment. Ştiu că este puţin probabil ca 
mulțimea de oameni, chiar şi în număr atât de mare, să aibă vreo șansă împotriva lui Setrâkus Ra şi a 
puterilor sale, dar o parte din mine speră că poate măcar unul dintre ei va vedea dincolo de teatrul 
regizat şi va face niște fotografii extraterestrului înfricoşător. 

Desigur, asta ar însemna moartea mea înainte ca ei să-l poată opri pe Setrâkus Ra. În acest moment, 
se pare că moartea mea ar fi de folos. Încă simt chestia pe care mi-au injectat-o mogadorienii sub piele. 
Nu o mai pot suporta. 

Coborârea s-a încheiat. Planăm cam la cinci metri deasupra scenei. Un bărbat în vârstă, nervos, 
îmbrăcat în costum — pare a fi politician—, ne aşteaptă acolo. Blițurile se aprind ca nebunele. Clipesc şi 
încerc să nu arăt ca un zombi. 

— Vino, Ella. Hai să ne salute subiecții noștri, spune Setrăkus Ra. Îşi ridică bastonul de aur, Ochiul 
obsidian al Thaloc începe să lumineze. Nu sunt sigură de ce l-a adus cu el. Cred că nu vrea să apară în 
fața aşa-numiţilor subiecţi fără nicio armă. Sau poate crede că îl face să arate ca un nobil — ca un rege cu 
sceptru. 

Mă ridic, sunt ușor ameţită. Setrăkus Ra îmi oferă brațul, iar eu îl accept. 

Uşa navei noastre se deschide şi o scară strălucitoare se extinde spre exterior, creând o cale către 
scenă. Mulțimea murmură când ieşim. Prin ochii mei încețoşaţi, pot vedea zeci de camere de televiziune 
aţintite spre noi. Mulțimea este redusă la tăcere de uimire. De ce arătăm ca ei? Extratereștrii... 
extratereștrii arată exact ca oamenii. Un bătrân chipeș și nepoata lui palidă. 

Setrâkus Ra ridică mâna și salută mulțimea de oameni. Este un gest regal, curtenitor și teatral. 
Când vorbește, vocea lui bubuie de parcă ar vorbi la un microfon. 

— Bine v-am găsit, oamenii de pe Pământ! rosteşte el într-o engleză perfectă, vocea lui sunând 
fermă şi liniștitoare. Numele meu este Setrăkus Ra și aceasta este nepoata mea, Ella. Am parcurs o 
distanță mare pentru a veni cu umilinţă înaintea voastră cu gânduri paşnice! 

Mulțimea ovaţionează. Ei nu știu ce se întâmplă. Setrăkus Ra contemplă ca un zeu fețele oamenilor 
care se uită la el. Dar când privirea lui ajunge la bătrânul care stă în picioare pe scenă, simt o tensiune în 
brațul său. 

— Hmm, spune Setrăkus Ra în şoaptă. Ceva nu este în regulă. Cel care îl primește nu este aşa cum 
se aștepta. Sau poate că trebuiau să fie mai mulți oameni care să-l întâmpine pe scenă cu braţele 
deschise. Poate că lipsesc buchetele de flori? 

Fără să fie descurajat, Setrăkus Ra se face un pic mai înalt și începem să coborâm restul treptelor. 

— Avem multe de oferit oamenilor de pe Pământ! continuă el cu vocea ca un tunet, plină de 
caritate. Tehnică medicală avansată pentru vindecarea bolilor, tehnologie avansată pentru o agricultură 
mai productivă care vă va face viața mai uşoară. Tot ce cerem în schimb, după călătoria noastră lungă, 
este adăpost față de frigul din spaţiu. 

Mă uit peste mulțime să văd dace este cineva care mușcă momeala. Privirea îmi rămâne pironită pe 
un tip tânăr aflat în rândul din față, chiar lângă camerele televiziunilor. Ochii lui negri îmi caută 
privirea. Poartă un hanorac, are părul lung şi negru, despletit, este înalt și atletic și — în starea în care 
mă aflu, îmi ia ceva timp până să-l recunosc. Nu cu mult timp în urmă, mă sprijineam pe umerii lui și 
mă învăţa cum să lupt. 

E Nouă. 

Văzându-l, ştiind că nu sunt singură, că nimic nu este pierdut încă — asta face să-mi revină 
simțurile. Durerea din umărul meu creşte exponențial, ca și când ceva încearcă să-şi croiască drum afară 
de mine. Orice ar fi în interiorul meu nu vrea ca eu să-mi folosesc Moștenirile. Ignor acel ceva şi îmi 
extind Telepatia. 

Nouă! Bastonul! Cu el îşi schimbă formele! la-l şi distruge-l! 

Un rânjet de fiară se întinde pe fața lui Nouă şi dă din cap spre mine. Inima îmi bate tot mai tare. 


Lângă mine, Setrâkus Ra are o postură țeapănă. Mâna mea este prinsă în îndoitura cotului său. Ştie 
că ceva nu este în regulă, dar își continuă spectacolul. 

— Mă aşteptam să fie mai mulți aici, cu această ocazie memorabilă şi totuşi văd că doar unul dintre 
liderii voştri a venit să mă salute! Setrâkus Ra întinde mâna spre bătrân. Vin la voi în pace, domnule! 
Haideţi să pecetluim prietenia dintre cele două măreţe rase ale noastre. 

În loc să-i întindă mâna lui Setrăkus Ra, bătrânul face un pas înapoi. În ochii lui se citeşte teama, 
dar nu fuge și nici nu strigă. E frica animalului încolţit. Bătrânul ţine un microfon și, când camerele de 
televiziune se îndreaptă spre, el începe să strige. 

— Acest om — chestia asta — este un mincinos! 

— Ce... Setrăkus Ra face un pas agresiv spre bătrân, iar eu scap din strânsoarea cotului său. Pentru 
prima dată de când sunt în compania sa, liderul mogadorian se arată surprins. 

Surprins şi furios. 

Un murmur de incertitudine străbate mulțimea. Bătrânul strigă ceva — am auzit cuvintele 
“înrobire” şi “moarte”, dar altfel nu-l pot auzi prea bine. Nimeni nu poate. Setrăkus Ra și-a folosit 
Telekinezia pentru a zdrobi microfonul bătrânului. 

— Trebuie să fii confuz, prietene, spune Setrăkus Ra printre dinţi, încercând să salveze această 
farsă. Intenţiile mele sunt sincere... 

Setrăkus Ra îşi pierde echilibrul brusc. Ştiu de ce. Un atac telekinetic. Văd cum bastonul de aur îi 
este smuls din mână. Nouă îl prinde din aer când aterizează pe scenă, rânjind la Setrâkus Ra. 

Simt mișcare în stânga mea. Întorc capul şi îl văd pe John sărind și el pe scenă. L-au flancat, așa 
cum au exersat în Sala de Lectură. Făcându-şi loc prin mulțime, văd bărbaţi şi femei în costume negre, 
toți scoțând încet armele la vedere. Mulțimea o ia razna pe măsură ce unii civili — cei mai inteligenți 
dintre ei — încep să se îndepărteze de scenă. 

E o capcană, îmi dau seama cu bucurie. Garzii sunt aici! 

Acum, Setrâkus Ra arată cu adevărat surprins. Și, îndrăznesc să spun, un pic speriat. 

— Aţi fost duși în rătăcire! strigă Setrăkus Ra, arătând cu mâna, goală acum, spre Nouă și John. 
Băieți aceştia sunt fugari! Teroriştii din lumea mea! Nu știu ce v-au spus... 

— Nu le-am spus nimic, îl întrerupe John. Vocea lui nu sună la fel de tare ca a lui Setrâkus lui Ra, 
iar oamenii din mulţime îşi întind gâturile ca să-l asculte. Îi vom lăsa să vadă singuri. Un maniac care 
ordonă genocidul este uşor de deosebit. 

— Minciuni! 

Fă-o acum! îl îndemn telepatic pe Nouă. 

— Mă întreb ce se va întâmpla dacă fac asta? întreabă Nouă, ţinând bastonul lui Setrâkus Ra în 
lateral. Înainte ca Setrăkus Ra să poată înainta în direcţia lui, Nouă ridică bastonul deasupra capului şi îl 
izbeşte de scenă. Ochiul obsidian din centrul său explodează într-un nor de cenușă. 

Totul se întâmplă repede după aceea. 

Corpul lui Setrăkus Ra începe să tremure spasmodic. Forma umană frumoasă, de care era atât de 
ataşat, începe să se exfolieze, ca un șarpe care năpârleşte. Adevăratul Setrăkus Ra — palid, plin de 
riduri, fără sânge, arătând ca o mumie hidoasă, tatuat pe craniul său chel, cu o cicatrice groasă în jurul 
gâtului, îmbrăcat în armură mogadoriană ţepoasă — își arată adevărata înfățișare pe scenă. 

Mulţi oameni din mulțime ţipă. Unii chiar se dau înapoi şi încep să fugă. Se aude un foc de armă — 
glonţul şuieră pe lângă urechea mea înainte să se lovească inofensiv de nava mogadoriană din spatele 
meu, apoi ricoşează. Asta nu face decât să-i sperie pe oameni şi mai mult, iar acum s-a creat o busculadă 
totală în fața scenei. Sunt trase mai multe focuri de armă, de data asta în aer. Unul dintre agenţii care 
trag asupra lui Setrâkus Ra este busculat de mulțimea îngrozită. E haos. 


Cu un urlet monstruos, Setrăkus Ra crește până la vreo cinci metri. Scena de sub noi geme. 
Bătrânul care era pe scenă cu Garzii încearcă să se piardă în mulțime, dar Setrâkus Ra îl apucă cu 
Telekinezia şi îl aruncă ca pe un proiectil în Nouă. Cei doi cad de pe scenă unul peste altul. 

Mingiile de foc prind viață în mâinile lui John, dar dispar imediat ce Setrâkus Ra declanșează 
Dreynen. Asta nu oprește atacul lui John. Își scoate pumnalul loric din teacă și se aruncă spre el. 

— Da! strigă Setrâkus Ra, făcându-i semn lui John să vină. Grăbește-te spre moarte, băiete! 

Neafectată de versiunea de Dreynen a lui Setrákus Ra, ridic o bucată ruptă din bastonul lui. 
Degetele mele sunt stângace şi am fost aproape s-o scap din mână de două ori înainte de a o ţine destul 
de strâns. Mă concentrez, ignor durerea ascuţită de sub piele şi încarc bucata de baston cu energia 
Drevynen. 

Când bucăţica aceea luminează roșu strălucitor, o înfig în partea din spate a piciorului lui Setrăkus 
Ra. 

Lordul mogadorian urlă şi se micșorează până la dimensiunea normală. Simt cum se activează 
câmpul Dreynen care anulează Moștenirile. Prea târziu. Setrăkus Ra încearcă să mă împingă, într-o 
încercare zadarnică de a scăpa de mine. Bucata de baston încărcată cu Dreynen este înfiptă adânc în 
partea din spate a gambei sale. Când Setrăkus Ra reuşeşte s-o smulgă, o pată de sânge întunecat ca 
noaptea apare pe pantalonul său. Acum că e rănit, nu știu sigur cât timp vor dura efectele Dreynen. 

Aştept o secundă. Sângerează. Rana lui nu mi-a fost transferată. Fiecare vrajă are o slăbiciune, asta 
mi-a spus Setrăkus Ra chiar înainte de a-mi arde glezna cu chestia aceea teribilă. 

ÎI pot răni. Eu sunt singura care îl poate răni pe Setrăkus Ra. 

Abia am timp să procesez aceste informaţii că Setrâkus Ra se îndreaptă spre mine cu ochii plini de 
indignare. Mă loveşte cu dosul palmei, tare, și sunt aruncată în aer. Aerul iese din mine când aterizez pe 
scenă, capul îmi vâjâie din nou. Trebuie să fi știut faptul că, chiar dacă mi-am dat seama care este 
slăbiciunea vrăjii mogadoriene, eu nu sunt suficient de puternică pentru a lupta cu el. 

Setrăkus Ra stă deasupra mea, trăsăturile sale sunt și mai hidoase din cauza furiei. Se apleacă și își 
înfige degetele în gâtul meu. 

— Trădătoare mică şi nenorocită...! 

John se aruncă cu umărul înainte şi îl doboară pe Setrăkus Ra. Setrăkus Ra cade cu toată greutatea 
pe o parte şi simt imediat cum îmi apare o vânătaie în cot. Accept durerea. Vor mai fi şi altele. 

Nu sunt suficient de puternică pentru a lupta cu el, dar mi-am jucat partea mea. l-am anulat 
Moştenirile. 

Acum, ceilalți pot face ceea ce trebuie făcut. 

John nu se lasă. Îl lovește cu pumnii pe Setrâkus Ra, care încearcă să-l îndepărteze. Lordul 
mogadorian nu mai arată atât de înspăimântător acum, încercând să se îndepărteze de John. Îmi face 
plăcere să-l văd atât de jalnic și disperat. Trebuie să sufere înainte de a muri. 

Înainte de a muri și eu odată cu el. 

John reușește să-l încalece. Ridică pumnalul deasupra capului. Trag aer în piept şi îmi pun braţele 
pe piept. 

— Asta este pentru Lorien! Și pentru Pământ! 

Ştiu ce urmează. John îl va înjunghia pe Setrăkus Ra, iar eu voi muri. Asta va rupe vraja 
mogadoriană, apoi Garzii îl vor putea ucide pe Setrăkus Ra definitiv. Se merită. Voi muri cu plăcere 
dacă asta înseamnă că se termină cu viaţa mizerabilă a lui Setrâkus lui Ra. 

Fă-o! îi strig lui John telepatic. Indiferent ce se va întâmpla! Fă-o! 

Când John loveşte cu pumnalul, aud un sunet ca un șuierat. Ceva zboară în această direcţie. Cu 
mare viteză. 


Un şirag de mărgele de sânge îmi gâdilă gâtul; o mică tăietură. Atât de aproape a ajuns pumnalul 
lui John înainte să fie lovit de o ghiulea cromată venită în zbor prin aer. Ghiuleaua aceea îl smulge de pe 
Setrâkus Ra şi îl aruncă pe scenă. 

Cinci. E viu şi tocmai mi-a salvat viața. Mi-a salvat viața, dar ne-a condamnat pe toți. 

Înainte să pot reacționa, scena trosneşte și se prăbușește. Alunec pe lemnul înclinat și cad cu putere 
pe pavajul de dedesubt. În jurul meu, oamenii fug și ţipă. 

Setrâkus Ra aterizează lângă mine. 

Se apleacă şi mă apucă de păr, ridicându-mă cu brutalitate în picioare. 

— Vei muri pentru ruşinea asta, copilă, mârâie el şi începe să mă târască pe scena distrusă către 
navă. 

Nouă stă în calea lui. 


Capitolul 28 (John) 


Am umărul dislocat, asta știu sigur. Sunt pe spate, cu așchii din lemnul scenei înfipte în mine. Văd 
dublu şi mi-e greu să respir. Mă simt de parcă tocmai m-a lovit o maşină. 

Nu este o mașină. E Cinci. 

Trădătorul stă deasupra mea, respirând greu. Pielea lui este metalică, dar arată grav rănit. Pentru 
început, văd că poartă un plasture peste ochi. O parte a feţei lui este umflată şi cred că văd urme de 
lovituri sub armura lui de metal care îi acoperă craniul. Şi-a pierdut câțiva dinţi. Nu-mi dau seama cum 
s-a ales cu aceste leziuni și nici nu-mi pasă. 

Ticălosul mă ţintuieşte la pământ. Am fost atât de aproape. Setrâkus Ra era ca și mort. 

Pumnalul meu este încă atașat la încheietura mâinii, dar este braţul cu umărul dislocat. Încerc să 
prind pumnalul cu mâna cealaltă. Înainte de a o putea face, Cinci mă ridică de partea din față a 
hanoracului zdrenţuit. 

— Ascultă-mă! îmi strigă el în față. 

— Du-te dracu’. 

Cu mâna teafără apuc braţul metalic al lui Cinci, îmi activez Lumenul și îi ridic temperatura cât de 
mult pot. 

Oricare ar fi metalul care îl acoperă, are cu siguranţă și un punct de fierbere. Mă întreb dacă pot să- 
i topesc armura metalică înainte să poată face ceea ce și-a propus. 

— Opreşte-te, John! strigă Cinci, scuturându-mă. 

— L-ai ucis pe Opt, nenorocitule! 

Mirosul lui otrăvitor trece printre degetele mele. Ochiul lui Cinci se holbează, dar nu-mi dă drumul 
și nici nu se dă la o parte. ÎI rănesc, iar el acceptă asta. 

— Dobitoc arogant, urlă Cinci strângând pumnul, gata să mă lovească. Nu ştiu dacă am puterea să- 
l opresc. Pumnul lui încleştat tremură, dar pare să se răzgândească. Ascultă-mă, John! Dacă îl răneşti pe 
Setrâkus Ra, se răsfrânge asupra Ellei! 

Domolesc puţin fierbințeala Lumenului. Mâna mi se simte lipită de metalul topit. 

— Ce? Despre ce vorbeşti? 

— Este o vrajă la fel ca cea folosită de Bătrânii Înţelepţi pe noi, spune Cinci. A schimbat-o cumva. 

Îmi sting Lumenul complet. Cinci încearcă să ne ajute acum? Nu m-a doborât de pe Setrâkus Ra ca 
să-l protejeze pe Liderul său Iubit, ci ca s-o salveze pe Ella? Nu ştiu ce să mai cred. 

— Cum rupem vraja? strig la el. Cum putem să-l omorâm? 

— Nu știu, răspunde Cinci și se uită peste umăr. Chipul lui se întunecă din nou brusc, e furia pe 
care am văzut-o când a ridicat pumnul să mă lovească. La naiba! 

Cinci se ridică de pe mine și îşi ia zborul. Mă ridic în picioare la timp pentru a-l vedea pe Nouă 
pornind spre Setrâkus Ra. Ține în mână, ca pe o suliță, o bucată ruptă din scenă. 

— Nouă! Nu! 

Nouă nu mă aude, probabil pentru că e prea ocupat să scape de Cinci. Cei doi se prăbușesc peste 
epava scenei, bucăţi de lemn zboară peste tot. După ce s-au ciocnit, Cinci încearcă să-şi ia din nou 
zborul, dar Nouă îl prinde de gleznă. 

— Unde vrei să zbori, grasule? îl aud pe Nouă urlând. 

Nouă se ridică în picioare, încă îl ţine pe Cinci de gleznă, apoi îl învârtește cu toată puterea lui. 
Cinci îşi întinde braţele într-o încercare inutilă de a se redresa, dar e biruit. Nouă îl izbeşte pe Cinci cu 
fața de pavaj. Bucăţi de beton zboară în urma impactului, iar capul lui Cinci scoate un sunet de clopot 
atunci când este lovit. Am observat că armura metalică revine pentru o clipă la forma de piele normală 
— probabil că Cinci e rănit suficient de tare cât să-şi piardă concentrarea asupra Externa, Moștenirea lui. 

— Nouă! Ajunge! îi strig, împingând grămada de lemne de pe mine. 


Nouă priveşte în direcția mea, iar asta îi permite lui Cinci să-i tragă un uppercut. Cu un urlet de 
furie, Nouă se aruncă din nou asupra lui şi cad împreună. Își trag pumni unul celuilalt, o încâlceală de 
membre pe care o pierd din vedere atunci când se prăbușesc printr-una dintre ferestrele din faţă ale 
clădirii Naţiunilor Unite. 

Nu-i momentul să-mi fac griji pentru ei acum. Trebuie să ajung la Setrâkus Ra. Trebuie s-o salvez 
pe Ella. Nu voi permite să fie luată pentru a doua oară. 

Braţul stâng îmi atârnă moale. Ar trebui să-mi pun umărul la loc înainte de a mă putea vindeca, 
dar nu am timp pentru asta. Îmi scutur mâna de metalul topit și mut pumnalul la încheietura braţului 
teafăr. Va trebui să fac asta cu o singură mână. 

În mod surprinzător, Setrăkus Ra nu pare câtuși de puţin interesat să stea și să lupte. O trage pe 
Ella prin mormanul de lemne, îndreptându-se spre nava în formă de perlă. Ella nu arată deloc ca în 
viziunea mea despre Washington — parcă e golită de viață. Mă întreb ce i-au făcut pe acea navă de 
război. 

Indiferent ce se întâmplă! Fă-o! strigă Ella în mintea mea. Indiferent ce se întâmplă. Înseamnă că Cinci 
nu a minţit. Ella ştia care sunt consecințele dacă îl înjunghii pe Setrăkus Ra, iar ea le-a acceptat. 

Indiferent ce i-au făcut, mogii nu au învins-o. A avut suficientă putere în ea pentru a ne ajuta. A 
fost ca atunci la Baza Dulce. L-a rănit pe Setrăkus Ra cu o bucată strălucitoare de beton, iar Moștenirile 
mele au revenit instantaneu. 

Îmi dau seama că ea a anulat puterile lui Setrâkus Ra. Şi, judecând după retragerea lui plină de 
laşitate, încă nu i s-au întors. 

S-ar putea să nu-l pot ucide pe Setrăkus Ra, dar asta nu înseamnă că nu-l pot supune. Să-i vedem 
atunci pe mogadorieni invadând când eu îl am ostatic pe Liderul lor Iubit. 

Alerg peste scena instabilă și ruptă, încercând să-i tai calea lui Setrâkus Ra, înainte să poată ajunge 
la nava lui. Ella mă vede venind și se înfige bine pe picioare. Se luptă să scape din strânsoarea lui 
Setrâkus Ra, iar asta îl încetinește suficient. ÎI voi prinde. 

— Setrâkus Ra! 

La naiba. Nu acum. 

Liderul mogadorian nici măcar nu o bagă în seamă pe Walker care vine spre el din partea cealaltă. 
Se așteaptă cumva ca el să se oprească? Ea și alți doi agenţi au reușit să se elibereze din mulțimea 
bulversată, intrată în panică. Sam este cu ei. Se opresc la câțiva metri cu armele îndreptate în față. Chiar 
şi Sam pare gata să tragă — are privirea încruntată, gura strânsă într-o linie fermă. Îmi amintesc arsurile 
cu acid de pe încheieturile lui Sam. Le are prin amabilitatea lui Setrâkus Ra. Sunt sigur că e gata să 
egaleze acest scor. 

— Staţi! strig spre Sam şi Walker, dar prea târziu. 

Setrăkus Ra îşi întoarce capul în direcția agenţilor și Sam, de parcă aceştia ar fi nişte gândaci care 
trebuie stârpiţi. Cu mâna liberă, Setrâkus Ra scoate un bici cu trei capete care fusese ascuns sub 
uniforma sa zdrenţuită. Înainte să-i lovească cu biciul, agenţii și Sam deschid focul. 

Nu-mi vine să cred ce sunt pe cale să fac. 

Opresc gloanţele în aer cu Telekinezia. Nu ştiu dacă ar fi pătruns prin armura lui Setrăkus lui Ra, 
dar nici nu pot risca. Nu-i las pe Sam și ceilalţi să-şi dea seama că au ratat. În schimb, îi împing înapoi cu 
Telekinezia. Nu prea tare, ca să-i nu-i rănesc, dar suficient cât să-i arunc peste resturile de scenă ruptă. 
De asemenea, a fost suficient pentru a-i scoate din raza biciului lui Setrákus Ra. O să le cer scuze mai 
târziu. 

Setrăkus Ra nu se mai uită la agenţi. Scurta distragere a atenţiei a fost tot ceea ce avea nevoie 
pentru a ajunge la treptele navei sale. Urcă târând-o pe Ella în spatele lui, apoi dispare în navă. 

Alerg spre navă, hotărât să nu-l las să scape. Nava începe să se ridice înainte ca scara să se plieze 
pe deplin în corpul său neted. 


Încă mai pot să ajung la scară. Încă îl mai pot opri. Sunt atât de aproape. 

Mă arunc cu capul înainte şi reușesc să mă prind de treapta de jos, cu mâna mea teafără. 

Nava continuă să se ridice în timp ce treptele se retrag spre ușa deschisă. M-au tras mai aproape de 
Setrăkus Ra şi Ella, chiar dacă nava se îndepărtează de Pământ. Îmi ridic un picior, astfel încât să mă 
prind mai bine de ultima treaptă. Suntem la aproape treizeci de metri în aer, mica navă se apropie tot 
mai mult de nava de luptă de deasupra. 

Scara se strânge ca un burduf în panoul de la baza intrării în navă. Dau drumul ultimei trepte 
înainte să fiu zdrobit de mecanism şi mă înalt ca să ajung la uşa deschisă. Nu-mi este uşor să fac asta cu 
un singur braţ. Reuşesc să mă agăţat de marginea ușii, brațul meu bun începe să se simtă suprasolicitat. 
Picioarele mele se legănă acum la o înălțime de vreo şaizeci de metri. 

Setrăkus Ra stă deasupra mea. Biciul cu trei capete se leagănă în fața mea, iar vârfurile-i sunt vii şi 
scot scântei de foc. Nu cred că intenţionează să mă ducă aşa tot restul drumului. 

Văd puţin din picioarele Ellei. Stă pe unul dintre scaunele din cabina de pilotaj şi pare total sedată. 
Nu voi primi ajutor din partea ei. 

— John Smith, nu-i așa? întreabă Setrăkus Ra de dragul conversaţiei. Îţi mulțumesc pentru ajutor. 

— Nu am încercat să te ajut. 

— Dar ai făcut-o oricum. Este unul dintre motivele pentru care te voi lăsa în viață. 

Fac o grimasă. Mâna îmi alunecă un pic. Trebuie să mă gândesc repede la ceva. Mi-e greu să fac o 
minge de foc cu un braț dislocat, iar cu celălalt să mă agăţ bine dacă ţin la viața mea dragă. Va trebui să- 
mi folosesc Telekinezia. Poate dacă aș reuși să-l împing înapoi... 

A dispărut. Telekinezia mea a dispărut. Anulată, la fel ca înainte. 

Setrăkus Ra îmi zâmbeşte. l-au revenit Moştenirile. Am dat greş. 

Se apleacă din genunchi, astfel încât să ajungă chiar în fața mea. 

— Celălalt motiv, şuieră el, este că vreau să vezi cum ard planeta asta. 

Setrăkus Ra se îndreaptă din nou și cu nonşalanţă ghidează biciul spre mine. Cele trei capete mă 
lovesc drept peste față. Sunt imun la foc, dar cele trei capete sapă şanţuri în obrazul meu. Este suficient 
pentru a mă face să-mi pierde aderenţa. Cad. 

În timp ce cad spre râul de sub mine, simt că mi-au revin Moștenirile. Asta înseamnă că sunt destul 
de departe de Setrâkus Ra. Îmi îndrept rapid Telekinezia în jos, fac tot ce pot pentru a încetini căderea. 

Cu toate acestea cad cu putere în East River. E ca si cum mi-a plesnit tot corpul. Apa murdară îmi 
inundă plămânii și, timp de câteva momente groaznice, nu ştiu în ce direcţie este calea în sus, în ce parte 
să înot. Reușesc să ies la suprafață, nu mai am aer, scuip apa din gură și încerc să înot împotriva 
curentului cu un singur braţ. Înot pe spate, incomod, gâfâind întregul drum. Ajung la mal epuizat, puţin 
mai departe de haosul de la sediului ONU, înconjurat din toate părțile de gunoaie şi peşti morți. 

— John! John! Eşti în bine? 

E Sam. Aleargă prin noroi spre mine. Probabil că m-a văzut căzând și a venit după mine. Se aruncă 
în mâl, lângă mine. Reușesc să îl salut doar cu un geamăt. Cred că am niște coaste rupte. 

— Poţi să te mişti? mă întreabă Sam, atingându-mi ușurel umărul dislocat. 

Dau din cap că da. Cu ajutorul lui Sam, mă ridic din nou în picioare. Sunt ud, zdrobit, câteva 
coaste rupte, cu trei tăieturi lungi pe față. Nici nu ştiu ce să se vindec mai întâi. 

— Unde-i Nouă? reuşesc să-l întreb. 

— L-am pierdut în haos, răspunde Sam cu o voce tristă. El şi Cinci se vor ucide reciproc. Walker și 
oamenii ei încearcă să evacueze civilii. E o nebunie acolo. John, ce facem? 

Deschid gura să spun ceva, în speranţa că îmi va veni vreun plan în minte dacă încep să vorbesc, 
dar o explozie din apropiere mă întrerupe. Impactul este suficient de puternic încât să-mi clănțăne dinţii 
în gură. 


Mă uit în sus spre cer tocmai la timp pentru a vedea nava mogadoriană de război deschizând focul 
asupra oraşului New York. 


Capitolul 29 (Şase) 


Ochii lui Opt, viu aprinşi de la loralitul pur, ne evaluează pe fiecare dintre noi, pe rând. Insistă mai 
mult timp asupra lui Adam — suficient de mult pentru a-l face pe aliatul nostru mogadorian să se dea 
un pas înapoi. La fel ca Marina, sunt înțepenită în loc, uitându-mă la prietenul nostru adus înapoi la... 
un fel de viață. 

Opt levitează peste fântâna Sanctuarului într-o coloană de energie. Nu, nu doar levitează în 
energie. Energia aceea este o parte din el. Sau ce-o fi. 

Sunt destul de sigură că ceea ce pluteşte acolo nu este sarcasticul și neîndemânaticul nostru 
prieten. Orice ar fi, simt o înrudire stranie cu entitatea aceea, de parcă energia care acum l-a reanimat pe 
Opt curge şi prin mine. Este aceeaşi senzaţie pe care o simt atunci când îmi folosesc Moștenirile. Poate că 
mă uit la esenţa a ceea ce mă face loric, ceea ce mă face Garde. 

Poate mă uit la Lorien însuși. 

— Doi lorici şi un mogadorian, spune entitatea în cele din urmă, terminându-și evaluarea. Vocea 
nu sună ca a lui Opt — este ca o sută de voci vorbind odată, toate într-o sincronizare perfectă. Energia 
care iese din ochii lui Opt zăbovește leneşă pe Adam, de parcă acesta ar fi o curiozitate pentru entitate. 
Cu o mică excepţie. Eşti ceva diferit. Ceva nou. 

— Ăăă, mulțumesc? răspunde Adam și face mai face un pas înapoi. 

Marina îşi drege glasul și se apropie de fântână. Nu are lacrimi în ochi. Are mâinile întinse în față, 
vrea să atingă mâna entității şi să se asigure că el este real. 

— Opt? Tu ești? Vocea ei se aude cu greu peste ritmul bătăilor inimii din fântână. 

Entitatea își întoarce privirea spre Marina și se încruntă. 

— Nu. Îmi pare rău, fiica mea. Prietenul tău e plecat. 

Umerii Marinei cad plini de dezamăgire. Chestia din corpul lui Opt se întinde spre ea pentru a o 
consola, dar energia se destramă între ei şi se trage înapoi. 

— El este cu mine acum, spune entitatea împăciuitor. El îmi face un mare serviciu, lăsându-mă să 
vorbesc prin el. A trecut mult timp de când nu am mai putut să vorbesc. 

— Eşti Lorien? întreb eu, reușind în cele din urmă să-mi găsesc propria voce. Eşti, cum ar fi, 
planeta? 

Entitatea pare să ia în considerare întrebarea mea. Prin țesătura subțire a cămăşii lui Opt, pot vedea 
rana lui luminând. Strălucește albastru-cobalt, ca şi restul corpului său plin de energie. Curge din el. 

— Aşa mi se spunea cândva, da, spune entitatea şi arată cu mâna la sculpturile strălucitoare de pe 
pereţi. În alte locuri, mi se spunea în multe feluri. Acum, pe această planeta, voi primi un nume nou. 

— Eşti un zeu, spune Marina emoţionată. 

— Nu. Pur și simplu sunt. 

Îmi scutur puţin capul. Zeu sau nu, avem nevoie de ajutorul acestei entități. Nu avem timp pentru 
ghicitori. Brusc, mă simt obosită și sătulă de desenele şi profeţiile din peşteră şi de oameni strălucitori. 

— Ştii ce se întâmplă? îl întreb pe Opt — Lorien — sau care o fi. Mogadorienii se pregătesc de 
invazie. 

Ochii entității se uită din nou la Adam. 

— Nu toţi, din câte văd eu. 

Adam pare stânjenit. Entitatea se întoarce rapid. Se uită la tavan de parcă ochii aceia strălucitori 
pot vedea în afara templului. De parcă ar putea vedea totul. 

— Da. Vin, spune entitatea, vocea de ecou părând deranjată de invazia iminentă a mogadorienilor. 
Conducătorul lor m-a urmărit mult timp. Bătrânii voştri Înțelepți au prevăzut căderea Lorienului şi au 
ales să mă protejeze. M-au ascuns aici, în speranţa că asta îl va întârzia. 

— Nu te-au ascuns prea bine, îi răspund. 


Marina îmi trage un cot. 

Ochii entității se întorc din nou, încet, spre tavan. Pentru o clipă, o tristeţe adâncă îi străbate chipul. 

— Mulţi dintre copiii mei au dispărut pentru totdeauna, spune cu tristeţe entitatea. Cred că voi veți 
fi Bătrânii Înţelepţi lorici de-acum, asta dacă se mai poate numi așa. 

— Suntem Garzi, îi spun, corectând-o pe zeitatea antică, pentru că, la naiba, am reuşit să ajungem 
atât de departe. Suntem aici pentru a-ţi cere ajutorul. 

Entitatea chicotește. 

— Pentru mine nu contează, fiica mea. Bătrâni, Garzi, C&pani — aceste cuvinte sunt modul în care 
loricii au ales să înțeleagă darurile mele. Dar nu trebuie să fie la fel şi aici. Nu trebuie să fie în niciun fel. 
Entitatea se oprește gânditoare. În ceea ce privește ajutorul, eu nu ştiu ce pot oferi, copilă. 

Mai multă confuzie, mai multe ghicitori. Nici nu credeam că, venind la Sanctuar, o să meargă după 
cum glumea Nouă — că o să declanşăm o putere imensă care îi va distruge pe toți mogadorienii. Dar mă 
aşteptam să găsesc ceva care ne-ar putea ajuta. Prietenii noştri ar putea fi uciși chiar acum, în primul val 
al invaziei mogadoriene, iar eu stau aici și vorbesc cu o entitate nemuritoare, misterioasă și enervantă. 

— Asta nu e de ajuns, îi spun. 

Frustrată, fac un pas către entitate. Energia mă înconjoară, iar părul mi se ridică încărcat static. 

— Şase, şopteşte Adam, ai grijă. 

ÎI ignor, ridicând vocea, aproape țipând la atotputernicul Lorien. 

— Am venit de departe pentru a te trezi! Am pierdut prieteni! Trebuie să poți face ceva. Nu îţi pasă 
că Setrákus Ra vine aici şi distruge planeta asta, ucigând tot ce este viu pe ea? Vei lăsa să se întâmple 
asta a doua oară sub privirile tale? 

Fruntea entității se încreţeşte. O fisură se deschide în pielea de pe fruntea lui Opt, iar energia 
începe să se reverse. Marina își acoperă gura, dar reușește să nu ţipe. E ca și cum trupul lui Opt este 
golit, iar energia începe să dispară treptat. 

— Îmi pare rău, fiica mea, îi spune Opt Marinei. Trupul aceasta nu mă mai poate ţine. 

Apoi, entitatea se întoarce spre mine. Nu pare că cuvintele mele l-au jignit, nici că au avut vreun 
efect. Vocea îi este la fel de melodioasă şi calmă. 

— Nu scuz distrugerea fără sens a vieţii, explică entitatea. Dar nu eu aleg destinele. Eu nu judec. 
Dacă voința Universului va fi să nu mai exist, atunci voi înceta să mai fiu. Eu exist doar ca să revărs 
darurile mele asupra acelora care vor să le primească. 

Îmi deschid braţele larg. 

— Eu le vreau. Dă-mi. Dă-mi suficiente de Moşteniri ca să-l distrug pe Setrăkus Ra şi flota lui, apoi 
te las să rămâi singur cu fundul tău strălucitor. 

Entitatea îmi zâmbeşte. Mai multe fisuri apar de-a lungul braţelor lui Opt. Energia se scurge. 

— Nu merge așa. 

— Atunci cum naiba merge? îi strig. Spune-ne ce să facem! 

— Nu a mai rămas nimic de făcut, fiica mea. M-aţi trezit și mi-aţi redat puterea. Sunt pe Pământ 
acum şi la fel vor fi și darurile mele. 

— Dar cum ne va ajuta asta să câştigăm? îi strig eu. Ce-a fost cu tot rahatul ăsta? 

Entitatea mă ignoră. Cred că asta este toată înțelepciunea pe care este dispusă s-o împartă. În 
schimb, se uită la Marina. 

— El nu va avea prea mult timp, fiica mea. 

— La cine te referi? întreabă Marina nedumerită. 

Fără un alt cuvânt, ochii entității se închid și corpul lui Opt începe să tremure. Spre surprinderea 
mea, energia se retrage, de fapt, din corpul său. Crăpăturile de pe brațele lui încetează să mai 
strălucească, la fel şi cea de pe frunte. După câteva secunde, singurul lucru care rămâne aprins pe Opt 
este rana din dreptul inimii lui. El levitează, iese din coloana de energie și se aşază chiar în fața Marinei. 


Când Opt deschide ochii, aceştia nu strălucesc. Sunt verzi, aşa cum mi-i amintesc, senini, dar cu 
vechea scânteie de neastâmpăr în ei. Buzele lui Opt se curbează într-un zâmbet când o vede pe Marina. 

— Uau, bună! spune Opt. Are propria voce când vorbește. 

Este el. Este chiar el. 

Marina suspină de două ori de încântare. Dar își revine repede și îl pipăie pe Opt mai întâi pe 
umeri, apoi pe părțile laterale ale feței. ÎI trage spre ea. 

— Eşti cald, spune ea cu uimire. Eşti atât de cald. 

Opt râde încet. Pune o mână pe Marina și o sărută uşor pe obraz. 

— Şi tu eşti caldă. 

— Îmi pare foarte rău, Opt. Îmi pare rău că nu am putut să te vindec. 

Opt scutură din cap. 

— Opreşte-te, Marina. E în regulă. M-ai adus aici. Este... Nici măcar nu pot descrie. E uimitor acolo. 

Deja văd energia care se răspândește din inima lui Opt. Curge prin corpul său, prin fisurile 
deschidere pe braţe și picioare. Nu pare să simtă durere. Doar zâmbeşte la Marina şi se uită la ea, parcă 
încercând să-i memoreze chipul. 

— Pot să te sărut? îl întreabă Marina. 

— Chiar îmi doream asta. 

Marina îl sărută, strângându-l tare în braţe. În timp ce îl sărută, energia se revarsă din Opt și, încet, 
corpul său începe să se destrame. Este diferit față de cum se dezintegrează un mogadorian. Este ca și 
când aş putea vedea fiecare celulă din corpul lui Opt, iar energia din fântână strălucește în fiecare dintre 
ele. Bucăţică cu bucăţică, Opt se dizolvă, iar el devine una cu lumina. Marina încearcă să se agaţe de el, 
dar degetele ei trec prin acea energie. 

Şi apoi dispare. Lumina se scurge înapoi în fântână și se îndepărtează adânc sub pământ. Bătăile 
inimii pe care am trezit-o la viață devin tot mai slabe. Încă le mai aud, dar numai dacă ascult cu atenţie. 
În cameră se face linişte din nou, luminată doar de venele din loralit de pe perete. Simt un curent de aer 
proaspăt venind din spate şi mă întorc. O ușă s-a deschis în perete, duce către o scară. Lumina soarelui 
vine din exterior. 

Marina mi se prăbuşeşte în braţe plângând. O îmbrăţișez și încerc să nu plâng şi eu. 

Adam ne priveşte fără să se holbeze la noi prea tare și îşi îndepărtează ceva din colțul ochiului. 

— Ar trebui să mergem, spune Adam încet. Ceilalţi vor avea nevoie de ajutorul nostru. 

Îl aprob dând din cap. Mă întreb dacă am reușit să rezolvăm ceva aici. A fost frumos să-l vedem pe 
Opt din nou, chiar și pentru câteva momente trecătoare. Cu toate acestea, conversaţia mea cu entitatea 
intergalactică, cea care ne-a dat Moştenirile, sigur nu ne-a oferit prea multe răspunsuri. Până una alta, 
timpul până la invazia mogadoriană se scurge, asta dacă nu s-a scurs deja. 

Marina mă strânge de braţ. Mă uit la ea. 

— L-am văzut, Şase, șopteşte Marina pentru mine. Când l-am sărutat, am văzut în interiorul acelui 
lucru — Lorien, energie, indiferent cum vrei să-i spui. 

— Bine, îi spun, dorind să fiu blândă cu ea, dar nu sunt sigură că avem timp pentru asta. Şi? 

Marina îmi zâmbește. 

— Se răspândește, Şase. Pe Pământ. Se răspândește peste tot. 

— Ce vrea să însemne asta? întreabă Adam. 

— Înseamnă... că noi nu mai suntem singuri, spune Marina ştergându-şi faţa și ridicându-se în 
picioare. 


Capitolul 30 (John) 


Zgârie-norii ard. 

Fugim. 

Nava mogadoriană de luptă planează ușor pe cerul oraşului New York, tunuri energetice masive 
bombardează blocurile la întâmplare. Din ea au ieşit deja zeci de nave-cercetaș înarmate, nave mai mici 
aterizează pe bulevarde și descarcă războinici la sol care încep să se tragă cu blasterele în civili. 

Mai sunt și alte creaturi care coboară din nave, creaturi furioase și înfometate. Nu le-am văzut încă; 
le-m auzit numai urlete îngrozitoare ridicându-se peste sunetele exploziilor. 

Pikeni. 

Orașul New York este pierdut, știu sigur. În acest moment, nu mai există cale de întoarcere pentru 
mogadorieni. Nu știu ce se întâmplă în alte orașe pe care le survolează celelalte nave de război 
mogadoriene. Rețelele de comunicaţii sunt căzute în New York, iar telefonul meu satelitar este pe 
fundul East River. 

Tot ce putem face este să fugim. Așa cum am făcut toată viața. Numai că acum, din păcate, sunt 
milioane de oameni care fug împreună cu mine. 

—  Fugiţi! le strig unora cu care ne întâlnim. Fugiţi până când nu mai vedeţi navele lor! 
Supraviețuind, ne vom regrupa şi vom lupta! 

Sam este cu mine. Faţa lui este cenușie, arată de parcă ar fi bolnav. Nu a văzut niciodată ce au făcut 
mogadorienii pe Lorien. A trecut prin vremuri grele alături de noi, dar niciodată nu a văzut așa ceva. 
Cred că a crezut tot timpul că vom câștiga. Nu s-a gândit niciodată că va veni această zi. 

L-am dezamăgit. 

Nu știu unde sunt Nouă și Cinci. Nicio cicatrice nouă nu mi-a apărut la gleznă, iar asta înseamnă 
că încă nu a murit niciunul dintre ei. 

Nu mai știu nimic nici despre Walker. Ea și agenţii ei sunt pe cont propriu. Sper să scape cu viaţă. 
În caz că reușesc, poate că vor fi suficient de inteligenți să plece de aici şi să ne întâlnim în Ashwood 
Estates. 

Asta dacă eu și Sam vom reuşi să ajungem atât de departe. 

Alergăm pe străzile pline de fum, sărim peste mașini răsturnate, ne cățărăm pe bucăţi desprinse 
din clădiri. Când apare o navă-cercetaș, fugim pe alei sau ne ascundem în căile de acces. 

l-aş putea înfrunta. Cu toată furia pe care am adunat-o în mine, sunt sigur că aş putea să-i fac 
bucăţi din câteva mișcări. 

Aș putea să dobor singur o navă-cercetaş. 

Dar nu sunt singur. 

Vreo douăzeci de supraviețuitori ne urmează, pe mine și pe Sam: o familie pe care am tras-o cu 
Telekinezia de pe un balcon care ardea, doi polițiști din NYPD care m-au văzut doborând niște 
războinici mogadorieni, un grup care a ieşit din ascunzătoare când am intrat cu lumenul aprins într-un 
restaurant și mulți alții. 

Nu pot salva pe toată lumea din acest oraş, dar voi face tot ce voi putea. Încă nu pot lupta cu 
mogadorienii. Cel puţin până nu-i duc pe acești oameni la adăpost. 

Evit probleme acolo unde pot. Nu este întotdeauna posibil. 

Traversăm o intersecţie unde liniile electrice sunt căzute peste un autobuz ars și dăm peste o 
duzină de războinici mogadorieni. Ei îşi îndreaptă blasterele spre noi, dar îi dobor cu o minge de foc 
înainte de a putea trage vreun foc. Cei care nu sunt incinerați imediat sunt împușcați de poliţiştii care 
stau în spatele meu. 

Mă uit peste umăr, dând din cap spre ei. 

— Bine ochit. 


— Te acoperim noi, John Smith, spune unul dintre ei. 

Nici nu mă gândesc să-l întreb de unde îmi știe numele. 

Grupul nostru mai străbate câteva blocuri, apoi atenţia îmi este atrasă de nişte ţipete din apropiere. 
Imediat după colţ, găsim un doi tineri care încearcă să iasă dintr-o clădire în flăcări, pe scara de 
incendiu. Bolţurile cu care este prinsă scara în perete sunt desprinse sus, în apropierea acoperişului, iar 
acum întreaga scară de incendiu atârnă ca un deget strâmb peste stradă. Cu cinci etaje mai sus, tipul a 
căzut peste balustrada scării. Prietena lui încearcă cu disperare să-l tragă înapoi. 

Îmi apare în minte chipul lui Sarah. Rămâi în viață. Supravietuieşte şi vom fi împreună. Mă voi întoarce 
la ea. 

Alerg spre scara de incendiu și o prind de la distanţă cu Telekinezia. 

— Săriţi! le strig. Vă voi prinde! 

— Eşti nebun? ţipă tipul la mine. 

Nici eu și nici ei nu avem timp de ceartă, aşa că îmi întind Telekinezia și îi smulg de pe scara de 
incendiu. În timp ce îi cobor la sol, aud pași grei îndreptându-se spre mine. 

— John! strigă Sam. Ai grijă! 

Îmi întorc capul și mă uit. Un piken. Bestia galopează spre mine cu viteză maximă, are fălcile pline 
cu bale și i se văd dinţii ascuţiţi. Aud ţipete venind din grupul meu. Poliţiştii trag câteva focuri spre 
monstru, dar nici măcar nu-l încetinesc. Ceilalţi fug din fața fiarei mogadoriene turbată. Problema e că ei 
se îndreaptă spre scara de incendiu care, desigur, alege tocmai acel moment să se rupă pe deplin şi să se 
prăbușească cu zgomot în stradă. 

Încă mai am cuplul suspendat în aer, iar acum ţin şi scara de incendiu cu Telekinezia. Încerc să-mi 
împart concentrarea în așa fel încât să-mi pot activa Lumenul, dar e prea mult. Sunt prea epuizat, efortul 
este peste puterile mele. 

Pikenul este aproape deasupra mea. 

Chipul lui Sarah îmi apare din nou în minte. Trebuie să încerc. Strâng din dinţi și caut resurse 
adânc în mine. 

Cu un uuumf masiv, un val de forţă telekinetică loveşte pikenul și îl aruncă prin aer. Picioarele 
musculoase ale bestiei se zbat sălbatic. Aterizează pe un stâlp de semnalizare care trece direct prin inima 
fiarei. 

Asta nu a venit de la mine. 

Îi cobor pe cei doi tineri în siguranţă la sol, dau la o parte scara de incendiu și mă întorc în direcția 
de unde a venit valul de forță telekinetică. 

Sam se holbează la mine. A îngheţat. Ţine mâinile întinse în față, ca şi când el ar fi împins pikenul. 
Încet, ochii lui încep să clipească. Sam se uită la mâinile lui, apoi la mine. 

— Sfinte Sisoe, spune el. Eu am făcut asta? 

